
SVEUČILIŠTE U ZAGREBU 

FILOZOFSKI FAKULTET
Ul. Ivana Lučića 3, Zagreb

KLASA: 643-02/05-10/1

URBROJ: 3804-850-06-___

Zagreb, 6. studenoga 2006.

P O Z  I  V

za      ____________________________________________


Sazivam sjednicu Vijeća poslijediplomskih studija, koja će se održati u ponedjeljak, 20. studenoga 2006. s početkom u 10:15 sati, u Vijećnici Fakulteta. 

Dnevni red:


1. Ovjera zapisnika sa sjednice Vijeća poslijediplomskih studija održane 11. rujna 2006.

Izvještaji stručnih povjerenstava za odobrenje stjecanja doktorata znanosti izvan

doktorskog studija

2. Izvještaj stručnog povjerenstva o utvrđivanju uvjeta mr. sc. Tihomira Englera za stjecanje doktorata znanosti izvan doktorskog studija i prihvaćanje teme pod naslovom Demokratski zaokret i promjena narativne paradigme u kasnom djelu Thomasa Manna, mentor: dr. sc. Marijan Bobinac, red. prof.











str. 14
3. Izvještaj stručnog povjerenstva o utvrđivanju uvjeta mr. sc. Milke Car Prijić za stjecanje doktorata znanosti izvan doktorskog studija i prihvaćanje teme pod naslovom Njemački dokumentaristički roman u posljednjoj trećini dvadesetog stoljeća te molbe za pisanje rada na njemačkom jeziku, mentor: dr. sc. Marijan Bobinac, red. prof.











str. 20

4. Izvještaj stručnog povjerenstva o utvrđivanju uvjeta mr. sc. Elvisa Orbanića za stjecanje doktorata znanosti izvan doktorskog studija i prihvaćanje teme pod naslovom Društveni i religiozni život Porečke biskupije „à parte Imperij“ u 17. stoljeću. Primjer Pazina, Starog Pazina, Svetog Petra u Šumi i Žminja, mentor: dr. sc. Tomislav Raukar, red. prof. u miru.










str. 25
5. Izvještaj stručnog povjerenstva o utvrđivanju uvjeta mr. sc. Kristine Peternai za stjecanje doktorata znanosti izvan doktorskog studija i prihvaćanje teme pod naslovom Ime i pitanje identiteta u književnoj teoriji, mentor: dr. sc. Vladimir Biti, red. prof.










str. 32
6. Izvještaj stručnog povjerenstva o utvrđivanju uvjeta mr. sc. Marije Sablić za stjecanje doktorata znanosti izvan doktorskog studija i prihvaćanje teme pod naslovom Sukonstrukcija interkulturalnog kurikuluma, mentor: dr. sc. Neven Hrvatić, izv. prof.










str. 38
7. Izvještaj stručnog povjerenstva o utvrđivanju uvjeta mr. sc. Mirka Lukaša za stjecanje doktorata znanosti izvan doktorskog studija i prihvaćanje teme pod naslovom Kritička analiza priloga o obiteljskom odgoju u Hrvatskoj do 1918. godine, mentor: dr. sc. Ivan Dumbović, izv. prof.











str. 46
8. Izvještaj stručnog povjerenstva o utvrđivanju uvjeta mr. sc. Vatroslava Zovka za stjecanje doktorata znanosti izvan doktorskog studija i prihvaćanje teme pod naslovom Razvoj informacijsko-analitičkog modela korištenja sustavnog pristupa u projektnom menadžmentu, mentor: dr. sc. Vladimir Šimović, izv. prof. Učiteljskog fakulteta u Zagrebu.











str. 54
9. Izvještaj stručnog povjerenstva o utvrđivanju uvjeta mr. sc. Tomislava Kosića za stjecanje doktorata znanosti izvan doktorskog studija i prihvaćanje teme pod naslovom Razvoj analitičkog modela korištenja multimedija i tiskovina u cjeloživotnom učenju, mentor: dr. sc. Vladimir Šimović, izv. prof. Učiteljskog fakulteta u Zagrebu; komentor: dr. sc. Siniša Fajt, doc. Fakulteta elektrotehnike i računarstva u Zagrebu.










str. 61
10. Izvještaj stručnog povjerenstva o utvrđivanju uvjeta mr. sc. Helene Pavletić za stjecanje doktorata znanosti izvan doktorskog studija i prihvaćanje teme pod naslovom Semantički odnosi u terminologiji, mentorica: dr. sc. MarijaTurk, red. prof. Filozofskog fakulteta u Rijeci.











str. 67
11. Izvještaj stručnog povjerenstva o utvrđivanju uvjeta mr. sc. Dinka Čuture za stjecanje doktorata znanosti izvan doktorskog studija i prihvaćanje teme pod naslovom Stjepan Sarkotić – časnik, strateg i političar, mentor: dr. sc. Iskra Iveljić, izv. prof.











str. 74

12. Izvještaj stručnog povjerenstva o utvrđivanju uvjeta mr. sc. Josipa Ostojića za stjecanje doktorata znanosti izvan doktorskog studija i prihvaćanje teme pod naslovom Usporedba i integracija modela informacijskog sustava prodaje neživotnih osiguranja, mentor: dr. sc. Mile Pavlić, izv. prof. Filozofskog fakulteta Sveučilišta u Rijeci.










str. 78

13. Molba mr. sc. Kristine Vučković za promjenu komentora pri izradi doktorske disertacije izvan doktorskog studija pod naslovom „Model parsera za hrvatski jezik“. Mentor je dr. sc. Zdravko Dovedan, izv. prof., a umjesto komentora dr. sc. Damira Ćavara, doc. sa Sveučilišta u Zadru, za novoga komentora predlaže se dr. sc. Marko Tadić, izv. prof.

14. Molba mr. sc. Vladimira Žumera za pisanje doktorske disertacije na slovenskom jeziku. Naslov disertacije je „Vrednovanje zapisa javne uprave u Republici Sloveniji“.


15. Prijedlog Odsjeka za anglistiku da se mr. sc. Marijanu Orešniku ne odobri pisanje doktorskog rada na engleskom jeziku. Naslov doktorskog rada glasi „Sastavljači prstenova: pripovjedačka proza američkih Indijanaca“.

Izvještaji stručnih povjerenstava za stjecanja doktorata znanosti u

doktorskom studiju i odobrenje predložene teme

16. Izvještaj povjerenstva o utvrđivanju uvjeta Blaženke Martinović predviđenih programom Poslijediplomskog doktorskog studija kroatistike i prihvaćanje teme pod naslovom Naglasna kolebanja imenica u hrvatskome standardnom jeziku, mentor:  dr. sc. Ivan Zoričić, red. prof.










str. 86
17. Izvještaj povjerenstva o utvrđivanju uvjeta mr. sc. Acije Alfirević predviđenih programom Poslijediplomskog doktorskog studija književnosti i prihvaćanje teme pod naslovom Kazalište okrutnosti Harolda Pintera, mentor: dr. sc. Boris Senker, red. prof.










str. 93
18. Izvještaj povjerenstva o utvrđivanju uvjeta Fuada Isabegovića predviđenih programom Poslijediplomskog doktorskog studija lingvistike i prihvaćanje teme pod naslovom Struktura i uloga sloga u engleskome i hrvatskome jeziku – Kontrastivna analiza u svjetlu dosadašnjih teorija i metoda, mentorica: dr. sc. Višnja Josipović Smojver, izv. prof.










str. 99
19. Izvještaj povjerenstva o utvrđivanju uvjeta Anite Skelin Horvat predviđenih programom Poslijediplomskog doktorskog studija lingvistike i prihvaćanje teme pod naslovom Hrvatski sleng kao odraz identiteta mladih, mentorica: dr. sc. Vesna Muhvić, viša znan. sur. 










str. 104
20. Izvještaj povjerenstva o utvrđivanju uvjeta mr. sc. Irene Galić predviđenih programom Jednogodišnjeg doktorskog studija književnosti i prihvaćanje teme pod naslovom Latinsko prigodno pjesništvo sjeverne Hrvatske u 19. stoljeću: Fond prigodnica u Nacionalnoj i sveučilišnoj knjižnici, mentor: dr. sc. Darko Novaković, red. prof.










str. 110
21. Izvještaj povjerenstva o utvrđivanju uvjeta Andree Horić predviđenih programom Poslijediplomskog doktorskog studija filozofije i prihvaćanje teme pod naslovom Problem jezika u Cassirerovoj filozofiji simboličkih oblika, mentor: dr. sc. Hotimir Burger, red. prof.










str. 117
Imenovanje stručnog povjerenstva za utvrđivanje uvjeta za stjecanje doktorata

znanosti u doktorskom studiju

22. Imenovanje stručnog povjerenstva o utvrđivanju uvjeta Tanje Bukovčan predviđenih programom Poslijediplomskog doktorskog studija etnologije i kulturne antropologije i prihvaćanje teme pod naslovom Etnološko istraživanje medicinskih sustava: medicinski pluralizam u Hrvatskoj danas, mentor: dr. sc. Branko Đaković, izv. prof.

Povjerenstvo:

1. dr. sc. Tihana Petrović Leš, doc.
2. dr. sc. Tomislav Pletenac, doc.
3. dr. sc. Branko Đaković, izv. prof.

23. Imenovanje stručnog povjerenstva o utvrđivanju uvjeta Sanje Žaja Vrbica predviđenih programom Poslijediplomskog doktorskog studija hrvatske kulture i prihvaćanje teme pod naslovom Marko Rašica, mentor: dr. sc. Tonko Maroević, red. prof.
Povjerenstvo:

1. dr. sc. Stipe Botica, red. prof. 
2. dr. sc. Predrag Marković, doc.
3. dr. sc. Tonko Maroević, red. prof.

24. Imenovanje stručnog povjerenstva o utvrđivanju uvjeta Marka Likera predviđenih programom Poslijediplomskog doktorskog studija lingvistike i prihvaćanje teme pod naslovom Elektropalatografska metoda u opisu izgovora glasnika, mentor: dr.sc. Damir Horga, red. prof.

Povjerenstvo:

dr.sc. Ivo Škarić, prof. emeritus

dr.sc. Damir Horga, red.prof.

dr.sc. Juraj Bakran, red.prof.

25. Imenovanje stručnog povjerenstva o utvrđivanju uvjeta Šime Deme predviđenih programom Poslijediplomskog doktorskog studija lingvistike i prihvaćanje teme pod naslovom Valentnost glagola u hrvatskim gramatikama latinskoga, mentor: dr.sc. Ivo Pranjković, red.prof., komentor: dr.sc. Mate Križman, red.prof. u miru.
       Povjerenstvo:

dr.sc. Mate Križman, red.prof. u miru

dr.sc. Ivo Pranjković, red.prof.

dr.sc. Olja Perić, red.prof.

26. Imenovanje stručnog povjerenstva o utvrđivanju uvjeta Arijane Krišković
predviđenih programom Poslijediplomskog doktorskog studija lingvistike i prihvaćanje teme pod naslovom Metonimija u engleskome i hrvatskome jeziku biomedicinskih znanosti: kognitivno-lingvistička analiza, mentorica: dr.sc. Milena  Žic Fuchs, izv.prof.

     Povjerenstvo:

dr.sc. Mario Brdar, izv.prof. Filozofski fakultet Osijek

dr.sc. Milena Žic Fuchs, izv.prof.

dr.sc. Dora Maček, red. prof.

27. Imenovanje stručnog povjerenstva o utvrđivanju uvjeta Alise Mahmutović predviđenih programom Poslijediplomskog doktorskog studija lingvistike i prihvaćanje teme pod naslovom Jezik bošnjačke usmene epike, mentor: dr.sc. Ivo Pranjković, red.prof.

       Povjerenstvo: 

dr.sc. Josip Silić, red.prof. u miru

dr.sc. Ivo Pranjković, red.prof.

dr.sc. Vesna Muhvić-Dimanovski, viši zn. sur.

28. Imenovanje stručnog povjerenstva o utvrđivanju uvjeta Ivana Markovića predviđenih programom Poslijediplomskog doktorskog studija kroatistike i prihvaćanje teme pod naslovom Pridjev kao vrsta riječi (Oprimjerena hrvatskim), mentor: dr.sc. Ivo Pranjković, red.prof.

       Povjerenstvo: 

dr.sc. Marko Samardžija, red. prof.
dr.sc. Ivo Pranjković, red.prof.

dr.sc. Marija Znika, znan. sur. Instituta za hrvatski jezik i jezikoslovlje
29. Imenovanje stručnog povjerenstva o utvrđivanju uvjeta mr. sc. Marice Petrović predviđenih programom Jednogodišnjeg doktorskog studija kroatistike i prihvaćanje teme pod naslovom Standardizacijski procesi u jeziku Bosne i Hercegovine u vrijeme Austro-Ugarske monarhije s posebnim osvrtom na jezik časopisa „Nada“, mentor: dr.sc. Ivo Pranjković, red.prof.

       Povjerenstvo: 

dr.sc. Ivo Pranjković, red. prof.

dr.sc. Josip Silić, red.prof. u miru
dr.sc. Bernardina Petrović, doc.
30. Imenovanje stručnog povjerenstva koje će ocijeniti ispunjava li viši predavač Boško Zenić uvjete za stjecanje doktorata znanosti izradom i javnom obranom doktorskog rada pod naslovom Filozofiranje Branka Bošnjaka, bez pohađanja nastave i polaganja ispita na Poslijediplomskom doktorskom studiju filozofije, a u skladu s čl. 73. stavak 3.  Zakona o znanstvenoj djelatnosti i visokom obrazovanju, mentor: dr. sc. Lino Veljak, red. prof. 

Povjerenstvo:

1. dr. sc. Lino Veljak, red. prof.

2. dr. sc. Goran Švob, izv. prof.

3. dr. sc. Borislav Mikulić, izv. prof.

Prijedlozi za odobrenje sinopsisa za izradu magistarskih/specijalističkih radova

31. Ljilje Budimir pod naslovom Filozofija egzistencije i antropologija u Karla Jaspersa, mentor: dr. sc. Hotimir Burger, red. prof.










str. 122
 
32. Zvonimira Bošnjaka pod naslovom Konstruktivističko poučavanje i kritičko mišljenje u srednjoškolskoj nastavi sociologije – Evaluacijska studija, mentor: dr. sc. Ognjen Čaldarović, red. prof., komentori: dr. sc. Benjamin Čulig, red. prof. i dr. sc. Marko Palekčić, red. prof.










str. 124
33. Antona Bešlića pod naslovom Arhitekt Bogdan Petrović (1897-1962), mentor: dr. sc. Ivo Maroević, red. prof.










str. 126
34. Sonje Pigac Ljubi pod naslovom Arhiviranje hrvatske mrežne građe, mentorica: dr. sc. Aleksandra Horvat, red. prof.

35. Snježane Husnjak Pavlek pod naslovom Silicijska dolina (Sofisticirano osvajanje gospodarskog prostora), mentor: dr. sc. Vojmir Franičević, red. prof. Ekonomskog fakulteta u Zagrebu.











str. 130
36. Ines Miholjević pod naslovom Latino stanovništvo u S.A.D.: Analiza socijalnog položaja 3 glavne Latino skupine, mentor: dr. sc. Ognjen Čaldarović, red. prof.











str. 132

37. Sandre Ivović pod naslovom Školovanje i obrazovanje u dalmatinskim gradovima od sredine 15. do sredine 16. stoljeća, mentorica: dr. sc. Zrinka Nikolić, doc. 











str. 135

38. Amele Bajrić pod naslovom Lik protivničkog vođe u rimskoj povijesnoj predaji (Primjeri iz Ilirika), mentorica: dr. sc. Bruna Kuntić Makvić, red. prof.











str. 137

39. Mislava Gabelice pod naslovom Čista stranka prava u Državi Slovenaca, Hrvata i Srba (29. listopada 1918. – 1. prosinca 1918.), mentor: dr. sc. Petar Korunić, red. prof.











str. 140

40. Admira Mulaosmanovića pod naslovom Bihaćka krajina 1971-1991. (utjecaj politike i političke elite na privredni razvoj), mentor: dr. sc. Tvrtko Jakovina, doc.











str. 142

41. Ladislava Dobrice pod naslovom Reforme središnjih i županijskih pravosudnih institucija tijekom 18. stoljeća (1723.-1790.) na prostoru Kraljevine Hrvatske i Slavonije, mentor: dr. sc. Stjepan Ćosić, red. prof.











str. 144
42. Adrijana Lisičaka pod naslovom 2. gardijska brigada u ratu za Hrvatsku (1991.-1995.), mentor: dr. sc. Ivo Goldstein, red. prof.











str. 146
43. Inge Vilogorac pod naslovom Sljedbenici Velike Majke bogova, mentor: dr. sc. Petar Selem, red. prof.











str. 149
44. Maje Ćutić Gorup pod naslovom Paradoksija kao oblikovani princip romana „Čarobni brijeg“ Thomasa Manna, mentor: dr. sc. Ivo Runtić, red. prof.










str. 151

45. Zdenke Hercegovac pod naslovom Bibliografija časopisa Prolog i novi prolog, mentor: dr. sc. Boris Senker, red. prof.











str. 153

46. Jurice Novakovića pod naslovom Prevođenje s engleskog na hrvatski i s hrvatskog na engleski jezik s naglaskom na vojnu tematiku, mentorica: mr. sc. Jasna Bilinić Zubak.










str. 156

47. Hrvojke Božić pod naslovom Upravljanje financijama u svijetu muzeja, mentorica: dr. sc. Žarka Vujić, red. prof.










str. 157
48. Ane Burić pod naslovom Postmodernistički postupci u Coetzeeovim romanima, mentor: dr. sc. Milivoj Solar, red. prof.











str. 160
49. Vanje Brdar Mustapić pod naslovom Namještaj i kultura stanovanja u drugoj polovini 19. stoljeća u sjeverozapadnoj Hrvatskoj, mentorica: dr. sc. Jasna Galjer, doc.











str. 162
50. Ivana Viskovića pod naslovom Fonološki opis dvaju okcitanskih govora (govora Gorja La cauna i doline rijeke Lot) u usporedbi sa standardnim okcitanskim jezikom, mentor: dr. sc. August Kovačec, red. prof.










str. 165
51. Mirjane Došen pod naslovom Upotreba zadataka u učenju i poučavanju engleskoga kao stranoga jezika, mentorica: dr. sc. Mirjana Vilke, prof. emeritus.  









str. 167
52. Sonje Koren pod naslovom Beat Generacija – Tko su bili, zašto su nastali i kako su djelovali na Ameriku, Hrvatsku i svijet, mentorica: dr. sc. Tvrtko Jakovina, doc.










str. 169
53. Irene Brzica pod naslovom Dwight. D. Eisenhower – vrhovni zapovjednik (The supreme commander), mentor: dr. sc. Tvrtko Jakovina, doc.


Molba za pisanje rada na engleskom jeziku.










str. 171
54. Maristele Viličić Vušković pod naslovom Američka svakodnevica 50-ih godina 20. stoljeća i njezini odjeci u Hrvatskoj, mentor: dr. sc. Tvrtko Jakovina, doc.










str. 175
55. Kristine Čehil pod naslovom Nesigurnost posla, individualna dobrobit i stavovi prema radu i organizaciji, mentorica: dr. sc. Darja Maslić Seršić, doc.










str. 178
56. Zrinke Greblo pod naslovom Povezanost roditeljskog ponašanja i nekih osobina roditelja s perfekcionizmom adolescenata, mentor: dr. sc. Denis Bratko, izv. prof.










str. 180
57. Ive Grgičević pod naslovom Provjera tripartitnog i kognitivnog modela anksioznosti i depresivnosti u dječjoj dobi, mentorica: dr. sc. Nataša Jokić-Begić, izv. prof.










str. 182
58. Morane Kristek pod naslovom Usmjerenost na socijalnu dominaciju, makijavelizam i neki društveni stavovi, mentorica: dr. sc. Dinka Čorkalo Biruški, izv. prof.










str. 184
59. Nikole Marangunića pod naslovom Razvoj metodologije za evaluaciju upotrebljivosti internet portala, mentor: dr. sc. Predrag Zarevski, red. prof.











str. 186
60. Amele Mujagić pod naslovom Prilog validaciji konstrukta samoregulacije učenja, mentorica: dr. sc. Vesna Buško, doc.











str. 188
61. Matilde Nikolić pod naslovom Pokušaj lociranja regulatora ritma kod repetitivnog rada u uvjetima nametnutog i slobodnog ritma rada, mentor: dr. sc. Ilija Manenica, red. prof.










str. 190
62. Željka Račkog pod naslovom Kreativnost osnovnoškolske djece u različitim područjima u funkciji dobi, mentorica: dr. sc. Vesna Vlahović-Štetić, izv. prof.











str. 192
63. Melite Sarađen pod naslovom Prilagodba adolescenata na malignu bolest: provjera nekih postavki Wallander i Varnijegov modela prilagodbe, mentorica: dr. sc. Jasminka Despot-Lučanin, izv. prof.










str. 194
64. Zorana Stojanova pod naslovom Provjera modela višedimenzionalne strukture znanja kod učenika srednje škole, mentor: dr. sc. Predrag Zarevski, red. prof.










str. 197
65. Majde Šavor pod naslovom Suočavanje s nezaposlenošću: strategije i prediktori, mentorica: dr. sc. Darja Maslić Seršić, doc.











str. 199
66. Daniele Šincek pod naslovom Obilježja mladih s ranim i kasnim javljanjem devijantnog i delikventnog ponašanja, mentorica: dr. sc. Marina Ajduković, red. prof.











str. 201
67. Jasmine Tomašić pod naslovom Povezanosti implicitnih i eksplicitnih mjera dječjih stavova, mentorica: dr. sc. Mirjana Krizmanić, red. prof. u miru

str. 203
68. Fani Bašić pod naslovom Perfekcionizam i opsesivno kompulzivni simptomi kod oboljelih od poremećaja hranjenja, mentorica: dr. sc. Gordana Kuterovac Jagodić, doc.










str. 205
69. Marte Benko pod naslovom Prediktori postoperativnih promjena u ponašanju djece, mentorica: dr. sc. Gordana Keresteš, doc.











str. 208
70. Natalije Bogdanović pod naslovom Prilog razvoju jednog novog upitnika integriteta, mentor: dr. sc. Željko Jerneić, izv. prof.











str. 210
71. Irene Brnović pod naslovom Lokus kontrole i stilovi suočavanja kao prediktori anksioznosti i depresivnosti kod adolescenata s tip 1 dijabetesom, mentorica: dr. sc. Gordana Keresteš, doc.










str. 212
72. Rebeke Bulat pod naslovom Edukacijska integracija djece s teškoćama u razvoju i profesionalno sagorijevanje učitelja razredne nastave, mentorica: dr. sc. Lidija Arambašić, izv. prof.










str. 214
73. Maše Burić pod naslovom Stres u poslu odgajatelja u predškolskim ustanovama, mentorica: dr. sc. Lidija Arambašić, izv. prof.











str.216
74. Dine Čarija pod naslovom Neurorizična djeca bez težih razvojnih ishoda - kognitivni status neposredno pred upis u školu, mentor: dr. sc. Denis Bratko, izv. prof.











str. 218
75. Meri Đula pod naslovom Prilagdoba Bassovog multifaktorskog upitnika vodstva za računalnu primjenu, mentor: dr. sc. Željko Jerneić, izv. prof.











str. 221
76. Vedrane Grozdanić pod naslovom Evaluacija obuke timskih koordinatora za regrutiranje novih prodajnih predstavnica u izravnoj prodaji kozmetičkih proizvoda, mentor: dr. sc. Branimir Šverko, red. prof.











str. 223
77. Ivane Jukić pod naslovom Psihosocijalna prilagodba adolescenata na razvod braka roditelja, mentorica: dr. sc. Marina Ajduković, red. prof.











str. 225
78. Kristine Kos pod naslovom Povezanost anksioznosti i načina suočavanja sa stresom s reakcijom na hospitalizaciju i kvalitetom života kod djece, mentorica: dr. sc. Meri Tadinac, izv. prof.










str. 227
79. Žane Pavlović pod naslovom Neke osobine ličnosti, izvori stresa na poslu i načini suočavanja kod predškolskih odgojitelja, mentorica: dr. sc. Izabela Sorić, izv. prof.










str. 229
80. Danijela Perinčića pod naslovom Odnos percepcije roditeljskog ponašanja i eksternaliziranih problema kod adolescenata, mentorica: dr. sc. Anita Vulić-Prtorić, doc.










str. 231
81. Jasmine Radojčić pod naslovom Odrednice reakcija na svakodnevne stresore kod korisnika doma za psihički bolesne, mentorica: dr. sc. Lidija Arambašić, izv. prof.










str. 234
82. Silvije Sokal pod naslovom Sindrom sagorijevanja na poslu kod djelatnika dječjih domova, mentorica: dr. sc. Marta Ljubešić, red. prof.










str. 236
83. Aleksandre Stevanović pod naslovom Sekundarna traumatizacija supruga veterana Domovinskog rata oboljelih od PTSP-a, mentorica: dr. sc. Gordana Kuterovac Jagodić, doc.










str. 239
84. Šemse Šašinović pod naslovom Prediktori anksioznosti kod djece i adolescenata, mentorica: dr. sc. Nataša Jokić-Begić, izv. prof.










str. 241
85. Dejane Varnica pod naslovom Radne vrijednosti učenika strukovnih škola: percepcija mogućnosti njihova ostvarenja u izabranom zanimanju, mentorica: dr. sc. Vesna Vlahović-Štetić, izv. prof.










str. 243
86. Marije Zovko pod naslovom Različite mjere sukladnosti pojedinca i organizacije i njihova povezanost sa zadovoljstvom poslom, mentor: dr. sc. Zoran Sušanj, doc.










str. 245
87. Vedrane Ždero pod naslovom Atribucije krivnje za doživljeno psihičko zlostavljanje i zanemarivanje i prilagodba u adolescenciji, mentorica: dr. sc. Marina Ajduković, red. prof.










str. 247
88. Ive Žegura pod naslovom Zaštitni i rizični faktori ličnosti kod razvoja koronarne srčane bolesti, mentor: dr. sc. Denis Bratko, izv. prof.









str. 249
89. Molba Svjetlane Doričić za promjenu naslova Utjecaj služenja vojnog roka na različite oblike agresivnog ponašanja u novi naslov Provjera Berkowitzevog modela agresivnosti u institucijskom kontekstu, mentor: dr. sc. Zvonimir Knezović, red. prof.
Nastavni predmeti

90. Prijedlog Vijeća Poslijediplomskog doktorskog studija književnosti, kulture, izvedbenih umjetnosti i filma da se dr. sc. Borisa Senkera, red. prof. imenuje za voditelja studija, a dr. sc. Andreu Zlatar Violić, red. prof. i  dr. sc. Nikicu Gilića, doc.  za zamjenike voditelja studija.
91. Prijedlog Vijeća Poslijediplomskog doktorskog studija hrvatske povijesti da se dr. sc. Nataša Štefanec, doc. imenuje za voditeljicu studija, a dr. sc. Zrinka Nikolić, doc. za zamjenicu voditeljice studija.
92. Prijedlog Vijeća Poslijediplomskog doktorskog studija kroatistike da se dr. sc. Ivo Pranjković, red. prof. imenuje za voditelja studija, a dr. sc. Julijana Matanović, doc. i dr. sc. Josip Silić, prof. emeritus za zamjenike voditelja studija.
93. Prijedlog Vijeća Poslijediplomskog doktorskog studija informacijskih znanosti da se dr. sc. Božidara Tepeša, red. prof. imenuje se za voditelja studija.
94. Molba Dorje Mučnjak, zaposlenice u središnjoj knjižničnoj službi Filozofskog fakulteta, za oslobađanje plaćanja školarine u dijelu koji pokriva 80 % cijene školarine.
95. Molba Grete Šimičević, zaposlenice u knjižnici za slavensku filologiju Filozofskog fakulteta, za oslobađanje plaćanja školarine u dijelu koji pokriva 80 % cijene školarine.
96. Prijedlog Vijeća Poslijediplomskog studija hrvatske povijesti da se Ivi Lučiću, upisanom na Poslijediplomski studij „Povijest i filozofija znanosti“ pri Sveučilišnom centru za postdiplomske studije u Dubrovniku, odobri prijelaz na Poslijediplomski doktorski studij hrvatske povijesti u ak. god. 2005/2006. pod uvjetom upisa u V. semestar studija i polaganja razlike ispita iz programa studija te prijave teme za izradu disertacije nakon što pred povjerenstvom obrani dva znanstvena rada.

Ispiti razlike su: Historiografija i teorije znanosti o povijesti, Pomoćne povijesne znanosti i tehnike istraživačkog rada, Arhivistika, bibliotekarstvo i informatičke znanosti, Latinski jezik, Procesi modernizacije i nacionalne integracije na hrvatskom prostoru u 19. stoljeću, Hrvatsko društvo i kultura u 20. stoljeću, Hrvatska u europskom i svjetskom kontekstu (19.-20. stoljeće).

97. Prijedlog za upis kandidata na Poslijediplomski doktorski studij književnosti, kulture, izvedbenih umjetnosti i filma, lingvistike, psihologije i sociologije u ak. god. 2006/2007. prema prijedlozima Vijeća poslijediplomskih studija pojedinog usmjerenja.

98. Razno







Prodekan za znanost i 







međunarodnu suradnju:






      
       dr. sc. Damir Boras, izv. prof.
Dr. sc. Dragutin Horvat, izv. prof., predsjednik povjerenstva

Dr. sc. Svjetlan Lacko Vidulić, doc., član povjerenstva

Dr. sc. Marijan Bobinac, red. prof., član povjerenstva

Vijeću poslijediplomskih studija Filozofskog fakulteta u Zagrebu

Predmet: Ispunjavanje uvjeta mr.sc. Tihomira Englera za pristupanje izradi i obrani disertacije izvan doktorskog studija te prihvaćanje teme njezine disertacije

Na sjednici Fakultetskog vijeća od 31. svibnja 2006. godine imenovani smo u Stručno povjerenstvo koje će podnijeti izvještaj o tome ispunjava li mr. sc. Tihomir Engler uvjete propisane člankom 51. stavkom 1. Zakona o visokim učilištima za pristupanje izradi i obrani disertacije izvan doktorskog studija i može li se prihvatiti tema disertacije pod naslovom Demokratski zaokret i promjena narativne paradigme u kasnom djelu Thomasa Manna, te Vijeću poslijediplomskih studija podnosimo sljedeće





I  Z  V  J  E  Š  Ć  E
Uvidom u spis utvrdili smo da mr. sc. Tihomir Engler, viši predavač njemačkog jezika na Visokoj učiteljskoj školi u Čakovcu, udovoljava uvjetima propisanim člankom 51. stavkom 1. Zakona o visokim učilištima i da može pristupiti izradi i obrani disertacije izvan doktorskog studija budući da

1. Ima akademski stupanj magistra znanosti znanstvenog polja filologija (njemačka književnost),

2. Ima više objavljenih znanstvenih i stručnih radova u zbornicima znanstvenih radova i časopisima s priznatom međunarodnom recenzijom, od toga dva s užeg područja planirane disertacije,

Budući da inače vrlo razgranata i bogata literatura o životu i djelu Thomasa Manna temi koju Tihomir Engler predlaže (Demokratski zaokret i promjena narativne paradigme u kasnom djelu Thomasa Manna) nije dosada posvetila dovoljno pažnje, mišljenja smo da je ona legitimna i opravdana. Svoju tezu pristupnik je u sinopsisu dostatno argumentirao, i stoga smo mišljenja da je Vijeće može prihvatiti. Naposljetku, uvjereni smo da bi tema, obradi li se u skladu s previđenim postupcima, mogla dati neke nove naglaske u istraživanju kasnog djela Thomasa Manna, a napose ukazati na kompleksnu svezu između piščeve biografije, osobito njegova okretanja liberalno-demokratskoj političkoj opciji nakon Prvoga svjetskog rata, s jedne i sofisticiranih postupaka strukturiranja njegovih kasnih pripovjednih djela s druge strane.

Napominjemo da je naš fakultet u potpunosti ovlašten za područje kojem pripada tema koju predlaže Tihomir Engler (znanstveno polje filologija, grana germanistika). Kao mentora njegove radnje predlažemo prof. dr. Marijana Bobinca.

U Zagrebu, 6. rujna 2006.

Dr. sc. Dragutin Horvat, izv. prof., predsjednik povjerenstva

Dr. sc. Svjetlan Lacko Vidulić, doc., član povjerenstva

Dr. sc. Marijan Bobinac, red. prof., član povjerentsva
Fakultetsko vijeće
Tihomir Engler

Filozofskoga fakulteta
Mirka Kolarića 14

Sveučilišta u Zagrebu
42000 Varaždin

Ivana Lučića 3

10000 Zagreb

Sinopsis doktorskoga rada

DEMOKRATSKI ZAOKRET I PROMJENA NARATIVNE PARADIGME 

U KASNOM DJELU THOMASA MANNA

Znanstveno područje: humanističke znanosti

Polje: jezikoslovlje

Grana: germanistika


Thomas Mann (1875.-1955.) je autor koji je svojim književnim i esejističkim opusom značajno obilježio njemačku i svjetsku književnu produkciju dvadesetog stoljeća. U stvaralaštvu je tog književnika na temelju narativnih obilježja njegovih djela moguće razlikovati dva razdoblja čija se vremenska razdjelnica poklapa s povijesno-političkim previranjima koja u Europi izbijaju završetkom Prvog svjetskog rata. 


U radu bih istražio odnos između političkog stava koji autor zauzima spram tog povijesnog trenutka i načina na koji ustrojava narativnu paradigmu svojih tekstova nastalih prije, tijekom i nakon svoga političkog zaokreta. Riječ je o razdoblju u Mannovoj biografiji u kojemu odustaje od svoga konzervativnog političkog stava te se priklanja demokratskom svjetonazoru. Za pretpostaviti je da će se Mannov politički zaokret odraziti i na strukturaciji narativne paradigme njegovih tekstova. U najnovijim se prikazima istraživanja Mannova opusa (Koopmann 2001) ističe da je upravo ta problematika još uvijek nedovoljno proučena. 


Thomas Mann, naime, u ranom razdoblju (1893.(1912.) zauzima naoko apolitički stav. Tek se u neznatnoj mjeri izjašnjava o političkim zbivanjima u Njemačkom Carstvu, iza čega se zapravo skriva specifični politički stav koji je sadržavao i konzervativne i liberalne elemente, a svoje utemeljenje nalazio u ideji očuvanja njemačke nacije kao kulturne zajednice. Na temelju takvog političkog stava Mann pozdravlja i podržava izbijanje Prvog svjetskog rata, u čiju obranu na posljetku piše i vrlo opsežan političko-esejistički spis Betrachtungen eines Unpolitischen. U središtu pažnje tog spisa stoji, međutim, očuvanje ideje liberalizma kako se ona prema Mannu oblikovala unutar njemačke kulturne produkcije u 18. stoljeću, a čijem daljnjem prenošenju smatra posvećenima svoja rana djela.


Posljedice takva konzervativno-liberalnog stava moguće je uočiti i u konstrukciji narativne paradigme Mannovih ranih djela. Ta je paradigma u većini pripovijedaka i romana iz tog razdoblja utemeljena na dihotomiji apolinijstva i dionizijstva kao svojevrsnoj ahistoričnoj tipologiji koja je u svojoj etičkoj dimenziji usmjerena na ocrtavanje općeg "humanitasa" ljudske egzistencije, dok se svojom ambivalentnom ustrojenošću doima neukidivim obilježjem čovjekova načina postojanja, obilježjem čiji završni simboličko-mitski prikaz Mann daje u pripovijetci Der Tod in Venedig.


No povijesno-politički razvoj nakon Prvog svjetskog rata, a naročito trauma raspleta toga rata ( propast Carstva te uspostava Weimarske Republike i desničarsko skretanje njemačkih konzervativnih krugova (, Manna, u nastojanju da očuva liberalističko naslijeđe njemačke kulture, navodi na promjenu političkog stava i priklanjanje demokratskom državnom ustroju novonastajuće njemačke republike.


U skladu s iznesenim podacima iz Mannove književne i političke biografije uže bi područje rada tvorila s jedne strane podrobna analiza aktualnog trenutka u kojemu se događa Mannov politički zaokret, a s druge dubinsko-hermeneutički zahvat u njegov književni i esejistički opus. U radu bih, kao prvi korak, na temelju relevantnih historiografskih izvora rekonstruirao kulturno-politički kontekst Mannova približavanja demokratskoj ideji i njegove sve otvorenije borbe protiv desničarskog skretanja njemačkog političkog bića dvadesetih i tridesetih godina dvadesetoga stoljeća. Ujedno bih na temelju Mannovih esejističkih priloga iz ratnog i poratnog razdoblja, poput primjerice spisa Friedrich und die Große Koalition, Betrachtungen eines Unpolitischen, Goethe und Tolstoi, Von deutscher Republik, Deutsche Ansprache. Ein Appell an die Vernunft te njegovih dnevničkih zapisa i pisama, nastojao proniknuti u unutarnje razloge njegove političke konverzije. 


Nakon rasvjetljavanja uvjeta i posljedica Mannova demokratskog zaokreta uslijedila bi analiza narativne paradigme njegovih djela. Korpus narativnih tekstova odabranih za analizu tvorio bi prije svega dio njegove književne produkcije na koji se u sekundarnoj literaturi upozorava da je usko povezan s njegovim novim političkim opredjeljenjem: Der Zauberberg (1924.), Mario und der Zauberer (1930.), Joseph-Trilogie (1933.-1943.), Lotte in Weimar (1939.), Doktor Faustus (1947.), kao i Bekenntnisse des Hochstaplers Felix Krull (1954.). Na taj bih korpus primijenio književno-analitički instrumentarij koji je razvio Peleš u svojoj knjizi Tumačenje romana. Pritom bih nastojao utvrditi temeljna obilježja noemskog postava, odnosno, narativne paradigme Mannovih kasnih djela. Ta bih obilježja usporedio s onima ranih djela te bih polazeći od ustanovljenih rezultata pokušao rasvijetliti u kojoj je mjeri Mannova promjena političkog stava ostavila traga u njegovu književnom stvaralaštvu. 


Kao radna teza istraživanja poslužila bi tvrdnja da uz Mannov politički zaokret dolazi do značajne preinake i u paradigmi njegovih pripovjednih tekstova. Temeljno je obilježje te preinake moguće sagledati u Mannovu napuštanju ahistorične, ambivalentno ustrojene dihotomije apolinijstva i dionizijstva, na čije mjesto u njegovim kasnijim djelima stupa "historizacija" narativnog diskursa. Naime, Mann sada u svojoj naraciji u obzir uzima i socijalnu i povijesnu komponentu ljudske egzistencije koja u njegovim ranim djelima nije bila zastupljena, između ostaloga i uslijed njegova konzervativnog političko-kulturnog stava. Ta komponenta sada, međutim, postaje sve značajnijom sastavnicom narativne paradigme njegovih tekstova. Mann se, naime, posredstvom demokratskog misaonog dobra uopće suočava sa socijalnom problematikom i povijesnom perspektivizacijom ljudske egzistencije, uslijed čega ta problematika i dospijeva u središte pažnje njegova hladnog i oštrog analitičkog oka, što će na posljetku rezultirati i značajnim usložnjavanjem narativne strukture njegovih tekstova.


Cilj istraživanja bio bi prije svega ustanoviti način i opseg promjene narativne paradigme u Mannovim djelima prije i poslije njegova političkog zaokreta. Znanstveni doprinos utvrđivanja takvog činjeničnog stanja ležao bi s jedne strane u razotkrivanju obilježja uzajamne isprepletenosti Mannova političkog uvjerenja i njegove književne produkcije. S druge bi se strane ujedno razmotrila i s time usko povezana problematika zajedničkog temelja njegova ranog i kasnog stvaralaštva. Taj je temelj moguće sagledati u Mannovu nastojanju očuvanja ideje "humanitasa" kao etičke dimenzije njegovih djela koja neprestano prosijava kroz onu estetsku. Kontinuirano pak prisustvo etičke dimenzije ukazuje na to da je Mannu i u njegovoj ranoj, konzervativnoj i u kasnoj, demokratskoj fazi prije svega stalo do jedne te iste stvari ( do ljudske slobode. Time bi se objasnila i prilično neobična činjenica da Mann u stanju kognitivne disonance uslijed traume Prvog svjetskog rata, a dosljedan svojoj moralnoj vertikali, relativno lako odbacuje prethodno asimilirani konzervativni poredak Carstva te se akomodira novonastajućem demokratskom poretku, a da to ne doživljava kao lom unutar vlastite osobnosti. 


U radu ću se poslužiti dostupnom relevantnom historiografskom literaturom o Drugom Njemačkom Carstvu, Prvom svjetskom ratu, Weimarskoj Republici i dolasku nacionalsocijalista na vlast i rezultatima istraživanja književnih kritičara poput Buscha, Koopmanna, Kurzkea, Potempe, Wisskirchena, Wyslinga i Žmegača, istraživanja što se podjednako odnose i na Mannov književno-esejistički opus, i na njegova politička uvjerenja. U uvodnom ću djelu nastojati pružiti cjeloviti prikaz povijesno-političkog konteksta Mannova književnog djelovanja s naglaskom na rasvjetljavanje uvjeta i posljedica njegova političkog zaokreta. Središnji dio rada tvorit će dubinsko-hermeneutička analiza Mannove naracije u sklopu koje ću ustanoviti temeljna obilježja njegove narativne paradigme u ranim i kasnim djelima. U završnom bih dijelu rada polazeći od rezultata dobivenih analizom narativne paradigme razmotrio način i opseg uzajamne isprepletenosti autorova političkog stava i ustroja njegova narativnog svijeta. Namjera mi je, naime, da u radu rasvijetlim razdoblje unutar autorove biografije (1914.(1933.) koje se čini presudnim okretištem u njegovoj književno-esejističkoj produkciji, razdoblje, dakle, u sklopu kojeg, suočen s povijesno-političkim mijenama, u znatnoj mjeri proširuje horizont svoje književne produkcije preuzimajući u svojoj naraciji političko-povijesne impulse iz neposrednog okruženja da bi ih na sebi svojstven način pretvorio u bitni sastavni dio vlastitog književnog izričaja. 

10. svibnja 2006. godine

	Mentor
	Kandidat

	dr. sc. Marijan Bobinac
	mr. sc. Tihomir Engler


Dr. sc. Viktor Žmegač, professor emeritus, predsjednik povjerenstva

Dr. sc. Vlado Obad, red. prof. Filozofskog fakulteta u Osijeku, član povjerenstva

Dr. sc. Marijan Bobinac, red. prof., član povjerenstva

Vijeću poslijediplomskih studija Filozofskog fakulteta u Zagrebu

Predmet: Ispunjavanje uvjeta mr.sc. Milke Car-Prijić za pristupanje izradi i obrani disertacije izvan doktorskog studija te prihvaćanje teme njezine disertacije

Na sjednici Fakultetskog vijeća od 27. ožujka 2006. godine imenovani smo u Stručno povjerenstvo koje će podnijeti izvještaj o tome ispunjava li mr. sc. Milka Car-Prijić uvjete propisane člankom 51. stavkom 1. Zakona o visokim učilištima za pristupanje izradi i obrani disertacije izvan doktorskog studija i može li se prihvatiti tema disertacije pod naslovom Njemački dokumentaristički roman u posljednjoj trećini dvadesetog stoljeća i pisanje rada na njemačkom jeziku, te Vijeću poslijediplomskih studija podnosimo sljedeće





I  Z  V  J  E  Š  Ć  E
Uvidom u spis utvrdili smo da mr. sc. Milka Car-Prijić, asistentica na Katedri za njemačku književnost Odsjeka za germanistiku Filozofskog fakulteta u Zagrebu, udovoljava uvjetima propisanim člankom 51. stavkom 1. Zakona o visokim učilištima i da može pristupiti izradi i obrani disertacije izvan doktorskog studija budući da

3. Ima akademski stupanj magistra znanosti znanstvenog polja filologija (njemačka književnost),

4. Ima deset objavljenih znanstvenih radova u zbornicima znanstvenih radova i časopisima s priznatom međunarodnom recenzijom, od toga nekoliko s područja planirane disertacije,

5. Sedam godina sudjelovala je u istraživačkom radu pri Filozofskom fakultetu u Zagrebu.

Nadalje, mislimo da je tema koju pristupnica predlaže (Njemački dokumentaristički roman u posljednjoj trećini dvadesetog stoljeća) legitimna i nedovoljno istražena unutar korpusa suvremene njemačke književnosti, da je u sinopsisu dostatno argumentirana i da je stoga možemo prihvatiti. Moguće je da će se tokom pisanja rada modificirati korpus autora i djela, ali ipak ne toliko da bi predviđena tema pretrpjela načelne promjene. Mislimo također da bi tema, obradi li se u skladu s previđenim postupcima, mogla dati nove naglaske u istraživanju suvremene njemačke književnosti.

Napominjemo da je naš fakultet u potpunosti ovlašten za područje kojem pripada tema koju predlaže Milka Car-Prijić (znanstveno polje filologija, grana germanistika). Kao mentora njezine radnje predlažemo prof. dr. Marijana Bobinca.

Naposljetku, željeli bismo naglasiti da se pridružujemo molbi pristupnice da disertaciju zbog specifičnosti teme piše na njemačkom jeziku.

U Zagrebu, 6. rujna 2006.

Dr. sc. Viktor Žmegač, professor emeritus, predsjednik povjerenstva

Dr. sc. Vlado Obad, red. prof., Filozofski fakultet u Osijeku, član povjerenstva

Dr. sc. Marijan Bobinac, red. prof., član povjerentsva
Fakultetsko vijeće                                                                      mr. sc. Milka Car Prijić

Filozofskog fakulteta                                                                 Livadićeva 2

Sveučilišta u Zagrebu                                                                10 000 Zagreb

Sinopsis doktorskog rada

NJEMAČKI DOKUMENTARISTIČKI ROMAN U POSLJEDNJOJ TREĆINI DVADESETOG STOLJEĆA

Znanstveno područje: humanističke znanosti

Polje: Znanost o književnosti

     I. Uvodni dio 

Integriranje dokumenata u narativni tekst karakteristično je za roman njemačkog govornog područja posljednje trećine 20. stoljeća. Korištenje autentičnih dokumenata upućuje na problematiziranje odnosa zbilje i fikcije u književnim djelima. Hibridna vrsta dokumentarističkog romana pokušava objektivno oblikovati činjenično stanje od elementa stvarnosti, čime predstavlja opoziciju čistim fikcionalnim djelima i odmak od tradicije. Naglašenom antimimetičkom tendencijom propituje književno-teorijski odnos zbilje i fikcije, historiografije i književnosti, ali i status romana kao fikcionalne vrste. Zato se dokumentaristički romani mogu istraživati kao poetološki važni tekstovi što upućuju na ključne promjene u shvaćanju uloge književnosti na kraju 20. stoljeća, kao i na specifičnosti razvoja romana kao najpropulzivnijeg književnog žanra. 

     II. Teorijska podloga i aktualne relevantne spoznaje

Dokumentaristički pristup romanu nastaje kao odgovor na šezdesetosmaška traženja društvenog angažmana književnosti na tragu Adornove kritičke filozofije Frankfurtske škole, filozofije Herberta Marcusea i teorijskih rasprava A. Döblina, W. Benjamina i B. Brechta iz doba književne moderne. Kao središnji problem postavlja se preispitivanje postulata o autonomiji umjetnosti s tezom o «krizi romana» koji svojim tradicionalnim sredstvima više nije u stanju obuhvatiti društvo zahvaćeno radikalnim preispitivanjem vrijednosti. Drugi aspekt krize romana odnosi se na iz doba književne moderne poznatu pojavu preispitivanja mogućnosti pripovijedanja uslijed rastuće heterogenosti životnih oblika i atomizacije zapažanja. U dokumentarističkom romanu autentični materijal ima funkciju ukidanja iluzije i upućuje na kritiku društvene zbilje ili propituje granice između fikcionalnog i realnog. Status fikcije u dokumentarističkom romanu prikazat će se prema teoriji Gérarda Genettea, Wolfganga Isera, Paula Ricœura i Jürgena H. Petersena. Preplitanje narativnog i dokumentarističkog diskursa proučavat će se na temelju suvremenih naratoloških postulata G. Genettea i M. Bal i kulturološkog pristupa analizi, te teorije književne recepcije Hansa R. Jaußa i W. Isera. 

III. Uže područje rada

Pod vodećim pitanjem o implikacijama korištenja dokumenata u romanu korpus istraživanja sačinjavati će djela Der kurze Sommer der Anarchie Hansa Magnusa Enzensbergera (1972.), Schlachtbeschreibung Alexandera Klugea (1964.), Morenga Uwea Timma (1978.), Kohlhaas Elisabeth Plessen (1979.), Die Schrecken des Eises und der Finsternis (1987.) Christopha Ransmayra te roman Nachwelt (1999.) austrijske književnice Marlene Streeruwitz. Iz korpusa proizlazi da se u ovom radu istraživanje dokumentarističkog romana neće ograničiti na doba prevlasti dokumentarističke metode od 1963. do 1970. Naglasak je na dijakronom promatranju statusa dokumenta, a polazište čini promatranje promjene odnosa fikcije i zbilje u dokumentarističkom romanu. Iz korpusa istraživanja isključena su djela egzemplarna samo za dokumentarističku metodu (reportaže G. Wallraffa, Bottroper Protokolle E. Runge) jer ne problematiziraju status fikcije. Za razliku od njih, uključen je roman C. Ransmayra, iako nije programski vezan za dokumentarističke postulate, te umjesto na dekonstrukciji, montaži i autentičnosti inzistira na rekonstrukciji i fikcionalnosti. Za razliku od ranijih polazišta dokumentarističke književnosti temeljenih na vjerodostojnosti dokumenta čime direktno kritiziraju društvenu stvarnost – otuda naziv «operativna književnost» (Klaus L. Berghahn) – Ransmayr pomoću dokumenata naglašava fikcionalno i konstruirano same zbilje. 

IV. Ciljevi istraživanja i znanstveni doprinos

Kao temeljni problem u proučavanju dokumentarističkog romana pojavljuje se definiranje uloge dokumenata unutar romana, jer izazivaju sraz između fikcionalnog statusa romana i njihovog zahtjeva za autentičnim reprezentiranjem zbilje. Odgovori na to pitanje moraju se potražiti na dvije razine: s jedne strane unutar povijesnog razvoja romana kao vrste s obzirom na društveno-socijalne faktore, a s druge unutar književne teorije fikcionalnosti. Time problematika dokumentarističkog romana zadire u same ontološke osnove definiranja fikcije i s njom povezane klasifikacije književnih vrsta. Uz ukazivanje na problematiku i tipologiju integriranja dokumenata u roman, jedan od ciljeva mojeg rada je istraživanje mijene paradigme u korištenju dokumenata nakon koje se više ne montiraju u otvorenoj strukturi kolaža s autoritarnim zahtjevom za autentičnošću, već su u različitim omjerima fikcionalizirani. Zbog toga se mijenja uloga dokumenata u romanima nastalim u periodu književne postmoderne, te društveni angažman književnost pada u drugi plan, a kao najvažniji elementi narativnog teksta pokazuju se apstraktne kategorije, udjel fikcionalnog u pokušaju konstruiranja zbilje, te načini i razlozi prepletanja te dvije razine. 

V. Metodološki postupci

U kronološkom slijedu preispitivat će se mijena paradigme unutar dokumentarističkog romana 20. stoljeća u korištenju dokumenata s obzirom na status fikcije. Pri tome će vodeće pitanje biti integriraju li se dokumentaristički dijelovi u narativno tkivo romana ili se montažom autentičnog materijala razaraju konvencije književne fikcije, što će pružiti uvid u mijene poetike romana. Na tezu o promjeni paradigme u korištenju dokumenata nadovezuju se analize pojedinih djela pod recepcijsko-teoretskim i naratološkim aspektima.

     VI. Struktura rada

U uvodnom dijelu ispitivat će se status dokumenta u suvremenom njemačkom romanu prema tipologiji implementiranja dokumentarističke građe, pri čemu polazište tvori odnos poetike romana i njegovog suodnosa sa zbiljom. Na promjenu paradigme u korištenju dokumentarističke građe upućuju razlike između "operativnog" pristupa A. Klugea i preklapanja historiografskog i narativnog diskursa kod H. M. Enzensbergera i U. Timma, te biografskog i narativnog diskursa u romanu E. Plessen i M. Streeruwitz. Pretposljednji dio činiti će ispitivanje načina konstruiranja zbilje pomoću fikcionaliziranih dokumenata kod C. Ransmayra, dok će se u zaključku definirati status dokumenta između fikcije i autentičnosti, te s time povezani problemi posredovanja zbilje u narativnom diskursu.

FAKULTETSKO VIJEĆE FILOZOFSKOG FAKULTETA


Zagreb

Predmet: Mr. sc. Elvis Orbanić – stjecanje


    doktorata znanosti


Fakultetsko vijeće Filozofskog fakulteta u Zagrebu, na sjednici održanoj 31. svibnja 2006., imenovalo nas je u Stručno povjerenstvo koje će utvrditi ispunjava li mr. sc. Elvis Orbanić uvjete propisane člankom 51. stavkom 1. Zakona o visokim učilištima za pristupanje izradbi i obrani disertacije izvan doktorskog studija i može li se prihvatiti tema disertacije pod naslovom: Društveni i religiozni život Porečke biskupije «à parte Imperij» u 17. stoljeću. Primjer Pazina, Starog Pazina, Svetog Petra u Šumi i Žminja.


Podnositelj je zahtjeva predočio Stručnom povjerenstvu svu potrebnu dokumentaciju i to: životopis, popis objavljenih radova, preslike fakultetske i magistarske diplome, nacrt doktorske disertacije i potvrdu o sudjelovanju u istraživačkom radu koju je izdao Zavod za povijesne i društvene znanosti Rijeka Hrvatske akademije znanosti i umjetnosti u Zagrebu.


Pošto smo razmotrili navedene priloge, Fakultetskom vijeću Filozofskog fakulteta podnosimo ovo

IZVJEŠĆE

I.


Mr. sc. Elvis Orbanić rođen je u Puli 27. ožujka 1978. Osnovnu školu je završio u Žminju, a opću gimnaziju u Pazinu, s odličnim uspjehom 1996. Jednopredmetni studij povijesti diplomirao je 2001. godine na Filozofskom fakultetu u Zagrebu, s odličnim uspjehom, obranivši diplomski rad pod naslovom: Katedra svetog Nicefora – pregled historiografskih prijepora do početka 16. stoljeća. Od 1. veljače 2002. bio je zaposlen, kao mlađi asistent, u Zavodu za hrvatsku povijest Odsjeka za povijest Filozofskog fakulteta u Zagrebu, a kao znanstveni novak uključen u znanstveni projekt «Hrvatska društva u razvijenom i kasnom srednjem vijeku» (glavni istraživač prof. dr. T. Raukar). Od 1. listopada 2004. zaposlen je u Zavodu za povijesne i društvene znanosti HAZU u Rijeci, Podružnica u Puli, na radnom mjestu asistenta. Pošto je upisao poslijediplomski studij na Odsjeku za povijest Filozofskog fakulteta u Zagrebu, magistrirao je 25. svibnja 2005. radnjom pod naslovom: Pučka pobožnost i neki aspekti istarskog društva od kraja 15. do kraja 16. stoljeća na primjeru oporuka.


Znanstvena djelatnost mr. sc. Elvisa Orbanića u cjelini je usmjerena prema istraživanju povijesti Istre, pretežno u srednjem i ranom novom vijeku, pri čemu primjenjuje nove metodološke postupke i otvara u historiografiji zanemarena područja u razvoju istarskoga društva. To pokazuje i bibliografija njegovih radova. Do sada je objavio ukupno 17 znanstvenih i stručnih radova, među kojima su: jedna knjiga (Katedra svetog Nicefora. Povijesna skica Pićanske biskupije, Pazin, 2002.) i jedno poglavlje u knjizi («Naša Sloga» o žminjskom školstvu na prijelomu stoljeća /1890.-1914./, u: Pedeset godina žminjske osmogodišnje škole, Žminj 2004., 19-23). Od izvornih znanstvenih radova valja spomenuti: Prilog poznavanju društvenog i vjerskog života u Labinu prve polovice 16. st. (Raukarov zbornik, Zagreb 2005., 457-478), Pobožnost i društveni ugled malog čovjeka u perspektivi buzetskih oporuka s kraja srednjeg vijeka (Zbornik radova I. Istarski povijesni biennale, Poreč 2005, 195-208), Iz prošlosti Pićanske biskupije, Istarska danica, Pazin 2002, 137-141, Sveto carsko i kraljevsko veličanstvo, gospodarice premilostiva…, Istarska danica, Pazin 2003, 145-147 i Od Male Azije do Istre – Sveti Nicefor u Pićanskoj biskupiji, Hrvatska revija 2, Zagreb 2003, 80-84.

II.


Između znanstvenih radova mr. sc. Elvisa Orbanića, njegove magistarske radnje i predložena nacrta doktorske disertacije postoji čvrsta tematska i metodološka veza: istraživanje istarskoga društva, njegovih najmanje proučenih pojava, od razvoja Crkve, do osjećajnosti pojedinca i njegova religioznog života.

U doktorskoj disertaciji mr. sc. Elvis Orbanić namjerava istražiti društveni i religiozni razvoj u onom dijelu Porečke biskupije koji se protezao nad habsburškim dijelom Istre, prije svega na primjeru Pazina, Starog Pazina, Svetog Petra u Šumi i Žminja. Ciljem je doktorske disertacije istraživanje društvenih značajki istarskih gradića i općina nakon velikih migracija novoga stanovništva u Istru, zatim pučke kulture, svakodnevnog života, modela pobožnosti stanovnika habsburške Istre, a posebna će se pozornost posvetiti moralnom životu svećenika i župljana. Osnovicom istraživanja bit će pastoralne vizitacije šestorice porečkih biskupa u 17. stoljeću, dakle vrsta vrela koja je u historiografiji skromno upotrijebljena u istraživanju istarske, a i općenito hrvatske povijesti, premda sadržava mnoštvo dragocjenih podataka o svakodnevici ljudi i njihovih društava. Uz pastoralne vizitacije, pristupnik će istražiti i sačuvane matične knjige 17. stoljeća, te drugu građu koja se čuva u župnim arhivima.

Doktorska disertacija će se sastojati od uvodnog poglavlja, središnjeg dijela radnje i zaključka. U uvodu se razmatraju i kritički ocjenjuju vrela i historiografija, dok će središnji dio biti podijeljen u dva dijela. U prvom dijelu središnjeg dijela doktorske disertacije govori se o arealima migracijskih kretanja, etničkoj strukturi stanovništva, imenima novorođene djece, društvenim odnosima u svjetlosti sakramenata krštenja i vjenčanja, o nezakonitoj djeci, pa će se u istraživanju primijeniti metode povijesne demografije. U drugom dijelu se istražuje moralni život klera i župljana, te obrazovna struktura i etnička pripadnost svećenstva. U zasebnim poglavljima obrađuju se gopodarske prilike u župama, te modeli pučke pobožnosti. U zaključku će se predstaviti istraživački rezultati doktorske disertacije, u kontekstu suvremene historiografije o Istri u ranom novom vijeku, napose u 17. stoljeću.

III.

Pošto smo razmotrili dokumentaciju koju je zahtjevu za pristupanje izradi i obrani doktorske disertacije izvan doktorskog studija od 20.IV.2006. predložio mr. sc. Elvis Orbanić, Stručno je povjerenstvo utvrdilo da pristupnik udovoljava uvjetima članka 51, stavka 1, Zakona o visokim učilištima jer ima akademski stupanj magistra humanističkih znanosti, znanstvenog polja povijest, što je potvrdio preslikom Diplome o završenom poslijediplomskom znanstvenom studiju od 25. studenoga 2005., zatim jer je od 1.II.2002. bio  zaposlen kao mlađi asistent u Zavodu za hrvatsku povijest Odsjeka za povijest Filozofskog fakulteta u Zagrebu, a od 1.X.2004. u Zavodu za povijesne i društvene znanosti HAZU u Rijeci, na radnom mjestu asistenta, nadalje, jer je od 1.II.2002. do 30.IX. 2004. bio, kao znanstveni novak, u Zavodu za hrvatsku povijest uključen u istraživački rad na projektu «Hrvatska društva u razvijenom i kasnom srednjem vijeku» (glavni istraživač prof. dr. T. Raukar), a od 1.X.2004. u istraživački rad Zavoda za povijesne i društvene znanosti HAZU u Rijeci, što je dokazao Potvrdom Zavoda od 28.III.2006. 

Stručno povjerenstvo smatra da je predložena tema doktorske disertacije mr. sc. Elvisa Orbanića Društveni i religiozni život Porečke biskupije «à parte Imperij» u 17. stoljeću. Primjer Pazina, Starog Pazina, Svetog Petra u Šumi i Žminja historiografski vrijedna, znanstveno utemeljena u objavljenim i, još više, neobjavljenim vrelima. Za povijest habsburškog dijela Istre u 17. st. ta tema otvara gotovo u cjelini posve nova istraživačka područja, pa će doktorska disertacija mr. sc. Elvisa Orbanića biti vrijedan prinos hrvatskoj historiografiji, njezinoj metodološkoj modernizaciji i širenju njezinih spoznajnih obzora. Nadalje, Povjerenstvo zaključuje da su Filozofski fakultet i njegov Odsjek za povijest, odnosno Katedra za hrvatsku povijest, ovlašteni za rad na predloženoj temi u znanstvenom polju povijest. Predlaže i mentora pri izradi doktorske disertacije mr. sc. Elvisa Orbanića (dr. T. Raukar, red. prof. u m.).

Kako je pristupnik time udovoljio svim zakonskim uvjetima, Stručno povjerenstvo 

p r e d l a ž e

da Fakultetsko vijeće Filozofskog fakulteta u Zagrebu mr. sc. Elvisu Orbaniću odobri predloženu temu doktorske disertacije pod naslovom: Društveni i religiozni život Porečke biskupije «à parte Imperij» u 17. stoljeću. Primjer Pazina, Starog Pazina, Svetog Petra u Šumi i Žminja.

Sinopsis doktorskog rada

DRUŠTVENI I RELIGIOZNI ŽIVOT POREČKE BISKUPIJE „À PARTE IMPERIJ“

 U 17. STOLJEĆU

Primjer Pazina, Starog Pazina, Svetog Petra u Šumi i Žminja

Znanstveno područje: humanističke znanosti

Polje: Povijest

Grana: Hrvatska povijest

Temeljno djelo za poznavanje prošlosti Pazinske knežije u 17. stoljeću predstavlja knjiga Camilla De Franceschija „Storia documentata della Contea di Pisino“, objavljena 1964. godine u Veneciji. Djelo je to, iako često citirano, s dosta nedostataka, tako da npr. nedostaje prikaz religiozne povijesti, a i društvena povijest je oskudno predstavljena. Socijalna i religiozna prošlost Pazinske knežije općenito u istarskoj historiografiji nedovoljno je istražena.

 Temelj našem istraživanju predstavljaju pastoralne vizitacije i matične knjige, i jedne i druge nedostatno korištene u istarskoj historiografiji. Vizitacijama 17. stoljeća u Istri bavio se u novije vrijeme i u kraćim radovima M. Bertoša, A. Miculian, J. Jelinčić, dok su istarske matične knjige posebno proučavane  od strane S. Bertoše, ali samo na pulskim primjerima.    

Kao glavno istraživačko vrelo poslužit će nam pastoralne vizitacije porečkih biskupa i to oni dijelovi koji su se odnosili na habsburški dio Istre. Naime, Porečka biskupija se u 17. stoljeću prostirala na venecijanskom i habsburškom dijelu Istre. U habsburškom dijelu nalazila su se sljedeća mjesta: Pazin, Stari Pazin, Tinjan, Trviž, Kašćerga, Zamask, Kringa, Beram, Grdoselo, Sveti Petar u Šumi, Žminj. A u venecijanskom dijelu: Poreština, Motovunština i Rovinjština. 

Zbog vremenske i prostorne ograničenosti, morali smo suziti svoje istraživanje na nekoliko primjera. Tako smo odabrali Pazin, zbog njegove administrativne uloge u prošlosti Pazinske knežije, ali i crkvenog ugleda koji je uživao tamošnji prepošt u odnosu na druge klerike tog habsurškog političko - administrativnog dijela Istre. Usto, u Pazinu je bio smješten i samostan franjevaca Male braće, čija je uloga u vjerskom, ali i društvenom smislu bila velika. 

Župa Stari Pazin dio je današnjeg grada Pazina, pa smo ga iz tog razloga uvrstili u istraživanje.

Sveti Petar u Šumi bio je značajno središte vjerskog života središnje Istre jer je tamo smješten pavlinski samostan.

Žminj smo odabrali zbog njegova strateškog položaja, kao najjužnijeg kaštela Habsburgovaca prema Mlecima u Istri. Prema dosadašnjoj literaturi (M. Bertoša) posebno je bio pogođen Uskočkim ratom (1615 - 1617), pa ćemo usporediti eventualne promjene u društvenom i vjerskom životu koje su nastupile nakon završetka rata u odnosu na stanje neposredno prije rata.

Poimence navedene, vizitacije koje ćemo raščlanjivati u ovoj studiji su sljedeće : 

1. Vizitacije biskupa Lipomana (1598 - 1608) : 1600 - 1603.

2. Vizitacije biskupa Leonarda Tritonija  (1609 - 1631) : 1622 - 1625.

3. Vizitacije biskupa Ruggera Tritonija (1632  - 1644) : 1634, 1639.

4. Vizitacije biskupa Gianbatiste Del Giudicea (1644 - 1666) : 1645, 1649, 1653, 1656-1657, 1658, 1663.

5. Vizitacije biskupa Nicole Peronija Caldonea (1667 - 1670) : 1667 - 1668.

6. Vizitacije biskupa Alessandra Adelasija (1671 - 1711) : 1676 - 1677, 1683 - 1684, 1688 - 1689, 1692, 1697.

Originali pastoralnih vizitacija čuvaju se u Biskupijskom arhivu u Poreču, a mikrofilmovi u Državnom arhivu u Pazinu. 

Od dodatnih vrela koristit ćemo i matične knjige krštenih, vjenčanih i umrlih. Za Pazin, sačuvane su od matičnih knjiga krštenih sljedeće : 1582 - 1624, 1643 - 1655, 1655 - 1689, 1689 - 1734. Od matičnih knjiga vjenčanih sačuvane su za Pazin sljedeće: 1597 - 1635, 1656 -1742. Od matičnih knjiga umrlih sačuvana je samo jedna knjiga i to za razdoblje 1655 - 1715.

Župa Stari Pazin za razdoblje 17. stoljeća ima sačuvane svega tri knjige, i to : matičnu knjigu krštenih 1656 - 1783, matičnu knjigu vjenčanih 1656 - 1783. i matičnu knjigu umrlih za iste godine. Župa Žminj ima sačuvanu matičnu knjigu krštenih (1662 - 1713) i vjenčanih              (1622 - 1829). Sveti Petar u Šumi nema sačuvanu ni jednu matičnu knjigu za 17. stoljeće. Sve su matične knjige mikrofilmirane, a pohranjene su u župnim arhivima ili u Državnom arhivu u Pazinu. 

Nadalje, dodatno ćemo koristiti i ostale izvore koji se čuvaju u župnim arhivima Pazina, Starog Pazina, Svetog Petra u Šumi i Žminja, kao i dokumentaciju koja se odnosi na samostane : franjevački u Pazinu  i pavlinski u Svetom Petru u Šumi.    

Cilj ovog istraživanja je u provome redu otkriti društvene karakteristike gradića (Städtl) i općina (comanun) poslije velikih seoba novoga žiteljstva u Istru, opisati pučku kulturu, svakodnevni život, kao i istražiti modele pobožnosti stanovnika habsburške Istre. Posebna pozornost posvetit će se moralnom životu svećenika i župljana te gospodarskom životu župa.  

Znanstveni prinos takvih istraživanja nesumnjivo je velik, s obzirom na to da se dosadašnja historiografija gotovo i nije bavila tim temama za prostor habsburške Istre 17. stoljeća. U istraživanju ćemo se koristiti historijskom kritičkom metodom, metodom deskripcije, komparacije, naracije te statističkim metodama. U pristupu temi ćemo se oslanjati na postignuća uglavnom suvremene talijanske i hrvatske historiografije (G. Da Rosa, A. Turchini, E. Ivetic, M. Bertoša, S. Bertoša).   

Struktura rada sastojat će se od uvodnog poglavlja, središnjeg dijela radnje i zaključka. U uvodnom poglavlju osvrnut ćemo se na izvore, historografiju i metode koje ćemo koristiti u radnji. Središnji dio radnje bit će podijeljen u dva dijela. U prvom dijelu ćemo predstaviti moralni život klera i župljana s posebnim osvrtom na pojedine grupe prijestupa. Nadalje, tu će se naći poglavlje o obrazovnoj strukturi klerika, etničkoj pripadnosti klerika, poglavlje o modelima pučke pobožnosti i poglavlje o gospodarskim prilikama po župama. Drugi dio radnje bit će raščlanjen mahom u dimenziji historijske demografije. Nizat će se poglavlja o arelima migracijskih kretanja prema ovim župama, o nezakonitoj djeci, etničkoj strukuri stanovnika, imenima novorođene djece, društvenim odnosima kroz prizmu sakramenata krštenja i vjenčanja (kumovi). U zaključku predstavit ćemo glavne rezultate naših istraživačih napora. 

20. ožujka 2006.

Elvis Orbanić                                                                     prof. dr. sc. Tomislav Raukar 

kandidat                                                                                        mentor

Prof. dr. Vladimir Biti, red. prof.

Prof. dr. Tatjana Jukić, izv. prof.

Prof. dr. Boran Berčić, izv. prof.

FAKULTETSKOM VIJEĆU FILOZOFSKOG FAKULTETA U ZAGREBU

Predmet: Odobrenje molbe mr. sc. Kristine Peternai za stjecanje doktorata znanosti izvan doktorskog studija

Fakultetsko vijeće Filozofskog fakulteta imenovalo nas je na svojoj redovitoj sjednici od 17. srpnja 2006. u Stručno povjerenstvo za ocjenu udovoljava li mr. sc. Kristina Peternai uvjetima propisanim člankom 51, stavkom 1. Zakona o visokim učilištima za pristupanje izradi i obrani disertacije izvan doktorskog studija te može li se prihvatiti tema disertacije Ime i pitanje identiteta u književnoj teoriji i imenovati mentor.

Na temelju pregleda i ocjene priložene dokumentacije, podnosimo Vijeću slijedeći

IZVJEŠTAJ

Mr. sc. Kristina Peternai rođena je 29. kolovoza 1974. godine u Osijeku. Osnovnu školu završila je u Bilju, a gimnaziju u Osijeku. Diplomirala je Hrvatski jezik i književnost na Pedagoškom (danas Filozofskom) fakultetu u Osijeku 1999. godine, a magistrirala na Filozofskom fakultetu u Zagrebu 2005. godine temom Performativna koncepcija pripovjednog teksta. Sudjelovala je u radu znanstvenoistraživačkog projekta Osijek kao književno i kulturno središte na Filozofskom fakultetu u Osijeku.   

Za postignute uspjehe tijekom studiranja, 1996. godine dobila je stipendiju vlade Južnog Tirola te, iste godine, Rektorovu nagradu Sveučilišta J. J. Strossmayera u Osijeku kao glavni urednik Alepha, časopisa za književnost pri (tada) Pedagoškom fakultetu.

Od 1999. do 2001. godine radila je kao profesorica Hrvatskoga jezika i književnosti u OŠ Bilje te Obrtničkoj školi Osijek s učenicima s posebnim potrebama. Od 2001. godine zaposlena je na Filozofskom fakultetu u Osijeku, gdje kao znanstveni novakinja na Odsjeku za hrvatski jezik i književnost sudjeluje u nastavi iz Teorije književnosti. 

Objavila je niz znanstvenih i stručnih radova u različitim časopisima i zbornicima od 2000. godine naovamo te 2005. godine knjigu Učinci književnosti: Performativna koncepcija pripovjednog teksta (Disput, Zagreb), zapravo ponešto prerađeni magistarski rad koji priprema i najavljuje tematiku predložene disertacije.  Prevodi s mađarskoga jezika.

Sukladno Zakonu o visokim učilištima, Stručno povjerenstvo drži da pristupnica udovoljava propisanim uvjetima jer:

1. Ima stupanja magistre znanosti iz područja humanističkih znanosti.

2. Ima objavljenu knjigu čija je tema izravno vezana uz predloženu temu disertacije;

3. Predložena tema disertacije, zbog interdisciplinarnog i transdisciplinarnog karaktera jezične tvorbe identiteta, znanstveno je i stručno relevantna za niz polja i grana unutar područja humanističkih znanosti (književna teorija, filozofija, filozofija jezika, sociolingvistika, feministička kritika, psihoanalitička kritika itd.). Kao što je obrazloženo u sinopsisu, pristupnica namjerava u istraživanje danas iznimno aktualnog pitanja jezične tvorbe identiteta krenuti iz tradicije analitičke filozofije i pratiti je sve do prijelomna Kripkeova doprinosa. Zatim bi se istraživanje otvorilo s jedne strane prema dekonstrukciji teorije govornog čina Jacquesa Derridaa te etičko-političkim konzekvencijama koje su iz nje proizašle preko različitih sljedbenica i sljedbenika, a s druge strane prema psihoanalitičkom postavljanju problema u koncepciji Jacquesa Lacana i njezinih potonjih tumača. Takav slijed argumentacije, uz uvažavanje sociološke perspektive Pierrea Bourdieua, po mišljenju povjerenstva jamči uključivanje u raspravu najvažnijih aspekata problema kako se oni nadaju iz današnjega pluralnog stanja teorijskog istraživanja. Povjerenstvo također drži da postavljena hipoteza, ciljevi i metodologija obećavaju razložnu i smislenu cjelinu predstojećeg doktorskog rada te da je predloženi naslov prihvatljiv.

S obzirom na sve izloženo, Povjerenstvo predlaže Fakultetskom vijeću da prihvati pozitivan izvještaj kako o podobnosti kandidatkinje mr. sc. Kristine Peternai da pristupi izradi i obrani doktorske disertacije izvan doktorskog studija, tako i o prihvatljivosti i opravdanosti predložene teme.

Za mentora doktorskog rada predlaže se prof. dr. Vladimir Biti.



Dr. sc. Vladimir Biti, red. prof., predsjednik povjerenstva

Dr. sc. Tatjana Jukić, izv. prof. članica povjerenstva


Dr. sc. Boran Berčić, izv. prof., član povjerenstva (Filozofski fakultet, Rijeka)

Fakultetsko vijeće                                                                           Kristina Peternai Filozofskoga fakulteta 

Sinopsis doktorskoga rada

IME I PITANJE IDENTITETA U KNJIŽEVNOJ TEORIJI
Znanstveno područje: humanističke znanosti

Polje: znanost o književnosti

Grana: teorija književnosti

Jedan od središnjih smjerova istraživanja u raznim suvremenim humanističkim disciplinama, pa tako i književnoj teoriji, tiče se tvorbe identiteta i s time povezanih problema identifikacije i prirode subjekta. Suvremena teorija o tvorbi  identiteta često govori kao o slijedu djelomičnih identifikacija; svaki identitet, bez obzira govorimo li o njemu na individualnoj ili društvenoj razini, jest nešto što se neprestano, tijekom cijelog života, izgrađuje i prevladava, i to kroz interakciju s drugima. Jezik je jedan od glavnih medija kroz koji se uspostava identiteta ostvaruje, a najočitiji jezični modus odvijanja toga procesa postiže se kroz davanje i korištenje imena. Ime je ono što pojedinca smješta odijeljeno od drugih kao individuu; dati nekome ime, «zaustaviti osobu na nekom mjestu u gramatici» (Wittgenstein), znači na neki način propisati jezično mjesto s kojeg će se ta osoba odazivati. Ipak, čin imenovanja je samo početak procesa tvorbe identiteta: nakon što je imenovanje izvršeno, bitan postaje čin dozivanja, odnosno način na koji se ime koristi. Korištenje imena postavlja nositelja imena u poseban odnos spram osobe koja ime rabi. 

Istraživanje problema konstituiranja subjekta kroz imenovanje, u okviru suvremene književne i kulturne teorije, predlaže se za tezu doktorskog rada budući da u hrvatskoj, pa ni u međunarodnoj, znanosti nema rada koji bi obuhvatio sve aspekte koje navedeni problem sadrži.  

Kao polazište moderne rasprave o imenima obično se uzimaju teze Johna S. Milla izložene u djelu «A System of Logic» iz 1867. godine. Njegove su teze doživjele kritiku unutar kasnije (analitičke) filozofije jezika: iz radova G. Fregea i B. Russella izvedena je klasična opisna teorija imena, a moderna opisna teorija, nagoviještena u radu L. Wittgensteina, razvijena je u radu P. Strawsona i J. Searlea. Propuste opisne teorije uočili su potom Donnellan i, posebice, S. Kripke. Oni su razradili uzročnu teoriju referencije unutar koje je vrlo poznata, i povod mnogih kontroverzi, teza o «krutom označitelju» kojom je Kripke uveo mogućnost da vlastito ime označava isti predmet u svakom «mogućem svijetu». 

Oslanjajući se na postavke navedenih autora, predloženo istraživanje će se usredotočiti na etičko-političku dimenziju imenovanja, uzimajući pritom u obzir ulogu koju imenu pripisuju teorija govornih činova, psihoanalitička književna teorija, dekonstrukcija, feministička i queer teorija. J. L Austin je problem imenovanja proveo kroz svoju teoriju performativa (performativi za Austina nisu sredstvo upućivanja na stanje stvari, nego medij kojim se ustrojavaju međuljudski odnosi; oni ne izvještavaju o učinjenoj radnji, nego tu radnju vrše), a reviziju Austinova pojma performativa, preko Derridaova, dakle dekonstrukcijskog, tumačenja iterabilnosti, provela je feministička i queer teoretičarka  J. Butler. Psihoanalitičko poimanje fenomena imenovanja istražit će se ponajprije kroz pristupe J. Lacana («ime oca»), Sh. Felman i S. Žižeka. U obzir će se također uzeti teze P. Bourdieua, J. H. Millera i drugih. Drugim riječima, istraživat će se suodnos imena i identiteta u smislu da se kroz čin imenovanja izražava jezični angažman koji osigurava osobne, kulturne, rodne, nacionalne i druge identitete. Naime, u samom činu imenovanja sadržan je odnos između onoga tko daje ime i onoga tko je tim imenom prozvan, ali ujedno i odnos prema srodstvu, kulturi i povijesti koji odzvanjaju u imenu, što znači da je etički moment prisutan u svakom činu imenovanja. Da bi se problem političko-etičke odgovornosti imenovanja mogao sagledati, bit će nužno odgovoriti na niz pitanja, kao na primjer: prethodi li konstituiranje subjekta imenovanju ili imenovanje naknadno stvara ono na što se poziva kao na gotovu činjenicu? Ili, drukčije kazano, je li «bezimeni» subjekt uistinu subjekt? Koja je društvena uloga nadimaka ili pseudonima? Može li isticanje imena dovesti do promjene njegova značenja? Koja je veza između osobnog imena i, naprimjer, nacionalnog identiteta? Na koji način iz imena proizlazi društveni angažman i etička obveza? 

Cilj je predloženog istraživanja pridonijeti, kroz različite suvremene humanističke discipline i teorijske tradicije, rasvjetljavanju veze između imena i tvorbe identiteta te pokrenuti rasprave o tom pitanju i njegovom značenju u domaćoj znanosti. Teorijske teze bit će potkrijepljene primjerima iz proznih djela suvremene hrvatske i svjetske književnosti koja tematiziraju navedenu problematiku; na taj će se način propitati suodnos teorijske i literarne misli. Zbog interdisciplinarnog karaktera istraživanja (književna teorija, filozofija, filozofija jezika, sociolingvistika, feministička kritika, psihoanalitička kritika i drugo), rezultati bi trebali koristiti i srodnim znanstvenim disciplinama.
Što se metodologije tiče, u istraživanju će biti zastupljen dijakronijski, problemski i komparativni pristup; postavit će se nova istraživačka pitanja, dijelom naznačena u opisu područja rada, te ponuditi odgovori na njih na temelju najnovije međunarodne i hrvatske literature. 
Rad će se sastojati iz nekoliko cjelina. U uvodnom dijelu izložit će se razlozi i ciljevi istraživanja, obrazložiti izbor teorijskih polazišta i metodoloških postupaka te dati osvrt na dosadašnja, za ovaj rad relevantna istraživanja u domaćoj i inozemnoj teoriji. U središnjem dijelu rada izložit će se slijed znanstvenih pretresanja problema imenovanja ponajprije kroz pristupe uobličene unutar teorije govornih činova, psihoanalitičke književne teorije, dekonstrukcije, feminističke i queer teorije. Završni će dio ponuditi sintezu i formuliranje pojedinačnih zaključaka o navedenim problemima, te će se u njemu upozoriti na novootvorena istraživačka pitanja. 
U Osijeku, 20. rujna 2006.
Mentor:

Prof. dr. sc. Vladimir Biti




Mr. sc. Kristina Peternai

Dr.sc. Neven Hrvatić, izv.prof.

Dr. sc. Vlatko Previšić, red. prof.

Dr. sc. Vedrana Spajić-Vrkaš, red. prof.

FAKULTETSKOM VIJEĆU FILOZOFSKOG FAKULTETA U ZAGREBU

Predmet: Ocjena ispunjavanja uvjeta mr. sc. Marije Sablić za pristupanje  

                izradi i obrani disertacije izvan doktorskog studija i prihvaćanja predložene teme 

                pod naslovom: Sukonstrukcija interkulturalnoga kurikuluma 
Fakultetsko vijeće Filozofskog fakulteta imenovalo nas je, na svojoj redovitoj sjednici od 29. lipnja 2006., u Stručno povjerenstvo koje treba utvrditi zadovoljava li mr. sc. Marija Sablić uvjete propisane člankom 51 stavkom 1, Zakona o visokim učilištima, za pristupanje izradi i obrani disertacije izvan doktorskog studija, te može li se prihvatiti tema disertacije pod naslovom „Sukonstrukcija interkulturalnoga kurikuluma“, i mentor prof.dr. Neven Hrvatić.

Na temelju pregleda i ocjene priložene dokumentacije dajemo Vijeću slijedeći:

I Z V J E Š T A J

Mr. sc Marija Sablić rođena je 30. ožujka 1978. u Požegi, gdje je završila osnovnu i srednju školu. Diplomirala je na Pedagoškom fakultetu u Osijeku 2000. godine program učiteljskog studija i stekla stručni naziv diplomiranog učitelja., a magistrirala je na Odsjeku za pedagogiju Filozofskog fakulteta Sveučilišta u Zagrebu 2004. godine u polju odgojnih znanosti s temom «Obrazovanje za interkulturalne odnose».

Radila je kao učiteljica razredne nastave u Osnovnoj školi Dragutina Kušlana u Zagrebu (2000-2001), a od 2001. godine zaposlena je na Učiteljskom fakultetu u Osijeku kao znanstveni novak na projektu: Nastava usmjerena na istraživanje i djelovanje (0122003) – voditeljica doc.dr.sc. Anđelka Peko.

U okviru nastave realizira seminare iz kolegija Didaktika i Alternativne škole, a i voditeljica je Katedre za pedagogiju i psihologiju na učiteljskom fakultetu u Osijeku.

Članica je Hrvatskog pedagogijskog društva, sudjelovala je nekoliko znanstvenih i stručnih skupova, završila odgojno-obrazovni program: Čitanje i pisanje za kritičko mišljenje i položila međunarodni ispit iz engleskog jezika TELC. 

Objavila je 3 znanstvena i 6 stručnih radova iz tematike disertacije, od kojih je jedan u časopisima s priznatom međunarodnom recenzijom ili časopisu izjednačenom po vrsnoći. 

Stručno povjerenstvo, sukladno Zakonu o visokim učilištima, je utvrdilo da pristupnica zadovoljava propisane uvjete jer ima: 

1. Akademski stupanj magistra znanosti iz znanstvenog područja društvenih znanosti, polje odgojne znanosti; odgovarajuće za znanstvenu granu (pedagogija) u kojoj želi steći doktorat znanosti.

2. Objavila je, uz ostale, znanstveni rad u referentnom časopisu /Sablić, M. (2005) Socijalna distanca srednjoškolaca istočne Slavonije prema pojedincima različitih nacionalnih skupina, Napredak, 146(1):27-36; kao i znansteveni rad u zborniku s međunarodnog znanstvenog kolokvija Peko, A., Sablić, M. ((2005), Teaching as (non)mutual process, u: Peko, A. (ur.): Contemporary teaching, Osijek, Filozofski fakultet u Osijeku. 

3. Kao znanstveni novak na projektu: Nastava usmjerena na istraživanje i djelovanje   (0122003) – voditeljica doc.dr.sc. Anđelka Peko, sudjelovala je u istraživačkom radu 5 godina.

4. Predložena tema doktorske disertacije znanstveno je i stručno relevantna za pedagogijsku znanost, a njezini rezultati praktično primjenjivi u u odgoju i obrazovanju učenika. 

Pristupnica namjerava, što je dobro razrađeno i razvidno u sinopsisu, u teorijskom dijelu analizirati različite modele, dosadašnja istraživanja i radove nastale na temu kurikuluma, kao i interkulturalnog aspekta odgoja i obrazovanja. Kao važnu odrednicu u disretaciji pristupnica dovodi u vezu interkulturalnu školsku zajednicu i posebnosti socijalne i kulturne srednine, kao čimbenika sukonstrukcije interkulturalnoga kurikuluma. 

U empirijskom dijelu planira se, na primjerenom uzorku učenika srednjih škola, realizirati istraživanje sa ciljem ispitivanja odnosa između poznavanja interkulturalnih sadržaja i mogućnosti sukonstrukcije interkulturalnog kurikuluma.

Na osnovi dobivenih rezultata žele se prikazati znanstveni pristupi sukonstrukciji interkulturalnog kurikuluma, stvoriti pretpostavke za prilagodbu školskog kurikuluma prema europskim vrijednostima, kao i pomoći definiranju obrazovne politike i konceptualizacije odgoja i obrazovanja na manjinskim jezicima.  

Tema predložene disertacije nalazi se u znanstvenom području, polju i grani za koje je Filozofski fakultet ovlašten provoditi postupak stjecanja doktorata znanosti.

Povjerenstvo prihvaća prijedlog da mentor bude prof. dr. Neven Hrvatić, koji više godina znanstveno, stručno i nastavnički djeluje u području predložene problematike (Interkulturalna pedagogija).

Stručno povjerenstvo utvrđuje da se pristupnici može pripisati autorstvo objavljenih radova.

Stoga, na kraju, predlažemo Fakultetskom vijeću da odobri mr. sc. Mariji Sablić izradu i obranu doktorske disertacije pod naslovom: Sukonstrukcija interkulturalnog kurikuluma. , a za mentora da se imenuje prof. dr. sc.  Neven Hrvatić. 

Zagreb, 4. rujna 2006.g.                                                              

                                                                                                          Stručno povjerenstvo:

                                                                                                            __________________________

                                                                                               (dr. sc. Neven Hrvatić, izv. prof.)

                                                                                                           ___________________________

                                                                                            (dr. sc. Vlatko Previšić, red. prof.)

                                                                                                         ___________________________

                                                                                        (dr. sc. Vedrana Spajić-Vrkaš, red.prof.)

Fakultetsko vijeće                                                                      mr. sc. Marija Sablić 

Sinopsis doktorske disertacije

SUKONSTRUKCIJA INTERKULTURALNOGA KURIKULUMA

1. Uvod

Interkulturalni odgoj i obrazovanje nezaobilazan je činitelj u procesu međusobnog upoznavanja,  razumijevanja različitih kultura, kao i uspostavljanja pozitivnih relacija. Pojam "interkulturalnoga" podrazumijeva obrazovanje koje daje pravo na različitost, pridonosi ostvarivanju jednakih mogućnosti i priprema sve učenike za zajednički život u demokratskom društvu. Izazovi budućnosti pojedinca i društva (globalnog svijeta) ogledaju se u ustroju i kvaliteti današnje škole, sustava odgoja i obrazovanja. Utjecaj internacionalizacije obrazovanja, kroz procese pripremanja učenika (studenata) na život i rad u međunarodnom prostoru, jačanje jezičnih kompetencija (i manjinskih jezika), značajno utječe i na internacionalizaciju kurikuluma. Suvremeno strukturiran školski kurikulum treba artikulirati sadržaje, programe, metode rada i postupke nastavnika koji se neće odnositi samo na stjecanje znanja nego će, promatrajući svijet iz različitih filozofskih kutova i širina, u neposrednim dodirima razgrađivati različite socijalne stereotipe, predrasude i stigmatizaciju među ljudima (Previšić, 2004). 

Hrvatska je, kao multikulturalna zajednica, obvezna urediti odnose između dominantne i manjinskih skupina na načelima kulturnog pluralizma. Uzevši u obzir relativno kratko vrijeme bavljenja ovom problematikom u nas, ovaj će rad ispitati kakav je utjecaj učenika srednjih škola, nastavnika i roditelja u stvaranju interkulturalnoga kurikuluma. Istraživanjem se želi ispitati koliko je poznavanje interkulturalnih sadržaja značajna varijabla unutar konteksta srednje škole i razvidno predočiti u kojem je kauzalnom odnosu s interkulturalnim kurikulumom, odnosno rasvijetliti njihovu prediktorsku ulogu, uvažavajući i neke odrednice sociodemografskih obilježja ispitanika. 

2.Teorijska podloga, relevantne spoznaje

Prvotni pokušaji utemeljenja interkulturalnog obrazovanja kao posebnog obrazovanja za “kulturno drugačije” (djeca doseljenika) ili određivanje identiteta učenika s namjerom ograničavanja na određeni oblik poučavanja (Berque, 1989), doživjeli su neuspjeh na metodologijskom i provedbenom konceptu. Pokazalo se da etnički (kulturni) identitet određuje samo neznatni dio uzajamnih, kompleksnih odnosa i djelovanja u odgojno-obrazovnom procesu, dok interkulturalni pristup pretpostavlja polaženje od općih nastavnih načela prema mogućim modifikacijama, od onog što je učenicima zajedničko do uvažavanja posebnosti. U literaturi pojam interkulturalizam definira se na različite načine. Kao pojmu pripisuje mu se "više od 250" različitih značenja (Spajić-Vrkaš, 1993). Najčešće  je interkulturalizam shvaćen kao aktivno razumijevanje različitih kultura, uspostavljanje pozitivnih odnosa razmjene i međusobnog obogaćivanja (Bell, 1994; Perotti, 1995; Previšić, 1996; Couroucli, 1997; Spajić-Vrkaš, 1993; Byram, 2003; Leclercq, 2003; Haalan Matlary, 2004;  Jackson, 2004;  Hrvatić, Piršl, 2005). 

Interkulturalni odgoj na razini škole značio bi oblikovanje takvog suživota u kojemu razlike u vjeri, spolu, socijalnom podrijetlu ili kulturnoj pripadnosti ne bi smjele biti povod za segregaciju učenika i učitelja. To znači stvaranje okruženja u kojemu se uvažavaju kulturne razlike među učenicima, gdje se škola prilagođava učenicima koji su drukčiji. Stvara se socijalna sredina (zajednica) u kojoj nema pritiska kojima se učenici manjinskog ili određenog kulturnog podrijetla odriču svoga identiteta i asimiliraju u kulturu većine.  Interkulturalna zajednica znači suživot među ljudima i temelji se na slobodi, uvažavanju, snošljivosti, jednakosti, pravdi, solidarnosti, odgovornosti, suradnji i participaciji. Zbog toga bi težište interkulturalnog obrazovanja trebalo počivati na oblikovanju školskog prostora po načelima kulturalnog pluralizma, kojemu je jezgra kurikulum.

Razvoj i planiranje kurikuluma veže se za tri vrlo različita pristupa: Tylerov model koji se temelji na znanstveno-racionalnom usmjerenju, Walkerov model koji naglašava razgovor i međudjelovanje članova tima za planiranje i  treći, model akcijskog istraživanja usmjeren na potrebu da razredni nastavnici u školi preuzmu odgovornost za razvoj svojih kurikuluma. U ovom je modelu naglasak na zamisli da razredne teškoće budu temelj suradnje i pronalaženja rješenja i uvođenja promjena (Marsh, 1994). Upravo ovim pristupom, kada govorimo o sukonstrukciji interkulturalnog kurikuluma, priznajemo razlike kao  bogatstvo koje vodi zajedničkoj univerzalnoj vrijednosti-vrijednosti osobe. Sukonstrukcija interkulturalnog kurikuluma temelji se na stečenim iskustvima učenika - znanjima, sposobnostima, vrijednostima i stavovima,  prema boljem upoznavanju sebe, potom drugih, otkrivanju sličnosti i razlika, sagledavanju predrasuda i nakon toga suradnjom, ostvarivanju zajedničkih ciljeva (Leclercq, 2004). Pod sukonstrukcijom podrazumijevaju se dinamički odnosi između teorijske koncepcije reforme, uključujući i kurikulum, između timova zaduženih za koordinaciju strukturalnih čimbenika ustanove, njezine kulture, ljudi u njoj, i šire lokalne zajednice (Miljak, 20005).Razvijanjem partnerstva u nizu odnosa (škola-školsko okruženje, škola-roditeljski dom, učitelji-roditelji, učenici-učitelji, stručni suradnici-učitelji) moguće je mijenjati kvalitetu tih odnosa i uloge partnera. Kurikulum škole treba predvidjeti sadržaje, modalitete suradnje kao i vrjednovanje (Jurić, 2005).  Interkulturalna školska zajednica i interkulturalni odgoj i  obrazovanje oblikuju se i usklađuju u suradnji s roditeljima svih učenika, ali i  s organizacijama koje povezuju pripadnike različitih kulturnih skupina i zajednica. Ravnopravnost, participacija, dijalog, tolerancija i solidarnost trebaju se primjenjivati na odnose između škole i obitelji, odnosno između učitelja i roditelja. U oblikovanju interkulturalne školske zajednice sudjelovat će roditelji i ostali subjekti kulturne sredine. Interkulturalni kurikulum omogućit će da se posebnosti socijalne i kulturne sredine kao i manjina uključuju u sva područja rada škole. U tom kontekstu, možemo promatrati i razvoj odnosa učitelja ali i cjelokupne odgojno-obrazovne prakse prema kulturno drugačijim učenicima. U multikulturalnom okružju učitelj nije samo dobar poznavatelj drugih kultura, "brana" prema nastajanju stereotipa, jednostranih stajališta i predrasuda, već suradnik - kreator novih odnosa prema stvarnom znanju i uspješnim interkulturalnim odnosima (Hrvatić, 2005). Nova uloga učitelja jest osposobiti učenika za komunikaciju i prihvaćanje ljudi koji su različiti od njega, kako bi se osjećao dostojnim i ravnopravnim članom zajednice kojoj pripada (Sleeter i Grant, 1994). To bi trebala biti početna etapa provođenja toga odgoja i obrazovanja u nas, u kojima učiteljima i učenicima treba dati znanja o posebnostima drugačijima od nas,  upoznati ih s nastavnim postupcima kojima mogu ostvarivati postavljene im zadatke iz područja interkulturalizma, s načinima stvaranja potrebnog didaktičkog materijala, ali i s metodološkim postupcima koji mogu pratiti uspješnost svoga djelovanja i unapređivati ga.
3. Uže područje rada

Interkulturalizam kao nov i nedovoljno istraženi proces  u nas, zahtijeva novi pristup odgoju i obrazovanju koji  polazi od pretpostavke razvijanja odnosa - sudjelovanja i uključivanja, kako bi učenici naučili živjeti zajedno. Interkulturalni kurikulum stoga valja koncipirati prema boljem upoznavanju sebe, potom drugih, otkrivanju sličnosti i razlika, sagledavanju predrasuda i nakon toga suradnjom, ostvarivanju zajedničkih ciljeva. Potreba uvažavanja europskih standarda u odgoju i obrazovanju nacionalnih manjina, kao i pojava "novih" nacionalnih manjina u Hrvatskoj uvjetuju i način organiziranja nastave za pripadnike nacionalnih manjina na manjinskim jezicima. Uže područje rada dat će odgovor na pitanje koliko su interesi nastavnika i učenika srednjih škola u Slavoniji i Baranji za poznavanjem nekih europskih vrijednosti, kulturnih sadržaja nacionalnih i etničkih skupina, važni u su-konstrukciji interkulturalnog kurikuluma, s osvrtom na neka sociodemografska obilježja ispitanika dobivena anketnim upitnikom. Uže područje rada dat će uvid u rasprostranjenost ove pojave, te poticati razvoj interkulturalne osjetljivosti i svijesti o sebi i drugima, otvorenost prema drugim kulturama i interkulturalnim (komunikacijskim) vještinama, priznavati vrijednost svake kulture i njenog doprinosa.

4. Cilj i zadaće istraživanja

Cilj je istraživanja  ispitati koliko poznavanje interkulturalnih sadržaja utječe na mogućnost sukonstrukcije interkulturalnog kurikuluma. Polazi se od opće hipoteze da postoje relativno samostalne latentne strukture u smislu interkulturalnih predispozicija ispitanika, na osnovu ispitivanih manifestnih varijabli.
Kod učenika, nastavnika i roditelja ispitat će se: socijalna distanca prema pripadnicima različitih nacionalnih i etničkih skupina, te prema devijantnim skupinama, poznavanje kulturnih obilježja pripadnika različitih nacionalnih i etničkih skupina, poznavanje demokratskih vrijednosti  s osvrtom na spol i dob ispitanika, nacionalnost, vrstu škole koju pohađaju, školski uspjeh i  stupanj obrazovanja roditelja.  Kod učenika koji pohađaju manjinske škole, te njihovih nastavnika i roditelja bit će dodan i dio koji se odnosi na zadovoljstvo modelima obrazovanja za pripadnike nacionalnih manjina. Zadaće istraživanja su ispitati odnos između poznavanja  interkulturalnih sadržaja (socijalna distanca, demokratske vrijednost,  kulturna obilježja  pojedinih nacionalnih i etničkih skupina) s obzirom na neka sociodemografska obilježja ispitanika te ispitati mogućnost sukonstrukcije interkulturalnog kurikuluma na temelju poznavanja interkulturalnih obilježja.

5. Metodologija istraživanja

Istraživanje će se provesti na stratificiranom uzorku učenika i njihovih roditelja, te nastavnika srednjih škola u regionalnim središtima Slavonije i Baranje te u srednjim manjinskim školama koje se nalaze na istom području. Za ovo empirijsko istraživanje konstruirane su ankete za učenike, nastavnike i roditelje, te ankete za učenike, nastavnike i roditelje manjinskih škola.  Anketa za učenike srednjih škola obuhvaća pet dijelova: sociodemografska obilježja ispitanika, socijalnu distancu prema pripadnicima različitih nacionalnih i etničkih skupina socijalnu distancu prema pripadnicima devijantinih skupina, prihvaćanje demokratskih vrijednosti, poznavanje kulturnih obilježja pojedinih nacionalnih i etničkih skupina.  Peti dio ankete koji se odnosi  na ispitivanje zadovoljstva obrazovanjem nacionalnih manjina u nas sadržavat će samo anketa za učenike manjinskih škola. Anketa za nastavnike srednjih škola obuhvaća šest dijelova: sociodemografska obilježja ispitanika, socijalnu distancu prema pripadnicima različitih nacionalnih i etničkih skupina socijalnu distancu prema pripadnicima devijantinih skupina, prihvaćanje demokratskih vrijednosti, poznavanje kulturnih obilježja pojedinih nacionalnih i etničkih skupina te dio o poznavanju ciljeva i sadržaja interkulturalnog obrazovanja (interkulturalne kompetencije nastavnika). Šesti dio ankete  koji će ispitati  zadovoljstvo nastavnika obrazovanjem nacionalnih manjina u nas sadržavat će anketa za nastavnike manjinskih škola. Anketa za roditelje učenika srednjih škola obuhvaća pet dijelova: sociodemografska obilježja ispitanika, socijalnu distancu prema pripadnicima različitih nacionalnih i etničkih skupina socijalnu distancu prema pripadnicima devijantinih skupina, prihvaćanje demokratskih vrijednosti, poznavanje kulturnih obilježja pojedinih nacionalnih i etničkih skupina. Peti dio ankete  koji će ispitati  zadovoljstvo roditelja obrazovanjem nacionalnih manjina u nas sadržavat će anketa za roditelje učenika  manjinskih škola. Prikupljeni podaci bit će statistički obrađeni s relevantnim pokazateljima diskriminativne, kvazikanoničke  i faktorske analize. Rezultati će se usporediti sa sličnim istraživanjima naših i stranih znanstvenika, ali i otvoriti nova pitanja o suvremenim poticajima i problemima interkulturalnog obrazovanja u Hrvatskoj.

6. Primjena i znanstveni doprinos

Rezultati istraživanja bit će primjenjivi na nekoliko područja: znanstvenom pristupu sukonstrukciji interkulturalnog kurikuluma, razvijanju spoznaja o hrvatskoj školi, kulturi i društvu, na interdisciplinarnim osnovama (obrazovanje, društveni mentalitet, politička kultura) u svrhu razvijanja nacionalnih i demokratskih vrijednosti, stvaranja pretpostavki za prilagodbu našeg školskog kurikuluma prema europskom pristupu (kao obrazovanje za demokratsko građanstvo), konceptualizaciji odgoja i obrazovanja na manjinskim jezicima u Hrvatskoj (specifični načini, pristupi, modeli...), prema cjelovitim, sustavnim rješenjima, u skladu s dosegnutim obrazovnim standardima pojedinih nacionalnih manjina, pomoć obrazovnoj politici u prevladavanju razlika u implementaciji ponuđenih rješenja obrazovanja na manjinskim jezicima. Rezultati teorijsko-komparativne analize i empirijskog dijela istraživanja projekta, trebali bi pomoći definiranju  obrazovne politike i neposrednoj školskoj praksi u procesu osuvremenjivanja odgojnog rada kako s gledišta rasterećenja od nepotrebnih sadržaja, tako i prema uvođenju inoviranih programa, poboljšanju kvalitete udžbenika i drugih izvora znanja, u kontekstu interkulturalne pedagoške komunikacije.

7. Struktura rada

Teorijskom deskripcijom, u prvom dijelu rada, izložit će se polazišta i problemi, ciljevi, zadaci i hipoteze istraživanja u kontekstu  poznavanja interkulturalnih sadržaja s osvrtom na neka sociodemografska obilježja ispitanika. Opisat će se pedagoški model praćenja interkulturalnoga obrazovanja i njegove sastavnice,  načela pedagoške prakse koja potiču razvoj interkulturalnog obrazovanja te strategije odgojno-obrazovnog djelovanja koje doprinose stvaranju pretpostavki za prilagodbu našeg školskog kurikuluma prema europskom pristupu obrazovanju za demokratsko građanstvo.  Drugi se dio rada odnosi na empirijsko istraživanje provedeno u  srednjim školama, interpretaciju podataka i raspravu,  zaključak, popis literature  te priloge.

FAKULTETSKOM  VIJEĆU  FILOZOFSKOG  FAKULTETA  U  ZAGREBU

PREDMET:  Ocjena ispunjavanja uvjeta mr.sc. Mirka Lukaša za pristupanje izradi i obrani disertacije izvan doktorskog studija i prihvaćanja predložene teme pod naslovom: Kritička  analiza  priloga o obiteljskom odgoju u  Hrvatskoj  do  1918.  godine  

Fakultetsko vijeće Filozofskog fakulteta , na svojoj redovitoj sjednici održanoj 26. siječnja 2006. godine imenovalo je stručno povjerenstvo koje je trebalo utvrditi zadovoljava li mr. sc. Mirko Lukaš uvjete propisane člankom 51 st. 1, Zakona o visokim učilištima, za pristupanje izradi i obrani disertacije izvan doktorskog studija, te može li se prihvatiti tema disertacije pod naslovom "Kritička analiza priloga o obiteljskom odgoju u Hrvatskoj do 1918.god.", i mentor dr. sc. Ivan Dumbović, izv. prof. 

Na temelju pregleda i ocjene priložene dokumentacije dajemo Vijeću slijedeći 

I Z V J E Š T A J

Mr. sc. Mirko Lukaš  rođen je 30. studenog 1964. godine u Ivanovom Selu. Srednjoškolsko obrazovanje – suradnik u odgojno - obrazovnom procesu  je završio u Osijeku. Diplomirao je na Pedagoškom fakultetu u Osijeku studij razredne nastave (1986); a nakon toga studij pedagogije (1990) na istom fakultetu. Magistrirao je na Filozofskom fakultetu Sveučilišta u Rijeci 2001. godine, u  polju  odgojnih  znanosti, obranivši  znanstveni  magistarski rad  pod  naslovom: Uloga  obitelji  u  profesionalnom  informiranju  učenika. 

Do sada je stekao bogato praktično pedagoško iskustvo radeći na raznolikim poslovima u osnovnom i srednjoškolskom odgoju i obrazovanju: učitelj razredne nastave, stručni suradnik – pedagog škole, pomoćnik ravnatelja škole. Posljednjih godina bio je zaposlenik Hrvatskog zavoda za zapošljavanje gdje je radio kao stručni suradnik za školsko i profesionalno informiranje a od 1994. godine i kao rukovoditelj Odjela za posredovanje. Sada je asistent Filozofskog fakulteta Sveučilišta u Osijeku i vanjski suradnik Umjetničke akademije u Osijeku i Odjela za fiziku istog Sveučilišta.

Bio je sudionik više znanstvenih skupova iz područja zapošljavanja i karijere rada te odgoja i obrazovanja.

Stručno povjerenstvo, sukladno Zakonu o visokim učilištima, utvrdilo je da pristupnik zadovoljava propisane uvjete jer ima:

1. Akademski stupanj magistra znanosti iz znanstvenog područja društvenih znanosti, polje odgojne znanosti; odgovarajuće za znanstvenu granu (pedagogija) u kojoj želi steći doktorat znanosti.

2. Sudjeluje kao registrirani znanstveni istraživač, više od dvije godine, u projektu Ministarstva znanosti Republike Hrvatske pod brojem 0122003 (Nastava usmjerena na istraživanje i djelovanje, glavnog istraživača dr. sc. Anđelke Peko).

3. Predložena tema doktorske disertacije KRITIČKA  ANALIZA PRILOGA O OBITELJSKOM  ODGOJU U HRVATSKOJ  DO  1918.  GODINE  znanstveno je i stručno relevantna za pedagogijsku znanost, a njezini rezultati praktično primjenjivi u obiteljskom odgoju, te obrazovanju  roditelja, studenata i stručnih  osoba  koji  se bave područjem obiteljskog života i rada. Pristupnik namjerava, što je dobro razrađeno i razvidno u sinopsisu teorijski dio obraditi analizom dosadašnjih istraživanja i radova nastalih na temu obiteljskog odgoja, osobito istaknuti razloge uslijed kojih je došlo do transformiranja pojedinih funkcija obitelji iz "tradicionalne" u  "suvremenu" obitelj, i  to s pedagoških aspekata. S povijesnog stajališta želi se dati pozornost obitelji i obiteljskom odgoju te njezinoj postojanosti kao promjenjivoj društvenoj zajednici koja u sebi nosi breme suvremenosti i svoju ulogu ostvaruje uz moguće napore i potporu društva.

U empirijskom dijelu pristupnik  će  koristiti  historijsku  metodu,  te se planira na temelju rada  na  pedagoškoj  dokumentaciji, i  to  obradom  pedagoške  literature  kao  i  beletristike  pedagoškog  sadržaja doći do spoznaja na koji se način izrazito tradicionalna – autoritarna obitelj transformirala u demokratsko – liberalnu obitelj s vidljivim odgojnim posljedicama. Prikupljena  literatura  biti  će  kvalitativno  analizirana  tj. pokušati  će  se  ustanoviti  ciljevi, metode  i  oblici  obiteljskog  odgoja  u  pojedinom  vremenskom - povijesnom razdoblju. Usporedit će se odgojni sustav  vrijednosti na kojima je počivala obitelj te kojim se odgojnim oblicima i modelima služila u prenošenju odgojnih postignuća svoga  vremena.        

Tema  predložene  disertacije  nalazi  se  u  znanstvenom  području, polju  i  grani  za  koje  je  Filozofski  fakultet  ovlašten  provoditi  postupak  stjecanja  doktorata  znanosti. 

Povjerenstvo prihvaća  prijedlog  da  mentor  bude  prof. dr. Ivan Dumbović,  koji  godinama  znanstveno, stručno  i  nastavnički  djeluje  u  području  predložene  problematike (Opće  i  nacionalne  povijesti  pedagogije).

Stručno  povjerenstvo  utvrđuje  da  se  pristupniku  može  pripisati  vjerodostojnost  njegova  sudjelovanja  u  radu  na  znanstveno-istraživačkom  projektu  duže  od  jedne  godine dana. 

Stoga,  na  kraju,  predlažemo  Fakultetskom  vijeću  da  odobri  mr. sc. Mirku  Lukašu  izradu  i  obranu  doktorske  disertacije  pod  naslovom: Kritička analiza  priloga o obiteljskom  odgoju  u  Hrvatskoj  do  1918.  godine. Za  mentora    se  predlaže prof. dr. sc.  Ivan Dumbović.

Zagreb, 26. lipnja 2006. g. 

Sinopsis  doktorskoga  rada

POVIJESNI  RAZVOJ  MISLI  O OBITELJSKOM  ODGOJU

Znanstveno  područje: društvene  znanosti

Polje: odgojne  znanosti

Grana: pedagogija

1. Uvod

Nesumnjivo, s kojeg god stajališta pristupali povijesnog, sociološkog, pedagoškog, političkog, teološkog ili bilo kojeg drugog aspekta, tradicionalnog ili suvremenog, razmatranja o funkciji obitelji  kao jedne od najstarijih institucija  tema je  koja će još zadugo ostati aktualna. Obitelj je vječna tema i inspiracija u likovnoj i glazbenoj umjetnosti, klasičnoj i modernoj literaturi, filmovima i kazališnim predstavama. 

Brojni su razlozi uslijed kojih je dolazilo do transformiranja pojedinih funkcija obitelji iz "tradicionalne" u "suvremenu". S obzirom na funkcioniranje obitelji tradicionalni razvojni modeli promatrali su obitelj  kroz oca  koji radi i majku koja ostaje kod kuće. Nasuprot tome, sve je veća pojavnost različitih obiteljskih struktura kao što su razvedene – binuklearne obitelji, izvanbračne veze i samohrani roditelji. D. Breunlin, R. Schwartz i dr. (1992, str. 15) život obitelji danas opisuju kao kompleksan proces u kojem posebnu ulogu ima ljubav, atraktivnost, njega, odgoj, dobronamjernost, koordiniranost, jasna i za sve članove obitelji jednaka pravila ponašanja.

Mnoge su se promjene dogodile u dinamici, strukturi, funkcioniranju i interakciji obitelji. Osim razlika u strukturi, različito funkcioniranje "suvremene" od "tradicionalne" obitelji podrazumijeva potrebu razmatranja dnevnih zadaća obitelji, vodstva unutar obitelji, kohezivnosti, promjena u razvoju i obiteljskim vrijednostima (Murdock, G., 1965,1988; Harway, M., 1996, str 7).

Stoga, u ovom radu želimo s povijesnog stajališta dati pozornost obiteljskom odgoju i obitelji te njezinoj postojanosti  kao promjenjivoj društvenoj zajednici (Rosić, V., 1998, str. 103) koja u sebi nosi breme naše stvarnosti i svoje uloge ostvaruje uz moguće napore i potporu društva. Pokušati ćemo dati uvid u tijek najznačajnijih transformacija i funkcioniranja obitelji u prenošenju odgojnih postignuća svoga vremena  kao i potražiti odgovor na pitanje: «Jesu li "suvremene" obitelji izgubile ili dobile neke nove funkcije unutar obiteljskog odgoja?».   

2. Teorijska podloga, relevantne spoznaje   


Obitelj se u svom povijesnom razvitku mijenjala i doživljavala snažne promjene kao i pokušaje promjena sve do uništenja. Usprkos tome njezina odgojna funkcija nikada nije bila ozbiljnije dovedena u pitanje. Može se reći da je to konstanta koja nije u potpunosti istražena. 


Za proučavanje obitelji sa stajališta pedagogijske znanosti zanimljivo je pitanje na koji su način generacije kroz povijest prenosile svoja odgojna postignuća na mlađe naraštaje. 


Rad ćemo koncipirati tako da u  teorijskom dijelu izdvojimo samo neke suvremene, relevantne teorije kojima se mogu objasniti funkcije obitelji s obzirom na njihov utjecaj u razvoju djece, kao što su: strukturalni funkcionalizam (Vrcelj, S., 2000, str. 16), teorija simboličke interakcije (Mead, G.H.),  teorija ekološke perspektive (Belsky, J., 1978, str.37-49; 1980, str. 320-333; Vasta, R., 1992, str. 59), teorija empatije (Bratanić M., 1990, str. 100; Cotton, K., 2001, str. 8),  kulturološka teorija (L. Vigotskog), konstruktivistička teorija (J. Habermansa i W. Klafkia), interpersonalni pristup (Watzlawicek, P i Habermas), humanistički pristup (A. Maslowa), socijalni pristup (Giovannoni, J.M., 1971, str, 648-657) i  integrativni pristupi obitelji (Patterson, G.R; Dishion, T.J., Reid, J.B., 1992, str. 189-224).   

A u metodološkom dijelu rada ćemo prikazati rezultate dobivene radom na pedagoškoj dokumentaciji i to pedagoškoj literaturi, beletristici,  časopisima i originalnoj arhivskoj građi.

Iskustveno je poznato da je neformalno osposobljavanje roditelja u obliku poticanja i savjeta za kućni i obiteljski odgoj postojalo oduvijek. Vrijednosti obiteljskog odgoja ranijih pokoljenja roditelja izražavala su se u praktičnim pravilima i uputama za novu generaciju, tj. usmenom predajom  prenosila se iskustvena odgojna praksa. U svezi s tim nije ni čudno da u narodnim poslovicama nalazimo mnogobrojne upute za odgojnu praksu roditelja. 

Zapise o životu, obvezama, pravima, međusobnim odnosima unutar obitelji u kojima žene, posebice  one koje su bile i majke, imaju središnji položaj nalazimo u vremenu Herodota, Strabona i Polibija (Carter, B.; McTGoldrick, M., 1989, str. 12.). I drugi antički povjesničari pisali su o matrijahalnom  društvenom uređenju kod brojnih izumrlih civilizacija npr. kod starih Slavena, Germana, Izraelaca i Arapa. O položaju i pravu majke u obitelji u vrijeme grčkih i rimskih obitelji  te o ulozi i autoritetu oca nalazimo u (Breiner, S.J., 1990, str. 30.; Langer, W.L., 1974, str. 353-365.). O okrutnim i rigidnim odnosima  Infanticide u  Polineziji, Egiptu, Grčkoj, Rimu ili kod Arapa  piše (Holt, L. E., 1897, str. 191). 

Prve, prave misli o obiteljskom odgoju nalazimo u djelima Homera i starorimskog pjesnika Vergilija. One su nesumnjivo vrlo jasno izražene u antičkoj filozofiji i djelima Platona i Aristotela.

Upute o odgoju u obitelji nalazimo zapisane i u Starom i Novom zavjetu jer je kršćanstvo polagalo velike nade u obitelj, obvezujući je na taj način da kod svoje djece učvršćuje misao o vjeri. Sv. Ivan Zlatousti upućivao je obitelj kako da postane «crkva u malom» a roditeljima kao najuzvišeniju dužnost posvećuje ulogu odgojitelja kojoj je najsvetija obveza – učiti djecu religiji (Mulahalilović, E., 1969, str. 5.).

Prema Franzu Hargasseru (1975, str.218.) mnogi su mislioci pismenim savjetima davali upute roditeljima  kako bi im pomogli pri odgoju djece. Tako su nastale prve pedagoške instrukcije za odgoj djece Metlingers, A.B. iz 1473. godine pod nazivom :»Regiment der jungen Kinder». 

U vrijeme humanizma nastalo je također mnoštvo spisa koji su bili namijenjeni obiteljskom odgoju i pružanju pomoći roditeljima u njihovoj zadaći. Tako su Alberti, L.B.; Vegins, M.; Sylvius, A. i Porzia, J. pokušavali svojim spisima roditeljima pokazati nove putove odgoja. 

Ni reformacija M. Luthera nije zapostavila obitelj tražeći od nje da djelom i riječju priprema djecu za službu božju.

Razvitkom kapitalističkog uređenja i stvaranjem nove građanske klase započinje razvitak građanske kulture a usporedo s njom razvija se i nova pedagoška misao. Nove humanističke ideje obuhvatiti će i obiteljski odgoj. Te će ideje biti najjasnije izražene u djelima Jana Amosa Komenskog. On je mišljenja da se bez dobrog djetetovog odgoja u obitelji neće moći ostvariti potpuni razvitak i obrazovanje potpunog čovjeka (Gizdova, G., 1962., str. 13.). Prema njegovu shvaćanju materinska škola postoji u svakom roditeljskom domu i toj školi je namijenio svoja djela: «Informatorium za školu materinsku» i «Orbis pictus». Johne Locke: «Misli o odgoju» namjenjuje ocu, roditeljima kako bi dobro odgajali svoju djecu, a u potpunosti izostavlja organizaciju školskog odgoja. J.J. Rousseau u svom djelu «Emil» daje teoriju profinjenog individualnog obiteljskog odgoja. J.H. Pestalozzi organizira institucionalni odgoj po uzoru na obiteljski gdje je majka  uzor za  sve  odgojitelje. Pestalozzi je naglašavao osjećaj ljubavi, povjerenja i zahvalnosti kao osnovni temelj moralnog i socijalnog rasta djeteta, te  je stog  stajališta opisao prednosti obiteljskog odgoja: «Prinuda domaćeg života je prijatna, njen jaram je uistinu sladak, jaram i njeno breme je lako … Zato i pritisak koji je u njenoj moći formira, a ne boli.»

C. Fourier je na prelasku iz 18. u 19. stoljeće tvrdio kako je obitelj sebična i ona bi kod djece razvijala egoizam i individualizam, pa je u novom društvu potreban kolektivan odgoj, jer jedino on može harmonijski razvijati sve sposobnosti mladih. Bespoštednu borbu do uništenja  protiv svojine, religije i buržoaskog oblika braka  zastupao je R. Owen u 19.st.   

Fröbel je nastojao poboljšati položaj djeteta odgojem majki. Sve do suvremenih autora koji su imali za središte svoje pozornosti obiteljski odgoj i njihovih različitih teorijskih –konceptualizacijskih pogleda na utjecaj obitelji i okoline na djetetov razvitak.

U teorijskom dijelu došli bi smo do relevantnih spoznaja o "suvremenom" obiteljskom odgoju  koji  bismo  sagledali u povijesnom kontinuitetu, tj. kako je tekao povijesni kontinuitet razvitka obiteljskog odgoja.


3. Praktična  primjenjivost  spoznaja


Radeći na prikupljanju i izučavanju dostupne pedagoške literature dolazimo do  spoznaje  da  tematika  ovoga  istraživanja  nije  bila u  nas  dovoljno zastupljena  u  dosadašnjim  istraživanjima  zbog  premalog  broja  istraživača  na  tom  području. A isto tako se nalazi i vrlo mali broj  dostupne literature svjetskog,  inozemnog značaja.  

 
Rezultati  dobiveni  ovim  istraživanjem   dati  će  uvid  u  razinu,  načine  i  modalitete obiteljskog odgoja  kroz povijest.  Koristiti  će  roditeljima  i  široj  društvenoj  zajednici  u  spoznavanju  vrijednosti  i  potrebe  sustavnog  praćenja zadaća obiteljskog odgoja.  Isto  tako,  ovaj  rad  treba  potaknuti  sve  odgovorne   društvene  čimbenike  koji  su  dužni  osigurati  minimalne uvjete roditeljima za ostvarivanje njihove zahtjevne i odgovorne zadaće  roditeljstva, institucionalizirajući raznolike prihvatljive  modalitete njihova  pedagoškog  obrazovanja.


Primjena  ovoga  istraživanja  ogledati  će  se  i  u  praktičnoj  koristi  u  svakodnevnoj  pedagoškoj  praksi  u  radu  s mladima i obiteljima, te u radu  škola,  Zavoda…   

4. Uže područje rada


Ovim istraživanjem očekujemo da ćemo doći do spoznaja na koji se način izrazito tradicionalna – autoritarna obitelj transformirala u demokratsko – liberalnu obitelj s vidljivim odgojnim posljedicama. Usporedit ćemo sustave vrijednosti na kojima je počivala obitelj te kojim se  odgojnim oblicima i modelima služila u prenošenju odgojnih postignuća. 


Na taj način želimo aktualizirati i apostrofirati važnost obiteljskog odgoja kao prvog i najznačajnijeg odgojnog čimbenika.  

Znanstveni doprinos ovoga rada ogledati će se i u interdisciplinarnom pristupu ovoj   problematici povezivanjem područja obiteljske pedagogije te opće i nacionalne povijesti pedagogije, ali i otvaranjem  novih  pitanja  o  problemima suvremenih obitelji koji su se možda  mogli izbjeći da se pravodobno pridavala pravilna pozornost rezultatima povijesnih istraživanja i dostignućima unutar  odgojne znanosti.       


5. Ciljevi istraživanja i očekivani znanstveni doprinos


Cilj našeg  znanstvenog istraživanja biti će važnost obiteljskog odgoja koji ćemo pokušati prikazati pregledom misli o obiteljskom odgoju kroz povijesne epohe: od prvih prepoznatljivih oblika do obiteljskog odgoja u građanskom društvu, točnije do početka svjetskih ratova 1914. godine.

Razumijevanje transformiranja osobina obitelji kroz povijest važno je za razumijevanje i tumačenje bitnih pojava koje se i danas javljaju unutar obiteljskog odgoja, tj. odnosa obitelji i njezina odnosa s okolinom. Brojne povijesne, socijalne, kulturne i ekonomske promjene reflektirale su se i na promjene u funkcioniranju obitelji, naime kroz povijest su neki ekstremni odnosi u obitelji s obzirom na ulogu pojedinaca u njoj bili prihvaćani kao «normalne» pojave.


U svezi s tim naš istraživački problem biti će utvrditi odgojnu ulogu i mogućnosti obitelji, obiteljske odgojne vrijednosti kao i strategije odgoja u različitim tipovima obitelji od tradicionalne do demokratične.

Samo  temeljem  dobrog  poznavanja  povijesnih  iskustava  obiteljskog  odgoja  neće  nam  se dogoditi  da  upadnemo  u  zamku  suvremenih  izazova. Isto  tako  možemo  vrlo  lako  provjeriti  i  upotpuniti  osobna  iskustva  tj.  spriječiti   upadanje  naše  obitelji  u   već  dobro  poznate  probleme  na  koje  nas  povijest  upozorava.        


6. Metodološki postupci


Postojeća istraživanja će nam poslužiti da odredimo odnose unutar obiteljskog  okruženja  i  utvrdimo  neke  reminiscencije,  tj.  veze  unutar  obitelji  danas  u  odnosu  na  povijesne  spoznaje  i  značajke  obiteljskog  odgoja u  prošlosti. 

 

Pri izradi ovoga rada koristit ću se postojećom pedagoškom periodikom, analizirajući postojeće dostupne izvore: originalnu arhivsku građu iz područja narodnog stvaralaštva (poslovice), djela značajnih filozofa, djela istaknutih domaćih i stranih autora s područja pedagogije, časopise iz odgojnih područja te časopise za obitelj i dom.  


7. Struktura rada


Rad će  se sastojati od teorijskog dijela u kojem će se obrazložiti pojmovi, ranija istraživanja i suvremene tendencije obiteljskog odgoja. U metodološkom pristupu prikazati ćemo opravdanost, metode, postupke, instrumente i cilj istraživanja. U rezultatima istraživanja dati ćemo pregled misli o obiteljskom odgoju kroz sljedeće povijesne epohe: 1. Iskustveni odgoj (rodovsko društvo), 2. Prve misli o  odgoju (pokušaji prvih teorijskih prenošenja i uopćavanja – epovi, narodne poslovice…), 3. Pedagoške ideje u djelima antičkih filozofa, 4. Srednjovjekovne misli o odgoj, 5. Pojedinačna pedagogijska djela kod filozofa humanista,  6. Izgradnja pedagogijskog sustava (od Komenskog do Herbarta), 7. Obiteljski odgoj u građanskom društvu do svjetskih ratova - 1914. god.

Odlukom Fakultetskog vijeća Filozofskoga fakulteta u Zagrebu (Klasa 643-02/06-03/56, Ur. broj: 3804-460-06-2), donesenoj na sjednici održanoj 29. lipnja 2006. godine, imenovani smo u povjerenstvo koje treba utvrditi ispunjavala li mr. sc. Vatroslav Zovko uvjete propisane člankom 51. stavkom 1. Zakona o visokim učilištima za pristupanje izradbi i obrani disertacije izvan doktorskog studija i može li se prihvatiti tema disertacije pod naslovom „Razvoj informacijsko-analitičkog modela korištenja sustavnog pristupa u projektnom menadžmentu“.

Nakon uvida u priloženu dokumentaciju stručno povjerenstvo podnosi sljedeći

I z v j e š t a j

1. 
Pristupnik mr. sc. Vatroslav Zovko je diplomirao1996. godine na Ekonomskom fakultetu Sveučilišta u Zagrebu (kod prof. dr. sc. Velimira Sriće) s temom „Informatizacija hotela na primjeru Micros - Fidelio“, a magistrirao je već 2001. godine na istom fakultetu (kod prof. dr. sc. Pere Sikavice) s temom „Specifičnosti organizacije i managementa neprofitnih organizacija“. Stručni poslijediplomski studij „Leadership and management of health services“ završava 2003 godine na Medicinskom fakultetu Sveučilišta u Zagrebu. Od istaknutijih dodatnih edukacija završio je 1997. godine tečaj „Health economics of pharmaceuticals“ na Stockholm school of economics u Švedskoj. Još od 2001 godine radi kao asistent na Zdravstvenom veleučilištu u Zagrebu u sklopu kolegija „Management u sestrinstvu“.

2.
U domaćim zbornicima i časopisima koji su po kvaliteti izjednačeni s časopisima s međunarodno priznatom recenzijom objavljeni su mu značajniji radovi:

- 
Zovko V, Kalauz S, Čulig J: The role of nurses in clinical decision-making process; a study of nursing staff in Croatian health care system, International Conference An Enterprise Odyssey: Economics and Business in the New Millennium 2002, Zagreb June 27-29, 2002, Proceedings, pp. 238.

- 
Čulig J, Rojnić-Putarek N, Zovko V i sur.: Estimated Direct Management Cost of Acute Exacerbation of Chronic Obstructive Pulmonary Disease in Croatia, Pharmaca 2001; 39: 1; str. 35-45

- 
Zovko V, Čulig J: Farmakoekonomika - definicija i metode, Pharmaca 2001; 39: 3/4 ; str. 171-178

- 
Zovko V: Target costing – temeljna načela i primjena u zdravstvu, Riznica, br.4, 2006, str. 17 -19

- 
Zovko V: Utjecaj modela financiranja u zdravstvu na upravljanje troškovima zdravstvenih ustanova, XXXVI kongres računovođa i financijskih djelatnika, Zbornik radova, 2001, str. 241-251

- 
Zovko V: Primjena ABC metode u analizi troškova bolnice, Računovodstvo i financije, Separat uz br.1, siječanj 2001, str. 76-81

- 
Čulig J, Zovko V: Ekonomski aspekti zaštite zdravlja u zdravstvenom turizmu, Znanstveni skup: Zdravstveni turizam u Hrvatskoj, Zbornik radova, Akademija medicinskih znanosti Hrvatske, Zagreb 2001, str. 98-102

- 
Zovko V: Prospektivni način plaćanja zdravstvenih usluga, Računovodstvo i financije, Dodatak uz časopis br.1, siječanj 2005, str. 88-91

- 
Zovko V: Rast potrošnje lijekova – postojeće stanje i mogući mehanizmi kontrole, XXXIX kongres računovođa i financijskih djelatnika, Zbornik radova, 2004, str. 221-227

U zbornicima s međunarodnom recenzijom objavljeni su mu značajniji radovi:

- 
Zovko V, Simovic V, Ancic D: Finance Problem Modelling With Vensim® System Dynamics Example, Special Focus Symposium – 4th Catallactics: Quantitative and Behavioural Modelling of Human Market Interactions, (ed. by Otto Loistl, Vladimir Šimović and George E. Lasker), InterSymp-2006, Baden-Baden, 2006, pp. 74-82.

- 
Zovko V, Simovic V, Ancic D: Financing Co-Payments As A Health Care Consumption Control Mechanism - A System Dynamics MoDEL, Special Focus Symposium – 4th Catallactics: Quantitative and Behavioural Modelling of Human Market Interactions, (ed. by Otto Loistl, Vladimir Šimović and George E. Lasker), InterSymp-2006, Baden-Baden, 2006, pp. 83-92.

- 
Zovko V: Strategic Management Process in Hospitals, World Hospitals and Health Services, Vol. 37, No.1, 2001, pp. 2-5.

Pristupniku je u domaćim i stranim znanstvenim i stručnim časopisima, zbornicima i knjigama, e-publikacijama i na web stranicama ustanova i udruženja objavljeno preko 20-tak znanstvenih i stručnih radova.

3. 
U vremenu kada suvremeni razvoj gospodarstva i informacijsko komunikacijske tehnologije (ICT) čini svakodnevnicu nepredvidivom i na taj način ponekad otežava sustavno upravljanje projektima, što indirektno povećava neizvjesnost ispunjavanja zadanih projektnih ciljeva, a upravo zbog broja aktivnosti i interakcija s okolinom je sve veća primjena sustavnih programskih rješenja kako bi se uspješno upravljalo projektima. tema disertacije „Razvoj informacijsko-analitičkog modela korištenja sustavnog pristupa u projektnom menadžmentu“, obrađuje trenutno jedno od najznačajnijih pitanja, tj. kako analiziranjem sustavnog pristupa u odnosu na projektni menadžment utvrditi mogućnost primjene postojećih programskih rješenja da bi se razvili informatičko-analitički modeli temeljeni na sustavnom pristupu, a u svrhu što učinkovitijeg sustavnog upravljanja projektima. 

Projektni menadžment je prepoznat kao značajna disciplina u menadžmentu još od 1950-tih godina, a primjena informatičkih tehnologija u projektnom menadžmentu je opsežno obrađena osobito u posljednjih 15 godina. Značajnije proučavanje primjene sustavnog pristupa u planiranju i analizi problema je započelo s knjigom «Peta disciplina» Peter Sengea, te iz navedenog područja postoje brojni radovi u inozemstvu koji se bave sustavnim razmišljanjem („systems thinking“), dok je domaća literatura o toj temi vrlo oskudna. Opći zaključak i ocjena je da o primjeni sustavnog razmišljanja u projektnom menadžmentu nije dano dovoljno značenje čak niti na razini teoretskih rasprava. Strani i domaći autori, nisu iscrpili potrebu za ovdje predloženim istraživanjem.

Uže područje ovog rada su informacijski sustavi, tj. razvoj suvremenog informacijsko-analitičkog modela korištenja sustavnog pristupa u projektnom menadžmentu. Hipoteza disertacije pretpostavlja da primjena sustavnog pristupa modeliranju u projektnom menadžmentu omogućava rano uočavanje potencijalnih prepreka u izvođenju projekata i stoga utječe na povećanje broja uspješno ostvarenih zadanih ciljeva projekata.

Doprinos znanosti je u činjenici da bi ovo istraživanje poboljšalo postojeća saznanja o ulozi naprednih informacijsko-analitičkih sustava u općoj i nacionalnoj informacijskoj strukturi naše domovine i šire, te naprednim sustavima potpore modeliranja razvoja korištenja sustavnog pristupa u projektnom menadžmentu. Aplikativnim dijelom ovoga rada prezentirao bi se niz praktičnih prototipova modela eksperimentalnih i drugih naprednih informacijsko-analitičkih sustava primjenjivih u svakodnevnoj praksi modeliranja razvoja suvremenog korištenja sustavnog pristupa u projektnom menadžmentu, te bi se doprinijelo uspješnijem upravljanju projektima kojim bi se poboljšala kvaliteta izvedbe i povećala troškovna učinkovitost.

4.
Filozofski fakultet Sveučilišta u Zagrebu nadležan je za ovu problematiku u okviru znanstvenoga područja društvenih znanosti, znanstvenoga polja informacijskih znanosti.

5.
Imenovano povjerenstvo smatra da se može udovoljiti molbi pristupnika da mu mentor disertacije bude dr. sc. Vladimir Šimović, izvanredni profesor na Učiteljskom fakultetu Sveučilišta u Zagrebu.


Povjerenstvo uvidom u dokumentaciju i proučivši sinopsis disertacije utvrđuje da pristupnik udovoljava svim uvjetima članka 51. stavak 1. Zakona o visokim učilištima te da mu se može odobriti izrada disertacija pod predloženim naslovom.

U Zagrebu, 25. kolovoza 2006.

Prof. dr. sc. Damir Boras

Prof. dr. sc. Vladimir Mateljan

Prof. dr. sc. Vladimir Šimović

Fakultetsko vijeće 

Sinopsis doktorskog rada

RAZVOJ INFORMACIJSKO-ANALITIČKOG  MODELA KORIŠTENJA SUSTAVNOG PRISTUPA U PROJEKTNOM MENADŽMENTU

Znanstveno područje: 
društvene znanosti; 



Polje: informacijske znanosti
1. 
UVOD

Suvremeni razvoj gospodarstva i informacijsko komunikacijske tehnologije (ICT) čini svakodnevnicu nepredvidivom i na taj način ponekad otežava sustavno upravljanje projektima, što indirektno povećava neizvjesnost ispunjavanja zadanih projektnih ciljeva. Upravo zbog broja aktivnosti i interakcija s okolinom sve je veća primjena sustavnih programskih rješenja kako bi se uspješno upravljalo projektima. Iako postoje brojna programska rješenja u kojima se razvijaju raznovrsni modeli kako bi se predvidjeli svi mogući scenariji utjecaja aktivnosti oko projekata na izvedbeni sustav i time postiglo ostvarenje željenog cilja u svrhu smanjenja faktora rizika i neizvjesnosti, današnji informacijsko-analitički potencijali sustavnog pristupa projektnom menadžmentu nisu dovoljno istraženi i iskorišteni.

2.
TEORIJSKA PODLOGA ZA PREDLOŽENO ISTRAŽIVANJE

(obrazloženje aktualnih relevantnih spoznaja)

Projektni menadžment je prepoznat kao značajna disciplina u menadžmentu od 1950-tih godina te je u svijetu prisutna značajna količina stručne literature koja se bavi razvojem teorije vezanih za projekte i njenom primjenom u praksi. Primjena informatičkih tehnologija u projektnom menadžmentu je opsežno obrađena osobito u posljednjih 15 godina, velikim dijelom i zato jer su se razvila mnoga programska rješenja za praćenje projekata. Značajnije proučavanje i primjenu sustavnog pristupa u planiranju i analizi problema je započeto s knjigom «Peta disciplina» Peter Sengea, koji promovira sustavnu promjenu načina razmišljanja kao najučinkovitiji način rješavanja problema u svim aspektima organizacije i društva. Iz navedenog područja postoje brojni radovi u inozemstvu koji se bave sustavnim razmišljanjem („systems thinking“), dok je domaća literatura o toj temi vrlo oskudna. Kombinacijom pojmova «projektni menadžment» i «sustavno razmišljanje» izbor pronađenih radova i obrađenih tema u razvijenim zemljama također postaje oskudan, a u Hrvatskoj gotovo nepostojeći, što upućuje na opći zaključak i ocjenu da o primjeni sustavnog razmišljanja u projektnom menadžmentu nije dano dovoljno značenje čak niti na razini teoretskih rasprava. Strani i domaći autori, nisu iscrpili potrebu za ovdje predloženim istraživanjem. To posebno vrijedi sa motrišta o postojanju sasvim novih uvjeta u kojima se nalazimo kao društvo i znanstvena mikro-cjelina te zahtjeva koji se općenito postavljaju pred suvremenu svjetsku znanost.

3. 
UŽE PODRUČJE RADA, CILJEVI ISTRAŽIVANJA, OČEKIVANI 

ZNANSTVENI DOPRINOS I PRAKTIČNA PRIMJENJIVOST SPOZNAJA




Uže područje ovog rada su informacijski sustavi, tj. razvoj suvremenog informacijsko-analitičkog modela korištenja sustavnog pristupa u projektnom menadžmentu. Svrha ovog rada proistječe iz činjenice da su dosadašnje znanstveno utemeljene spoznaje koje trebaju značajnije doprinijeti znanstveno-teorijskoj utemeljenosti i praktičnoj primjeni suvremenih informacijsko-analitičkih modela korištenja sustavnog pristupa u projektnom menadžmentu, relativno male i gotovo nisu razmjerne s kompleksnosti i načinom njihove adekvatne praktične primjene, te primjene s drugim tehnologijama i sustavima. Projektni menadžment je danas svakodnevna pojava u organizacijama i društvu, ali je isto tako učestalo i nezadovoljstvo s ostvarenim projektima kao posljedica nepredviđenih događaja. Iako su projekti vremenski ograničeni, u stalnoj su interakciji s postojećim sustavom unutar kojeg se odvijaju. Stoga je prijeko potrebno sagledati projektni menadžment u kontekstu sustava, a ne kao neovisni zadatak. Sustavni pristup zahtijeva odmak od svakodnevnih i rutinskih, informatičkih i drugih aktivnosti kako bi se pristup mogao sagledati u cjelini. U projektnom menadžmentu sustavni pristup je u doslovnom smislu neizvediv jer je fizički nemoguće obuhvatiti apsolutno sve komponente sustava koje mogu utjecati na izvedbu projekata. Iz navedenog razloga, veliki potencijal leži u izradi informatičko-analitičkih modela koji bi simulirali ponašanje sustava te bi pomogli da dovoljno rano uočimo kritične točke u izvedbi projekata kako bi poduzimali korektivne akcije sa što manje neželjenih posljedica, a u cilju pravovremenog i učinkovitog ispunjenja projektnih zadataka. Cilj istraživanja je analiza sustavnog pristupa u odnosu na projektni menadžment te mogućnost primjene postojećih programskih rješenja kako bi se razvili informatičko-analitički modeli temeljeni na sustavnom pristupu, a u svrhu što učinkovitijeg sustavnog upravljanja projektima. U skladu s ciljem istraživanja rad će ostvariti slijedeće zadatke: dati će se teoretsku osnovu sustavnog pristupa i modeliranja u projektnom menadžmentu; proučiti će se dostupni izvori informacija kako bi se mogle definirati posebnosti navedenog načina modeliranja u odnosu na dosadašnju praksu u svijetu i RH; temeljem analize postojećih metoda i pristupa modeliranju definirati će se značajke sustavnog pristupa modeliranju, te koji su preduvjeti za dalji razvoj u skladu s trendovima u menadžmentu i razvojem informatičke tehnologije; opisati će se generički primjer reinženjeringa poslovnih procesa te će se identificirati njegove posebnosti gledane kroz prizmu projektnog menadžmenta. Središnja hipoteza disertacije glasi «primjena sustavnog pristupa modeliranju u projektnom menadžmentu omogućava rano uočavanje potencijalnih prepreka u izvođenju projekata i stoga utječe na povećanje broja uspješno ostvarenih zadanih ciljeva projekata». Samo istraživanjem neposredne teorije i prakse (slučaja - događaja) dolazi se do mjerljivih i relevantnih znanstvenih pokazatelja o ispravnosti određene teze i promišljanja, a što je i ovdje slučaj. Očekivani doprinos znanosti: ovo bi istraživanje temeljitije i sustavno utvrdilo utjecaj razvoja i primjene naprednih ICT i drugih tehnologija, na kvalitetu potpore razvoja suvremenog informacijsko-analitičkog modela kod korištenja sustavnog pristupa u projektnom menadžmentu, te njihovu veću razinu učinkovitosti. Uz već navedeno teoretski bi se i praktično poboljšala postojeća saznanja o ulozi naprednih informacijsko-analitičkih sustava u općoj i nacionalnoj informacijskoj strukturi naše domovine i šire, te naprednim sustavima potpore modeliranja razvoja korištenja sustavnog pristupa u projektnom menadžmentu, primarno kao integrirajućim tehnologijama utemeljenim na dostignućima suvremene znanosti, a posebice informatike. Primjena rezultata istraživanja: aplikativnim dijelom ovoga rada prezentirao bi se niz praktičnih prototipova modela eksperimentalnih i drugih naprednih informacijsko-analitičkih sustava primjenjivih u svakodnevnoj praksi modeliranja razvoja suvremenog korištenja sustavnog pristupa u projektnom menadžmentu. Očekivano dokazivanje temeljne hipoteze vezane za sustavni pristup u informatičko-analitičkom modeliranju doprinijelo bi uspješnijem upravljanju projektima kojim bi se poboljšala kvaliteta izvedbe i povećala troškovna učinkovitost.

4. 
METODOLOŠKI POSTUPCI (metode i tehnike, tj. postupci istraživanja)

Ovaj rad pokušava identificirati i sistematizirati prvenstveno sve informacijsko-analitičke čimbenike, a onda i druge, koji uvjetuju primjenu i razvoj informacijsko-analitičkog modela korištenja sustavnog pristupa u projektnom menadžmentu. Primijenjene metode i znanstveni postupci koje će se koristiti u radu su slijedeće: kao opća znanstvena metoda, analiza slučaja i sustavna analiza; a kao posebne znanstvene metode koje će se koristiti u radu su slijedeće: komparativne metode, (informacijsko-analitičko) modeliranje, indukcija i dedukcija, klasificiranje, strukturalna analiza i sinteza, grafičke i statističke metode. Kao tehničke metode koje će se koristiti u radu su slijedeće: stohastičke i dinamičke simulacije, te druge informacijsko-analitičke tehničke metode. Za prikupljanje podataka: kvantitativna i kvalitativna analiza kao metoda analize sadržaja, metoda ankete, Delphi metoda, te druge. Za interpretaciju prikupljenih činjenica, koristiti će se: postupak sistematizacije stavova iz teorije i prakse i zaključivanje s verifikacijom u obliku znanstvene sinteze. Izvori podataka su: domaća i strana stručna literatura relevantna za područje istraživanja, internet, eksperiment i mjerenja, programska rješenja vezana za projektni menadžment i izradu statičkih i dinamičkih modela, te ostali raspoloživi izvori koji se pokažu značajnima za predmet istraživanja. Eksperimentalni rad i istraživanje provodilo bi se na Filozofskom fakultetu Sveučilišta u Zagrebu, Učiteljskom fakultetu Sveučilišta u Zagrebu i Europskom centru za napredna i sustavna istraživanja u Zagrebu. Studenti, sadašnji i budući projektanti, te drugi ispitanici koristili bi sustavno izabrane i pripremljene projektne materijale (i modele materijala) od klasičnih, preko informacijskih i simulacijskih, do svih drugih (mješovitih) vrsta projektnih materijala, posebno pripremljenih i povezanih sa istraživanjem razvoja informacijsko-analitičkog modela korištenja sustavnog pristupa u projektnom menadžmentu. Svi ovi različiti modeli projektnih materijala koristili bi se kroz određeni vremenski rok, te bi se vršilo plansko i sustavno snimanje i komparativno simuliranje ovakvog pristupa kod razvoja informacijsko-analitičkog modela korištenja sustavnog pristupa u projektnom menadžmentu.

5. 
STRUKTURA (kompozicija) RADA (kratki osvrt na elemente gradiva) 

Predgovorom se opisuje značaj predmeta istraživanja i očekivani znanstveni doprinos. Uvod u provedeno istraživanje daje evolucijski prikaz primjene modela u projektnom menadžmentu s naglaskom na primjenu informacijskih tehnologija, te se prikazuje potencijal primjene sustavnog razmišljanja za rješavanje problema u turbulentnom okruženju. Poglavlje «Sustavni pristup i informacijsko-analitičko modeliranje u projektnom menadžmentu» daje teoretsku osnovu sustavnog razmišljanja, prikazuje sustavne arhetipove te njihovo kombiniranje u sustavnu sliku; definira pojam modela i vrši njihovu klasifikaciju zajedno s potencijalima za primjenu; daje prikaz značaja projektnog menadžmenta, a posebno s aspekta primjene informatičkih tehnologija; identificira posebnosti sustavnog razmišljanja u primjeni informacijsko-analitičkih modela u projektnom menadžmentu. Slijedeća poglavlja: «Informacijsko-analitički modeli sustavnog pristupa u projektnom menadžmentu» i «Razvoj informacijsko-analitičkog modela sustavnog pristupa u projektnom menadžmentu na primjeru reinženjeringa poslovnih procesa», identificiraju postojeće stanje, pružaju temeljne značajke i pretpostavke za razvoj i informacijsko-analitičko modeliranje, te sustavno obrađuju reinženjering poslovnih procesa u raznovrsnim organizacijama s aspekta projekata, daju prikaz uobičajenih operativnih procedura u svjetskoj praksi i utvrđuju razloge za neuspješne projekte kod reinženjeringa. Poglavljem «Metodološko okružje istraživanja» detaljno se određuje predmet, izbor, svrha, ciljevi, i sukladno tome, zadaci istraživanja. Obrazlaže se temeljna hipoteza, zajedno s pomoćnim hipotezama, daje se detaljni prikaz metoda, postupaka i tehnika istraživanja. Prikazuje se postupak izrade modela temeljenog na sustavnom pristupu čija je eksperimentalna primjena bila temelji izvor analiziranih podataka. «Zaključnim razmatranjima» daje se prikaz znanstveno utemeljene sinteze provedenog istraživanja te se navode i obrazlažu zaključci. Slijedeće poglavlje, «Literatura» navodi izvore korištene za izradu teoretskog dijela istraživanja koja su bila temelj za provedbu praktičnog dijela. Završno poglavlje, «Prilozi» sadrži dodatke (upitnike, dodatna pojašnjenja, slike, i dugo) koji su bili ključni za izradu rada.

Mr. sc. Vatroslav Zovko v.r.

Dr. sc. Tomislava Lauc, docent, predsjednik povjerenstva

Dr. sc. Vladimir Šimović, izv. prof. Učiteljskog fakulteta u Zagrebu, član povjerenstva

Dr. sc. Siniša Fajt, docent Fakulteta elektrotehnike i računarstva u Zagrebu, član povjerenstva

FAKULTETSKOM VIJEĆU

FILOZOFSKOG FAKULTETA U ZAGREBU

Odlukom Fakultetskog vijeća Filozofskoga fakulteta u Zagrebu (Klasa 643-02/06-03/52; Ur. broj: 3804-460-06-2), donesenom na sjednici održanoj 29. lipnja 2006. godine, imenovani smo u povjerenstvo koje treba utvrditi ispunjavala li mr. sc. Tomislav Kosić uvjete propisane člankom 51. stavkom 1. Zakona o visokim učilištima za pristupanje izradbi i obrani disertacije izvan doktorskog studija i može li se prihvatiti tema disertacije pod naslovom „Razvoj analitičkog modela korištenja multimedija i tiskovina u cjeloživotnom učenju“.

Nakon uvida u priloženu dokumentaciju stručno povjerenstvo podnosi sljedeći

I z v j e š t a j

1. 
Pristupnik mr. sc. Tomislav Kosić je diplomirao 1984. godine na Grafičkom fakultetu, Sveučilišta u Zagrebu, te kao prvi student u klasi stekao zvanje diplomiranog inženjera grafičke tehnologije. Već u svibnju 1990. godine obranio je magistarski rad na Fakultetu organizacije i informatike u Varaždinu, Sveučilišta u Zagrebu, na temu "Grafička priprema novinskog teksta računalom", te je stekao akademski stupanj magistra informacijskih znanosti. 

2.
U domaćim zbornicima koji su po kvaliteti izjednačeni s časopisima s međunarodno priznatom recenzijom objavljeni su mu značajniji radovi:

-
Kosić T., "The influence of digital printing on the development of newspapers", International design conference - Design 98, Dubrovnik 1998.

- 
Kosić T., Sviličić B., "Digitalni tisak u dnevnim novinama" III. Simpozij hrvatskih grafičara "BLAŽ BOROMIĆ" Senj, 1999.

U zbornicima s međunarodnom recenzijom objavljeni su mu značajniji radovi:

- 
Kosić T., Sviličić B., "Influence of digital printing on daily newspaper development", IARIGAI 26th Research Conference, Advances in Digital Printing Munich, 1999.

- 
Šimović V., Žiljak V., Kosić T., "Modeling Of The Modern Business Intelligence Analytical Function Based On Stochastic Simulation"; 4th International Eurosim 2001 Congress (CD ed.); 2001, (ISBN 90-806441-1-0).

- 
Pap K., Kosić T., Fajt S., "Research of Workflows in Graphic Production and Creating Digital Workflow Knowledge Databases"; 1st Special Focus Symposium - "CISKS: Communication and Information Sciences in the Knowledge Society", (ed. by Ljubica Bakić-Tomić, Vladimir Šimović and George E. Lasker), InterSymp-2006, Baden-Baden, 2006, pp. 34-40.

Mr. sc. Tomislav Kosić sudjelovao je u radu na dva znanstvena projekta, a na Fakultetu organizacije i informatike u Varaždinu 1991. godine izabran je u znanstvenoistraživačko zvanje kao „Znanstveni asistent za područje društvenih znanosti, znanstvenoga polja informacijskih znanosti“, te je odlukom Ministarstva znanosti, tehnologije i informatike Republike Hrvatske upisan je u registar istraživača u znanstvenoistraživačkom zvanju pod matičnim brojem 146625.

- 
U razdoblju od 1985. do 1990. godine radio je na projektu pod naslovom „Digitalizacija slovnih znakova za lasersko osvjetljavanje foto materijala“ (pod brojem 1: 8/0128). Projekt je vodio prof. dr. sc. Vilko Žiljak. 

- 
Na drugom projektu radio je u razdoblju od 1991. do 1996. godine pod naslovom „Istraživanje procesa i materijala u grafičkoj tehnologiji“ (pod brojem 2-99-190). Projekt je vodio prof. dr. sc. Adrijano Golubović..

Pristupniku je u domaćim i stranim znanstvenim i stručnim časopisima, zbornicima i knjigama, e-publikacijama i na web stranicama ustanova i udruženja objavljeno preko 20-tak znanstvenih i stručnih radova.

3. 
U vremenu kada je cjeloživotno učenje nužnost u mnogim područjima i poljima ljudskog djelovanja tema disertacije „Razvoj analitičkog modela korištenja multimedija i tiskovina u cjeloživotnom učenju“, obrađuje trenutno jedno od najznačajnijih pitanja, tj. utvrđuje da li je moguć i kakav je razvoj analitičkog modela korištenja multimedija i tiskovina u cjeloživotnom učenju. 

Opća ocjena dosadašnjih istraživanja u svezi analitičkog modeliranja korištenja multimedija i tiskovina u cjeloživotnom učenju je da danas postoji relativno mali broj takvih radova u svijetu i kod nas, te da se oni uglavnom ne odnose isključivo na razvoj analitičkog modela korištenja multimedija i tiskovina u cjeloživotnom učenju. Na području naše države i nama susjednih zemalja javljaju se pojmovi "kontinuirana edukacija i cjeloživotno obrazovanje" i vrlo se malo naglašava (gotovo nigdje) potreba za istraživanjem razvoja analitičkog modela korištenja multimedija i tiskovina u cjeloživotnom učenju i njegovom primjenom u suvremenom cjeloživotnom učenju. Domaći autori s područja suvremenih edukacijskih materijala u odnosu na vrstu medija u svojim radovima pretežito zagovaraju potrebu izgradnje modernih sustava cjeloživotnom učenju i analitičkog modela korištenja multimedija i tiskovina u cjeloživotnom učenju, ali samo u vidu rasprava o nužnosti modeliranja i izgradnje takvih sustava. Navedeni autori, a niti oni koji nisu navedeni, nisu iscrpili potrebu za ovdje predloženim istraživanjem.

Uže područje ovog rada su informacijski sustavi, a cilj istraživanja je analiza neposredne teorije i prakse analitičkog modeliranja korištenja multimedija i tiskovina u cjeloživotnom učenju. Središnja hipoteza disertacije pretpostavlja da razvoj i sustavna primjena naprednih sustava za potporu razvoja suvremenih analitičkih modela korištenja multimedija i tiskovina u cjeloživotnom učenju utječe na kvalitetu cjeloživotnog učenja. 

Doprinos znanosti je u poboljšanju postojećih saznanja o ulozi naprednih edukacijskih sustava u općoj i nacionalnoj informacijskoj strukturi naše domovine i šire, te naprednim sustavima potpore modeliranja razvoja korištenja multimedija i tiskovina u cjeloživotnom učenju, primarno kao integrirajućim tehnologijama utemeljenim na dostignućima suvremene znanosti, a posebice informatike. Aplikativnim dijelom ovoga rada prezentirao bi se niz praktičnih prototipova modela eksperimentalnih i drugih edukacijskih sustava primjenjivih u svakodnevnoj praksi modeliranja razvoja suvremenog korištenja multimedija i tiskovina u cjeloživotnom učenju

4.
Filozofski fakultet Sveučilišta u Zagrebu nadležan je za ovu problematiku u okviru znanstvenoga područja društvenih znanosti, znanstvenoga polja informacijskih znanosti.

5.
Imenovano povjerenstvo smatra da se može udovoljiti molbi pristupnika da mu mentor disertacije bude dr. sc. Vladimir Šimović, izvanredni profesor na Učiteljskom fakultetu Sveučilišta u Zagrebu, a komentor dr. sc. Siniša Fajt, docent na Fakultetu elektrotehnike i računarstva Sveučilišta u Zagrebu.


Povjerenstvo uvidom u dokumentaciju i proučivši sinopsis disertacije utvrđuje da pristupnik udovoljava svim uvjetima članka 51. stavak 1. Zakona o visokim učilištima te da mu se može odobriti izrada disertacija pod predloženim naslovom.

U Zagrebu, 25. kolovoza 2006.

Doc. dr. sc. Tomislava Lauc

Prof. dr. sc. Vladimir Šimović

Doc. dr. sc. Siniša Fajt

Fakultetsko vijeće 





 Mr. sc. Tomislav Kosić

Filozofskog fakulteta 

  Zagreb, svibanj 2006.

Sinopsis doktorskog rada

RAZVOJ ANALITIČKOG MODELA KORIŠTENJA MULTIMEDIJE I TISKOVINA U CJELOŽIVOTNOM UČENJU

Znanstveno područje: 
društvene znanosti; 


Polje: informacijske znanosti
1. 
UVOD

Svjedoci smo neprestane potrebe za boljim, potpunijim i učinkovitijim načinima edukacije uz veće korištenje multimedije i tiskovina, a koja je uvjetovana brzim društvenim zbivanjima, kontinuiranom povećavanju ljudskog znanja i sve većoj potrebi specijalizacije i pod-specijalizacije. Zato se danas može sa gotovo apsolutnom sigurnošću ustvrditi da je suvremena edukacija i učenje nezamislivo bez upotrebe modernih informacijsko-komunikacijskih alata i korištenja multimedije i tiskovina, te prateće informacijsko-komunikacijske tehnologije (u daljem tekstu: ICT). U vremenu kada je cjeloživotno učenje nužnost u mnogim područjima i poljima ljudskog djelovanja značajno je utvrditi da li je moguć i kakav je razvoj analitičkog modela korištenja multimedije i tiskovina u cjeloživotnom učenju (u daljem tekstu: CU).

2.
TEORIJSKA PODLOGA ZA PREDLOŽENO ISTRAŽIVANJE

(obrazloženje aktualnih relevantnih spoznaja)

Opća ocjena dosadašnjih istraživanja u svezi analitičkog modeliranja korištenja multimedije i tiskovina u CU je da danas postoji relativno mali broj takvih radova u svijetu i kod nas, te da se oni uglavnom ne odnose isključivo na razvoj analitičkog modela korištenja multimedije i tiskovina u CU. Kroz radove novijeg datuma, iz domena relevantnih za područje i predmet ovog istraživanja, se primarno stječe bolji uvid u dostignuti stupanj istraženosti relevantnih problema te dostignuti stupanj ostvarene povezanosti svih aspekata problema. Radovi stranih autora osiguravaju sustavni i temeljit uvid u dostignuti stupanj razvoja i istraženosti raznovrsnih područja modeliranja suvremenog CU, kako u znanstvenoj teoriji tako i eksperimentalnoj te svakodnevnoj praksi zemalja razvijenog zapada. Ujedno ovi radovi zacrtavaju nužne pravce razvoja navedenih područja. Na području naše države i nama susjednih zemalja, u znanstvenoj teoriji i praksi relevantnoj za područje interesa ovog rada, javljaju se pojmovi "kontinuirana edukacija i cjeloživotno obrazovanje" i vrlo se malo naglašava (gotovo nigdje) potreba za istraživanjem razvoja analitičkog modela korištenja multimedije i tiskovina u CU i njegovom primjenom u suvremenom cjeloživotnom učenju. Domaći autori s područja suvremenih edukacijskih materijala u odnosu na vrstu medija u svojim radovima pretežito zagovaraju potrebu izgradnje modernih sustava CU i analitičkog modela korištenja multimedije i tiskovina u CU, ali samo u vidu rasprava o nužnosti modeliranja i izgradnje takvih sustava. Navedeni autori, a niti oni koji nisu navedeni, nisu iscrpili potrebu za ovdje predloženim istraživanjem. To posebno vrijedi sa motrišta o postojanju sasvim novih uvjeta u kojima se nalazimo kao društvo i znanstvena mikro-cjelina te zahtjeva koji se općenito postavljaju pred suvremenu svjetsku znanost.

3. 
UŽE PODRUČJE RADA, CILJEVI ISTRAŽIVANJA, OČEKIVANI 

ZNANSTVENI DOPRINOS I PRAKTIČNA PRIMJENJIVOST SPOZNAJA




Uže područje ovog rada su informacijski sustavi, tj. razvoj suvremenog analitičkog modela korištenja multimedije i tiskovina u CU. Svrha ovog rada proistječe iz činjenice da su dosadašnje znanstveno utemeljene spoznaje koje trebaju značajnije doprinijeti znanstveno-teorijskoj utemeljenosti i praktičnoj primjeni suvremenih analitičkih modela korištenja multimedije i tiskovina u CU, relativno male i gotovo nisu razmjerne s kompleksnosti i načinom njihove adekvatne praktične primjene, te primjene s drugim tehnologijama i edukacijskim sustavima. Cilj istraživanja je analiza neposredne teorije i prakse analitičkog modeliranja korištenja multimedije i tiskovina u CU (na primjerima iz svijetu, i komparacijom sa eventualno sličnim primjerima u Hrvatskoj) prouči, modelira i istraži potreba i uspješnost primjene naprednih tehnologija u razvoju analitičkih modela korištenja multimedije i tiskovina u CU. Treba ustanoviti čime je sve uvjetovana izgradnja, primjena, razvoj i unapređenje suvremenih analitičkih modela korištenja multimedije i tiskovina u CU. Metodologija znanstveno-istraživačkog rada utvrđuje temeljne kriterije za izbor problema koji treba riješiti, te u pravilu postoji jedan središnji (stožerni) problem koji treba razriješiti, a ne kompleks problema. To je upravo i glavna rezultanta te centralni problem ili središnja hipoteza disertacije. Središnja hipoteza disertacije glasi: (H) Pretpostavlja se da razvoj i sustavna primjena naprednih sustava za potporu razvoja suvremenih analitičkih modela korištenja multimedije i tiskovina u CU utječe na kvalitetu CU. Samo istraživanjem neposredne teorije i prakse (slučaja - događaja) dolazi se do mjerljivih i relevantnih znanstvenih pokazatelja o ispravnosti određene teze i promišljanja, a što je i ovdje slučaj. Očekivani doprinos znanosti: Ovo bi istraživanje temeljitije i sustavno utvrdilo utjecaj razvoja i primjene naprednih ICT i drugih tehnologija, na kvalitetu potpore razvoja analitičkih modela korištenja multimedije i tiskovina u CU te njihovu razinu učinkovitosti. Na temelju razvoja prototipa, aplikacijskog rješenja modela i mjerenja tijekom modeliranja razvoja analitičkih modela korištenja multimedije i tiskovina u CU, te njegovog detaljnijeg eksperimentalnog istraživanja i kompariranja s teoretskim i dostupnim modelima za očekivati je dokazivanje temeljne hipoteze o pretpostavci da razvoj i sustavna primjena naprednih sustava za potporu razvoja suvremenog analitičkog modela korištenja multimedije i tiskovina u CU utječe na kvalitetu edukacije. Uz već navedeno teoretski bi se i praktično poboljšala postojeća saznanja o ulozi naprednih edukacijskih sustava u općoj i nacionalnoj informacijskoj strukturi naše domovine i šire, te naprednim sustavima potpore modeliranja razvoja korištenja multimedije i tiskovina u CU, primarno kao integrirajućim tehnologijama utemeljenim na dostignućima suvremene znanosti, a posebice informatike. primjena rezultata istraživanja: Aplikativnim dijelom ovoga rada prezentirao bi se niz praktičnih prototipova modela eksperimentalnih i drugih edukacijskih sustava primjenjivih u svakodnevnoj praksi modeliranja razvoja suvremenog korištenja multimedije i tiskovina u CU.

4. 
METODOLOŠKI POSTUPCI (metode i tehnike, tj. postupci istraživanja)

Ovaj rad pokušava identificirati i sistematizirati prvenstveno sve informacijske čimbenike, a onda i druge, koji uvjetuju primjenu i razvoj analitičkog modela korištenja multimedije i tiskovina u CU. Na temelju znanstveno utemeljene analize i izgrađenih prototipova analitičkih modela korištenja multimedije i tiskovina u CU kvalitetno će se odrediti načini integriranja različitih ICT i drugih naprednih tehnologija, a glede veće i brže primjene ekspertnih znanja i odluka tijekom razvoja analitičkog modela korištenja multimedije i tiskovina u CU, kako od strane subjekta tako i od strane objekta edukacije. Mogućim modelima inteligentnih sustava za potporu analitičkog modela korištenja multimedije i tiskovina u CU kroz praktično modeliranje prototipiziranjem omogućava primjenu kroz poboljšanja za sada pretežito "klasične" edukacije. Sukladno predloženoj temi, predmet istraživanja je sustavna obrada, analiza i sistematiziranje podataka, pravila i drugih informacija dobivenih znanstveno utemeljenim praktičnim-eksperimentalnim radom. Eksperimentalni rad i istraživanje provodilo bi se na Filozofskom fakultetu Sveučilišta u Zagrebu, Učiteljskom fakultetu Sveučilišta u Zagrebu i Fakultetu elektrotehnike i računarstva Sveučilišta u Zagrebu. Studenti, budući nastavnici i dr. ispitanici koristili bi nastavne materijale (modele nastavnih materijala) od klasičnih, multimedijskih i materijala pripremljenih za učenje na daljinu putem Interneta povezani sa istraživanjem razvoja analitičkog modela korištenja multimedije i tiskovina u CU. Različiti modeli nastavnih materijala koristili bi se kroz određeni vremenski rok. Ispitanici bi bili podijeljeni u nekoliko grupa koje bi radile s različitim materijalima uz kontrolnu grupu. Pratila bi se količina usvojenog znanja kao i stavovi studenata u radu sa pojedinim analitičkim modelima korištenja multimedije i tiskovina u CU.

5. 
STRUKTURA (kompozicija) RADA (kratki osvrt na elemente gradiva) 

U predgovoru se daje opća naznaka autora o aktualnosti predmeta istraživanja i očekivani znanstveni doprinos, gdje se sustavno objašnjavaju: povijesni razvoj analitičkih modela korištenja multimedije i tiskovina u CU te posebnosti suvremenog CU (uz učenje na daljinu), pri čemu se, prvenstveno s informacijskog motrišta, objašnjava povijesni tijek razvoja i sve karakteristike klasičnih, informacijskih i inteligentnih sustava za potporu analitičkog modeliranja korištenja multimedije i tiskovina u CU. U poglavlju o metodološkom okružju i pretpostavkama istraživanja detaljno se određuju: predmet, izbor i svrha te ciljevi i zadaci istraživanja i rada. Pod naslovom analitički modeli korištenja multimedije i tiskovina u CU (u svijetu i Hrvatskoj), obrađuje se slijedeća struktura: identificiranje postojećih analitičkih modela korištenja multimedije i tiskovina u CU; temeljne značajke suvremenih analitičkih modela korištenja multimedije i tiskovina u CU; pretpostavke za razvoj analitičkih modela korištenja multimedije i tiskovina u CU. Pod naslovom prosudba stanja, perspektive i ograničenja razvoja analitičkih modela korištenja multimedije i tiskovina u CU se nastoji utemeljeno donijeti niz zaključaka o stanju i svim aspektima prosudbe perspektive i ograničenja modeliranja suvremenih edukacijskih materijala u odnosu na vrstu multimedije i tiskovina: ICT aspekt prosudbe; pedagoško-odgojni aspekt prosudbe; statističko-probabilistički aspekt prosudbe; organizacijski i metodološko-izvedbeni aspekt prosudbe; a pri čemu je istaknuta važnost razvoja jedinstvene informacijske infrastrukture koncepta modeliranja razvoja CU. Poglavlje pod naslovom: zaključna razmatranja daje autorov zaključak i znanstveno utemeljenu sintezu, izvedena na temelju cjelokupno provedenog istraživanja.

Tomislav Kosić v.r.

Predmet: Izvještaj stručnog povjerenstva o uvjetima mr. sc. Helene Pavletić za pristupanje izradi i obrani doktorske disertacije izvan doktorskog studija

Fakultetsko vijeće Filozofskog fakulteta u Zagrebu, na sjednici održanoj 29. lipnja 2006. godine imenovalo nas je za članove stručnog povjerenstva koje treba utvrditi ispunjava li  mr. sc. Helena Pavletić  uvjete propisane člankom 51. stavkom 1. Zakona o visokim učilištima za pristupanje izradi i obrani disertacije izvan doktorskog studija, te može li se pristupnici odobriti tema doktorskog rada pod naslovom Semantički odnosi u terminologiji. 

I Z V J E Š T A J

Helena Pavletić rođena je 29. listopada 1972. u Rijeci. Osmogodišnju i srednju školu završila je u Rijeci. Studirala je na Filozofskom fakultetu u Rijeci hrvatski jezik i književnost i diplomirala 29. rujna 1998. s temom Morfologija u tekstu Zakona vinodolskog. U prosincu 1998. upisala je  poslijediplomski studij lingvistike na Filozofskom fakultetu u Zagrebu. Magistrirala je 27. listopada  2003. s temom Metaforizacija u terminologiji pod mentorstvom prof. dr. sc. Marije Turk. Od 23. ožujka 1999. godine anagažirana je kao znanstvena novakinja na projektu «Istraživanja u hrvatskoj leksikologiji» glavnog istraživača Marije Turk i od 2002. godine na znanstvenome projektu «Kalkiranje u hrvatskoj terminologiji» istoga voditelja. 1999. godine izabrana je u suradničko zvanje asistenta na kolegijima Teorija jezika i Hrvatski standardni jezik (Leksikologija) pri Odsjeku za kroatistiku na Filozofskom fakultetu u Rijeci. Objavila je 5 znanstvenih (3 u koautorstvu) i jedan stručni rad. Izlagala je na pet znanstvenih skupova u Republici Hrvatskoj.

Sudjeluje u izvođenju nastave (seminara) na kolegijima Teorija jezika i Hrvatski standardni jezik (Leksikologija) na jednopredmetnom i dvopredmetnom studiju Hrvatski jezik i književnost, a  uključena je i u ostale poslove na Odsjeku za kroatistiku Filozofskog fakulteta u Rijeci. Bila je tajnica 6. međunarodnog znanstvenog skupa Riječki filološki dani održanog u Rijeci od 18. do 20 studenoga 2004. godine. Sudjelovala je u radu na izdavanju Zbornika istoimenog skupa održanog 2002. godine.

Na temelju iznesenoga vidi se da pristupnica mr. sc. Helena Pavletić zadovoljava uvjete članka 51, stavak 1. Zakona o visokim učilištima.

Ocjena teme 

Sinopsis doktorskog rada Semantički odnosi u terminologiji razvrstan je u 7 točaka:

1. Uvod

2. Teorijska podloga i aktualne spoznaje relevantne za predloženo istraživanje 

3. Praktična primjenjivost spoznaja do kojih se kani doći

4. Uže područje rada

5. Ciljevi istraživanja i očekivani znanstveni doprinos

6. Metodološki postupci

7. Struktura rada

Cilj istraživanja je sustavno prikazati značajke semantičkih odnosa u terminologiji, na korpusu primjera termina iz odabranih znanstvenih disciplina na području društvenih znanosti. Odabir tih termina motiviran je činjenicom da njihovi izrazi pokazuju dvojaku tendenciju: (1) terminološku i neterminološku ulogu i (2) terminologizaciju leksika općeg jezika. 

Svrha istraživanja  je sintetiziranje, produbljivanje i proširivanje teorijskih spoznaja i njihove primjene na razini semantike i na razini terminologije, te utvrđivanje suodnosa termina i leksika općeg jezika.  Radom bi se uspostavio teorijski i praktički okvir za daljnja proučavanja u terminologiji.

Iz sinopsisa je vidljivo da kandidatica dobro poznaje recentnu literaturu i raspolaže relevantnim jezikoslovnim spoznajama iz semantike i terminologije. Metodološki postupci - odabir građe, stvaranje korpusa, komparativna metoda itd. valjano su predočeni. 

Nakon teorijskih postavki relevantnih za terminološko istraživanje prikazat će se semantički odnosi unutar riječi i među riječima u općem jeziku te u jeziku struke. Potom će se odrediti unutar postojećih definicija pojam termina. Glavni dio rada  predstavlja semantička analiza korpusa. Korpus se analizira s različitih aspekata. Promatrat će se odnosi unutar polisemičnih naziva (utvrdit će se odnosi sadržavanja /hijerarhijski odnosi/ i odnosi prenošenja) te odnosi semantičke istosti i različitosti među nazivima. Polisemija će se u nazivlju analizirati na dvjema razinama: 

a) isti je izraz i naziv i riječ općeg jezika; isti je izraz naziv u više različitih struka;

b) izraz je višeznačan unutar iste struke.

Promatrajući odnose među terminima pojedine struke izdvojit će se termini koji potvrđuju semantički odnos sinonimije, antonimije, homonimije i paronimije te hijerarhijski odnos među nazivima. Semantička analiza omogućit će utvrđivanje različitih postupaka nastajanja termina: terminologizacija riječi općeg jezika, metaforizacija, metonimizacija, desinonimizacija istokorijenskih sinonima (zbog rasterećenja višeznačnosti) itd. Na temelju provedene analize bit će doneseni zaključci o učestalosti pojedinih semantičkih odnosa  u nazivlju, odnosno dinamici spomenutih odnosa u jeziku struke.

Na temelju priloženog sinopsisa Semantički odnosi u terminologiji  povjerenstvo smatra da je tema opravdana, te da će najavljeno istraživanje ispuniti očekivane ciljeve. Stoga predlažemo Fakultetskom vijeću da mr. sc. Heleni Pavletić odobri pokretanje postupka za stjecanje doktorata znanosti izvan doktorskog studija iz znanstvenog područja humanističke znanosti, polje jezikoslovlje, te izradu doktorske disertacije Semantički odnosi u terminologiji. 
Zagreb, 28. kolovoza 2006.

     Sinopsis doktorskoga rada

                                      SEMANTIČKI ODNOSI U TERMINOLOGIJI

Znanstveno područje: humanističke znanosti

Polje: jezikoslovlje

Grana: kroatistika

1. Uvod

     Riječi u jeziku stupaju u različite semantičke odnose. Oni se mogu utvrditi unutar riječi i među riječima. Zbog načela jezične ekonomije većina je riječi u jeziku polisemična. Riječi dobivaju nova značenja ekstenzijom koja se najčešće postiže postupcima metaforizacije i metonimizacije. S tim u vezi unutar polisemične riječi promatraju se odnosi prenošenja (metafora i metonimija) te hijerarhijski odnosi, odnosi sadržavanja (hiperonimija i hiponimija). Među riječima su dvovrsni odnosi: odnos istosti (sinonimija), odnosno bliskosti (paronimija) i odnos različitosti koji može biti temeljen na suprotnosti (antonimija) i isključivosti (homonimija). I kad se govori o odnosu među riječima također postoje  hiperonimija i hiponimija. S obzirom na činjenicu da je leksik dinamičan i otvoren sustav koji je stalno podložan jezičnim promjenama, najčešće uvjetovanih izvanjezičnim čimbenicima, to ima za posljedicu i dinamiku semantičkih odnosa. Ti se odnosi, u skladu s jezičnim promjenama, također neprestano mijenjaju. Jezično područje koje je najizravnije zahvaćeno stalnim inovacijama, tj. promjenama kako na pojmovnom tako i na leksičkom planu je stručno nazivlje. Nazivlje se pojedinih struka razvija paralelno s razvojem znanosti. Postoji gotovo svakodnevna potreba za imenovanjem novonastalih pojmova. Leksički se fond pojedinih struka neprekidno nadograđuje, a s tim u vezi nameće se potreba proučavanja postojećih semantičkih odnosa i u nazivlju.

2. Teorijska podloga i aktualne spoznaje relevantne za predloženo istraživanje 

    Polazište u istraživanju bit će postojeća literatura u okviru semantike i terminologije. Proučavanje će uključiti interdisciplinarni pristup terminologiji u društvenim znanstvenim disciplinama (u ekonomiji, pravu, sociologiji i psihologiji). Jedan od razloga odabira navedenih područja jest činjenica što nazivi u tim strukama pokazuju dvosmjernu tendenciju:  (1) terminološka i neterminološka uporaba tih izraza, (2) terminologizacija leksika općeg jezika. 

3. Praktična primjenjivost spoznaja do kojih se kani doći
    Praktična se primjenjivost ovoga istraživanja očituje u razumijevanju značenja naziva u okviru pojedine struke, ali i u općem jeziku budući da se zbog česte uporabe sve veći broj naziva rabi i u svakodnevnoj komunikaciji. U okviru semantičke analize termina pokušat će se odgovoriti na pitanje koliko nazivi iz znanstvenoga funkcionalnog stila ulaze u opći hrvatski standardni jezik, ali i obrnuto, koliki je broj naziva koji nastaju postupkom terminologizacije riječi općeg jezika. Također, moći će se izvesti zaključak o većoj/manjoj zastupljenosti različitih semantičkih odnosa u jeziku struke u odnosu na leksik općeg jezika.

4. Uže područje rada

    Uže je područje rada semantička analiza prikupljenoga korpusa termina. Analiza obuhvaća utvrđivanje svih semantičkih pojava među riječima te odnosa koji postoje među sememima polisemične riječi u nazivlju pojedinih struka. Provedena će analiza omogućiti i utvrđivanje univerzalnosti uporabe pojedinih naziva u različitim jezicima.
5. Ciljevi istraživanja i očekivani znanstveni doprinos

   Glavni cilj ovoga istraživanja je sustavno prikazati osnovne značajke semantičkih odnosa u nazivlju pojedinih struka hrvatskoga jezika. Ti će se odnosi usporediti s istoimenim odnosima u općem jeziku. Također, utvrdit će se nazivi koji iz znanstvenoga funkcionalnog stila ulaze u u opći hrvatski standardni jezik. Budući da se nazivlje najčešće pojavljuje u znanstvenome funkcionalnom stilu standardnog jezika koji bi u potpunosti trebao biti u službi logičke organizacije teksta zbog snažnog utjecaja medija na jezičnu kulturu, ono što je nekada pripadalo stručnomu jeziku i znanstvenomu nazivlju ulazi u opći jezik i svakodnevni govor svih ljudi. S tim u vezi izvest će se zaključak o razumljivosti naziva prosječnom govorniku hrvatskoga jezika te o njihovoj učestalosti uporabe. Očekivani se znanstveni doprinos očituje u prikupljenom i analiziranom korpusu naziva koji može poslužiti kao polazište za njihovo daljnje istraživanje i stavljanja u suodnos hrvatske i međunarodne terminologije.

6. Metodološki postupci

    Istraživanje će se provesti na korpusu koji čine rječnici, popularni, stručni i znanstveni časopisi, te stručne publikacije različitih struka (ekonomija, pravo, sociologija, psihologija i dr.) Komparativnom metodom usporedit će se analizirani nazivi s eventualnim potvrdama u općim rječnicima. 

7. Struktura rada

    Na početku rada bit će iznesene teorijske postavke za terminološko istraživanje. Dat će se prikaz semantičkih odnosa unutar riječi i među riječima u općem jeziku te u jeziku struke. Nadalje, navest će se osnovne značajke termina. Nakon teorijskog uvoda i definiranja termina slijedi semantička analiza korpusa. Korpus se analizira s različitih aspekata. Promatraju se odnosi unutar polisemičnih naziva (utvrdit će se hijerarhijski odnosi i odnosi prenošenja) te odnosi semantičke istosti i različitosti među nazivima. Analizirajući višeznačnost u nazivlju, razgraničuje se višesmislenost (isti je izraz i naziv i riječ općeg jezika; isti je izraz naziv u više različitih struka) od višeznačnosti (izraz je višeznačan unutar iste struke).  Promatrajući odnose među terminima pojedine struke izdvojit će se termini koji potvrđuju semantički odnos sinonimije, antonimije, homonimije i paronimije te hijerarhijski odnos među nazivima. Semantička analiza omogućit će utvrđivanje različitih postupaka nastajanja termina: terminologizacija riječi općeg jezika, metaforizacija, metonimizacija, desinonimizacija istokorijenskih sinonima (zbog rasterećenja višeznačnosti) itd. Na temelju provedene analize bit će doneseni zaključci o učestalosti pojedinih semantičkih odnosa  u nazivlju, odnosno dinamici spomenutih odnosa u jeziku struke.

Rijeka,  30. svibnja 2006.

        Mentorica:                                                                                       Kandidatkinja:   

______________________                                                        ______________________

dr. sc. Marija Turk, red. prof.                                                        mr. sc. Helena Pavletić

Dr. sc. Iskra Iveljić, izv. prof.

Dr. sc. Božena Vranješ-Šoljan, red. prof.

Dr. sc. Marijan Maticka, red. prof.



Fakultetsko vijeće Filozofskog fakulteta



Sveučilišta u Zagrebu


Fakultetsko vijeće Filozofskog fakulteta Sveučilišta u Zagrebu imenovalo nas je na sjednici održanoj  25. travnja  2006. godine u stručno povjerenstvo, koje treba ispitati  ispunjava li mr. sc. Dinko Čutura uvjete propisane čl. 51 st. 1. Zakona o visokim učilištima za pristupanje izradi i obrani disertacije izvan doktorskog studija i može li se prihvatiti tema disertacije pod naslovom Stjepan Sarkotić – časnik, strateg i političar. Stoga podnosimo Vijeću sljedeće izvješće:


Mr. sc. Dinko Čutura ispunjava uvjete članka 51. stavka 1. Zakona o visokim učilištima za pristupanje izradi i obrani disertacije izvan doktorskog studija. Pristupnik ima akademski stupanj magistra znanosti, iz područja humanističkih znanosti - polje povijest. Prijavljen je na znanstvenom projektu prof. dr. Nikše Stančića: Temeljni dokumenti hrvatske povijesti. Dinko Čutura je od 1999. ravnatelj Vojnog muzeja te je objavio 1 znanstveni rad iz tematike disertacije i više stručnih radova. Također je koautor udžbenika za nastavu povijesti u 5. razredu. Tema disertacije znanstveno je opravdana, jer u hrvatskoj historiografiji nema ozbiljnog rada o Stjepanu Sarkotiću, a Filozofski fakultet ovlašten je za provođenje postupka stjecanja doktorata znanosti iz znanstvenog polja povijesti. Povjerenstvo predlaže za mentora dr. sc. Iskru Iveljić, izvanrednog profesora, kao odgovarajućeg stručnjaka koji se bavi hrvatskom poviješću 19. i početka 20. stoljeća.


Na temelju navedenog smatramo da mr. sc. Dinko Čutura ispunjava uvjete propisane čl. 51. st. 1. Zakona o visokim učilištima za pristupanje izradi i obrani disertacije izvan doktorskog studija te predlažemo Vijeću da prihvati temu disertacije pod naslovom Stjepan Sarkotić – časnik, strateg i političar kao i mentorstvo dr. sc. Iskre Iveljić.

Zagreb, 19. svibnja 2006.





Povjerenstvo:





dr. sc. Iskra Iveljić, izv. prof., predsjednik





dr. sc. Božena Vranješ-Šoljan, red. prof., član





dr. sc. Marijan Maticka, red. prof., član    

Fakultetsko vijeće

Filozofskog fakulteta                                                                           Mr. sc. Dinko Čutura

Sinopsis doktorskog rada

                 STJEPAN   SARKOTIĆ – ČASNIK, STRATEG I POLITIČAR

Znanstveno područje: humanističke znanosti

Polje: povijest

1. Uvod i razlozi

U plejadi visokih i najviših vojnih zapovjednika hrvatskog roda u oružanim snagama Habsburške monarhije general pukovnik barun Stjepan Sarkotić pl. od Lovćena (Sinac kod Otočca 1858 – Beč 1939.) ima jedno od najistaknutijih mjesta. Sarkotić je završio  prestižnu ratnu školu a formativne godine proveo je na prestižnim generalštabskim dužnostima. Već od početka karijere manifestirao je svoje intelektualne, analitičke i političko-strateške sposobnosti. Bio je u Obavještajnom odjelu Glavnog stožera, 1910. preuzeo je zapovjedništvo 44. domobranske, 1911. unaprijeđen je u čin podmaršala, a 1912. postao je zapovjedajući general VI. kraljevsko ugarsko-hrvatskog domobranskog distrikta, da bi u rat krenuo kao zapovjednik 42. hrvatske domobranske divizije. Sarkotić je u obje kampanje u Srbiji djelovao vrlo uspješno pa je  unaprijeđen u generala pješaštva i postavljen za vojnog namjesnika u Bosni i Hercegovini, a kasnije i Dalmaciji. Krajem rata njegova vojna reputacija je takva da mu je car Karlo I. (IV.) početkom 1917. ponudio dužnost načelnika Glavnog stožera, što je on – izgovarajući se narušenim zdravljem - odbio. 

U godinama nakon rata njegov interes za nacionalna, politička pitanja i stratešku ravnotežu snaga nije oslabio pa slovi kao prva osoba hrvatske vojne i političke emigracije u Beču i Austriji. Njegovu neprijeporno važnu ulogu u vojnoj i političkoj emigraciji između dva rata potvrđuju i tri neuspjela pokušaja atentata.

2. Teorijska podloga i aktualne spoznaje

Istraživanje ove teme interesantno je s nekoliko polazišta: uže vojnog, poglavito vojne strategije i taktike jer je Sarkotić u svojim ranim studijama pokazao da su njegova doktrina i poimanje rata bili u mnogo čemu dalekovidni, te nacionalno-političkog, s obzirom da je Sarkotić pripadao onim časnicima koji su se zanimali za političku i nacionalnu problematiku. 

3. Praktična primjenjivost

Budući da su ozbiljna istraživanja hrvatske vojne povijesti prilično malobrojna, što se posebice odnosi na ulogu hrvatskih časnika u vojsci Habsburške monarhije i općenito Hrvata u prvom svjetskom ratu, ovaj bi doktorski rad trebao pridonijeti boljem razumijevanju toga dijela hrvatske vojne povijesti, tim više što o Sarkotiću u hrvatskoj hisroriografiji nema nijednog ozbiljnog rada.! Također, u istraživanju političke povijesti između dva rata više pozornosti se posvećivalo političkoj emigraciji, dok se o vojnoj emigraciji manje govorilo.

4. Uže područje rada

Na početku rada detaljno ću analizirati dvije dosad nepoznate Sarkotićeve studije: jedna se bavi problematikom nastupa, koncentracije i početnih operacija na ruskoj fronti, a druga operativnim opcijama u slučaju sukoba s Italijom. S obzirom na originalnost i vojnu doktrinu studija koja se bavi Talijanima vrlo je interesantna, a možemo pretpostaviti da je nastala na temelju iskustava stečenih u Južnom Tirolu s 88. brigado. Studija predviđa žilavom obranom vezati glavninu talijanskih snaga na Soči, sve dok se ne prikupe dovoljne vlastite snage, a onda dvostrukim zahvatom opkoliti i uništiti talijansku glavninu u Venetskoj nizini.

Ono što je interesantno u spomenutoj situaciji jest upravo anticipacija situacije koja se dogodila 1917. godine. Potom ću obraditi Sarkotićevo sudjelovanje u prvom svjetskom ratu. Ono je interesantno zbog ratnih operacija u Srbiji i crnoj Gori a s vojno-političkog aspekta i zbog namjesništva u Bosni i hercegovini gdje je Sarkotić pokazao osjećaj za dobro kombiniranje politike i brahijalne sile. Nakon rata Sarkotić se uspješno iz vojnog zapovjednika transformirao u političara i političkog stratega. Stoga će njegova politička i nacionalna djelatnost nakon rata sve do smrti 1939. biti posebno prikazana. 

5. Metodološki postupci

U obradi teme primjenjivat ću, osim kritike izvora i deskripcije, kvantitativno-kvalitativnu te komparativnu metodu uspoređujući Sarkotićeve geostrateške, političke i nacionalne stavove s onim ostalih visokih austro-ugarskih časnika iz Hrvatske, prije svega Svetozarom Borojevićem, Antonom Lipošćakom i M. Čičerićem.

Rad ćw se temeljiti na stranoj literaturi i arhivskoj građi iz bečkoh Haus- Hof- und Staatsarchiva i kriegsarchiva, na Sarkotićevoj ostavštini u Hrvatskom državnom arhivu te na tiskanim izvorima ( periodici, izvještajima, statistikama i sl.)

6. Nacrt strukture rada

 U uvodu ću izložiti razloge i ciljeve istraživanja te dati osvrt na dasadašnja relevantna istraživanja u svezi s ovom temom u hrvatskoj i stranoj historiografiji.

U prvom dijelu prikazat ću Sarkotića kao vojnika i časnika, objasniti njegovu vojnu karijeru, naobrazbu i područje interesa.

U drugom dijelu pokazat ću njegovu ulogu u Prvom svjetskom ratu, od zapovijedanja u ratnim operacijama u Srbiji i Crnoj Gori do vojnog namjesništva u Bosni i Hercegovini i Dalmaciji, gdje je i dočekao kraj rata.

U trećem dijelu prikazat ću Sarkotićevu političku djelatnost u Beču, gdje je figurirao kao neimenovani vođa hrvatske vojne i političke emigracije.

Zaključna razmatranja sadržavat će rezultate do kojih se u radu došlo, kao i nova pitanja koja bi se mogla otvoriti. Radnja će biti opremljena propisnim aparatom, bilješkama, kraticama, zemljovidima, rječnikom stručnih riječi, tablicama i popisom literature.

U Zagrebu, 2. rujna 2006.

Potpis mentora:                                                                                Potpis kandidata:

______________________                                                        ______________________

prof. dr. Iskra Iveljić                                                                       mr. sc. Dinko Čutura

Sveučilište u Zagrebu

Filozofski fakultet

Predmet: pristupanje izradi i obrani disertacije izvan doktorskog studija mr.sc. Josipa Ostojića

Fakultetsko vijeće Filozofskog fakulteta u Zagrebu, na sjednici održanoj 31. svibnja 2006. godine imenovalo nas je u stručno povjerenstvo koje će utvrditi ispunjava li mr.sc. Josip Ostojić zakonom propisane uvjete za pristupanje izradi i obrani disertacije izvan doktorskog studija i može li mu se odobriti tema disertacije pod naslovom «Usporedba i  integracija modela informacijskog sustava prodaje neživotnih osiguranja». Stručno povjerenstvo je pregledalo priloženu dokumentaciju i sinposis doktorske disertacije te podnosi Fakultetskom vijeću sljedeće 

I Z V J E Š Ć E

Mr.sc. Josip Ostojić svom zahtjevu priložio je sljedeće dokumente: životopis, popis objavljenih radova, popis projekata, ovjerene preslike fakultetske i magistarske diplome, sinopsis doktorskog rada, potvrdu o sudjelovanju u istraživačkom radu i dokaz o objavljenom znanstvenom radu i presliku domovnice.

Životopis. Josip Ostojić, hrvatski državljanin, rođen 1956. godine u Splitu. Diplomirao je na Odjelu za elektroniku Fakulteta elektrotehnike, strojarstva i brodogradnje u Splitu 1979. godine. Magistrirao je na Elektrotehničkom fakultetu u Zagrebu 1987. godine (tema: 'Optimiranje fizičkih parametara mrežne baze podataka'). Zaposlen je u Croatia osiguranje d.d. Objavio je u koautorstvu pet stručnih i znanstvenih radova na polju projektiranja informacijskih sustava i radio u timu na 20 projekata.

Zakonski uvjeti. Stručno povjerenstvo je utvrdilo da mr.sc. Josip Ostojić ispunjava propisane uvjete iz članka 51. stavak 1, jer:

· ima stupanj magistra znanosti iz područja računarskih znanosti,

· ima objavljenih pet stručnih i znanstvenih radova.

Pored toga  mr. sc. Josip Ostojić će se uključiti u istraživački rad na jednom od novih znanstvenih projekata Ministarstva znanosti, obrazovanja i športa, po njihovom odobrenju i verifikaciji, a u dogovoru s predloženim mentorom. 

Tema disertacije. Pristupnik je predložio sinopsis teme disertacije na četiri stranice, uz konsultaciju s mentorom izv.prof. dr.sc Milom Pavlićem. Tema kojom će se baviti znanstveno je relevantna. Istraživanje ima za cilj ukazati na važnost modeliranja informacijskog sustava osigurateljnih proizvoda te metodološki odrediti proces integracije pojedinačnih modela u integralni model  u prodaji neživotnih osiguranja. 

Očekivani znanstveni doprinos radnje trebao bi biti u određivanju procesa modeliranja novog osigurateljnog proizvoda uz korištenje postojećih modela informacijskog sustava. Na ovaj način bi se dokazala i isplativost izgradnje integralnog informacijskog sustava te smanjenje vremena modeliranja novih osigurateljnih proizvoda. 

U izradi disertacije, model informacijskog sustava prodaje neživotnih osiguranja dokumentirati će se i prikazati primjenom proširene metode EV (entiteta i veza) tako da je slika informacijskog sustava  semantički bogat prikaz poslovne tehnologije.
Disertacija će imati sedam poglavlja. U uvodnom dijelu rada obraditi će se problem, predmet i ciljevi istraživanja. Drugo poglavlje daje kratki pregled poznatih metodologija i metodika za projektiranje informacijskih sustava. U trećem poglavlju se opisuju poslovni procesi u prodaji neživotnih osiguranja. Četvrto poglavlje daje analizu poslovnih modela i relevantnih rješenja u informatizaciji neživotnih osiguranja. Peto poglavlje temelji se na usporedbi modela i analizi zajedničkih tipova entiteta osigurateljnih proizvoda. Cilj analize je utvrđivanje jezgre sustava, odnosno relevantnih meta modela.  U šestom poglavlju se daje prikaz modela podataka integralnog informacijskog sustava u prodaji neživotnih osiguranja. Sedmo poglavlje sadrži završna razmatranja predloženog modela, opravdanost predloženog pristupa modeliranju i izgradnji informacijskog sustava.

Stručno povjerenstvo je mišljenja da je ovako koncipirana tema doktorskog rada, koja u svom fokusu ima analizu i usporedbu pojedinačnih modela kao osnovu za formiranje modela podataka integralnog informacijskog sustava u prodaji neživotnih osiguranja, prihvatljiva i da je pristupnik u mogućnosti izraditi disertaciju na ovu temu.

Stručno povjerenstvo također je utvrdilo:

1. da je Filozofski fakultet u Zagrebu ovlaštena institucija za područje društvenih znanosti, polje informacijskih znanosti u kojemu će pristupnik raditi disertaciju.

2. da je predloženi mentor za izradu doktorske disretacije izv. prof. dr.sc. Mile Pavlić veoma kompetentan stručnjak za područje disertacije.

Zaključak. Stručno povjerenstvo je mišljenja da mr.sc. Josip Ostojić

1. ispunjava uvjete propisane člankom 51. stavak 1 Zakona o visokim učilištima (N.N. 59/96 – pročišćeni tekst) za izradu i obranu doktorskog rada izvan doktorskog studija.

2. da mu se može prihvatiti tema doktorskog rada pod naslovom «Usporedba i integracija modela informacijskog sustava prodaje neživotnih osiguranja». Na osnovu rečenog stručno povjerenstvo predlaže Fakultetskom vijeću Filozofskog fakulteta u Zagrebu da prihvati ovo izvješće i odobri mr.sc. Josipu Ostojiću pristupanje izradi i obrani disertacije pod naslovom «Usporedba i  integracija modela informacijskog sustava prodaje neživotnih osiguranja» izvan doktorskog studija s mentorom dr.sc. Milom Pavlićem.

USPOREDBA I INTEGRACIJA MODELA INFORMACIJSKOG SUSTAVA

PRODAJE NEŽIVOTNIH OSIGURANJA
Znanstveno područje: društvene znanosti

Polje: informacijske znanosti
Uvod 

Informatizacija sustava prodaje neživotnih osiguranja osiguravajućeg društva je vrlo složen i zahtjevan projekt. Osiguravajuće društvo ima u svom fokusu slijedeće primarne poslovne funkcije: prodaja osiguranja, likvidacija šteta i ulaganje sredstava sukladno zakonskim propisima. Informacijski sustav koji će u cijelosti podržati primarne poslovne funkcije nije moguće jednostavno informatizirati kupnjom softvera na tržištu i primijeniti bez znatnih promjena osigurateljne tehnologije i/ili prilagodbi softverskih rješenja.

Pri razvoju modela informacijskog sustava nije moguće odmah naći konačni model koji bi trebao imati potrebnu fleksibilnost za: organizacijske promjene (otvaranje i spajanje osigurateljnih sektora, otvaranje i spajanje profitnih centara, širenje na tržišta izvan matične države), promjene poslovne tehnologije (novi osigurateljni proizvodi, unapređenja postojećih osigurateljnih proizvoda, zakonske promjene), IT promjene (host-terminal, client-server, troslojna arhitektura, Internet, bežične komunikacije i dr.) i promjene s ciljem stvaranja novih poslovnih alijansi (udruživanja banaka i osiguratelja, formiranje investicijskih fondova, udruživanja sa kartičnim kućama).

S obzirom na opisanu složenost modeliranja IS-a prodaje neživotnih osiguranja postavlja se pitanje pristupa izgradnji integralnog IS-a. U realnom životu izgradnja integralnog IS-a traži i određene kompromise odnosno prilagodbe poslovne tehnologije informacijskom sustavu, a isto tako i obrnuto. Zbog naglašene potrebe kupaca i tržišta postojeći proizvodi evoluiraju, razvijaju se novi, a sve promjene informacijski sustav treba podržati. 

Mogući pristup u modeliranju IS-a prodaje neživotnih osiguranja je da se analizom modela osigurateljnih proizvoda može doći do prijedloga integralnog modela ovog IS-a. Integralni model IS-a prodaje neživotnih osiguranja sadrži  modele svih osigurateljnih proizvoda.

Postavlja se pitanje vrednovanja općeg modela i koliko on zadovoljava kod uvođenja novih osigurateljnih proizvoda i/ili promjena postojećih osigurateljnih proizvoda. Koliko su odstupanja modela novih osigurateljnih proizvoda u odnosu na opći model ? Na koje se kriterije možemo osloniti kod budućih zahtjeva na promjene IS-a u prodaji neživotnih osiguranja.

Teorijska podloga

Istraživanje se izvodi na informacijskom sustavu osiguravajućeg društva koji je podrška  prodaji neživotnih osiguranja. Pristupi razvoju informacijskog sustava su pogledi na razvoj s pojedinih problemskih, znanstvenih ili stručnih gledišta
.  S obzirom na osnovni model prikazivanja informacijskog sustava koristiti će se podatkovni pristup, što pretpostavlja da je model podataka osnovni model koji se oblikuje tijekom razvoja informacijskog sustava. 

Model podataka prikazuje se semantički bogatom metodom tako da pored koncepata statičke strukture odnosa među grupama podataka bude prikazana i dinamika odnosno operacije nad konceptima strukture i to tako da operacije predstavljaju funkcije poslovnog sustava.

Nedostatak strategijskog pristupa u projektiranju i izgradnji informacijskih sustava ili odustajanja od koncepata integracije  i integralnog informacijskog sustava dovodi do niza problema u poslovnom i informacijskom sustavu. 

Paradigma integralnosti je teško ostvariva ali će u ovom radu biti potpuno provedena na polju prodaje neživotnih osiguranja. 

Praktična primjenjivost

Integracija IS-a je u početku naporna, ali se trud isplati jer se zajednički tipovi entiteta identificiraju i olakšaju projektiranje, a potom i izgradnju IS-a.

Zbog izražene dinamike promjena u realnom svijetu koje utječu na integralnost IS-a, prijedlozi mogućih rješenja bi pomogli kod modeliranja i razvoja novih podsustava postojećeg IS-a.

Uže područje rada
Rad se fokusira na područje prodaje neživotnih osiguranja i modeliranje osigurateljnih proizvoda.  Analiza i usporedba pojedinačnih modela je osnova za formiranje modela podataka integralnog informacijskog sustava u prodaji neživotnih osiguranja.

Ciljevi istraživanja i očekivani znanstveni doprinos
Istraživanje ima za cilj ukazati na važnost modeliranja IS osigurateljnih proizvoda te metodološki odrediti proces integracije pojedinačnih modela u integralni model IS u prodaji neživotnih osiguranja. Zato će se kroz istraživanje predložiti modele IS osigurateljnih  proizvoda u prodaji neživotnih osiguranja te izvršiti usporedba tako kreiranih modela. Usporedba će ustanoviti tipove entiteta u presjeku modela podataka osigurateljnih proizvoda. Kada će se ustanoviti međusobna odstupanja modela IS osigurateljnih proizvoda dobiti će se podloge za kreiranje meta modele i u konačnici se onda može doći i do prijedloga modela integralnog IS prodaje neživotnih osiguranja.

Ovakav pristup nalaže postavljanje određenih definicija i hipoteza te sadrži i niz koraka u postupku dokazivanja postavljenih hipoteza.

Definicija: Osigurateljni proizvod (OP) je rezultat uzajamnih potreba različitih subjekata u procesu osiguranja radi pružanja ''ekonomske zaštite od određenih opasnosti koje ugrožavaju imovinu i osobe
.'' Zato OP može sadržavati jednu ili više vrsta osiguranja koje osiguratelj putem odgovarajuće isprave – dokumenta nudi ugovaratelju osiguranja. Svaki osigurateljni proizvod ima svoj model (procesa i podataka) i odgovarajući programski proizvod. 

Definicija: Grupacija osiguranja npr. Motorna vozila je skup srodnih grupa osiguranja npr. Kasko i Autoodgovornost. ''Svaka grupa osiguranja u okviru određene grupacije osiguranja obuhvaća određene vrste osiguranja. U neživotna osiguranja spadaju sva osiguranja osim osiguranja života
.'' 

Definicija: Model IS u ovom radu je prikaz informacija o sustavu sa stajališta podataka i  operacija nad podacima.

Definicija: Integralni model podataka je jedinstven model podataka koji je unija modela podataka pojedinih osigurateljnih proizvoda i po kome se gradi jedinstvena baza podataka.

Definicija: Zajednički tip entiteta je tip entiteta koji se nalazi u presjeku dva ili više modela podataka pojedinih osigurateljnih proizvoda.

Definicija: Vlastiti tip entiteta je tip entiteta koji pripada jednom i samo jednom osigurateljnom proizvodu.

Definicija: Dubina presjeka tipa entiteta je broj modela podataka osigurateljnih proizvoda u kojima se taj tip entiteta pojavljuje.

H1: Moguće je razviti integralni model informacijskog sustava osigurateljnih proizvoda u prodaji neživotnih osiguranja.

Postupak dokazivanja:

K1: Naći model IS pojedinih OP (preko desetak različitih osigurateljnih proizvoda).

K2: Provesti će se identifikacija i analiza dostupnih postojećih sustava u svjetskim okvirima, primarno na konceptualnoj razini i koliko je to moguće na izvedbenoj razini. Analiza će uključiti dobre i loše osobine sustava, a isto tako i specifičnosti takvih sustava u praksi domaćih osiguravajućih društava.

K3: Na osnovu analize i modela pojedinih OP predložiti će se integralni model informacijskog sustava OP neživotnih osiguranja.

H2: Za bilo koja dva osigurateljna proizvoda  iz iste grupacije osiguranja postotak broja zajedničkih tipova entiteta je konstanta. 
Kratice: 

Br. vlastitih TE – Svi tipovi entiteta u dva modela podataka OP koji  nisu zajednički.

Br. zajedničkih TE – Broj tipova entiteta koji su zajednički za dva modela podataka OP.
Postupak dokazivanja:


K1: Naći modele podataka osigurateljnih proizvoda neživotnih osiguranja.

K2: Odrediti postotak tipova entiteta u presjeku u odnosu na ukupni broj tipova entiteta za svaka dva osigurateljna proizvoda.

K3: Statistička obrada rezultata.

Očekivani znanstveni doprinos je u određivanju procesa modeliranja novog OP uz korištenje postojećih modela IS-a. Ovim se dokazuje i isplativost izgradnje integralnog IS-a te smanjenje vremena modeliranja novih OP-a, što ukazuje na opravdanost integracije IS neživotnih osiguranja. U kontekstu cijelog istraživanja doprinos je i definiranje meta modela koji su zajednički svim vrstama OP 

Metodološki postupci
Modeliranje je suština projektiranja informacijskog sustava, a svako modeliranje primjenjuje određene razine apstrakcije. S obzirom na razinu apstrakcije prikazati će se logički model informacijskog sustava. Koristiti će se tri osnovne apstrakcije modeliranja podataka i to: klasifikacijska, generalizacijska i agregacijska.
U ovom radu koristit će se metoda Entiteta i veza  i to metoda za modeliranje podataka koja dovodi do dijagrama entiteta i veza (DEV). 
Model informacijskog sustava prodaje neživotnih osiguranja dokumentira se i u radu prikazuje primjenom proširene metode EV (entiteta i veza) s tim da se na model (dijagram entiteta i veza) dodaju i koncepti operacija tako da je slika IS  semantički bogat prikaz poslovne tehnologije.

Struktura rada

U Uvodu se opisuju razlozi zbog kojih je odabrana navedena tema, problemi koji nastaju pri informatizaciji poslovnog sustava u prodaji neživotnih osiguranja.  Daje se opis složenosti poslovnog sustava i ukazuje na problem izgradnje integralnog informacijskog sustava u prodaji neživotnih osiguranja.

U poglavlju Metode, modeli i modeliranje informacijskog sustava daje se kratki pregled poznatih metodologija i metodika za projektiranje informacijskih sustava. Kod opisa metoda za modeliranje podataka detaljnije se opisuje proširena metoda entiteta i veza, koja se kasnije koristi u radu.

Poglavlje Poslovni procesi i vrste osiguranja u prodaji neživotnih osiguranja sadrži opis poslovnih procesa u prodaji neživotnih osiguranja (planiranje pribave osiguranja, priprema za osiguranje, zaključenje osiguranja, fakturiranje i naplata premije) i daje pregled jedne od mogućih podjela neživotnih osiguranja.
U poglavlju Analiza nekih modela IS neživotnih osiguranja koji se koriste u osiguravajućim društvima prikazuje se relevantna svjetska i domaća praksa ili rješenja u informatizaciji neživotnih osiguranja. Opisuje se poslovni modeli i njihova informatizacija od strane svjetski poznatih tvrtki IBM, SAP te domaća rješenja koja su najprisutnija na tržištu.

Poglavlje Modeli IS prodaje neživotnih osiguranja u prvom dijelu opisuje pojedinačne modele informacijskog sustava za osigurateljne proizvode svih vrsta osiguranja koja su prethodno klasificirana. Slijedom dobijenih modela provodi se usporedba modela i analiza zajedničkih tipova entiteta osigurateljnih proizvoda. Cilj analize je da se u okviru iste grupacije osiguranja utvrdi postotak broja zajedničkih tipova entiteta. U procesu izgradnje integralnog informacijskog sustava neophodno je formirati jezgru sustava koja je zajednička svim vrstama osiguranja. Zato će dati prikaz meta modela tarifnog sustava, osigurateljnog dokumenta i stranke koji trebaju biti dovoljno općeniti i upotrebljivi za sadašnje i buduće osigurateljne proizvode u neživotnim osiguranjima.

U poglavlju Prijedlog integralnog modela IS OP neživotnih osiguranja  daje se prikaz modela podataka integralnog informacijskog sustava u prodaji neživotnih osiguranja. Pri tome se navode i određene pretpostavke ili uvjeti koji su prisutni ili uključeni u ovakav model.

Na kraju se u poglavlju Zaključak navode završna razmatranja predloženog modela, opravdanost ovakvog pristupa modeliranju OP-a i izgradnji integralnog IS-a te mogućnost njegove primjene.

Zagreb, 08. svibnja 2006.

   kroatistike i može li joj se odobriti tema za izradu doktorske disertacije pod 


   naslovom Naglasna kolebanja imenica u hrvatskome standardnom jeziku




  FAKULTETSKOM VIJEĆU FILOZOFSKOGA




     FAKULTETA SVEUČILIŠTA U ZAGREBU


Imenovani, odlukom Vijeća od 17. srpnja 2006. godine, klasa 643-02/06-08/50, ur. broj 3804-240-06-2, u stručno povjerenstvo sa zadatkom da utvrdi ispunjava li Blaženka Martinović uvjete predviđene programom Poslijediplomskoga znanstvenog studija kroatistike i može li joj se odobriti tema za izradu doktorske disertacije pod naslovom Naglasna kolebanja imenica u hrvatskome standardnom jeziku podnosimo Fakultetskom vijeću sljedeći

I Z V J E Š T A J

Blaženka Martinović rođena je Novoj Gradiški 1977. godine, gdje je završila gimnaziju. Na Filozofskom fakultetu u Puli diplomirala je hrvatski jezik i književnost te povijest. Od 2001. godine znanstveni je novak na istom fakultetu, i to na projektu Stilske vrijednosti u standardnome naglašavanju, koji vodi prof. dr. Ivan Zoričić. Iste je (2001) godine upisala i Poslijediplomski studij kroatistike na Filozofskom fakultetu u Zagebu, a od 2004. godine u statusu je doktorandice. Glavno je područje njezina rada normativna akcentologija. Referatima s tom tematikom sudjelovala je na više znanstvenih skupova u zemlji i inozemstvu te objavila četiri znanstvena priloga: Naglasak glagola u najnovijim rječnicima hrvatskoga jezika (Jezik, 2002), Naglasne dvostrukosti imenica (Riječki filološki dani 5, 2004), Istarska toponimija (u suradnji, Istarska enciklopedija, 2005) te Odmaci od preskriptivne naglasne norme (u tisku). 


Kolegica Blaženka Martinović upisala je 2001. godine i u međuvremenu u cijelosti odslušala trogodišnji program Poslijediplomskoga znanstvenog studija kroatistike na Filozofskom fakultetu u Zagrebu (smjer hrvatski jezik). Položila je sve programom predviđene ispite, i to ispite iz dvaju zajedničkih predmeta, iz dvaju obvezatnih, iz triju izbornih te iz dvaju fakultativnih predmeta (u dogovoru s mentorom). Izradila je doktorske kvalifikacijske radove I i II te (u trećoj godini) pisani rad iz problematike vezane za izradu doktorske disertacije. Položila je također jedan ispit iz izabranoga predmeta te jedan iz fakultativnoga. Propisane ispite položila je s prosjekom ocjena 4,9. Izradila je tijekom studija i potrebne seminarske radove. Sudjelovala je u znanstvenoistraživačkom radu (na spomenutom projektu koji vodi prof. dr. Ivan Zoričić). Ima, kao što je navedeno, četiri objavljena znanstvena rada. 


Za doktorsku disertaciju pristupnica je odabrala temu pod naslovom Naglasna kolebanja imenica u hrvatskome standardnom jeziku. Kako naglasna norma hrvatskoga standardnog jezika izaziva ponajviše prijepora i u javnosti i u stručnim krugovima te kako je u vezi s naglašavanjem imenica ponajviše otvorenih pitanja, tema je disertacije već samim time važna i relevantna. Polazište za izradu disertacije bit će korpus predstavljen u knjizi Naglasak u hrvatskome književnom jeziku S. Vukušića, I. Zoričića i M. Grasseli-Vukušić (rukopis), a konsultirat će se akcentološke rasprave vodećih hrvatskih akcentologa, kao što su npr. D. Brozović, B. Klaić, B. Finka, S. Vukušić, I. Zoričić i dr. Uzimat će se, naravno, u obzir i akcentološke rasprave starijih hrvatskih i srpskih akcentologa, npr. Đ. Daničića, S. Ivšića, A. Belića i dr. U disertaciji će se definirati stupanj i opseg naglasnih kolebanja, utvrdit će se višestrukosti i stilski diferencirati te će se u skladu s tim ponuditi naglasna tipologija imenica. Očekivani znanstveni doprinos disertacije bit će prinos stabilizaciji naglasne (ortoepske) norme, pregledna naglasna tipologija i komentar normativnog vrednovanja naglasne problematike imenica u normativnim priručnicima hrvatskoga standardnog jezika. Na uzorku od oko 5000 imenica analizirat će se govor profesionalnih govornika na elektroničkim medijima, a bit će anketirani i govornici pojedinih štokavskih i neštokavskih idioma različite životne dobi. Mislimo da će tako koncipirana disertacija biti vrijedan prinos akcentologiji hrvatskoga standardnog jezika, posebice normiranju naglasaka i stabiliziranju naglasne norme. 


S obzirom na to da pristupnica Blaženka Martinović ispunjava sve uvjete predviđene programom Poslijediplomskoga znanstvenog studija kroatistike na Filozofskom fakultetu u Zagrebu i s obzirom na to da smatramo kako joj se može odobriti tema za izradu doktorske disertacije pod naslovom Naglasna kolebanja imenica u hrvatskome standardnom jeziku, molimo Fakultetskom vijeće Filozofskoga fakulteta u Zagrebu da ovaj naš pozitivni izvještaj prihvati te time pristupnici Blaženki Martinović omogući izradu doktorske disertacije pod navedenim naslovom i nastavak procesa kojim će steći znanstveni stupanj doktora (doktorice) filologije.   

Zagreb, 26. rujna 2006.


       STRUČNO POVJERENSTVO







.....................................................................







     dr. sc. Ivo Pranjković, red. prof.







.....................................................................





     dr. sc. Ivan Zoričić, red. prof. 

                                                      Filozofskoga fakulteta u Puli







.....................................................................







     dr. sc. Josip Silić, red. prof. u miru

Fakultetsko vijeće





Blaženka Martinović

Filozofskoga fakulteta




I. M. Ronjgova 1

Sveučilišta u Zagrebu




52 100 Pula

Ivana Lučića 3







10 000 Zagreb







Sinopsis doktorskoga rada

NAGLASNA KOLEBANJA IMENICA 

U HRVATSKOME STANDARDNOM JEZIKU

Područje: humanističke znanosti

Polje: jezikoslovlje

Grana: kroatistika

1. Uvod


Naglasna norma hrvatskoga standardnog jezika, uz pravopisnu i leksičku, izaziva najviše prijepora u javnosti i u jezikoslovnim krugovima. Nedosljednosti u suvremenim normativnim priručnicima i zanemarivanje naglasnih pojava u jezičnoj uporabi ostavljaju dojam da naglasna norma gotovo uopće ne postoji, no činjenica je, ipak, da je hrvatsko normativno naglašavanje većim dijelom utvrđeno, ipak nije sustavno stabilizirano. Istraživanje naglaska imenica (jer veći dio otvorenih pitanja hrvatske naglasne norme tiče se upravo te vrste riječi) uvelike će pomoći razrješenju nedoumica te će utvrditi opseg kolebanja u standardnome naglašavanju.

2. Teorijska podloga


Polazište je u ovome istraživanju naglasna tipologija i njezin leksički korpus predstavljen u knjizi Naglasak u hrvatskome književnom jeziku S. Vukušića, I. Zoričića i M. Grasselli-Vukušić (rukopis) koji će se komparativno analizirati s leksičkim, paradigmatskim i tipološkim naglascima u normativnim priručnicima hrvatskoga jezika. Konzultirat će se i akcentološke studije, a među njima prednjače one S. Vukušića, I. Zoričića, D. Brozovića, B. Finke, S. Babića, B. Klaića, A. Belića, A. Pavića, Đ. Daničića i dr., dakle, onih koji su se bavili naglasnom tipologijom. 

3. Praktična primjenjivost istraživanja


Istraživanje nudi praktičnu primjenjivost u sljedećemu: prvo, definirat će opseg kolebanja; drugo, popisat će se dvojbeni naglasni likovi imenica (paradigmatski, tipološki i   leksički); treće, višestrukosti će se stilski definirati (neutralno ili stilski obilježeno, tj. razgovorno, knjiški, zastarjelica i sl.); četvrto, ponudit će preglednu naglasnu tipologiju imenica (koja će uvelike pripomoći i lakšemu učenju naglasaka – onome čemu se još uvijek pridaje najmanje pozornosti tijekom školovanja) i, peto, udarit će temelje izradi naglasnoga priručnika hrvatskoga jezika s rječničkim dijelom dvojbenih naglasnih likova, koji još uvijek ne postoji.

4. Uže područje rada


Otvorena pitanja hrvatske prozodije (kao dijela fonologije i ortoepije) najvećim se dijelom tiču upravo imenica i naglasne tipologije (kao dijela morfologije), zatim (ne)prenošenja naglaska na proklitiku (što je i sintaktičko pitanje) te stilskoga definiranja dvostrukih ili višestrukih naglasnih likova (što je i leksičko i stilističko pitanje). Svaka od navedenih jezikoslovnih disciplina važna je u sagledavanju problema, no težište je na  naglasnoj tipologiji i morfloškome naglasku, i to jedne vrste riječi – imenica. Dvojben je promjenjivi naglasni tip (tj. 24 skupa naglasnih jedinice imeničkoga korpusa) i leksički naglasak pojedinih jedinica unutar nepromjenjivoga tipa imenica (koji obuhvaća 18 skupova jedinica), jer se u njih najviše bilježi odstupanja u jezičnoj uporabi. 

5. Ciljevi istraživanja i očekivani znanstveni doprinosi


Cilj je istraživanja utvrditi opseg raskoraka između propisa i uporabe, tj. norme i bolje jezične prakse te dati potpun popis svih oblika nepodudaranja na zadanome korpusu (po naglasnim kategorijama i tipovima).


Očekivani znanstveni doprinos ogleda se u stabilizaciji naglasne norme, zatim u preglednijoj naglasnoj tipologiji imenica i u ujednačavanju naglasnih podataka u normativnim priručnicima, u ovome dijelu korpusa. Kolebanja u leksičkome naglašavanju i dalje će ostati, no ona su onaj dio sustava koji i ne teži standardizaciji. 
6. Metodološki postupci


Komparativno će se analizirati naglasak oko 5 000 imenica (klasifikacijskim postupkom probranih iz rječnika i iz rukopisa S. Vukušića, I. Zoričića i M. Grasselli-Vukušić Naglasak u hrvatskome književnom jeziku, pri čemu će težište biti na paradigmatskim i tipološkim osobitostima proširenijih i naglasno posebnijih imenica) u odabranim normativnim priručnicima hrvatskoga jezika (u Rječniku hrvatskoga jezika urednika J. Šonje,  Hrvatskome enciklopedijskome rječniku urednika Lj. Jojić i R. Matasovića, Hrvatskome jezičnome savjetniku Instituta za hrvatski jezik i jezikoslovlje, Akademijinoj gramatici, Hrvatskoj gramatici E. Barić i skupine autora te u Brabec-Hraste-Živkovićevoj gramatici).


Analizirat će se i govor profesionalnih govornika u elektroničkim medijima (posebice u informativnim emisijama Hrvatskoga radija i Hrvatske televizije) te će se anketirati obavjesnici startnih štokavskih i neštokavskih idioma, različite životne dobi. Na kraju će se sumirati rezultati te će se popisati i opisati svi promjenjivi naglasni tipovi, a dvostrukosti će se stilski definirati.

7. Nacrt strukture rada

            U Uvodu će se objasniti razlozi i motivi za odabir ovoga istraživanja te će se opisati ciljevi, zadatci i metode rada. Drugi će dio donijeti povijesni pregled naglasnoga normiranja, s posebnim osvrtom na razvoj naglasne tipologije, jer tipologija koja će se predložiti baštini rezultate prijašnjih naglasnonormativnih spoznaja. U trećemu dijelu utvrđuju se aktualne relevantne spoznaje s područja hrvatskoga standarnog naglašavanja, analiziraju se koncepcije prozodijske norme te se upozorava na odmake od preskriptivne naglasne norme. Naglasak imenica u gramatikama i rječnicima komparativno se obrađuje u četvrtome dijelu, i to u okviru korpusa. U sljedećemu poglavlju donose se rezultati ispitivanja dvojbenih naglasnih likova na terenu i u elektroničkim medijima. Šesti dio, nakon sumiranja rezultata, nudi preglednu naglasnu tipologiju imenica (s naglaskom na promjenjivome naglasnom  tipu). Naglasne dvostrukosti (ili višestrukosti) imenica stilski se definiraju te se utvrđuju preporučljivi i nepreporučljivi naglasni likovi. Slijedi Zaključak te Aneksni rječnik dvojbenih naglasnih likova (s oznakom preporučljivo u određenome funkcionalnome stilu standardnoga jezika, nepreporučljivo ili jednakovrijedno; s oznakom kojemu naglasnome tipu pripada). Na kraju dolazi Popis radova, Sažetak na hrvatskome i na engleskome jeziku, Kazalo imena te Sadržaj.
U Zagrebu 2. svibnja 2006.

Mentor:


Voditelj  studija:

    
   Kandidatkinja: 

__________________
_____
_______________
    _________________

Prof. dr. Ivan Zoričić
Prof. dr. Ivo Pranjković
     Blaženka Martinović

Vijeću poslijediplomskih studija

Sveučilište u Zagrebu

Filozofski fakultet

Ivana Lučića 3

10 000 Zagreb 

Fakultetsko vijeće Filozofskoga fakulteta Sveučilišta u Zagrebu na sjednici održanoj 17. srpnja 2006. imenovalo nas je u stručno povjerenstvo koje treba utvrditi ispunjava li mr. sc. Acija Alfirević sve uvjete predviđene programom poslijediplomskog doktorskog studija književnosti i može li se odobriti tema za izradu doktorske disertacije pod naslovom Kazalište okrutnosti Harolda Pintera. Stoga podnosimo sljedeći

IZVJEŠTAJ

Uvidom u priloženu dokumentaciju razvidno je da je mr. sc. Acija Alfirević 2003./4. godine upisala jednogodišnji doktorski studij književnosti na kojem je položila propisana četiri ispita sve s ocjenom izvrstan te obavila konzultacije s mentorom. Kolegica Alfirević magistrirala je na ovome Fakultetu. Monografija Australski novi val, Hrvatski Centar ITI-UNESCO, Zagreb 2000., strana 250, temelji se na magistarskom radu. Objavila je i monografiju Mađarski trodram, AGM, Zagreb, 1998. strana 57, te 5 kraćih stručnih radova. 

Tema doktorske disertacije Kazalište okrutnosti Harolda Pintera zanimljiva je i izazovna iz nekoliko razloga. U prvome redu radi se o autoru problemski bliskome kazalištu apsurda, čija djela, posebice iz razdoblja oko sedamdesetih, karakterizira nemogućnost komunikacije i  nelagoda te pritajeni nagovještaji agresivnosti koja iz te nemogućnosti proizlazi. U tom razdoblju autor je prevođen i izvođen i kod nas (posebice u Teatru &td). Poslije gubi na popularnosti, pa ni Nobelova nagrada 2005. nije pridonijela većoj popularnosti. Čak ni činjenica da je njezin dobitnik bio aktivan pobornik Miloševića nije potakla kontroverzu. No, s obzirom na brojne kontradikcije koje iz toga angažmana proizlaze, ovaj rad morat će odgovoriti ne samo teorijskim izazovima promišljajući komunikacijsku relevantnost govora i tišine te analizirajući interpretativne sekvence u promišljanju njegova opusa (Esslin u odnosu prema novijim kritičkim paradigmama), već i izazovu kompleksnih interrelacija između autora, njegove sudbine, njegovih političkih izbora i etičkih pretpostavki njegova opusa. 

Smatramo dakle da je predložena tema po svojoj složenosti i relevantnosti primjerena doktorskoj radnji te da je kandidatkinja tako udovoljila svim uvjetima za pristupanje izradi doktorske disertacije.

U Zagrebu, 15. rujna 2006.

dr. sc. Ljiljana Ina Gjurgjan, izv. prof.

predsjednik povjerenstva

dr. sc. Boris Senker, red. prof.

član povjerenstva, mentor

dr. sc. Ivan Matković, docent

član povjerenstva   

Fakultetsko vijeće                                                                           mr.sc. Acija Alfirević

Filozofskoga fakulteta                                                                     Ozaljska 51

Sveučilišta u Zagrebu                                                                      10 000 Zagreb

Ivana Lučića 3

10000 Zagreb 

Sinopsis doktorskoga rada

KAZALIŠTE OKRUTNOSTI HAROLDA PINTERA 

Znanstveno područje: humanističke znanosti

Polje: znanost o umjetnosti 

Grana: teatrologija 

1. Harold Pinter najvažniji je britanski dramatičar od sredine prošlog stoljeća do danas, što je prepoznao i Odbor za dodjelu Nobelove nagrade dodijelivši mu prošle, 2005. godine nagradu za književnost. Premda je i prije dobio brojne britanske i međunarodne nagrade i priznanja, Nobelova nagrada za književnost svakako je najprestižnija, a objava o dodjeli simbolično se poklopila s obilježavanjem 75. obljetnice njegova života te na njegov lik i djelo bacila novu svjetlost. 

    Harold Pinter započeo je svoju karijeru kao pjesnik i glumac, te se etablirao kao dramski pisac, kazališni redatelj i filmski scenarist. Prva dramska djela kritika mu je smatrala l'art pour l'artističkima i avangardnima, a potom ih uvrstila u teatar apsurda. Neki kritičari držali su da Pinterovim dramama najbolje pristaje žanrovska odredbenica komedije prijetnje (comedies of menace). 

   Sve do godine 1982. Pinterov rad uglavnom se doimao apolitičnim, a potom su kritičari i teatrolozi u njemu počeli prepoznavati izrazito politički angažiranog pisca te revalorizirati njegove ranije drame s tog gledišta. 

2. Iza naoko posve privatnog svijeta Pinterovih drama naslućuju se i vrebaju osnovni politički problemi: zloupotreba moći, borba za opstanak, okrutnost, strah, teror. Kao Židov iz istočnoga Londona, Pinter je iskusio nasilje, strah i borbu za opstanak uoči i nakon Drugog svjetskog rata, što je ostavilo neizbrisiv trag na njegovu psihu i kasnije se odrazilo u njegovu djelu. Čovjekov egzistencijalistički strah i strepnja – ne kao apstrakcija niti nadrealistička fantazmagorija, nego kao nešto stvarno, psihofizičko i svakodnevno – nalazi se u srži Pinterova kazališta. Osim toga, zaokupljen je i problemima identiteta, motivacije, ovjerovljenja, dokaza – a to su osnovni problemi filozofije i književnosti 20. stoljeća (Martin Heidegger, Jean Paul Sartre i dr.)

   Pinter je izjavio da je bio impresioniran djelom nekolicine pisaca koji su utjecali na njegov rad: «Čitao sam Hamingwaya, Dostojevskog, Joycea i Henryja Millera kad sam bio jako mlad, i Kafku. Pročitao sam sve Beckettove romane, ali nisam čuo za Ionesca sve dok nisam napisao nekoliko prvih drama.» Od svih navedenih pisaca, Pinter je priznao da su Kafka i Beckett ostavili najdublji dojam na njega: «Kad ih čitam, prepoznajem ih, to je sve, u sebi. Pomislio sam: u njih se zbiva nešto što se zbiva i u meni.» Međutim, dok se Kafka i Beckett kreću u nadrealističkom svijetu fantazija i snova, Pinter stoji čvrsto na zemlji, zaokupljen svakodnevnicom, ali da pritom ipak nije naturalistički dramatičar. I, to je paradoks njegove umjetničke ličnosti. 

    Pinterov dijalog i likovi odgovaraju uobičajenim standardima realističkoga kazališta, ali unatoč tome u tekstovima prevladava dojam tajanstvenosti, neizvjesnosti, poetske dvosmislenosti. Polazeći od tog paradoksa, u svojem doktorskom radu nastojat ću razjasniti posebnost Pinterovih dramaturških postupaka, njegove stvaralačke metode i intencije te rasvijetliti tajnu njegova djelovanja i utjecaja na pozornici. 

3. Spoznajama do kojih kanim doći nadam se bolje upoznati hrvatsku znanost s nobelovcem Haroldom Pinterom. To će zasigurno koristiti u nastavi anglistike, književnosti i teatrologije na akademskoj razini, a možda će pridonijeti i obnovi zanimanja za njegove drame u našem kazalištu koje ih je u 70-tim i 80-tim godinama prošlog stoljeća s velikim uspjehom izvodilo. 

4.  Pinter je bio impresioniran književnošću Kafke, Joycea  i Becketta te spisima Markiza de Sadea i žanrom 'gangsterskoga filma', što se može iščitati iz njegovih drama. Razvio je, međutim, svoj osobni stil danas poznat kao 'pinterovski' (Pintersesque). Njegov je drasmki jezik jedinstven spoj poetičnosti i okrutnosti, koja je pritajena u gotovo svim dijaloškim situacijama. Osim toga, u njegovim dramama jednako su važne i stanke, jer, kako je rekao, najbolje se komunicira onim što nije rečeno, tišinom. 

     Zaokupljenost okrutnošću u svim njezinim manifestacijama, kako verbalne tako i fizičke, s učestalom pojavom lokova terorista, mučenika i krvnik, prožimlje svekolik Pinterov rad  te čini jednu od njegovih glavnih tematskih niti. Može se, držim, dokazati da mu ona stoji u samom središtu, da je njegova bit. S te strane, Harold Pinter istinske je predstavnik 20. stoljeća – stoljeća genocida, atomske bombe, imperijalističkih i totalitarnih režima. 

5. Ovim doktorskim radom nadam se približiti djelo Harolda Pintera hrvatskoj znanstvenoj i kulturnoj sredini, odrediti njegove dramske teme te pokazati kako se od tzv. apolitičnog i l'art pour l'artističkog pisca preko predstavnika teatra aspurda razvio u politički angažiranog pisca i pripadnika kazališta okrutnosti. 

6. O dramama i kazalištu Harolda Pintera objavljene su mnogobrojne studije i knjige, ali ciljevima i metodi ovoga rada najbliža je analiza i interpretacija Pinterova djela koju je dao teatrolog Martin Esslin (kojega osobno najviše cijeni i prihvaća i sam Pinter) pa ću se o nju uglavnom i oslanjati, ne zanemarujući ni radove Ronalda Haymana te Ruby Cohn, Lois Gordon i Susan Hollis-Merrit, a od hrvatskih kritičara Zvonimira Mrkonjića. 

7. U prvom dijelu doktorskog rada kronološki ću obraditi Pinterov život i stvaralaštvo. U drugom dijelu analizirat ću sve njegove drame (30) i, eventualno, skečeve. Najveću pozornost posvetit ću tekstovima 'Soba' (The Room), 'Rođendan', (The Birthday Party), 'Pazikuća' (The Caretaker), 'Povratak' (The Homecoming), 'Stara vremena' (Old Times), 'Ničija zemlja' (No Man's Land), 'Izdaja' (Betrayal), 'Čašica za sretan put' (One for the Road) i 'Planinski jezik' (Mountain Language). 

U trećem dijelu obratit ću pozornost na tragove drugih pisaca (Kafke, Becketta, Čehova) na Pintera. 

Četvrti dio posvetit ću recepciji djela Harolda Pintera u svijetu i Hrvatskoj, te utjecaju Harolda Pintera na druge, suvremene pisce, kazališne ljude i političare. U petom dijelu analizirala bih značaj Pinterova jezika/govora i negovora/tišina.

U Zagrebu, 16. svibnja 2006. 

Mentor:                                            Voditelj studija:                                     Kandidatkinja:

Dr.sc. Boris Senker, red.prof.       dr.sc. Milivoj Solar, red.prof.        mr.sc. Acija Alfirević

Vijeću Poslijediplomskog studija lingvistike

Filozofskog fakulteta u Zagrebu

Imenovani 29. lipnja 2006. u stručno povjerenstvo za odobrenje teme doktorske disertacije Fuada Isabegovića, podnosimo Vijeću Poslijediplomskog studija sljedeće

IZVJEŠĆE

Pristupnik Fuad Isabegović  17. prosinca 1998. upisao je poslijediplomski znanstveni studij lingvistike i 23. srpnja 2002. prihvaćena mu je tema i sinopsis za izradu magistarskog rada pod naslovom "Struktura sloga u engleskome i hrvatskome jeziku: kontrastivna analiza u svjetlu dosadašnjih teorija i modela". Na prijedlog povjerenstva za ocjenu magistarskog rada (dr. sc. Milan Mihaljević, znanstveni savjetnik, dr. sc. Višnja Josipović Smojver, izv. prof. te Ivo Škarić, red. prof. u miru) kandidat je predao molbu Vijeću poslijediplomskoga studija za prijelaz s magistarskoga na doktorski studij, što je odobreno  10. ožujka 2005. 

Kandidat je obranio kvalifikacijski rad pod naslovom "Tradicionalno i suvremeno shvaćanje sloga i njegove strukture u fonološkoj teoriji" pod mentorstvom dr. sc. Višnje Josipović Smojver, izv. prof, pred gore imenovanim povjerenstvom te je upisao peti semestar, a 2. veljače 2006 i šesti semestar poslijediplomskoga znanstvenog studija lingvistike. Položio je sve propisane ispite i uspješno napisao sva četiri seminarska rada, čime je sakupio maksimalna 34 boda i ostvario prosjek ocjena 4,8. Izradom svojih zasad neobjavljenih seminarskih radova i kvalifikacijskoga rada pristupnik je sudjelovao u znanstvenoistraživačkom radu, ali je odlučio s objavljivanjem tih radova pričekati do obrane doktorske disertacije, kako bi te radove uklopio u veću cjelinu. 

Predložena tema disertacije Fuada Isabegovića je "Struktura i uloga sloga u engleskome i hrvatskome jeziku - Kontrastivna analiza u svjetlu dosadašnjih teorija i metoda". Mentorica bi bila dr. sc. Višnja Josipović Smojver, izv. prof.

Povjerenstvo smatra da je ova tema u potpunosti opravdana, budući da opširnijih kontrastivnih znanstvenih radova o ovoj temi kod nas nema. Primjenjujući jedan  novi pristup, netradicionalni model analize sloga poljskog lingvista Edmunda Gussmana, Isabegović ovim radom  želi neke pojave u hrvatskoj fonologiji prikazati u potpuno novom svjetlu. Riječ je o prirodi hrvatskoga "nepostojanog a", o nekim zakonitostima  hrvatske fonotaktike  koje dosadašnji tradicionalni tradicionalni pristupi nis uspjeli na zadovoljavajući način objasniti, o prirodi hrvatskoga slogotvornog r, o statusu imenica stranoga podrijetla u kojima se pojavljuju i drugi slogotvorni konsonanti te o iznalaženju optimalnog pravopisnog  rješenja za refleks dugoga starog jata. Pristupnik se  iscrpno i u više navrata dogovarao o temi disertacije s mentoricom i rezultati tih dogovora izloženi su u priloženome pristupnikovu sinopsisu.

Zaključak:

Na temelju svega navedenoga, povjerenstvo je utvrdilo da Fuad Isabegović ispunjava sve uvjete predviđene programom Poslijediplomskoga doktorskog studija, predloženu temu smatra opravdanom i očekuje od disertacije Fuada Isabegovića značajan znanstveni doprinos. Stoga predlažemo Vijeću poslijediplomskih studija  da pristupniku odobri temu za izradu doktorske disertacije pod naslovom Struktura i uloga sloga u engleskome i hrvatskome jeziku - Kontrastivna analiza u svjetlu dosadašnjih teorija i metoda.

Zagreb, 1. rujna 2006.


Povjerenstvo:

1. dr. sc. Milan Mihaljević, znanstveni savjetnik Staroslavenskog instituta,
predsjednik povjerenstva

2. dr. sc. Višnja Josipović Smojver, izv. prof.,

član povjerenstva

3. dr. sc. Ivo Škarić, profesor emeritus,

član povjerenstva

Fakultetsko vijeće

Sinopsis doktorskoga rada

STRUKTURA I ULOGA SLOGA U ENGLESKOME I HRVATSKOME JEZIKU

Kontrastivna analiza u svjetlu dosadašnjih teorija i metoda
Znanstveno područje:
humanističke znanosti

Polje:


lingvistika

Grana:


fonologija

U usporedbi s količinom vremena i prostora posvećenog nekim drugim fonološkim jedinicama, što se naročito odnosi na fonem, slog nije zauzimao previše mjesta u jezikoslovnim promišljanjima tijekom 20. stoljeća. Do prave ''eksplozije'' znanstvenih radova koji se bave slogom dolazi tek sredinom i krajem osmoga desetljeća. Kada je riječ o stručnoj literaturi pisanoj na hrvatskome pa i drugim jezicima novoštokavskoga dijasistema koja za svoj predmet proučavanja ima slog, ona je još oskudnija. Dakle, može se reći da se otvara dosta prostora za analizu koja bi bila prvenstveno kontrastivno orijentirana.

Slog je do sada u fonologiji sagledavan kroz različite teorijske okvire, među kojima se kao najvažniji mogu istaći sljedeći: tradicionalni strukturalistički pristup; generativni model CV; morni model koji težište stavlja na slogovnu težinu odnosno strukturu slogovne rime; konačno, tu je i teorija optimaliteta kao najnoviji trend u suvremenoj fonologiji. U ovome će se radu najviše koristiti generativni model CV, koji se je pokazao izuzetno uspješnim u rješavanju i ''najtvrđih oraha'' fonološke teorije poput kompenzirajućeg duljenja samoglasnika, problema apstraktnih i ekstrasilabičnih segmenata te fonoloških pojava koje su uvjetovane slogovnom težinom. Sam je lingvistički generativizam doživio mnoge promjene i modifikacije, a jedna od takvih je i leksička fonologija, koja se je pojavila u prvoj polovici devetoga desetljeća prošloga stoljeća kao odgovor na potpunu zanemarenost morfologije u generativnoj gramatici. Da bi se određene fonološke pojave objasnile na odgovarajući način, neophodan je pristup morfološkim informacijama, a to podrazumijeva znatnu morfološku analizu. Isprepletenost fonoloških i morfoloških procesa, pojava i pravila u tolikoj je mjeri izražena, i to mnogo više u hrvatskome nego u engleskome jeziku, da je praktično nemoguće na ozbiljan način baviti se slogom bez pristupa morfološkim informacijama. To je glavni razlog zbog kojeg je leksička fonologija izabrana kao temeljni teorijski okvir za ovaj rad.

Kada je u pitanju način prikazivanja unutarnje strukture sloga, bit će korištena kombinacija dvaju pristupa koji se drastično razlikuju, od kojih se jedan može nazvati tradicionalnim, dok je drugi u tolikoj mjeri netradicionalan da se u nekim svojim vidovima manifestira kao korjenit zaokret u odnosu na tradicionalno poimanje unutarnje strukture sloga. Ovaj netradicionalni pristup najčešće se identificira s Edmundom Gussmannom, koji u svome djelu Phonology: analysis and theory (2002) argumentirano pokazuje kako ne samo pojedine sastavnice sloga već i čitavi slogovi mogu biti u potpunosti apstraktni u smislu da elementima skeletnoga reda (okosnice) s kojima su povezani linijama pridruživanja nije pridružena nikakva melodija. Drugim riječima, Gussmannov netradicionalni model predviđa da odnos između slogovne forme i supstance nije uvijek jednoznačan, tj. u omjeru 1:1.

Ovaj će rad baciti novo svjetlo na neke poznate pojave u hrvatskoj fonologiji koje su do sada objašnjavane na tradicionalan način i u skladu s dostupnim saznanjima i teorijskim pristupima. Tako će se pokazati kako je slogovna struktura u okvirima leksičke fonologije vjerojatno najpogodniji način da se objasni prava priroda nepostojanog a kao i upadljiva iznimnost i specifičnost oblika genitiva množine imenica. Još jedan zanimljiv rezultat ove rasprave bit će i objašnjenje poznate činjenice da u izvorno hrvatskim riječima dvosuglasnički završetak sloga može biti isključivo st, št, zd ili žd, za što upravo Gussmannov model unutarnje slogovne strukture daje idealan okvir. Raspravit će se i o valjanosti argumenata nekih lingvista koji predlažu fonemski status za slogotvorno r te status imenica stranoga podrijetla u kojima se pojavljuju slogotvorno l i n , što inače nije inherentno hrvatskome jeziku. Konačno, bit će riječi i o tome što bi bilo najbolje rješenje za refleks dugog starog jata u suvremenome jeziku u pogledu fonemskoga sadržaja i pravopisa.

Rad ima, kao svoje uže područje, usporedbu slogovne strukture u engleskome i hrvatskome jeziku u smislu ustrojstva slogovnih sastavnica (pristup, jezgra, odstup) te uloge koju slog ima u funkcioniranju i objašnjavanju pojava u drugim područjima fonologije te na ostalim razinama jezičnog opisa.

Glavni je cilj ovoga istraživanja dvostruk: usporediti načine i načela po kojima dva jezika ulančavaju foneme, gdje je glavni kriterij unutarnja slogovna struktura, te utvrditi postoji li neka uzročno-posljedična veza između slogovne strukture dvaju jezika i ostalih fonoloških, eventualno i morfoloških, pojava inherentnim tim jezicima.

Budući da je fonologija prvenstveno teorijska disciplina, metodologija koja će biti primijenjena prilikom izrade ovoga rada sastojat će se u proučavanju relevantne literature iz ovoga područja. Engleski slog, njegova struktura i uloga koju ima na različitim razinama fonološkoga i općenito jezičnoga opisa vrlo su detaljno i iscrpno opisani u starijoj i novijoj stručnoj literaturi, koja je dominantno pisana na engleskome jeziku. Hrvatski slog, s druge strane, nije ni izbliza tako detaljno opisan te će se na temelju onoga što je dostupno u hrvatskoj stručnoj literaturi te empirijskih saznanja ponuditi jedna sveobuhvatna slika sloga u hrvatskome jezičnom sustavu. Kontrastivna će analiza nastojati vrednovati ulogu sloga na različitim razinama jezičnoga opisa u dvama jezicima (fonemska sintagmatika, segmentna fonologija, suprasegmentna fonologija i prozodijska morfologija) te će se na kraju rada ponuditi jedna generalizacija o mjestu sloga u fonološkom i jezičnom sustavu dvaju jezika.

Struktura rada izgledala bi ovako: nakon uvoda u kojem se izlaže problematika, način i redoslijed izlaganja te metodologija, teorijski okvir i ciljevi rada slijedi prvo poglavlje koje govori o slogu općenito, fonološkim i fonetskim pristupima ovoj jezičnoj i govornoj jedinici, povijesnom razvoju teorije sloga te načelima slogovanja i uključivanja sloga u prozodijsku strukturu. Drugo poglavlje nudi analizu slogovne strukture u dvama jezicima, tj. moguće fonemske kombinacije u slogovnom pristupu, jezgri i odstupu i to sa gledišta Gussmannovog reduciranog modela unutarnjeg slogovnog ustrojstva. Treće poglavlje uspoređuje ulogu koju slog ima u formuliranju pravila segmentne fonologije. Četvrto poglavlje proučava načine na koji slogovna struktura utječe na distribuciju prozodijskih svojstava u dvama jezicima, naročito naglaska. Peto se poglavlje usredotočuje na međusobna prožimanja prozodijske fonologije i morfologije te načine na koje slog može pojasniti neke morfološke procese, posebno u hravtskome jeziku. Na kraju slijedi sažetak rasprave sa zaključcima.

            Na sjednici Fakultetskoga vijeća Filozofskoga fakulteta u Zagrebu održanoj 27. srpnja 2006. godine imenovani smo u stručno povjerenstvo koje će utvrditi ispunjava li Anita Skelin Horvat sve uvjete predviđene programom Poslijediplomskoga doktorskog studija lingvistike i može li se odobriti tema za izradu doktorske disertacije pod naslovom Hrvatski sleng kao odraz identiteta mladih. Na temelju  dokumentacije i priloga o predmetu Vijeću podnosimo sljedeći

                                                                 I Z V J E Š T A J

       Anita Skelin Horvat rođena je 1975. godine u Splitu gdje je završila jezičnu gimnaziju. Na Filozofskome fakultetu Sveučilišta u Zagrebu diplomirala je 1999. na Odsjeku za opću lingvistiku i Odsjeku za fonetiku. Godine 2000. upisala je Poslijediplomski znanstveni studij lingvistike i 2004. obranila kvalifikacijski rad pod naslovom «Jezično posuđivanje u Hrvatskoj: usporedba dvaju razdoblja».

      Sudjelovala je na pet stručnih i znanstvenih skupova s referatima te na više skupova kao slušač. U akademskoj godini 2005/2006. pohađala je međunarodni seminar Leipzig Spring School on Linguistic Diversity i Leipzig Students' Conference in Linguistics te Rara-Rassima Conference. U lipnju 2006. sudjelovala je na leksikografskoj radionici Lexicom 2006 u Opatiji. 

      Od 2000. do 2003. radila je u Poliklinici SUVAG kao audiorehabilitator te u jezičnom centru Inlingua na tečajevima hrvatskoga za strance. 

      Od prosinca 2003. godine radi kao znanstvena novakinja na projektu Neologizmi – problemi teorije i primjene u Zavodu za lingvistiku Filozofskoga fakulteta.

      Članica je Hrvatskoga filološkoga društva te Hrvatskoga društva za primijenjenu lingvistiku. U akademskoj godini 2004/2005. bila je tajnica, a 2005/2006. voditeljica Zagrebačkoga lingvističkoga kruga.

      Tijekom četiri semestra Poslijediplomskoga znanstvenoga studija lingvistike Anita Skelin Horvat položila je sve propisane ispite te postigla vrlo visok prosjek ocjena (4,8). U okviru odslušanih seminara napisala je četiri seminarska rada, kao što je i predviđeno programom studija. Kvalifikacijski rad u kojemu je vrlo temeljito obradila složenu problematiku jezičnoga posuđivanja – s teorijskoga kao i praktičnoga aspekta – obranila je pred povjerenstvom u sastavu V. Piškorec, V. Muhvić-Dimanovski i L. Sočanac  i  taj je rad ocijenjen najvišom ocjenom. Time je stekla uvjete za upis u V. i VI. semestar doktorskoga studija i u ta je dva semestra obavila sve predviđene konzultacije s mentorom u okviru kojih je na temelju pročitane literature iznosila svoje prijedloge o tome na koji će način obrađivati temu doktorskoga rada.

Od 2003. godine kada je primljena kao znanstvena novakinja u Zavodu za lingvistiku, Anita Skelin Horvat sudjelovala je u radu projekta Neologizmi – problemi teorije i primjene. Objavila je pet radova, od toga su četiri stručna i jedan izvorni znanstveni. 

U doktorskome radu Hrvatski sleng kao odraz identiteta mladih kandidatkinja se namjerava baviti općim slengom hrvatskoga jezika i to s lingvističkoga i sociolingvističkoga aspekta. Sleng je veoma zanimljiva jezična pojava koja se najčešće smatra marginalnom, ali istodobno i vrlo fluidnom te podložnom čestim promjenama. Njegova je posebnost u tome što se javlja u stratificiranim, urbanim društvenim zajednicama. Prema recentnim istraživanjima najbrojnija skupina koja se u današnje doba koristi slengom mladi su ljudi do dvadeset i pete godine starosti, neovisno o njihovu zanimanju, interesima, etničkoj ili religijskoj pripadnosti. 

U teorijskome pristupu kandidatkinja će se oslanjati pretežno na američke i britanske izvore s obzirom na činjenicu da su se upravo na engleskome govornom području lingvisti najviše bavili problematikom slenga. Dakako, uzet će u obzir i radove hrvatskih autora  kojih, doduše, nema mnogo, ali su nedvojbeno važni za istraživanje hrvatske građe. Posebnu pažnju kandidatkinja će posvetiti novijim radovima koji se bave odnosom izražavanja identiteta i slenga kao jednoga od vrlo čestih načina kojim upravo mladi ljudi iskazuju svoju pripadnost stanovitoj skupini. Prema recentnim istraživanjima sleng je poseban način na koji mlade generacije izražavju svoje emocije, misli i ideje te na taj način pokazuju svoje različite identitete: dobne, rodne, političke, socijalne, seksualne i mnoge druge. 

Cilj koji si je kandidatkinja postavila jest ponajprije analiza hrvatskoga općega slenga za koju će se sakupiti korpus riječi i fraza karakterističnih za taj segment leksika. Građa će se s jedne strane sastojati od primjera ekscerpiranih iz tiska i recentnijih književnih djela, a s druge od primjera dobivenih anketiranjem putem upitnika i intervjua. Skupljeni podaci obradit će se na lingvističkoj i sociolingvističkoj razini te usporediti s rezultatima dobivenim sličnim istraživanjima u drugim jezicima.

S obzirom na činjenicu da u hrvatskome jezikoslovlju nema mnogo radova o slengu te je taj dio leksičkoga fonda hrvatskoga jezika slabo istražen, tema koju je Anita Skelin Horvat odabrala za svoju doktorsku disertaciju veoma je zanimljiva i vrijedna te će nedvojbeno popuniti postojeću prazninu.

U zaključku možemo reći kako je uvidom u priloženu dokumentaciju povjerenstvo utvrdilo da je Anita Skelin Horvat ispunila sve uvjete predviđene programom Poslijediplomskoga doktorskoga studija lingvistike i da joj se može odobriti tema doktorske disertacije pod naslovom Hrvatski sleng kao odraz identiteta mladih. 
                                                    Povjerenstvo:

                               dr.sc. Damir Kalogjera, professor emeritus

                               dr.sc. Vesna Muhvić-Dimanovski, viši znanstveni suradnik

                               dr.sc. Anita Sujoldžić, znanstveni savjetnik, Institut za antropologiju      

U Zagrebu, 2. listopada 2006.                 

Sinopsis doktorskoga rada




Hrvatski sleng kao odraz identiteta mladih 
Uvod

U ovom doktorskom radu namjeravamo analizirati opći sleng hrvatskoga jezika s lingvističkog i sociolingvističkog aspekta. U ovom radu govorimo o slengu koji ćemo razgraničiti od žargona, vrlo slične jezične pojave. Izbor naziva sleng umjesto naziva žargon opravdavamo teorijskom podlogom i suvremenim kretanjima u lingvistici, a ponajprije u sociolingvistici. U samom radu bit će više riječi o značenjima tih naziva te o njihovim sličnostima i razlikama. Sleng nekog jezika zanimljiva je jezična pojava zbog svoje marginalnosti, tj. činjenice da ga se uvijek smatra rubnom, gotovo „parazitskom“ pojavom. Sleng je uz to i vrlo fluidna kategorija jer je neprestano podložan promjenama, mnogo više nego druge. Sleng je samo podskup čitavoga jezika i to njegov neformalan i obilježen „oblik“. Posebnost je slenga u tome što se on javlja u stratificiranim, urbanim društvenim zajednicama. Često ga se smatra reakcijom na standard i kako bi se razumjelo sleng potrebno je prvo poznavati standard. 

Nastao je kao kodirani jezik određenih grupa, ponajprije kriminalaca. Takvim načinom izražavanja identificirali su se kao članovi grupe i istovremeno isključivali one koji im ne pripadaju. Danas, prema recentnim istraživanjima, najveća grupa koja koristi sleng mladi su ljudi ispod dvadeset i pete godine starosti, bez obzira na zanimanja, interese, etničke, religijske ili kakve druge pripadnosti. Sleng kao govor neke grupe ujedno je jedan od najvažnijih načina identificiranja članova i nečlanova. 

S obzirom na to da se u hrvatskoj lingvistici o slengu pisalo vrlo rijetko smatramo da je odabir teme itekako opravdan jer područje još uvijek ostavlja dovoljno prostora za istraživanje. 
Teorijska podloga i relevantne spoznaje 

U teorijskom pristupu nužno ćemo se oslanjati na američke i engleske pristupe i teorije s obzirom na činjenicu da su se teoretski okviri najviše razvijali upravo na engleskom govornom području, primjerice teorije Erica Partridga (Partridge 1971) i Petera Burkea i Roya Portera (Burke & Porter 1995). Uzet ćemo u obzir i radove hrvatskih autora kojih nema mnogo, ali su relevantni za istraživanje konkretne hrvatske građe., primjerice analize Josipa Hamm (Hamm 1939-1940) i  radovi i rječnici Tomislava Sabljaka (Sabljak 1969, Sabljak 1973, Sabljak 1976), itd.  

Sleng je način na koji se jačaju veze unutar grupe i ujedno način na koji se označavaju granice prema drugim grupama. Posebnu ćemo pažnju obratiti na novije radove koji se bave odnosom izražavanja identiteta i slenga kao jednog od učestalih načina na koji mladi ljudi iskazuju svoj identitet. Identitet je bitan dio čovjekovog iskustva. Posebno je važan u razvoju mladih. Različiti teoretičari poput Huffakera i  Calvert, definiraju identitet kao osjećaj jedinstva koji je „konstruiran kroz potragu za time tko je netko“ (Huffaker i Calvert, 2005:2). Prema Bucholtz i Hall identitet je „društveno pozicioniranje sebe i drugih“. (Bucholtu i Hall, 2005: 586). Upravo se u komunikaciji s drugima identitet ispunjava i iskazuje. On nije jednostavan psihološki mehanizam klasificiranja samoga sebe koji se reflektira u ponašanju u društvu već je promjenljiva pojava koja se neprestano mijenja i gradi kroz društveno djelovanje, a posebno kroz jezik. Identitet se pokazuje u razgovoru, u komunikaciji s drugima i to kroz privremene uloge koje svaki od sudionika komunikacije preuzima na sebe, a obuhvaća i prikazuje različite demografske kategorije, lokalnu i kulturološku poziciju govornika i sugovornika te njihovu privremenu ulogu nastalu u interakciji s drugima. Uloga je određivanja i iskazivanja identiteta posebno izražena u adolescentskoj dobi i značajan je dio razvoja ličnosti mladih koji na taj način definiraju sami sebe na načine na koje to nisu mogli u djetinjstvu. Sposobnost izražavanja misli, osjećaja i samih sebe nova je dimenzija samoupoznavanja mladih. Sleng je poseban način na koji mladi izražavaju svoje emocije, misli i ideje i na taj način pokazuju svoje različite identitete, kako dobne i rodne, tako i političke, socijalne, seksualne, i mnoge druge. 

Također ćemo se koristiti recentnim istraživanjima o upotrebi slenga, tj. o tome tko koristi sleng, kada i u kojim situacijama i o tome na koji se način razvija i širi u upotrebi. Daljnju pažnju obratit ćemo na najnovija istraživanja koja se bave utjecajem Interneta kao medija na sleng, ponajprije na brzinu kojom nastaje i širi se. 
Cilj i zadaće istraživanja
Cilj je rada analizirati hrvatski opći sleng i za tu svrhu sakupit ćemo korpus sastavljan od riječi i fraza karakterističnih za sleng. Razlike između slenga i drugih jezičnih pojava vidljive su upravo u leksiku, dok se sleng od standarda uglavnom ne razlikuje u fonologiji, morfologiji i sintaksi. Sam leksički fond nekog jezika promjenljiv je i upravo se u njemu najprije vidljive jezične promjene. Leksički fond nekog jezika obuhvaća vrlo širok spektar inventara, od standardnoga, vrlo formalnoga do razgovornoga jezika. Jasne i čvrste granice između standarda s jedne strane te slenga i razgovornoga s druge strane nije jednostavno uspostaviti. Mnoge riječi koje su jednom bile dio slenga s vremenom su prešle u razgovorni jezik, a neke od njih i u standard. Leksički inventar slenga nosi svoje posebnosti kao što su npr. igre riječima, tvorbe novih riječi, kreativnost, spontanost i maštovitost u nastajanju novih riječi, bogata sinonimičnost te semantička polivalentnost. Stoga smatramo da će se analizom leksičkog inventara slenga moći istražiti sva raznolikost njegovih obilježja i staviti ih u kontekst teorijskih istraživanja. 

Metodološki postupci

Kao temelj za analizu poslužit će nam primjeri iz korpusa koji će biti sastavljen od suvremene hrvatske proze, tiska te govora srednjoškolaca u glavnim gradskim središtima u Hrvatskoj. Glavne metode kojima ćemo se koristiti u prikupljanju korpusa su: ekscerpiranje primjera iz tiska i književnih djela te različite metode anketiranja, upitnika i intervjua u radu s ispitanicima. Prikupljeni podaci obradit će se na lingvističkoj i sociolingvističkoj razini te usporediti s recentnim rezultatima dobivenima u sličnim istraživanjima provedenima na drugim jezicima. 

Struktura doktorskoga rada

U uvodnom dijelu razradit će se teorijski okvir rada, obraditi pitanja i problemi vezani uz definiranje slenga, žargona, prikazati različite teorije o slengu i njegov povijesni razvoj. Također će se prikazati i različiti pristupi slengu ovisno o razdobljima, teorijama, pristupima i metodologiji analize.

Središnji dio rada bit će analiza prikupljene građe koja će se najprije obraditi na lingvističkoj razini tj. analizirati različita lingvistička obilježja slenga, obradit će se različite jezične razine. Zatim će se građa analizirati i na sociolingvističkoj razini koja će promatrati povezanost slenga s društvom u kojem nastaje i u kojem se koristi, jer je jezik uvijek društvena pojava, pa tako i sleng i kao takav uvjetovan je određenim društvenim obilježjima. Važno je sociolingvističko obilježje slenga to što ga se često koristi kako bi se njime izrazilo određeni identitet. Upravo u adolescentskoj dobi mladi upoznaju sebe i otkrivaju svoje različite identitete vezane uz situacije u kojima se zatiču. U svakoj određenoj situaciju oni kao sudionici komunikacijskog procesa imaju različite uloge koje izražavaju, ali i propituju i konstruiraju upravo kroz jezik.    

Sintezom dobivenih rezultata nastojat će se utvrditi glavne osobine hrvatskoga slenga. S obzirom na činjenicu da je navedeno područje u hrvatskoj lingvistici slabo zastupljeno očekujemo da će ovaj rad biti prilog obradi te veoma zanimljive tematike i poticaj za nova istraživanja.

izvještaj o ispunjavanju uvjeta za stjecanje doktorata znanosti u okviru 
Jednogodišnjega doktorskog studija književnosti

Na sjednici Vijeća Filozofskog fakulteta održanoj 27. ožujka  2006. imenovani smo u stručno povjerenstvo koje treba utvrditi ispunjava li mr. sc. Irena Galić sve uvjete predviđene programom Jednogodišnjeg doktorskog studija književnosti te može li joj se odobriti tema doktorske disertacije pod naslovom Latinsko prigodno pjesništvo sjeverne Hrvatske u 19. stoljeću:  Fond prigodnica u Nacionalnoj i sveučilišnoj knjižnici (mentor prof. dr. sc. Darko Novaković). Podnosimo sljedeći 

IZVJEŠTAJ

Mr. sc. Irena Galić rođena je 22. ožujka 1975. u Osijeku, gdje je završila osnovnu  školu i gimnaziju. Na Filozofskom fakultetu u Zagrebu diplomirala je hrvatski jezik i književnost te latinski jezik i rimsku književnost, a usporedno s tim četverogodišnjim studijem završila je i dvogodišnji studij bibliotekarstva. Poslijediplomski studij hrvatske književnosti upisala je 1999., a magistrirala u ožujku 2004. radom 'Bibliotheca Ragusina' Serafina Marije Crijevića i tradicija dubrovačke latinističke biografije. Samostalno je objavila radove Autorstvo u disertacijama i sličnim javnim obranama u 18. stoljeću i prvoj polovici 19. stoljeća, »Vjesnik bibliotekara Hrvatske« 45, 2002, str. 50-57; Digitisation in rare-book librarianship, experience of the National and University Library of Croatia, http://www.konyvtar.elte.hu/hirek/rendezvenyek/2004/digit_konf/ig_ea.htm; Codices and incunabula: aims and practice of cataloguing in the National and University Library of Croatia http://www.bsb-muenchen.de/hsstagung/program2.htm;  te u suautorstvu Godišnja izvješća Klasične gimnazije u Zagrebu: u povodu 395. obljetnice, Zagreb, NSK, 2002; Rukopisna ostavština Miroslava Krleže, Zagreb, NSK, 2003. Zaposlena je u Zbirci rijetkosti Nacionalne i sveučilišne knjižnice u Zagrebu.

Kandidatkinja je položila sva četiri upisana kolegija (prosjek ocjena 4,5) i obavila propisane konzultacije s mentorom.

Korpus tekstova koji je predmetom kandidatkinjina zanimanja ostao je do sada najvećim dijelom izvan bilo kakve književnoznanstvene rasprave. Za nacionalnu književnu historiografiju, čak i za najiscrpnije višetomne prikaze, latinski prigodničari 19. stoljeća ne postoje ni kao imena. Tek je nekoliko radova u domaćoj neolatinistici u posljednjih dvadesetak godina na izoliranim primjerima (Brezovački, Molnar, Štoos) upozorilo na potrebu da se fenomen sustavno istraži.

Da je riječ o relevantnoj književnoj pojavi ne svjedoči samo brojnost prigodnica nego i činjenica da je nekada u bibliotečnoj praksi postojala jasna svijest o njihovoj žanrovskoj specifičnosti. Jedino se tako, naime, može shvatiti da su prigodnice u katalogu NSK od druge polovice 18. do kraja 19. stoljeća sustavno izdvajane u poseban fond. Iz te višejezične zbirke Irena Galić izdvojila je 350 signatura; prema gruboj računici riječ je o više od 30000 latinskih stihova. Pjesme su nastajale u različitim povodima, različita su metra i duljine. Stoga kandidatkinja s pravom drži da je jedan od najprečih zadataka uspostaviti prihvatljive klasifikacijske kriterije.

Vrijedna je novina u kandidatkinjinu pristupu i to što svoje istraživanje proteže na cijelo 19. stoljeće, dakle i s onu stranu Hrvatskoga narodnog preporoda. Građa koju je prikupila uvjerljivo pokazuje da latinska produkcija ne sustaje ni u preporodnom razdoblju, ni nakon simboličnoga ukinuća latinskoga u Saboru, pa se tako u korpusu zatječu i latinske prigodnice iz vremena koje se u hrvatskoj književnoj historiografiji naziva Šenoino doba (1865-1881).  

Povjerenstvo zaključuje da je mr. sc. Irena Galić ispunila obveze propisane programom poslijediplomskoga studija i da je disertacijska tema znanstveno relevantna. Stoga predlaže Vijeću da prihvati njezinu prijavu disertacije Latinsko prigodno pjesništvo sjeverne Hrvatske u 19. stoljeću:  Fond prigodnica u Nacionalnoj i sveučilišnoj knjižnici,  s prof. dr. sc. Darkom Novakovićem kao mentorom.

dr. sc. Olga Perić, red. prof.

dr. sc. Darko Novaković, red. prof.

dr. sc. Gorana Stepanić, viši asistent

Sinopsis doktorskoga rada

LATINSKO PRIGODNO PJESNIŠTVO SJEVERNE HRVATSKE U 19. STOLJEĆU : 

 Fond prigodnica u Nacionalnoj i sveučilišnoj knjižnici 

Znanstveno područje: humanističke znanosti

Polje: znanost o književnosti

1. Uvod

Latinski jezik u hrvatskom je javnom životu bio funkcionalan više stoljeća, a značajan dio hrvatske književnosti napisan je upravo na tom jeziku. U 19. stoljeću hrvatski postupno postaje jezikom službene komunikacije i preuzima mjesto koje je latinskom jeziku pripadalo u svim područjima ljudskog stvaralaštva. Najprije ga je na Zagrebačkoj akademiji počeo predavati Matija Smodek, nedugo nakon toga održan je i prvi govor na hrvatskom u Hrvatskom saboru. Iako je latinski jezik postupno zamijenjen hrvatskim u javnom životu sjevernih hrvatskih prostora, nije potpuno nestao iz uporabe ni polovicom 19. stoljeća. Na tom se jeziku stvaralo i pisalo i kasnije, pa čak i u 20. stoljeću. Dobar dio latinskog književnog stvaralaštva toga razdoblja još uvijek nije dostatno proučen, a kamoli vrjednovan.

2. Teorijska podloga

U hrvatskoj književnosti 19. stoljeća latinska je prigodna poezija postojala kao zasebna kategorija. Povod za nastanak takve poezije u svakoj su književnosti bili događaji od iznimnog značenja za društveni život pojedinca ili cijele zajednice. Teško je za prigodnu poeziju pronaći jedinstvenu definiciju jer je ona uvijek neposredno vezana uz trenutak u kojem nastaje. Neki važan događaj ili obljetnica određuju joj sadržaj, a pjesničko umijeće i vještina versificiranja bitni su za onaj drugi, unutarknjiževni sloj pjesništva. Latinske su pjesme nastajale po ustaljenim pjesničkim normama, a po učestalosti njihova izlaženja možemo pretpostaviti da su imale publiku koja ih je čitala. Za nastanak ovakve poezije bila je važna višestoljetna tradicija humanističkog obrazovanja na ovim prostorima. Zahvaljujući njoj, novovjekovni su pjesnici njegovali pjesničke vrste i metričke obrasce baštinjene iz antičke književnosti. Često se u latinskoj poeziji takve vrste pojavljuju ustaljeni izričaji i metrički oblici zajednički pjesničkim tvorevinama koje potječu iz različitih, nerijetko i vrlo udaljenih vremena. Navada pjesnika da za geslo odredi latinski stih rimskog pjesnika ili redak iz Biblije najbolje pokazuje oslanjanje na zapadnoeuropsku književnu tradiciju.

3. Uže područje rada

Ne ulazeći potanje u terminološke probleme određenja pojmova  prigodnica ili prigodno pjesništvo u znanosti o književnosti, korpus smo odredili prema dosada najobuhvatnijoj bibliografiji hrvatskog latiniteta, koju je sastavio Šime Jurić (Iugoslaviae scriptores Latini recentioris aetatis : Opera scriptorum Latinorum natione Croatarum usque ad annum MDCCCXLVIII typis edita, Zagreb, 1968. - 1982.) i, osobito, uz pomoć katalogâ i konkordancija Nacionalne i sveučilišne knjižnice. U njima je, naime, stoljeća sustavno registrirana tiskana građa od druge polovice 18. do kraja 19. stoljeća, koja se prema tadanjoj bibliotečnoj praksi smatrala prigodnicama. Izgradnja fonda ove knjižnice dijelom je ovisila i o propisima koji su regulirali njezino pravo na besplatni primjerak tiskane građe (najprije one koja je bila tiskana u sveučilišnoj tiskari u Pešti, a potom i građe tiskane u tadašnjoj Hrvatskoj i Slavoniji). Veća gradska središta sjeverne Hrvatske imala su razvijenu tiskarsku djelatnost tako da su u određenim prigodama izlazili pjesnički sastavci koji su pristizali u središnju knjižnicu hrvatskog sveučilišta. U drugoj polovici 19. stoljeća, kad je u Zagrebu utemeljeno sveučilište, negdašnja knjižnica Zagrebačke akademije postaje središnjom knjižnicom hrvatskog sveučilišta. Od svih prigodnica koje su prikupljene i obrađene u Nacionalnoj i sveučilišnoj knjižnici izdvojili smo latinske prigodnice u stihu nastale u sjevernoj Hrvatskoj. Takve su prigodnice izlazile često, tako da čine značajan dio hrvatske latinističke bibliografije. 

4. Ciljevi istraživanja i očekivani znanstveni doprinos
Jurićeva bibliografija hrvatskog latiniteta završava s godinom 1848. No ta kronološka granica nije ujedno označila i svršetak pisanja na latinskom jeziku, osobito ako govorimo o poeziji. Cilj ovog istraživanja, između ostaloga, jest i pokazati da se na latinskom stvaralo i nakon 1848., kada taj jezik prestaje biti sredstvom komunikacije u najvišem predstavničkom tijelu. Nastojat ćemo pokazati da je latinsko prigodno pjesništvo, neovisno o estetskim dometima, dragocjeno vrelo podataka o javnom životu u sjevernoj Hrvatskoj u cijelom 19. stoljeću.
5. Metodološki postupci

Iz cjelokupnog fonda prigodnicâ izdvojeno je oko 350 pojedinačnih signatura. Odabrani korpus broji više od 9000 heksametara, te više od 6000 elegijskih distiha. Usporedbe radi, samo po broju heksametara taj korpus za četvrtinu nadmašuje klasični ep rimske i europske književnosti, Vergilijevu Eneidu, koja broji 9896 heksametara. Od ostalih strofa klasične provenijencije spomenut ćemo asklepijadske strofe, kojih ima preko 100, alkejske, kojih je više od 1000, te safičke strofe, kojih ima nešto manje od 700. Pjesme u odabranom korpusu nejednake su duljine: ima pjesama koje se sastoje od svega nekoliko heksametara ili elegijskih distiha, ali i pjesama od svega nekoliko desetaka ili, rjeđe, nekoliko stotina heksametara ili elegijskih distiha. Isto vrijedi i za alkejske i safičke strofe. Da bismo korpus učinili preglednim, najprije ćemo građu klasificirati prema prigodama u kojima su pojedini pjesnički tekstovi nastajali. Sljedeći kriterij klasifikacije bit će pjesničke vrste te metrički oblici pojedinih prigodnica. Za izvođenje valjanih zaključaka najviše ćemo se služiti poredbenom metodom. Uspoređivat ćemo pjesničke tekstove jednog autora ili, primjerice, tekstove napisane istim povodom, a dijelom ćemo u istraživanje uključiti i one prigodnice koje su nastale istim povodom, ali na drugom jeziku te prigodnice izvorno ispjevane na latinskom, a prevedene ili prepjevane na hrvatski.

6. Struktura rada

Najprije će u uvodnom dijelu ukratko biti predstavljen korpus koji je polazište za izradbu doktorskog rada. Potom će se u prvom poglavlju zadani korpus klasificirati prema prigodama u kojima su nastajale pojedine pjesme. Drugo će poglavlje biti posvećeno žanrovskom određenju latinskih prigodnih pjesama, a u trećem će poglavlju biti govora o njihovim formalnim odlikama. U četvrtom će poglavlju biti opisan tematski svijet latinskog prigodnog pjesništva u 19. stoljeću, potom će se u petom poglavlju detaljno obraditi formalne odlike latinskih prigodnih pjesama. Šesto poglavlje bit će posvećeno latinskom prigodnom pjesništvu u kontekstu hrvatske književnosti 19. stoljeća. Rezultati istraživanja i problemi koje sobom nosi pokušaj definiranja i klasifikacije prigodne poezije ukratko će biti opisani u Zaključku.
Mentor:                                              Voditelj studija:                              Kandidat:

prof. dr. Darko Novaković                 prof. dr. Milivoj Solar                    Irena Galić    

Filozofski fakultet Sveučilišta u Zagrebu

Odsjek za filozofiju

FAKLUTETSKOM VIJEĆU

Na sjednici Fakultetskog vijeća od  28.9.2006. imenovani smo u stručno povjerenstvo koje će utvrditi ispunjava li Andrea Horić sve uvjete predviđene programom Poslijediplomskog doktorskog studija filozofije i može li se odobriti tema doktorske disertacije pod naslovom Problem jezika u Cassirerovoj filozofiji simboličkih oblika (mentor dr.sc. Hotimir Burger, red. prof.), te na temelju uvida u priloženi materijal podnosimo ovaj 

IZVJEŠTAJ

Andrea Horić, hrvatska državljanka, rođena je 1966. Studij filozofije i etnologije na Filozofskom fakultetu Sveučilišta u Zagrebu završila je 1993. Poslije završenog studija radila je, položivši odgovarajući stručni ispit, najprije kao bibliotekar u stručnoj biblioteci Pravnog fakulteta Sveučilišta u Zagrebu, a od 2006 tamo radi kao upraviteljica biblioteke.

Poslijediplomski studij filozofije na Filozofskom fakultetu Sveučilišta u Zagrebu upisala je 1995, a jednogodišnji doktorski studij filozofije nastavila je na temelju odobrenja Vijeća poslijediplomskih studija Fakulteta od 4.11.2004.

Andrea Horić objavila je jedan znanstveni rad  i veći broj stručnih radova (recenzija i prikaza) s filozofskim temama, te nekoliko radova iz bibliotekarske struke. Sudjelovala je u skupovima i poslijediplomskim kursevima u IUC u Dubrovniku. 

Na Poslijediplomskom doktorskom studiju filozofije kandidatkinja je odslušala sve propisane kolegije, izradila seminarske radove te položila odgovarajuće ispite. Njen visoko ocijenjeni kvalifikacijski rad bavio se je Cassirerovom filozofijom («Osnovni pojmovi Cassirerove filozofije simboličkih oblika»), a kao temu doktorskoga rada kandidatkinja je u dogovoru s mentorom odabrala Problem jezika u Cassirerovoj filozofiji simboličkih oblika.  

Za temu doktorskoga rada Andreje Horić treba odmah reći da je filozofski aktualna i ujedno zanimljiva za čitavo područje humanističkih znanosti. Ernst Cassirer je njemački filozof koji je djelovao najprije u Njemačkoj (u krugu novokantovaca), potom u Velikoj Britaniji i Švedskoj, da bi se na kraju skrasio u SAD. Interes za njegovo djelo postojao je stalno, ali se je osobito intenzivirao nakon što su u Hamburgu počela izlaziti njegova sabrana djela 90-tih godina prošloga stoljeća. Njegovo životno djelo predstavlja filozofija simboličkih formi. Kao simboličke forme Cassirer razumije čitav niz ljudskih očitovanja – mit, religiju, umjetnost, znanost itd. – a ključna simbolička forma za njega je jezik. Upravo na taj segment njegove filozofije usmjerila je svoj rad Andrea Horić. U svome precizno formuliranom sinopsisu, s jasno određenim ciljem istraživanja, kandidatkinja je nakanila pokazati genezu ove teme u Cassirera, ali ne ostaviti po strani ni utjecaje tada suvremene filozofije na Cassirera ( Husserl, različite filijacije filozofije jezika i drugo), formulaciju toga problema i razradu u relevantnim tekstovima, ali i odnos između jezika i ostalih simboličkih formi. Osnovna joj je nakana da pokaže da je jezik univerzalni medij artikulacije i način objektiviranja ljudskih intencija. U svome radu kandidatkinja će dakako koristiti sad već vrlo obilnu sekundarnu literaturu. Rad će joj olakšati, ne samo činjenica da već dulje vrijeme istražuje Cassirerov opus, nego i to da je objavila radove o njemu kao i o nekim drugim tematski i orijentacijski bliskim filozofima (Gadamer, Heidegger, ali i Lyotard, Peplow itd.).

Na temelju navedenoga zaključujemo da je Andrea Horić apsolvirala sve uvjete koji se zahtjevaju na Poslijediplomskom doktorskom studiju filozofije za izradu doktorskoga rada, da je dobro obrazložila svoj doktorski projekt, te da je i u objavljenim radovima pokazala sposobnost za filozofsku analizu i refleksiju i za njihov primjereni tekstualni prikaz. Zato predlažemo Fakultetskom vijeću da Andrei Horić odobri rad na temi Problem jezika u Cassirerovoj filozofiji  simboličkih oblika kao doktorskom radu.

                                                                           Povjerenstvo:

                                                                          Prof.dr. Hotimir Burger

                                                                          Prof.dr. Nadežda Čačinovič

                                                                          Doc.dr. Gordana Škorić

U Zagrebu, 28. listopada 2006.                                    

Sinopsis doktorskoga rada

PROBLEM JEZIKA U CASSIREROVOJ FILOZOFIJI SIMBOLIČKIH OBLIKA

Znanstveno područje: humanističke znanosti

Polje: filozofija

1. Uvod

Ernst Cassirer je, uz Paula Natorpa i Hermanna Cohena, jedan od najznačajnijih predstavnika marburške novokantovske škole i nastavljač filozofije klasičnog njemačkog idealizma. Povezujući sadržajno povijesno istraživanje problema spoznaje u novijoj povijesti s formalnim načinom mišljenja marburške novokantovske škole, Cassirer razvija svoju filozofsku koncepciju – filozofiju simboličkih oblika koja izlazi izvan misaonog i metodološkog okvira marburške škole. Njezin je predmet djelatnost ljudskog duha odnosno način oblikovanja simboličkih oblika kao oblikâ razumijevanja svijeta. U djelu «Filozofija simboličkih oblika» Cassirer izdvaja i obrađuje sljedeće simboličke oblike: jezik, mit, religiju, umjetnost i znanost. Svaki simbolički oblik mora proći kroz razvojne faze prije nego što se razvije u svoj logički oblik i zadobije svoju osobitost. Specifičnost ljudskog načina spoznavanja sastoji se u potrebi «slika» i «simbola», a ljudska kultura predstavlja cjelinu simboličkih oblika. Riječi jezika, mitske slike, intelektualni simboli zahvaćaju život i njegov sadržaj. Ovim uvidom filozofija simboličkih oblika pokazuje da razum nije jedini i najprimjereniji pojam za zahvaćanje bogatstva i raznovrsnosti duhovnih oblika izraza čovjekova kulturnog univerzuma, već da čovjek kao «simboličko biće» svoje postojanje preobražava u oblik. Uz teorijsko objektiviranje i područje objektivnog matematičko-fizikalne znanosti, Cassirer upozorava i na ne-teorijsko objektiviranje i područje subjektivnog o kojem svjedoče jezik, mit, religija i umjetnost.

Jezik kao duhovni oblik pokazuje da u njemu ne dominira isključivo racionalnost, već se u njemu može zamijetiti prisutnost osjetilnosti. Tako se uz znanstveni i logički jezik može govoriti i o jeziku poetske imaginacije i osjećaja. Jezik se po svojim specifičnom karakteru i sposobnostima izdvaja i ističe u okviru sustava simboličkih oblika. Da bi se ova posebnost i na određeni način dominirajuća uloga jezika dokazala i potkrijepila, rad će u uvodnom dijelu prikazati strukturu, obilježja i zakonitosti simboličkih oblika: mita, religije, umjetnosti i znanosti te osnovne i bitne pojmove Cassirerove filozofske koncepcije. Na temelju preglednog uvida u koncepciju rad će omogućiti dublje razumijevanje problema jezika u kontekstu navedenog sustava, te kroz daljnje izlaganje i obradu osigurati odgovarajuću argumentacijsku podlogu tezi o posebnom položaju jezika kao duhovnog oblika u okviru Cassirerove filozofske koncepcije.

2. Teorijska podloga

Teorijska podloga istraživanju predstavlja filozofija klasičnog njemačkog idealizma, na poseban način Kantova kritička filozofija i Hegelova fenomenologija duha, racionalistička filozofija Descartesa i Leibniza, filozofija jezika Wilhelma von Humboldta, te filozofske orijenatacije dvadesetih godina prošlog stoljeća (egzistencijalizam, fenomenologija, filozofija života).

4. Uže područje rada

Prema filozofiji simboličkih oblika, jezik se očituje kao osnovno sredstvo duhovnog razvoja. On je simbolički oblik koji stoji između dvaju svjetova: osjetilnog i intelektualnog svijeta, između područja subjektivnog i objektivnog. 

Rad će nastojati istražiti razvojne faze, specifičan karakter i zakonitosti djelatne unutar duhovnog oblika jezika kako bi se odgovorilo na pitanje o posebnosti jezika i mogućnosti zauzimanja istaknutog položaja u okviru sustava simboličkih oblika. Pokušat će se utvrditi da li i ako da zašto ovom duhovnom obliku pripada dominacija, te koji su to uvjeti koji omogućuju jezičnu atrikulaciju stvarnosti. 

Prilikom obrade problema jezika u okviru sustava filozofije simboličkih oblika, istraživanje će biti koncentrirano na uvide i mišljenje koje Ernst Cassirer izlaže u svom najvažnijem i najpoznatijem djelu Filozofija simboličkih oblika, nastalom i objavljenom u tri sveska između 1923. i 1929. Prvi svezak Jezik objavljen 1923., drugi svezak Mitsko mišljenje objavljen 1925., i treći svezak Fenomenologija spoznaje objavljen 1929. 

Istraživanje će biti posebno koncentrirano na rezultate i uvide povijesno-filozofskog istraživanja danih unutar prvog sveska pod naslovom Jezik (1923.), ali će za obradu problema uvelike koristiti uvide drugog i trećeg sveska te Cassirerovu kasnu studiju Ogled o čovjeku, posthumno djelo Mit o državi te studije i članke vezane uz problem jezika iz različitih faza njegova mišljenja, na poseban način Aufsätze und Kleine Schriften (1922-1926).

5. Ciljevi istraživanja i očekivani znanstveni doprinos

Cilj rada je utvrditi poseban položaj jezika kao duhovnog oblika u okviru filozofije simboličkih oblika. Kroz odnos jezika prema simboličkim oblicima : mit, religija, umjetnost, znanost rad će nastojati dokazati da je jezik univerzalan medij artikulacije. Kroz ove odnose pokušat će se pokazati da je jezik medij putem kojeg se mogu artikulirati svi navedeni duhovni oblici, te da zbog svoje objektivirajuće funkcije istima omogućuje trajnost i uporište. Time bi se dao uvid u tematizaciju jezika u okviru jedne značajne filozofske koncepcije 20.st., po svojoj strukturi i doprinosu vrijedne za daljnje filozofsko istraživanje te otvorio jedan mogući horizont promatranja jezika koji kao problem i dalje potiče filozofijska pitanja i omogućuje odgovore. 

6. Obrazloženje metodoloških postupaka

Težište istraživanja počivalo bi na Cassirerovu djelu Filozofija simboličkih oblika, a problem jezika te središnji pojam simbola rad će pratiti kroz djela iz ranije i kasnije faze mišljenja s posebnim osvrtom na djela Problem supstancije i problem funkcije, Ogled o čovjeku i Mit o državi. S obzirom na izuzetno bogatu duhovno-povijesnu podlogu i filozofske utjecaje prilikom istraživanja bit će obrađivana i druga filozofska djela i tekstovi u ograničenom opsegu (Kant, Hegel, Wilhelm von Humboldt) tj. tematski ciljana poglavlja i s temom istraživanja usko povezane tematske cjeline.

Rad će u ograničenom opsegu koristiti novija istraživanja o filozofiji simboličkih oblika, i to u onom dijelu u kojem se tematizira problem jezika (R. Peplow, H. Peatzold, E.W. Orth, H. Holzhey, N. Goodman), a koristit će analitičke i sintetičke postupke.

7. Struktura rada

Rad će biti strukturiran od četiri dijela: prvi, uvodni dio najavit će tezu, metodološke postupke i kratak sadržaj rada; drugi dio dat će pregled filozofske koncepcije, njezin predmet, značenje, duhovno-povijesne utjecaje te osnovne pojmove; treći dio nastojat će obrazložiti i dokazati tezu kroz prikaz odnosa jezika i simboličkih oblika mita, religije, umjetnosti i znanosti, tematizirajući jezik kao poseban medij artikulacije simboličkih oblika; četvrti, zaključni dio izložit će uvide prethodnog dijela i argumentirano obrazložiti tezu.

Zagreb, 20. lipanj 2006.

Sinopsis magistarskoga rada

FILOZOFIJA EGZISTENCIJE I ANTROPOLOGIJA U KARLA JASPERSA

Znanstveno područje: humanističke znanosti

Polje: filozofija

Grana: filozofska antropologija

1. Uvod 

Problematika promišljanja o čovjeku i njegovu postojanju oduvijek privlači pozornost sa svih aspekata znanstvenoga diskursa, pa tako i filozofskoga. U okvirima filozofije egzistencije i filozofske antropologije aktualnost toga govora daje stalan i jak poticaj za daljnje i dublje promišljanje, koje dovodi do novih spoznaja i uvijek iznova nameće potrebu za zahtjevnom sustavnom analitičko-kritičkom sistematizacijom.

Na hrvatskome  jezičnom području nisu  do sada eksplicitno i sustavno obrađivane antropološke okosnice u okviru filozofije egzistencije Karla Jaspersa.

2. Teorijska podloga i aktualne relevantne spoznaje


Kao primarna teorijska podloga rada koristit će se izvorni  Jaspersovi spisi: Allgemeine Psychopathologie, Psychologie der Weltanschauungen, Die geistige Situation der Zeit, Philosophie, Existenzphilosophie,  Von der Wahrheit, Einführung in die Philosophie i  Philosophische Autobiographie. Na temelju spomenutih spisa istraživat će se i analizirati Jaspersovo poimanje čovjeka u okviru njegove filozofije egzistencije. 

Uvijek je istraživanje o čovjeku, njegovu bitku i egzistenciji zapravo partikularno istraživanje cjeline čovjekova bića. Stoga je važno pri  istraživanju biti  otvoren   prema cjelini, i to sa svih aspekata, kako se određena saznanja o čovjeku ne bi apsolutizirala. 

3. Praktična primjenjivost

Potaknuti nove diskusije i daljnja istraživanja o čovjeku, njegovu bitku i egzistenciji.

    4. Uže područje rada

Rad će se bazirati na analitičko-kritičkoj sistematizaciji antropoloških okosnica Jaspersove filozofije egzistencije, polazeći od Obuhvatnoga koje smo Mi, točnije sâm čovjek. Pri tom će se distingvirati pojmovi: čovjek (svijest uopće, um – razum), opstanak, egzistencija, te će se poseban naglasak staviti na analizu postavki: čovjek – moguća egzistencija i čovjek – otvorena mogućnost. 
5. Ciljevi istraživanja

Analitičko-kritički (re)konstruirati Jaspersovo poimanje čovjeka, te obrazložiti i vrednovati mogućnost(i ) (ne)održivosti antropologije unutar njegove filozofije egzistencije.

6. Metodološki postupci

Pri istraživanju primarno će se koristiti analitičko-kritički metodološki postupak, koji će nametati uporabu usporedbe i sistematizacije.

7. Struktura rada

U uvodnome dijelu kratko će se navesti razlozi odabira predložene teme za istraživanje,  naznačit će se struktura rada te izvori na kojima će se temeljiti istraživanje. Prvi će dio biti posvećen razjašnjavanju povijesnoga konteksta i ključnih utjecaja na pojmovno određenje Jaspersove filozofije egzistencije, koja će se također sustavno prikazati. U drugom će se dijelu analizirati antropološke okosnice, odnosno pojam čovjeka u kontekstu Jaspersove filozofije egzistencije. U  trećemu će se  analitičko-kritički  prikazati (ne)usporedivost filozofije egzistencije i antropologije u Karla Jaspersa, a u  četvrtom će se dijelu obrazložiti  mogućnost(i) (ne)održivosti antropologije unutar Jaspersove filozofije egzistencije, i to stavljajući naglasak na Jaspersove egzistencijalno-antropološke (polazište: egzistencija kao čovjekova mogućnost) i antropološko-egzistencijalne (polazište: čovjek kao moguća egzistencija) postavke. U zaključnom će se dijelu dati  osvrt na cjelokupni rad te će se sintetizirati najvažnije relevantne spoznaje.

Sinopsis magistarskoga rada

KONSTRUKTIVISTIČKO POUČAVANJE I KRITIČKO MIŠLJENJE 

U SREDNJOŠKOLSKOJ NASTAVI SOCIOLOGIJE

Evaluacijska studija 

Znanstveno područje: društvene znanosti

Polje: Sociologija

Grana: Posebne sociologije

1. UVOD

U suvremenoj nastavi sociologije u srednjem školstvu (kako u gimnazijama tako i u stručnim školama) suočavamo se s nizom izazova: kako sociologija može odgovoriti suvremenim obrazovnim potrebama učenika, kako prilagoditi nastavne sadržaje efikasnijem usvajanju, kako pristupiti planiranju i izvođenju nastave sociologije, koje su posebnosti sociološkog znanja i kako ih naglasiti, što je to što učenici doista nauče na nastavi sociologije itd. Svrha ovoga istraživanja je ispitati koliko su konstruktivistički pristup poučavanju i koncept kritičkog mišljenja primjenjivi u sociologiji i na koji način doprinose efikasnoj i cjelovitoj nastavi sociologije.

2. TEORIJSKA PODLOGA I AKTUALNE RELEVANTNE SPOZNAJE

Teorijska podloga istraživanja je strukturirana od općih i specifičnih spoznaja o konstruktivizmu i kritičkom mišljenju. Opće spoznaje obuhvaćaju epistemološke, sociološke i edukacijske značajke, a specifične spoznaje uključuju razumijevanje konstruktivizma i kritičkog mišljenja u okviru posebih zahtjeva sociološkog poučavanja  spram nastavnih ciljeva, metoda i organizacije nastave. Na temeljima općih i specifičnih značajki ovih koncepata bit će izgrađen i operativni nacrt istraživanja. U radu se namjeravaju  povezati strukture socioloških znanja i instruktivne kvalitete konstruktivizma i kritičkog mišljenja u što će biti uključena i neka ranija iskustva u istraživanju ovih koncepata na području sociologije.  

3. UŽE PODRUČJE RADA

Evaluacijska studija je usmjerena ispitivanju i vrednovanju konstruktivizma i kritičkog mišljenja u nastavi sociologije u srednjim školama. Temeljna pretpostavka istraživanja je da nastava sociologije u srednjim školama uključuje posebnu nastavnu tehnologiju koja korespondira s ciljevima nastave u obliku predmetnih znanja i vještina. Stoga će koncepti konstruktivizma i kritičkog mišljenja biti tretirani kao polazišni pristupi u analizi takve tehnologije.

4. CILJEVI ISTRAŽIVANJA

Ovim istraživanjem namjeravamo ispitati i potvrditi primjenjivost konstruktivističkog poučavanja u nastavi sociologije i raspraviti njegove učinke na proces programiranja sadržaja i na izvedbene aktivnosti. Osim toga, namjeravamo ispitati povezanost konstruktivističkog poučavanja i kritičkog mišljenja u formi predmetnih znanja i vještina koje smatramo naprednim zahtjevima u savlađivanju sociološke nastavne građe. Na temelju rezultata bit će moguće procijeniti praktične zahtjeve u primjeni ovih koncepata u nastavi sociologije.

5. METODOLOŠKI POSTUPCI

Osnovni metodološki postupci koji će se koristiti u ovom istraživanju bit će anketa (u svrhu analize učeničkih stavova o uvođenju konstruktivističkog okruženja u nastavu sociologije) i analiza sadržaja (analiza učeničkih odgovora u svrhu vrednovanja učinaka tog poučavanja na usvajanje predmetnih znanja i vještina). U obradi dobivenih rezultata koristit ćemo postupke deskriptivne statistike, izradu interkorelacijske matrice i kvalitativnu analizu procjena učenika o ulozi konstruktivističkog poučavanja u usvajanju predmetnih znanja i vještina.

6. STRUKTURA RADA

Nakon uvoda slijedi teorijski okvir u kojem će se raspraviti tradicije i suvremena značenja konstruktivizma i kritičkoga mišljenja iz opće i sociološke perspektive. U nacrtu istraživanja bit će razrađene karakteristike konstruktivističkog okruženja kao i nastavna jedinica kojom se ono implementira u nastavu sociologije. Slijede hipoteze, instrumentarij istraživanja i statistički postupci. Nakon interpretacije rezultata slijede zaključci o primjenjivosti konstruktivizma i kritičkog mišljenja u sociologiji.

Sinopsis magistarskoga rada

ARHITEKT BOGDAN PETROVIĆ (1897-1962 )

Znanstveno područje: humanističke znanosti

Polje: povijest umjetnosti
Uvod

Premda je riječ o arhitektu velika i vrsna opusa, njegovo je djelo potpuno zapostavljeno i marginalizirano. Primjerice, u knjizi Hrvatska moderna arhitektura – nova tradicija iz 1989. godine uopće nije naveden u popisu arhitekata koji su tada djelovali. I u ostalim tiskovinama i publikacijama gotovo da i ne susrećemo ime Bogdana Petrovića. Arhitekt Bogdan Petrović autor je nekoliko kuća, koje čine prepoznatljive slike i točke grada Zagreba. Ponajprije treba izdvojiti njegove uglovnice istočno od Draškovićeve ulice. Zatim tu su brojne urbane vile, među kojima posebno mjesto zauzimaju one u Novakovoj ulici. Novakova kao najcjelovitija zagrebačka ulica modernističkih vila zauzima važno mjesto u gradskoj topografiji. U njoj Petrović realizira šest vila. Bogdan Petrović pokazuje kako unatoč komercijalnoj pragmatici može nastati dobra arhitektura, što bi trebalo biti poticajno i za današnje tranzicijske prilike i odnose.
Teorijska podloga

Referiranjem na svjetsku i hrvatsku literaturu pokazat će se arhitektonska višeslojnost i raznolikost zagrebačke arhitekture, do sada viđene uglavnom unutar dva suprotstavljena pola: historicizma i moderne. Iako se takva podjela doima logičnom, između tih se suprotnosti nalaze zaokruženi stvarateljski opusi koje karakterizira ambivalentan odnos i prema modernoj i prema historicističkoj arhitekturi, što potvrđuje i djelo Bogdana Petrovića.Rad bi trebao predstavljati prinos sadržajnijem poznavanju i sagledavanju hrvatske moderne, ponajprije stambene arhitekture prve polovice dvadesetoga stoljeća.

Praktična primjenjivost spoznaja

Radu je svrha valorizacijom djela potaknuti zanimanje za kuće Bogdana Petrovića. Upozorit će na zgrade koje kompozicijskim rješenjima, dobrim proporcijama, detaljima i uvjerljivim tlocrtima to posebno i zavređuju pa bi na taj način trebao postaviti i okvire u definiranju njihove zaštite.

Uže područje rada

Uže područje rada bit će istraživanje teoretskih spisa koji su objavljeni u onodobnim časopisima i publikacijama. Pozornost će se posvetiti arhitektonskim dostignućima i teorijskim razmatranjima Bogdana Petrovića proizašlih iz konteksta tadašnjega arhitektonskog trenutka.

Ciljevi istraživanja

Magistarski rad ima namjeru prije svega ukazati na arhitekta u tradiciji novoga građenja; zatvoriti prazninu nepostojanja valorizacije njegova djela u sklopu zagrebačke, ali i hrvatske arhitekture 20. stoljeća; poticati aktivniji vrijednosni odnos prema arhitektonskoj baštini odnosno prema razdoblju klasične moderne, koja je nedovoljno održavana; naglasiti važnost i kvalitetu njegovih stambenih zgrada kao poticajan predložak za sadašnju izgradnju stambenih četvrti; posebno istaknuti poziciju i značenje njegovih urbanih vila kao građevnoga tipa koji je danas i više nego aktualan; afirmirati njegov prinos i značenje u formuliranju i obnovi urbanoga tkiva grada Zagreba i na koncu izraditi katalog projekata. 

Metodološki postupci

Metoda istraživanja temeljit će se prvenstveno na arhitektonskoj analizi samih projekata u kontekstu arhitekture zagrebačke i hrvatske moderne, ali i vanjskih utjecaja, posebno srednjoeuropske avangarde. Iduća razina bit će arhivsko istraživanje i konzultiranje literature na koncu zaokruženo sintetskim pregledom. 

Struktura rada

Struktura rada slijedit će metodološki pristup. U uvodu će biti predstavljen društveni okvir sredine. Nakon životopisa slijedi cjelina posvećena interpretaciji arhitektonskog opusa između dva svjetska rata s poglavljima o pojedinim građevnim tipovima. Zatim dolazi obrada arhitektonskog opusa iza Drugoga svjetskoga rata kada nastaju i korijenite promjene u društveno- političkom okruženju. Na koncu slijedi zaključak s bibliografijom i katalogom projekata.

ARHIVIRANJE HRVATSKE MREŽNE GRAĐE

Sinopsis magistarskog rada

Znanstveno područje: društvene znanosti
Polje: informacijske znanosti
Grana: knjižničarstvo 
Uvod

Mrežna građa već je gotovo desetak godina predmet interesa knjižničarske  zajednice, koja tu građu mora identificirati, pribaviti, stručno obraditi, pohraniti, ali i sačuvati za budućnost.  Sve je više mrežnih izvora koji svojim ne samo znanstvenim i stručnim, već i društveno, povijesno, kulturološki i tehnološki zanimljivim sadržajima predstavljaju suvremenu kulturnu baštinu. Među prvim institucijama koje su prepoznale svoju zadaću dugoročne pohrane digitalnog kulturnog nasljeđa bile su nacionalne knjižnice. Jedan od razloga je njihova tradicionalna obveza prikupljanja obveznog primjerka tiskane građe, koja je s vremenom obuhvatila i elektroničku građu na materijalnim nositeljima, te u, za sada još rijetkim slučajevima, elektroničku mrežnu građu. Neobuhvaćenost mrežne građe zakonom o obveznom primjerku u nekim je zemljama nadomještena  izravnim dogovorom knjižnice s nakladnicima. Međutim, učestalost preradbi zakona o obveznom primjerku u nekim europskim zemljama, s ciljem uključivanja obveze predaje mrežne građe, ukazuje da je ipak na nacionalnim knjižnicama odgovornost sustavnog prikupljanja, obrade, pohrane i očuvanja i ove vrste elektroničke građe. Potaknuta dosadašnjim svjetskim i europskim iskustvima, kao i zakonskom obvezom da prikuplja, pohranjuje i daje na korištenje online odnosno mrežne publikacije i Nacionalna i sveučilišna knjižnica u Zagrebu započela je izgradnju arhiva hrvatske mrežne građe.   


Teorijska podloga i aktualne relevantne spoznaje


 U radu će se poći od definicija i zadaća repozitorija i  arhiva digitalne građe, izložit će se razlozi njihove uspostave i prikazati  razvoj odgovarajućih standarda i preporuka temeljenih na iskustvima RLG-a (Research Libraries Group) i OCLC-a (Online Computer Library Center) i OAIS (Open Archival Information System) općeg modela za njihovu izgradnju. Pregled dosadašnjih rješenja u području pohrane mrežne građe ograničit će se na rješenja svjetskih i europskih nacionalnih knjižnica, uključujući analizu navedenih modela izgradnje te prednosti i nedostataka njihovih pristupa. Bit će prikazan model uspostave digitalnog arhiva hrvatske mrežne građe, njegova struktura i funkcionalnost te analitički prikaz dosadašnjih postignuća.

Praktična primjenjivost

Pregled dosadašnjih rješenja, njihova usporedba kao i iskustvo i analiza postojeće prakse u preuzimanju i dugoročnoj pohrani hrvatske mrežne građe mogu pomoći u daljnjoj razvojnoj strategiji očuvanja hrvatske kulturne baštine pohranjene ne samo u knjižnicama, već i u muzejima i arhivima. 

Uže područje rada

Obuhvatit će pitanja izbora i svrhovitosti pojedinih pristupa uspostave arhiva mrežne građe s aspekta nacionalnih knjižnica. Bit će skrenuta pozornost na elemente koje digitalni arhiv čini pouzdanim kao i na poteškoće prikupljanja i dugoročne pohrane mrežne građe. Ova analiza pomoći će u sagledavanju svojstava mrežne građe te pitanja njezine identifikacije i kriterija odabira za dugoročnu pohranu u digitalnom arhivu kao i utjecaja navedenog na organizacijski model samog arhiva.  

Ciljevi istraživanja

Cilj istraživanja ovoga rada je ponuditi pregled dosadašnjih modela uspostave arhiva mrežne građe, prvenstveno sa stajališta i u skladu sa zadaćama nacionalnih knjižnica. Usporedbom navedenih rješenja, a temeljem analize relevantnih smjernica i standarda, rad će prikazati i kritički sagledati model uspostave digitalnog arhiva hrvatskih mrežnih publikacija. Analizom rezultata želi se ukazati na međuovisnost tehničke izvedbe mrežne građe i mogućnosti/uspješnosti njezinog arhiviranja. 
Metodološki postupci

Usporedit će se relevantna praktična rješenja u području. Analitički će se ispitati svaki pojedini organizacijski model kao i funkcionalnost sustava.

Nacrt strukture rada


Uvodni dio rada ukazat će na ulogu i važnost mrežne građe u knjižničnom kontekstu, ali i na poteškoće koje se javljaju pri njezinoj pohrani. U prvom će poglavlju biti prikazana svrha uspostave digitalnog arhiva mrežne građe, njegove definicije i zadaće. Drugo poglavlje donosi pregled postojećih rješenja za prikupljanje i pohranu mrežnih sadržaja u okviru nacionalnih knjižnica. U trećem poglavlju biti će analizirana rješenja takvih sustava. Arhitektura sustava za pobiranje i arhiviranje hrvatskih mrežnih publikacija te njegov organizacijski model biti će predstavljeni u četvrtom poglavlju.  U petom će se poglavlju ispitati  njegovu funkcionalnost modela i analizirati rezultati dosadašnjeg rada. Šesto poglavlje donosi promišljanja o smjeru daljnjeg razvoja modela pohrane hrvatske mrežne građe. Zaključna razmatranja objedinit će cjelokupno istraživanje.   

Zagreb, 06. rujna 2006.

	SILICIJSKA DOLINA 

(Sofisticirano osvajanje gospodarskog prostora)

	Znanstveno područje
	: humanističke znanosti

	Poslijediplomski znanstveni studij
	: američki studiji


1. Uvod 

Potaknut brzim i dinamičnim razvojem tehnologije u modernom društvu današnjice ovaj rad obradio bi osnovnu tezu da zajednička suradnja znanosti i visoke tehnologije omogućuje brzo i uspješno pokretanje i razvoj malog poduzetništva, poglavito u području informacijskih znanosti i komunikacija čime se pospješuje dinamika gospodarstva, ulaganje u znanost i nove tehnologije te zapošljavanje.

Uvodni dio obradio bi općenito pojam "nove ekonomije" (New Economy), područje unutar kojeg se smještaju današnji tehnološki parkovi u svijetu i osnovni koncept "tehnološkog parka" kao oblika gospodarskog djelovanja unutar područja.

2. Teorijska podloga i aktualne relevantne spoznaje 

Silicijska dolina i Stanford Industrial Park Kaliforniji u Sjedinjenim Američkim Državama, u svijetu najpoznatije mjesto ujedinjenja gospodarstva i teorijskog znanja, odabrana je kao primjer kojim bi ovaj rad pokazao kako akademski rad znanstvenika, njihova istraživanja i istraživanja stručnjaka na području visokorazvijenih tehnologija zajedno s malim poduzetnicima koji djeluju na području informacijskih znanosti i komunikacija svaki prostor mogu učiniti uspješnim poduzetničkim okruženjem. Ovaj dio također bi obradio pitanja konkurencije (npr. Japana prema SAD), intelektualnog vlasništva i globalizacije . 

3. Praktična primjenjivost spoznaja

Budući da u Hrvatskoj postoji nekoliko inicijativa i započetih projekata tehnoloških parkova, temeljem dobivenih spoznaja analizirat će se mogućnosti za njihov razvoj s posebnim naglaskom na modele i izvore financiranja, stvaranje novih proizvoda kroz inovacije i patentiranje, oblikovanje novog tržišta. Poseban dio obradit će pitanje novonastale poslovne kulture (entrepreneurial risk-taking), specifične radne etike koja se temelji na poslovnoj suradnji, nestanku oštrih granica među poduzećima i hijerarhiji upravljanja. 

4. Uže područje rada

Za razliku od poslovnih parkova, koji su prvenstveno okrenuti biznisu i proizvodnji - tehnološki parkovi usredotočuju se na razvoj i znanstveno - istraživačke aktivnosti. Osnivaju se uglavnom u blizini visokoobrazovnih institucija i istraživačkih centara te privlače vrhunske stručnjake, ali i mlade talente koji se u njima dalje usavršavaju i obrazuju. Tehnološki su parkovi svojevrsni inkubatori u kojima se osigurava koncentracija znanja, visoke tehnologije, obrazovanja i povezanosti s nacionalnim i svjetskim obrazovnim institucijama. Kroz analizu planski organiziranog i infrastrukturno opremljenog Tehnološkog parka Varaždin, smještenog u ekološki uređenom prostoru koji nudi različite pogodnosti i usluge, prikazat će se kako su njegovi inicijatori nastojali i u kojoj su mjeri uspjeli iskustva i ideje Silicijske doline prenijeti u ovaj dio Hrvatske. 

5. Ciljevi istraživanja

Prvi cilj istraživanja je potvrditi tezu da suradnja između obrazovnih institucija, akademskog rada znanstvenika i malog poduzetništva uspješno potiče rast gospodarstva i pridonosi stvaranju dinamičnog poduzetničkog okruženja i povećanju zapošljavanja.

Drugi cilj je utvrditi važnost regionalne povezanosti i ulogu institucija lokalne uprave i samouprave u poticanju ovakvih elemenata gospodarskog djelovanja čiji uspjeh pridonosi općem bogatstvu prostora i zajednice u kojoj nastaju.

6. Metodološki postupci

Rad se temelji na proučavanju stručne literature na engleskom jeziku i primjera iz prakse. Metoda intervjua obuhvatit će dosadašnje osnivače, voditelje i sudionike u razvoju Tehnološkog parka Varaždin. Uvidom u postojeću dokumentaciju (izvješća, promidžbeni materijal, itd.) u tiskanom ili digitalnom obliku dobit će se uvid u rezultate i trenutno stanje razvoja parka. 

7. Nacrt strukture rada

U uvodu će se predstaviti i razraditi pojam ideje znanstvenog parka kao jednog od elemenata gospodarskog djelovanja unutar nove ekonomije. U nastavku slijedi analiza nastanka i razvoja Silicijske doline te mogućnosti korištenja iskustva tog u poslovnom smislu iznimno uspješnog dijela američke savezne države Kalifornije u Hrvatskoj. Dio posvećen Tehnološkom parku Varaždin iznosi rezultate intervjua s osnivačima  (Varaždinska županija, Grad Varaždin,  HGK - Županijska komora Varaždin, Visoka Elektrotehnička škola – Veleučilište u Varaždinu, Elektrostrojarska škola), voditeljima i sudionicima te praktične primjere varaždinskog iskustva. Zaključak iznosi pozitivne strane prelaska na ovaj oblik gospodarskog djelovanja unutar modernog hrvatskog društva te planove za budućnost.. 
Datum: 13.07.2006.

LATINO STANOVNIŠTVO U S.A.D.:

ANALIZA SOCIJALNOG POLOŽAJA 3 GLAVNE LATINO SKUPINE

Znanstveno područje: Humanističke znanosti

Poslijediplomski studij: Američki studiji

1. Uvod

Tema ovog rada je analiza političke, društvene i ekonomske participacije 3 glavne Latino skupine stanovnika (Meksikanci, Portorikanci, Kubanci) u američkom političkom sustavu i društvenom životu tijekom 20.soljeća. Svrha rada je analizirati i objasniti položaj ovih skupina prema postojećim zakonima SAD-a o useljenicima i manjinama, te prezentirati načine na koje ove tri glavne skupine govornika španjolskog jezika pronalaze svoje mjesto na javnoj sceni.

Razlozi za ovo istraživanje leže u činjenici da do danas još ne postoji cjeloviti pregled života i rada ovih manjina, te u činjenici da je posljednji cenzus iz 2000. godine prikazao Latino skupine kao vodeću manjinu u SAD, prvi puta brojem prešavši crnačko stanovništvo. Također, upravo moguća buduća službena dvojezičnost SAD-a predstavlja pretpostavku koju ću uključiti u svoju sistematsku i objektivnu analizu.

2. Teorijska podloga

Teorijsku podlogu u ovom istraživanju činit će povijesno-politička literatura: knjige i drugi znanstveni i stručni radovi o podrijetlu i dolasku Latino skupina na američko tlo, o specifičnostima svake pojedine skupine, te o američkim zakonskim odgovorima na spomenute pojave; dostupna dokumentacija o politici SAD-a prema useljenicima općenito i Latino useljenicima pojedinačno; publikacije State Departmenta, Američkog veleposlanstva u Zagrebu i sl., uključujući statističke podatke i analize popisa stanovništva, te napisi i članci u američkom tisku relevantni za ovo područje istraživanja.

3. Aktualne relevantne spoznaje i praktična primjenjivost

Aktualnost ove teme je upravo u činjenici da brojnost i raslojenost manjina Latino podrijetla konačno uspijeva konkretnije iskazati svoju prisutnost u američkom životu i poduzeti jasnije korake prema zaštiti svojih interesa i ozakonjavanju useljeničkih skupina na širem planu. Upravo dvoslojnost američke demokracije i njena različita interpretacija upućuju na prilično nestabilan položaj upravo ove manjine i utječu na aktualnu politiku kako vladajućeg kruga, tako i primatelja te politike, pripadnike Latino skupina. Rasprava o budućoj službenoj dvojezičnosti SAD-a zaokuplja sadašnjost američkog sustava i konkretizira pitanje većih pojedinačnih i skupnih sloboda stanovnika SAD-a, te testira mnoge od postavki američkog ustava. Također, ona donosi priličnu neizvjesnost i traži preispitivanje srži demokracije prema američkom modelu.

4. Uže područje rada

Uže područje rada jest analiza sve tri pojedinačne skupine, kroz povijesne i socijalne dimenzije, te proučavanje aktualnog stanja svake od tri glavne Latino skupine prema društvenom, političkom i ekonomskom položaju koji trenutno zauzimaju na američkoj javnoj sceni. Naglasak ću staviti i na jezičnu komponentu, analizirajući fenomen utemeljivanja španjolskog jezika u američki obrazovni sustav, kao i implikacije koje ta pojava nosi za američko društvo.

5. Ciljevi istraživanja

Ciljevi ovog istraživanja su utvrditi osnovne razloge koji se odnose na podrijetlo i način života ovih triju glavnih skupina Latino stanovnika SAD-a, na američki stav prema useljenicima i manjinama, te na razinu i snagu političke, društvene i ekonomske participacije Latino skupina u američkoj demokraciji. Također, cilj je i utvrditi osnovne postavke o budućnosti integracije ovog stanovništva u američko društvo, s obzirom na prvenstveno jezičnu barijeru i implikacije koje izrazito jaka društvena različitost prema dominantnoj kulturi i brojnost pripadnika ovih Latino skupina nosi.

6. Metodološki postupci

U ovom radu koristit ću metodu analize sadržaja, komparacije i statističke obrade podataka.

7. Nacrt strukture rada

Ovaj rad predstavljat će analizu politike SAD-a prema useljenicima i manjinama, kroz povijest i prema trenutnoj situaciji. Definirat ću osnovne postavke američke politike prema useljenicima i manjinama Latino podrijetla, uz detaljnu analizu svake od 3 najbrojnije i društveno najaktivnije skupine – Meksikanci, Portorikanci i Kubanci. Uz neophodnu komparaciju specifičnosti podrijetla i razloga useljenja ovih skupina, dat ću uvid u društvenu i političku evoluciju svake pojedine skupine, kao i trenutni položaj unutar američkog društva. Također, prikazat ću moguće mjene koje donosi pojava i uporaba španjolskog jezika u obrazovnom sustavu SAD-a, te propitati relevatne postavke američke povelje o pravima građana i američkog ustava, kao i njihovu budućnost.

U radu ću se oslanjati, među ostalim, na sljedeća djela: Tindall, Shi, America, Mesić M., Multikulturalizam-društveni i teorijski izazovi, Norton and al., A People and a Nation, Bahr H.M., Chadwick B.A., Strauss H.H., American Ethnicity, Aponte-Parés L., Casitas, Place and Culture, Buchanan P.J., The Death of the West, Hero R.E, Latinos and the U.S. Political System, Two-Tiered Pluralism, kao i znanstvene i stručne radove iz područja ustavnog prava, sociologije i povijesti.

11. srpnja 2006.

ŠKOLOVANJE I OBRAZOVANJE U DALMATINSKIM GRADOVIMA OD SREDINE 15. DO SREDINE 16. STOLJEĆA

Znanstveno područje: humanističke znanosti

Polje: povijest

Grana: hrvatska povijest

Školovanje i obrazovanje u dalmatinskim gradovima pod mletačkom vlašću jedno je od slabije istraženih područja u okviru njihove kulturne i intelektualne povijesti. Što se i kako učilo u humanističkom ozračju dalmatinskih gradova, tko su bili humanistički učitelji i odakle su dolazili, koliki je bio utjecaj obrazovanja na razvoj komunalnog društva u cjelini? Istraživanje ove teme je zanimljivo i zato što se kroz nju vidi kako su veze između gradova duž čitave istočne obale Jadrana, kao i njihovi kontakti sa suprotnom obalom bili živi, ne samo na gospodarskom, već i na kulturnom polju. Možemo reći kako su intelektualne veze integrirale dalmatinske gradove u širi mediteranski okvir. Cilj je ovoga rada okupiti i sintetizirati na jednom mjestu dosadašnja znanja o toj temi te ih, koliko to bude moguće, potkrijepiti primjerima iz arhivske građe. Teorijsku osnovicu istraživanja činit će radovi domaćih i stranih autora (nažalost uglavnom starijih) te rezultati istraživanja strane historiografije.  

Uže područje rada obuhvatilo bi razvoj predsveučilišnog školstva na području Dalmacije, tj. u gradovima Splitu, Trogiru, Šibeniku i Zadru, sa nužnim usporednim podacima za Dubrovnik. Ovakav prostorni okvir odabran je s obzirom na sličnosti u razvoju komunalnog školstva i obrazovanja u tim dalmatinskim gradovima koje su u širem kontekstu uvjetovane njihovim položajem pod mletačkom vlašću te gospodarskim i kulturnim vezama, a u užem mobilnošću humanističkih učitelja koji su često mijenjali sredinu te svoju službu obavljali u više gradova. Također, dosadašnja povijesna istraživanja nisu dovoljna da bi se napravila pojedinačna studija pa je zbog opsega rada nužno uzeti u obzir veći broj gradova. Kao uži vremenski okvir istraživanja određeno je razdoblje od sredine 15. do sredine 16. stoljeća, budući da je upravo to vrijeme period intenzivnog razvoja humanističkog školstva, u prvom redu na području Italije, odakle su humanistički poticaji i stigli na istočnu obalu Jadrana. 

Na temelju istraživanja pokušalo bi se vidjeti koliko su promjene u obrazovanju utjecale na povećanje broja ljudi koji su u domaćoj sredini stekli elementarnu naobrazbu te je li i u kojoj mjeri to utjecalo na  gospodarski i kulturni razvoj gradova. Jedan od ciljeva istraživanja bio bi i pokušaj utvrđivanja koliko je obrazovanje dalo poticaja stvaranju humanističkih krugova u gradovima Dalmacije te utjecalo na njihovu povezanost i živu intelektualnu razmjenu. 

Istraživanje će se temeljiti na obradi postojeće relevantne domaće i, zbog njezine oskudnosti, u većoj mjeri strane literature (istaknula bih radove G. Prage i P. F. Grendlera), zatim na analizi objavljenih izvora (primjerice pedagoški priručnik humanista P. P. Vergerija) te na arhivskom gradivu (ostavština G. Prage u Marciani u Veneciji te arhivski fondovi dalmatinskih komuna u Državnom arhivu u Zadru). Nakon analize izvora i literature, do zaključka će se pokušati doći komparativnom metodom jer će se s jedne strane analizirati i uspoređivati obrazovanje u samim dalmatinskim gradovima, a s druge strane za cjelovitiju sliku nužna je usporedba situacije dviju suprotnih jadranskih obala.

Struktura rada bila bi sljedeća: u uvodnom dijelu objasnio bi se odabir teme, dao pregled dosadašnjih istraživanja te navele metode i ciljevi rada.  Također bi se odredio prostorni i vremenski okvir istraživanja te dao kratki prikaz političkih, gospodarskih, društvenih i kulturnih prilika Dalmacije u 15. i 16. stoljeću. Nakon toga slijedilo bi kratko poglavlje o srednjovjekovnom obrazovanju (samostanske škole, stanje pismenosti, septem artes liberales) koje bi završilo podacima o osnivanju komunalnih škola u 13. i 14. stoljeću.  Nakon toga prešlo bi se na razradu teme kroz poglavlje o razvoju školovanja i obrazovanja u 15. i 16. stoljeću. U njemu bi se kroz potpoglavlja obradila pitanja kao što su organizacija nastave (mjesto i vrijeme održavanja), humanistički učitelji (njihovo podrijetlo, obrazovanje, plaća, društveni status, mobilnost, uključenost u život komune), zatim bi se donijeli podaci o poznatim učiteljima-humanistima (primjer Tidea Acciarinija i Paladija Fuska), pokušala bi se analizirati struktura učenika (dobna, staleška, rodna) te vidjeti u kojoj mjeri je obrazovanje bilo dostupno nižim društvenim slojevima i ženama. Nakon toga slijedilo bi poglavlje u kojem bi se analiziralo što se učilo u školama, kakav je bio latinski curriculum, što je to studia humanitatis, iz kojih se knjiga učilo i kakva je bila njihova dostupnost te kako su se unutar tog sustava školovali trgovci. Na kraju bi slijedio zaključak, prilozi te popis izvora i literature.

Split, 8. rujna 2006. 

Sinopsis magistarskoga rada

LIK PROTIVNIČKOG VOĐE U RIMSKOJ POVIJESNOJ PREDAJI

                                                 (Primjeri iz Ilirika)

Znanstveno područje: Humanističke znanosti

Polje: Povijest

Grana: Svjetska povijest

      Rimsko vojevanje u Iliriku prouzročilo je u rimskoj historiografiji stanovit broj istraživački atraktivnih bilježaka koje izravno karakteriziraju osobe koje su zapovijedale ilirskim vojskama. Potrebno je ispitati sadrže li te bilješke specifične stvarne podatke, ili ih treba smatrati izdankom općega rimskog gledanja na protivničke vođe. Izvori se kolebaju između dvije krajnosti: protivničke vojskovođe prikazati sposobnim i plemenitim da bi se uzveličala pobjeda nad njima, ili nesposobnim i podlim kako bi se opravdalo njihovo uništenje. Izravne su karakterizacije iz pera starih pisaca sačuvane prvenstveno za ilirske vladare Agrona, Teutu i Gencija, histarskog kralja Epulona i desitijatskog i breučkog Batona. Mogu se posredno izvesti za još neke vladare i vojskovođe. Cilj je ovoga rada da se izdvoje, sistematiziraju i analiziraju, te da se vrednuju u povijesnom kontekstu kad su bile formulirane i iz aspekta modernoga povijesnog istraživanja.

      Vojni pohodi kojima su Rimljani stekli Ilirik redovito se spominju u pregledima događajne i kulturne povijesti regije (H. Cons, La province romaine de Dalmatie, Paris 1882; F. Šišić, Povijest Hrvata u vrijeme narodnih vladara, Zagreb 1925; G. Novak, Prošlost Dalmacije, Zagreb 1944; J. J. Wilkes, Dalmatia, London 1969; P. Cabanes, Les Illyriens de Bardylis à Genthios: IVe-IIe siècles av. J.-C., Paris 1988. (hrv. prijev.: Iliri od Bardileja do Gencija, Zagreb 2002); A. Stipčević, Iliri, povijest, život, kultura, Zagreb 1991; J. J. Wilkes, Illyrians, Oxford-Cambridge 1992; D. Srejović, Illiri e Traci, Milano 1996). I samo vojevanje već je bilo predmetom specijalističkih pregleda (G. Zippel, Die römische Herrschaft in Illyrien bis auf Augustus, Leipzig 1877.; G. Novak, Jadransko more u sukobima i borbama kroz stoljeća, Split 2004; D. Mustilli, La conquista romana della sponda orientale adriatica, Napoli 1941; ovamo treba brojiti i radove o Apijanovome poglavlju o ilirskim ratovima, kao J. Dobiáš, Studie k Appianovĕ knize Illyrské, Praha 1930; B. Kuntić-Makvić, O prvim prijevodima Apijanovih Ilirskih ratova kod nas, Relationes Polenses: Znanstveni skup ‘Antički temelji naše suvremenosti’, Pula 12 - 17. X. 1986 [Radovi L&G V], Zagreb 1988, 67 - 77; niz članaka G. Marasca iz devedesetih godina 20. st., M. Šašel-Kos, Appian and Illyricum, Ljubljana 2005.). Najčešće se autori bave nekim nizom pohoda (onih najranijih, protiv Ilirskoga Kraljevstva: E. Badian, Notes on roman Policy in Illyria (230 - 201. B.C.), Papers of the British School at Rome XX (n. s. VII)/1952, 72 - 93; protiv pojedinih naroda, osobito Delmata: M. Zaninović, Ilirsko pleme Delmati I, Godišnjak ANUBiH , CBI 2 /1966, 27 - 92; za istarski poluotok: G. Veith, Die Eroberung Istriens durch die Römer in den Jahren 178 und 177 b. Chr, Streffleurs Militärische Zeitschrift 2, 10/1908, 1513 - 1544; B. Kuntić-Makvić, De bello histrico, Arheološka istraživanja u Istri: Znanstveni skup, Poreč, 26.-28. listopada 1994, ur. B. Čečuk, [Izdanja HAD 18], Zagreb 1997. 169 - 175; pod Oktavijanovim zapovjedništvom: J. Kromayer, Kleine Forschungen zur Geschichte des zweiten Triumvirats V: Die Illyrischen Feldzüge Oktavians, Hermes 33/1898, 1 - 13; W. Schmitthenner, Octavians militärische Unternehmungen in d. J. 35-33 v. Chr., Historia 7/1958, 189 -236; S. Bilić-Dujmušić, Oktavijanova kampanja protiv Delmata 34. - 33. g. pr. Kr.: Doktorska disertacija, Sveučilište u Zadru 2004; tijekom panonsko-dalmatinskog ustanka: N. Vulić, Dalmatinsko-panonski ustanak (od 6. - 9. po Hr.), Glas Srpske kraljevske akademije 88/1911, E. Pašalić, Quaestiones de bello Dalmatico Pannonicoque, Sabrano djelo, Sarajevo 1975.). Obrađuju se i pojedini ratovi ili odabrana pitanja u vezi s njima (B. Gabričević, Bilješke uz prvi ilirski rat (s posebnim obzirom na našu historiografiju), Radovi Filozofskog fakulteta u Zadru 12, Razdio društvenih znanosti 5/1973-1974, 5 - 26; A. Domić-Kunić, Međunarodni odnosi između Ilirije, Rima i Makedonije uoči i za vrijeme trećeg makedonskog i trećeg ilirskog rata, Opuscula archaeologica 17/1993, 205 - 251; B. Kuntić-Makvić, Tit Livije i treći ilirski rat, Latina & Graeca 39 - 40 / 1997, 3 - 19). Međutim, u središtu je pozornosti redovito još uvijek utvrđivanje temeljne vojne i strateške ili diplomatske i političke faktografije.

            Istraživanja se ponajviše temelje na djelima antičkih povjesničara Polibija (2.st. pr. n. e.), Tita Livija (59. god. pr. n. e.-17. god.), Veleja Paterkula (1.st.), Plutarha (1./2.st.), Apijana Aleksandrijskog (2.st.), Aneja Flora (2.st.), Diona Kasija Kokcejana (2./3. st.) i Klaudija Elijana (2./3.st.). U njima se zamjećuje niz analognih formulacija koje ukazuju na to da je na rimskoj strani postojao stanovit model neprijateljskoga vođe. Ta građa prema mojim spoznajama dosada nije analizirana iz aspekta rimskoga gledanja na barbarske narode i potreba rimske ratne i političke propagande, a u kontekstu diskursa koje istovrsni izvori upotrebljavaju za protivničke zapovjednike izvan Ilirika.

      Rad će obuhvatiti razdoblje od Agrona (231./230.god. pr. n. e.) do posljednjeg rimskog rata protiv Ilira (6.-9. god. n. e.). Glavni dio rada temelji se na kritičkoj analizi rimskih povijesnih izvora.

      Glavni je cilj rada prikazati na koji način rimski povjesničari govore o ilirskim vojskovođama. Kritičkom analizom izvora, preko odabranih bilježaka, nastojat će se pokazati u kojoj su mjeri prikazi ilirskih vođa u rimskoj povijesnoj predaji podlijegali određenim shemama koje proizlaze iz grčkog i rimskog odnosa prema barbarima, potrebe da se '’oni drugi’' prezru i suprotne potrebe, da se vlastita pobjeda uzvisi hrabrošću i plemenitošću poraženog protivnika.

      U radu će se koristiti kronološka, komparativna i analitička metoda. Usporedbom i kritičkom analizom literarnih izvora, komparativnom verifikacijom prikaza ilirskih vođa, pokazat će se kako rimski povjesničari govore o protivničkim vođama u Iliriku. Izdvojeni podaci sistematizirat će se i procijeniti interdisciplinarno, u usporedbi s rezultatima antropoloških istraživanja o rimskome mentalitetu (slika ‘'drugoga’’) i istraživanja autoapologetike rimskih ratnih i političkih poteza (radovi poput M. HAMMOND, Ancient Imperialism: Contemporary Justifications, Harvard Studies in Classical Philology 58 - 59/ 1948, 115 - 118; Conoscenze etniche e rapporti di convivenza nell'antichità, ur. M. SORDI [Contributi dell'Istituto di storia antica VI], Milano 1979. Representations of War in Ancient Rome, edd. Sh. DILLON - k. e. welch, Cambridge - New York: 2006.).

      U uvodu rada formulirat će se istraživačko pitanje, dati pregled literature i kritička analiza izvora. U središnjem dijelu ću kroz poglavlja analizirati bilješke koje su vezane za ilirske vladare Agrona, Skerdilaidu, Demetrija i Gencija, histarskog kralja Epulona, ilirsku kraljicu Teutu, delmatske vojskovođe Verza i Testima i na kraju vojskovođu Batona i vladare Batona i Pinesa tijekom panonsko-dalmatinskog ustanka. U zaključku će se rekapitulirati i rezimirati rezultati istraživanja.

Datum: 16. lipanj 2006.

Sinopsis magistarskog rada

ČISTA STRANKA PRAVA U DRŽAVI SLOVENACA, HRVATA I SRBA

(29. listopada 1918. – 1. prosinca 1918. )

Znanstveno područje: humanističke znanosti

Polje: hrvatska povijest 20. stoljeća

U radu bih istražio period međuvlašća započet izlaskom hrvatskih zemalja iz Habsburške Monarhije, a završen njihovim ulaskom u Kraljevstvo Srba, Hrvata i Slovenaca.

Ovo međuvlašće započelo je prije formalnog prekida svih državnopravnih veza Kraljevina Hrvatske, Slavonije i Dalmacije s Austro – Ugarskom, ustrojem narodnih vijeća, koji su potom osnivali svoje mjesne odbore, preuzimali funkciju legalnih državnih organa, te umjesto državne reforme u smjeru federalizacije Monarhije zahtijevali potpunu nezavisnost Slovenaca, Hrvata i Srba s područja juga Monarhije i njihovo bezuvjetno ujedinjenje na čitavom etničkom području. Ipak, tek je odluka Hrvatskog Sabora od 29. listopada 1918. dala pravnu osnovu ne samo za izlazak Kraljevstva Hrvatske, Slavonije i Dalmacije s Rijekom iz sastava Austro – Ugarske, nego i za legalizaciju vrhovne vlasti Narodnog vijeća Slovenaca, Hrvata i Srba u Zagrebu, koga je kao vrhovnu vlast, na načelu narodnog samoodređenja, priznalo većina političkih stranaka iz slovenskih pokrajina, Dalmacije, Istre, Banske Hrvatske, Bosne i Hercegovine, te Bačke, Baranje i Banata.

Teritorij koji je pokrivala vrhovna vlast NVSHS u Zagrebu organiziran je kao državni provizorij, privremeno stanje do utapanja u zajedničkoj državi s kraljevinama Srbijom i Crnom Gorom, u dokumentima i literaturi nazivan d(D)ržavom Slovenaca, Hrvata i Srba. Zbog privremenosti i nije bilo političke volje za učvršćenjem vrhovne vlasti u njoj, za sređivanjem državne uprave. Ovaj nered u državnoj upravi praćen je i prekidom komunikacije s Jugoslavenskim odborom u inozemstvu, ulaskom talijanske i srpske vojske u hrvatska i slovenska područja, socijalnim i nacionalnim nemirima, te svađom političara delegiranih u Središnjem odboru NVSHS u Zagrebu oko načina budućeg ujedinjenja s Crnom Gorom i Srbijom.

Ovo je vremenski, prostorni i politički okvir, unutar kojeg ću istražiti djelovanje Čiste stranke prava, političke skupine koja je do listopadskoga prevrata rješenje hrvatskoga pitanja zagovarala u osloncu na Beč, a ne na Beograd, u reformiranoj Monarhiji, gdje bi se, uz austrijsku i ugarsku, oko banske Hrvatske, na osnovu hrvatskoga državnog prava, ustrojila treća politička jedinica, koja bi obuhvatila i ostale hrvatske zemlje, Rijeku s kotarom, Dalmaciju, Međimurje, Istru i Bosnu i Hercegovinu, te kojoj bi se mogle pridružiti i slovenske zemlje. Prilikom prevrata, stranka je pozdravila raspad Monarhije, vrhovnu vlast Narodnog Vijeća SHS i stvaranje neovisne d(D)ržave SHS, da bi se pred ujedinjenje s Kraljevinom Srbijom i netom po ujedinjenju, zauzela za republikansko državno uređenje i konfederalni ustroj buduće zajedničke države Hrvata, Slovenaca i Srba. 

Kako mi nije poznato da se itko znanstveno bavio ovom temom, svoje istraživanje temeljit ću na svjedočenjima suvremenika, Isidora Kršnjavija, Ante Pavelića – odvjetnika, Većeslava Wildera, Ivana Peršića, Josipa Horvata i td. Posebnu ću pažnju obratiti stranačkim novinama, pravaškoj «Hrvatskoj», starčevićanskoj «Hrvatskoj Državi», Radićevom «Domu», koalicionaškom «Hrvatskom pokretu», te «Obzoru», «Novostima» i «Jutarnjem listu». 

Služit ću se i arhivskim fondovima Hrvatskog državnog arhiva i to: fondom Sabora Kraljevine Hrvatske, Slavonije i Dalmacije, fondom Narodnog vijeća Slovenaca, Hrvata i Srba, fondom Dragutina Hrvoja, dnevnikom Stjepana Sarkotića, fondom Isidora Kršnjavija; zatim arhivskim fondom Ivana Peršića, koji se nalazi u Državnom arhivu u Zagrebu; ostavštinama Ilije Abjanića i Ise Kršnjavija, koje se nalaze u Nacionalnoh i sveučilišnoj knjižnici u Zagrebu; ostavštinom Eugena i Marije Kumičić, koja se nalazi u Zavodu za povijest hrvatske književnosti pri HAZU u Zagrebu; te tiskanom i objavljenom građom Skupštine grada Zagreba i županija za 1918. godinu.     

Znanstveno područje: Humanističke znanosti



Sinopsis znanstvenog/stručnog rada iz: Povijesti



Grana: Povijest jugoistočne Europe


                                       BIHAĆKA KRAJINA 1971-1991



            (utjecaj politike i političke elite na privredni razvoj)

 Povijesni razvoj Bihaćke krajine bio je iznimno dinamičan u različitim povijesnim razdobljima.  Sedamdesete godine 20. stoljeća doba su ozbiljnijih gospodarskih pomaka kada Bihaćka krajina postaje industrijalizirana, a time i prožeta dubokim i raznovrsnim modernizacijskim procesima. Stoga je odnos gospodarskog razvoja i njegov utjecaj na promjene mentaliteta lokalnog stanovništva jedno od osnovnih ciljeva moga istraživanja.

U istraživanju za ovaj magistarski rad nastojat ću pokazati kakav je bio razvoj stanovništva Bihaćke krajine u vremenu od početka značajne industrijalizacije, kakav je bio utjecaj gospodarstva Krajine na demografska, kulturna i socijalna kretanja; koliki je bio razvoj privatnog poduzetništva i uloga «gastarbajtera» na razvoj ukupnog poduzetništva toga prostora. Posebno poglavlje bio tretiralo ulogu bosanskohercegovačke političke elite na kretanja u Bihaćkoj krajini (posebno Hamdije Pozderca); kakav je bio odnos stanovništva prema SFRJ i «bratstvu i jedinstvu»; kakva svijest o samosvojnosti. Pokazao bih koji su bili osnovni gospodarski subjekti nosioci promjena i razvoja, kako su oni utjecali na politički i kulturni život Bihaćke krajine i supkulturna kretanja. 

 Tako bih u radu pokazao kakva je bila transformacija društvenih struktura i društva u cjelini kao i činioce te transformacije (gospodarske subjekte, istaknute pojedince, društvene grupe). Također, rad bi trebao odgovoriti na pitanje koju ulogu su u preobražaju imali politički moćnici, a koju ekonomska politika koju je vodila država i kakav je bio međuodnos tih dvaju faktora. Komparativnom bih metodom utvrditi je li razvoj Bihaćke krajine specifikum unutar SFRJ ili se radilo o općoj tendenciji. To ću postići usporedbom sa drugim regijama, uglavnom iz SR Bosne i Hercegovine i SR Hrvatske.

Teorijsku podlogu rada činit će sociometrijska, kulturološka, gospodarska i politološka analiza društva Bihaćke krajine u dvadesetogodišnjem razdoblju od 1971. do 1991. Namjera mi je pokazati čimbenike koji su mijenjali određene ustaljene forme društvenog života. Obzirom da namjeravam napisati sintetski pogled na ovo razdoblje, naglasak će biti na interdisciplinarnosti. Imajući na umu nedovoljan broj povijesnih radova, poslužit ću se dostignućima antropologa, demografa, politologa i dr.

Glavnina arhivske građe koja će mi biti potrebna nalazi se u  Arhivu Unsko-sanskog kantona. Potom su tu arhivi određenih poduzeća i udruga, publikacija Saveznog i Republičkog zavoda za statistiku, neobjavljeni dokumenti, štampani mediji (dnevni listovi i tjednici) i raznovrsna stručna i znanstvena literatura. Tijekom istraživanja namjeravam razgovarati s uglednim pojedincima koji su imali određeni značaj u ovom periodu za Bihaćku krajinu.

Predlažem da rad bude strukturiran ovako: 1.) Uvod i stanje istraženosti; 2.) Bihaćka krajina- historijske, geografske i kulturološke odlike u poslijeratnom razdoblju;  3.) Demografska kretanja i stanje u periodu 1971-1991; 4.) Ustavne promjene i uloga regija; 5.) Odnos političkog vrha SR BiH prema Bihaćkoj krajini u periodu 1971-1991. 6.) Gospodarstvo kao faktor preobražaja; 7.) Kulturne prilike u Bihaćkoj krajini 1971-1991; 8.) Usporedba sa drugim regijama u SR BiH i SFRJ; 9.) Zaključak; 10.) Izvori i literatura.

Bihać, 08.lipanj 2006.

Sinopsis magistarskog rada

REFORME SREDIŠNJIH I ŽUPANIJSKIH PRAVOSUDNIH INSTITUCIJA TIJEKOM 18 STOLJEĆA (1723. - 1790.) NA PROSTORU KRALJEVINE HRVATSKE I SLAVONIJE

Teme koje pripadaju u, inače, opsežnu problematiku povijesti institucija, u hrvatskoj su historiografiji tek djelomično istražene. Ipak, u novije se vrijeme pojavljuje sklonost da ispunjavanja te praznine, istraživanjima na polju institucija uprave, dok s druge strane povijest pravosudnih institucija ostaje zanemarena.

Dosadašnje spoznaje se odnose ponajviše na rezultate istraživanja Mihajla Lanovića i  Ante Dabinovića te, u novije vrijeme, Ivana Beuca. 
Međutim, njihovi rezultati donijeli su elementarne spoznaje, vezane uz osnovno funkcioniranje institucija. Ta je činjenica i očekivana, budući da su prva dvojica istraživali funkcioniranje sudbenog postupka prema ugarskom običajnom pravu te su u tom kontekstu obuhvatili i povijest institucije sudova na prostoru Kraljevine. S druge pak strane, Beucov rad je bio usmjeren upravo na proučavanje povijesti institucija, ali o povijesti institucija sudbene vlasti je donio jako malo podataka, i to u kontekstu drugih ustanova koje su sudjelovale u obnašanju sudske vlasti (ban, protonotar, županije).

Rad bi bio usmjeren na istraživanje funkcioniranja institucija, njihovog administrativnog ustroja i  nadležnosti te međusobnog hijerarhijskog odnosa (uključujući i vrhovna sudbena tijela: Kraljevski sud i Sud sedmorice).

Namjera je ovog rada donijeti cjeloviti prikaz reformi središnjih institucija sudbenih vlasti Kraljevine te županijskih sudbenih stolova u 18. stoljeću. 

Rad bi se temeljio na istraživanju i analizi izvornog arhivskog gradiva te postojeće literature. 

U uvodnom dijelu sumirali bi se dosadašnji dosezi historiografije o navedenoj temi. Uslijedila bi objašnjenja metoda i postupaka u izradi ovog rada te pregled korištenih izvora.

Poseban segment uvodnog dijela odnosio bi se na analizu središnjih institucija sudbene vlasti Kraljevine i županijskih sudbenih stolova u ranom novom vijeku radi lakšeg objašnjenja njihove transformacije u 18. stoljeću. Središnji dio rada obuhvatio bi analizu središnjih institucija sudbene vlasti i županijskih sudbenih stolova tijekom 18. stoljeća. Naime, tada je  1725. Karlo VI. reformama ukinuo Protonotarski sud, djelatnost Banskog stola bila je obnovljena, a za područje Kraljevine Hrvatske i Slavonije ustanovljena je nova institucija Distriktualnog suda (Sudbenog stola). Nadalje, 1745. dolazi do obnove županijskog uređenja na prostoru Slavonije formiranjem triju županija, dok 1757. Zagrebačka i Križevačka županija dobivaju zasebne uprave (a time i odvojene županijske sudbene stolove). Sudstvo županija je još jednom, za sudskih reformi Josipa II., doživjelo kratkotrajnu promjenu. Naime, Josip II. je ukinuo županijske sudbene stolove te je osnovao subalterne sudove, po jedan za prostor hrvatskih županija, odnosno za prostor slavonskih županija.

Završni dio rada bio bi posvećen odustajanju od reformi Josipa II. na polju sudstva 1790., zbog čega se stanje nije mijenjalo do 1850., kada su županijski sudbeni stolovi  bili odvojeni od županijske uprave, te su bili stvoreni novi, kotarski sudovi.

Na kraju rada, prije kazala (imenskog i stvarnog), slijedili bi prilozi (zakonski akti, tj. naredbe vladara o osnutku, odnosno ukidanju, pojedinih institucija). s regestom i transkripcijom teksta.

U Zagrebu, 18. rujna 2006.

2. GARDIJSKA BRIGADA 

U RATU ZA HRVATSKU 

(1991.-1995.)

Znanstveno područje: humanističke znanosti

Polje: povijest

Grana: hrvatska povijest

Uvod


Obzirom da su Oružane snage Republike Hrvatske (OS RH) tijekom Hrvatskoga domovinskog rata najizravnije sudjelovale u zaštiti ustavnopravnog poretka Republike Hrvatske, odlučio sam obraditi borbena djelovanja 2.  gardijske brigade koja je od 1991. do 1995. ispunjavala najzahtjevnije zadaće u obrani i oslobađanju hrvatske države.

Stanje istraženosti

Stvaranje i značaj OS RH još je nedovoljno istražen, a osobito bojna djelovanja 2. gardijske brigade poznate kao «Gromovi». Do sada je, primjerice, objavljeno tek nekoliko šturih ratnih puteva pripadnika te postrojbe, a o izvršenju najznačajnijih zadaća brigade objavljeni su tek fragmenti ili općeniti osvrti. Na zadanu temu nema ni jednog znanstvenog rada koji bi barem djelomice obradio jednu postrojbu brigade razine bojne. Obzirom da su pripadnici «Gromova» sudjelovali u važnim borbenim djelovanjima nedovoljno poznatima znanstvenoj i široj javnosti, smatram da je navedena tema za izradu magistarskoga rada opravdana.

Obrazloženje teme 

Gardijske postrojbe OS RH bile su nositelji najznačajnijih obrambenih i napadnih operacija tijekom Hrvatskoga domovinskog rata. Upravo su te postrojbe djelovale u prvom postroju i djelovale na najzahtjevnijim operativnim pravcima i na  glavnim smjerovima napada protivničkih snaga, odnosno i same su  nakon obrambenih borbenih djelovanja prelazile u napadna borbena djelovanja, te, uz određene teškoće, postigle presudne uspjehe od 1991. do 1995. Tada je, naime,  postignut strategijski preokret na Hrvatskom ratištu i konačni poraz protivničkih  snaga.  

Tako su i borbena djelovanja 2. gardijske brigade izuzetno značajna za obranu Republike Hrvatske.  Odluka o osnutku brigade donijeta je u travnju 1991., a brigada je utemeljena u svibnju iste godine u Trsteniku pokraj Ivanje Reke. Tada je brigada bila jačine jedne pješačke bojne. Potom su  u lipnju ustrojene još dvije pješačke bojne brigade u Sisku i Dugoj Resi. 

Pripadnici «Gromova» sudjelovali su u izvršenju značajnih borbenih djelovanja  kao što je zaustavljanje tenkova JNA na zagrebačkom Mostu mladosti u lipnju 1991., sudjelovanje u blokadi i zauzimanju vojnih objekata JNA do jeseni 1991., te uspješan otpor protivničkom pokušaju prodora preko Kupe prema Zagrebu u listopadu 1991. Nakon borbenih djelovanja na Ličkom, Kordunskom i Banovinskom bojištu, dio pripadnika postrojbe dragovoljno odlazi 1992. na Posavsko i Sjevernodalmatinsko bojište. Tijekom 1992. brigada sudjeluje na Južnodalmatinskom bojištu u deblokadi Dubrovnika. Pripadnici «Gromova» iskazuju se 1993. u jednoj od najtežih operacija «Maslenici». Ratni put 2. gardijske brigade završava 1995. operacijama «Bljesak», «Oluja» i «Una».

Tijekom borbenih djelovanja na gotovo svim bojištima Hrvatskoga ratišta poginulo je preko dvije stotine pripadnika «Gromova». Stoga je sasvim opravdano da se pristupi znanstvenoj obradi ratnog puta 2. gardijske brigade kao neizostavnoga dijela Hrvatskoga domovinskog rata.   

Metodološki postupak

Rad će se prvenstveno temeljiti na kritičkom proučavanju neobjavljene arhivske građe Središnjeg vojnog arhiva Ministarstva obrane Republike Hrvatske (SVA MORH-a), arhiva 2. gardijske brigade u Petrinji, Hrvatskoga državnog arhiva i Hrvatskoga memorijalno-dokumentacijskog centra Domovinskog rata. Za izradu rada obaviti ću  niz razgovora s pripadnicima postrojbe, a njihova svjedočanstva usporediti ću poredbenom metodom s izvornom građom. Također ću koristiti dosad objavljene fragmentarne ratne puteve pojedinih pripadnika, domaću i inozemnu publicistiku i novinske članke, te znanstvene radove koji neizravno dodiruju zadanu temu. Također ću pokušati odgovoriti i na teškoće pri ustrojavanju, opremanju, obučavanju i izvođenju borbenih djelovanja, te osvrnuti se na psihofizičke napore profesionalnih vojnika. Ujedno ću međudisciplinarnim postupkom pokušati obuhvatiti i rezultate istraživanja sociologije, psihologije i politologije o fenomenu rata i njegovim posljedicama. Konačno generalizacijom činjenica doći do novih znastvenih spoznaja.

Struktura rada

Obrada ratnoga puta ili borbenih djelovanja 2. gardijske brigade sastojat će se od nekoliko povezanih cjelina. Uvodni dio će razmatrati ukratko političke i vojne događaje koji prethode stvaranju profesionalnih gardijskih postrojbi u travnju 1991. kada je odlučeno ustrojavanje četiri brigada ondašnjeg Zbora narodne garde (ZNG). Potom ću u narednim poglavljima obrađivati svaku postrojbu brigade razine bojne po godinama najznačajnijih borbenih djelovanja. U zaključku ću navesti ulogu 2. gardijske brigade na taktičkoj, operativnoj i strategijskoj razini i njen sveukupni prinos u Hrvatskomu domovinskom ratu.

U Zagrebu, 18. rujna 2006.

Sinopsis magistarskoga rada

SLJEDBENICI VELIKE MAJKE BOGOVA

Znanstveno područje: humanističke znanosti

Polje: povijest

Grana: nacionalna povijest

U razdoblju od 1. st. prije Krista do 4. poslije Krista, na tlu današnje Hrvatske, nemali broj spomenika svjedoči o postojanju kulta frigijske boginje Kibele koja se kao Velika Majka (Magna Mater) u Rimu štovala još od kraja 3. st. prije Krista. Potvrđeno postojanje arhigalata, boginjina svećenstva, u Saloni koja je bila središte štovanja, te raznovrsni spomenici Velikoj Majci i njezinom pratitelju Atisu svjedoče o visokom statusu kulta u provincijama Dalmaciji i Panoniji te na području Istre. Sačuvana su, među ostalim, 32 natpisa koja spominju Veliku Majku, a na većini njih imena su različitih dedikanata koji su joj, uglavnom, podizali hramove i žrtvenike. Bili su orijentalnog, italskog, grčkog, afričkog ili dalmatinskog podrijetla, žene i muškarci, a vezano uz njihov društveni položaj i službu koju su obnašali, zabilježeni su članovi svećenstva kulta: arhigal, tj. vrhovni svećenik Velike Majke, zatim seviri augustales, svećenice te vjernici dendrofori, udruženi u kolegije, a potom i obični građani udruženi u kognacije, zatim robovi oslobođenici, trgovci ili vojnici, uglavnom doseljenici. Financirali su podizanja i obnavljanja hramova i žrtvenika, opremali ih različitim inventarom, a neki od natpisa dijelovi su njihovih nadgrobnih spomenika ili su, pak, podignuti u njihovu čast.

Najvažnije podatke o kultu Velike Majke i Atisa u Hrvatskoj u svojim su radovima iznijela tri autora: J. Medini u svojoj je doktorskoj disertaciji Maloazijske religije u Dalmaciji (Zadar, 1981) obradio sve dotad nađene spomenike u Dalmaciji, P. Selem je u djelu Les religions orientales dans la Pannonie Romain (Leiden, 1981) napravio sintezu svega što je nađeno u sjevernoj Hrvatskoj te se i u članku «Boginja s tisuću imena» («Hrvatski znanstveni zbornik», sv. 1, 1971) među ostalim bavio kultom Velike Majke, a V. Girardi-Jurkić obuhvatila je spomenike kulta nađene u Istri u članku «Rasprostranjenost kulta Magnae Mater na području Istre u rimsko doba» («Histria Antiquua», 3/1, Pula 1972). Navedeni autori te još neki, poput primjerice M. Šašel-Kos, bavili su se i dedikantima spomenika navodeći njihovo podrijetlo, službu kojom su se bavili i sve što se iz natpisa na kojima se spominju o njima može saznati, te su njihovi podaci temelj za daljnje istraživanje i povezivanje činjenica vezanih uz sve dedikante zabilježene na hrvatskom tlu. K tomu, P. Selem je u više radova (osobito u knjizi Izidin trag, Split  1997) temeljito obradio Izidine dedikante te su oni dobar predložak za ovo istraživanje. Za opće, pak, podatke o imenima i etničkoj strukturi stanovništva u Dalmaciji nezaobilazna su djela G. Alföldyja (Die Personennamen in der römischen Provinz Dalmatia te Bevölkerung und Gesselschaft in der römischen Provinz Dalmatia), no i istraživanja drugih znanstvenika o epigrafiji, sastavu stanovništva na hrvatskom području u doba Rimskoga Carstva, potom rezultati arheoloških iskopavanja te filološka analiza natpisa, i to ne samo kod nas, nego i u susjednim državama.

U ovom radu krenut će se od razmatranja svakog dedikanta spomenika Velikoj Majci na način da će se definirati vrijeme u kojem je živio, njegova provenijencija, socijalni status, odnosno društveni sloj kojem je pripadao, zatim dob i spol te razlog zbog kojeg se spominje u vezi sa štovanjem boginje. Nastojat će se, potom, njegovo postojanje i djelovanje osvijetliti podacima o društvu u kojem je živio, o drugim dedikantima te osobitostima kulta i spomenika Velike Majke. Pritom će se razmotriti i sve što se iz literarnih izvora može saznati o štovateljima boginje, te će se valorizirati slikovni elementi na spomenicima koji nose natpise s imenima dedikanata. Sve zajedno usporedilo bi se s podacima o dedikantima u drugim dijelovima Rimskoga Carstva te s dedikantima ostalih orijentalnih kultova koji su kod nas postojali da bi se, napokon, izvukle analogije i zaključci.

Cilj istraživanja je dobiti što potpuniju sliku o profilu ljudi koji su štovali Veliku Majku u Dalmaciji, Panoniji i Istri, rezimirati dosadašnja istraživanja vezana uz društvo koje ju je štovalo, a s tim u vezi i dopuniti dosadašnja saznanja o kultu i spomenicima nađenima na tim područjima. Potom bi se načinila sinteza dobivenih podataka koji bi se stavili u kontekst razvoja kulta u drugim krajevima Rimskoga Carstva te bi se izvukli zaključci relevantni ne samo za poznavanje društva koje je štovalo boginju, nego i za kult općenito.

Koristit će se metode različitih znanosti, u prvom redu povijesti, potom filologije i onomastike, arheologije i povijesti umjetnosti te etnologije i sociologije (multidisciplinarnost je nužna da bi se problem sagledao iz svakog aspekta). K tomu će se podaci dobiveni istraživanjem temeljito analizirati te međusobno komparirati da bi se na kraju načinila sinteza. U obzir će se uzeti i rezultati dosadašnjih istraživanja, kao i podaci vezani uz kult i dedikante iz okolnih područja, te će se usporediti s podacima dobivenim u ovom istraživanju.

Prvi dio rada činio bi uvod u kojem bi se iznijeli podaci o mitu Velike Majke Kibele i Atisa, o povijesti dolaska kulta na naše prostore, njegovim karakteristikama te sačuvanim spomenicima navedenih božanstava. Nakon toga, u prvom dijelu analizirali bi se natpisi nađeni na tlu Hrvatske te svi podaci o dedikantima spomenika koji se iz tih natpisa mogu iščitati. Dedikante bi se povezalo sa spomenicima Velikoj Majci koje su posvetili i ostalima koji su nađeni na tom području. U drugom dijelu dobiveni bi se podaci međusobno usporedili te bi se tražile analogije vezano uz podrijetlo, službu te rod dedikanata, kao i uz spomenike koje su oni podizali. U tom bi se dijelu iznijele i analogije s inozemnim istraživanjima te s domaćim studijama koje se odnose na dedikante ostalih orijentalnih kultova antičkog doba u našim krajevima. Napokon, u zaključku bi se rezimirali postignuti rezultati. U prilogu rada bio bi likovni materijal, slike natpisa i spomenika Velikoj Majci te zemljopisne karte, a na kraju popis slika i korištena literatura.

Zagreb, 20. lipnja 2006. 

                      Poboljšani prijedlog sinopsisa magistarskoga rada

              PARADOKSIJA KAO OBLIKOVNI PRINCIP ROMANA
                      „ ČAROBNI BRIJEG“ THOMASA MANNA

Znanstveno područje: humanističke znanosti

Polje: filologija

Grana: germanistika


Magistarskim radom pod navedenim naslovom autorica u središte svog zanimanja stavlja roman „ Čarobni brijeg“ Thomasa Manna, njegovo prvo opsežno djelo iz zrele faze stvaranja, u kojem je on – premda antinaturalist – ostao privržen stvarnosti, ali je zato – premda antiekspresionist – zaokupljen pitanjima i vizijama oko nove građanske etičnosti. Djelo započeto 1913., a dovršeno 1924. godine, svjedoči i o autorovim vlastitim previranjima na tragu već potrošenog Schopenhauerovog i Nietzscheovog utjecaja, na utoku u Tolstojev, potom i Goetheov svijet romana epopeje, s naglascima na autobiografskom i pedagoškom utemeljenju. Sve antinomije, recepcijske antiteze i duplicitarne norme – naročito dovedene do usijanosti u požarima svjetskog rata – rezultirale su i osebujnim oblikovnim postupkom oko građe romana, strategijom stalnog relativiranja i osporavanja, koju strategiju ovdje zovemo paradoksijom, uvjetno i dijalektičkom.


Premda zasad neoperativan pojam književne struke – više odomaćen u filozofiji – ovdje je on itekako nosiv poradi opisanog prijelomnog doba kroz koje prolazi zapadnjačka kultura u osvit rata i revolucije, koji na početku 20. stoljeća stoje kao upitnici svih dosadašnjih civilizacijskih vrijednosti Zapada. Autorovo premošćivanje logički naizgled nespojivih postavaka u psihologičke moguće razvoje 

(onako kako se u romanu prepleću umjetnost i život, život i smrt, bolest i zdravlje, demokracija i diktatura, ljepota i ružnoća, slučaj i sudbina...) u funkciji je propitivanja najšireg mogućeg društvenog kodeksa oko humaniteta i političkog liberaliteta. Pisac dakle paradoksiju kao protivurječnost u sebi sintetizira u antitezi kao svoju vrsnu dijalektičku mogućnost. To je po njemu stanje svijeta; po autorici način Mannova opisivanja takvog svijeta.


Značajno je da je usporedive paradoksije – samo na individualnom ljudskom planu, kao čovjekove nemogućnosti – opisivao Franz Kafka, suvremenik i jedan od najuvjerenijih poklonika Mannova djela, skoro od njegovih samih početaka. Spomenuto dovođenje u vezu naizgled nevezivog, osporavanje, izvrtanje, relativiranje indikativnih istina kao salonskih laži, sva dijalektika i logika ove suprotstavljenosti nije, dakle, samo formalni problem u radnji, već predstavlja i sadržajni princip u građi ovog romana. Kad dva lika upotrebljavaju jezik kao zamjenjivu argumentacijsku kategoriju, onda je to znak da se i njihove misli ne javljaju kao stav, nego kao mijena.


Zato će se i induktivni postupak izrade ove radnje sastojati u sabiranju i razvrstavanju svih vrsta paradoksija, na kojima počiva vrijednosni sustav svijeta, koji je nestao u Prvom svjetskom ratu. Njena metoda je takoreći u metodičnosti skupljanja i slaganja autorovih naizglednih antinomija.

Sinopsis magistarskoga rada

BIBLIOGRAFIJA ČASOPISA PROLOG I NOVI PROLOG
1. Zaposlena sam u Leksikografskom zavodu Miroslav Krleža više od 20 godina, gdje sam kao kroatistica radila različite poslove. Sudjelovanje u dopunjavanju, provjeri i bibliografskoj obradbi građe za Bibliografiju rasprava i članaka: Kazalište u Hrvatskoj i Bosni i Hercegovini 1826–1945., za mene je bilo neprocjenjivo iskustvo i vrlo zanimljiv istraživački posao. Nakon njezina dovršetka, glavni  urednik prof. dr. sci. Boris Senker predložio mi je da upišem poslijediplomski studij. Neposredan poticaj i izazov bio je prijedlog magistarskoga rada pod navedenim naslovom. 

2. Prvi je broj časopisa Prologa objavljen 1968. godine s podnaslovom kazališni časopis, a od drugoga je podnaslov bio časopis za kazalište i ostala pitanja kulture.  Posljednji broj 61/62 izišao je 1984. godine. U 16 je godišta izlazio različitim tempom – od dva do četiri broja godišnje. Prvi je glavni urednik bio A. Rumora, a potom D. Gašparović, S. Lipovčan, S. Šnajder te I. Mrduljaš, koji je nastavio uređivati i Novi prolog. Posljednja je glavna urednica bila Mani Gotovac. Kao nastavak Prologa izlazio je od 1986. (broj 1(63)) do 1990. (broj 17/18), s dvostrukom oznakom godišta (od 1./17. do 5./22.), jednom do dva puta godišnje s podnaslovom revija za dramsku umjetnost. Godine 1988. objavljen je zajednički svezak za Prolog godište 20(1988), broj 68 i Novi prolog godište 3(1988/89), broj 11, te poseban svezak Prolog, teorija, tekstovi godište 3(1988/89), broj 5.

3. Ovim bi se radom razjasnile nejasnoće oko navedenih oznaka godišta i brojeva, jer će biti točno navedeni svi bibliografski podatci uz svaki objavljeni tekst. Kronološki će biti poredani svi naslovi svakoga pojedinoga autora, a svaka će obrađena tema kao predmet biti navedena u predmetnom kazalu, pa će korisnici moći pronaći sve naslove u kojima je o njoj riječ.  

4. Objavljivani su tekstovi iz kazališne povijesti, dramaturgije, teatrologije, teorije scenskih umjetnosti, znanstveni radovi s temama iz dramske književnosti, osvrti na sve kazališne pojavnosti i kazališne kritike, te dramski tekstovi. Pojedini su brojevi bili tematski, posvećeni domaćim ili stranim kazališnim stvaraocima (Gavelli, Strindbergu, Artaudu). Sva će ta teatrološka građa biti bibliografski točno navedena i leksikografski pregledno obrađena, te okupljena na jednom mjestu. Bio bi to mali prilog usustavljivanju teatrološke građe, a možda i poticaj za slične pothvate s nekim drugim časopisima, koji su odigravši svoju kulturološku ulogu prestali izlaziti, a svojim su sadržajem trajan vrijedan i zanimljiv izvor budućim istraživačima.

5. Budući da Bibliografija kazališta završava s 1945. godinom, svi koji prikupljaju bio-bibliografske podatke o pojedinim za kazalište važnim osobama, ili istražuju povijesne činjenice koje se tiču kazališta, znaju koliko je to mukotrpan posao, jer često moraju pročitati barem sadržaje niza knjiga, prolistati nekoliko godišta različitih časopisa ili dnevnih novina da bi došli do tekstova koji obrađuju tražene teme ili osobe. Oba su časopisa vrlo bogati teatrološki izvori podataka, jer su zabilježene relevantne kazališne činjenice hrvatskih, ondašnjih jugoslavenskih i svjetskih scena. Prateći suvremena teatrološka istraživanja, informirali su o velikim stvaraocima i o suvremenicima, kojima su prvi put objavljivana djela ili prijevodi na hrvatski. Bibliografija Prologa i Novoga prologa obuhvatila bi tekstove stalnih suradnika, najvažnijih hrvatskih teatrologa, redatelja i kritičara (Giga Gračan, B. Senker, Z. Mrkonjić, G. Paro, B. Violić, V. Zuppa) i prijevode inozemnih teatrologa i autora, koji su održavali visoku stručnu razinu kroz sve vrijeme postojanja časopisa. Bibliografski obrađeni svi bi naslovi bili  pregledno dostupni korisnicima, što dodatno potkrepljuje razloge za izradbu bibliografije.  

6. U Bibliografiji Prologa i Novoga prologa, po ugledu na Bibliografiju kazališta, u prvom bih dijelu kronološki i u abecednom poretku popisala sve autore i naslove njihovih radova, zabilježila bibliografske podatke (godište, godinu, broj i stanice), prema potrebi navela bilješku, koja bi dopunila naslov, te odredila predmet ili predmete teksta, ako ih je više. Svaka bi bibliografska jedinica bila obrojčena. Drugi bi se dio sastojao od predmetnih kazala, koja bi zainteresiranima olakšala pronalaženje određenih tema i podataka. Za istu bi temu, tj. predmet, bili navedeni brojevi svih bibliografskih jedinica u kojima je o njoj  riječ. Rad bih izvela računalnim programom, koji bi omogućio i snimanje na kompaktni disk i pretraživanje u više razina.

7. Rad bi se sastojao od predgovora, gdje bih prikazala kratku povijest izlaženja časopisa i prisutne probleme vezane uz označivanje pojedinih brojeva te njihovu bibliografsku obradbu. Glavni bi se dio sastojao od bibliografskoga navođenja svih naslova te od predmetnih kazala, a završni bi dio bio zaključak i komentar rada.

Sinopsis stručnog specijalističkog rada

Prevođenje s engleskog na hrvatski i s hrvatskog na engleski jezik s naglaskom na vojnu tematiku
Ovim radom želim pokazati kako se teorijske spoznaje o lingvistici i prevođenju mogu praktično primijeniti u  prevođenju stručnih tekstova s engleskog na hrvatski i s hrvatskog na engleski jezik. U tu svrhu odabrao sam 50 autorskih kartica teksta na engleskom jeziku s tri različita područja: vojna tematika (20 kartica), povijest magije (15 kartica), zoologija (15 kartica). Taj ću tekst prevesti na hrvatski jezik. Druga polovica rada obuhvaća 50 autorskih kartica teksta na hrvatskom jeziku koji ću prevesti na engleski jezik. Obuhvaćena područja su: vojna tematika (20 kartica), teologija (15 kartica), zemljopis (15 kartica). Iz navedenog je jasno da će naglasak biti na vojnoj tematici.

Prijevod s engleskog na hrvatski jezik:

1. The soldiers of the civil war / William C. Davis, New York : CLB, 1999 – od početka
2. Magic and witchcraft : from shamanism to the technopagans / Nevill Drury, London : Thames & Hudson, 2003 – od 61. stranice
3. Whales & dolphins : [the ultimate guide to marine mammals] / Mark Carwardine...[et al.] ; consultant editors Mark Carwardine and Erich Hoyt ; [introduction by James Darling], London : Harper Collins Publishers, 2002 – od 62. stranice

Prijevod s hrvatskog na engleski jezik:

1. Hrvatski vojnik (Sve vojske svijeta), Zagreb : Ministarstvo obrane Republike Hrvatske, godina III : brojevi 39 – Kanadske oružane snage, 40 – Teritorijalna vojska Velike Britanije, 41 - Teritorijalna vojska Velike Britanije (2. dio) / Robert Barić

2. Starozavjetni proroci / Božo Lujić, Zagreb : Kršćanska sadašnjost, 2004. – od 261. stranice

3. Drvo znanja : enciklopedijski časopis za mladež (Tema broja), Zagreb : SysPrint, godina IX : broj 89 – Kuba / Mirta Novak; godina X : broj 96 – Havaji / Renata Labaš; godina X : broj 91 – Vatikan / Domagoj Oštrić

Pri prevođenju koristit ću jednojezične i dvojezične rječnike, pravopise, gramatike, referentna stručna djela (enciklopedije, priručnike i sl.), Internet i konzultacije sa stručnjacima za pojedina područja.

Cilj ovog rada je da potvrdim i poboljšam svoju prevoditeljsku sposobnost i da doprinesem unapređenju prevoditeljske struke u našoj zemlji.

U Zagrebu, 10.10.2006.

Mentor


           Voditelj studija


     Kandidat

mr.sc. Jasna Bilinić-Zubak
       prof. dr. Vladimir Ivir

Jurica Novaković

       Hrvojka Božić

Sinopsis magistarskog rada

UPRAVLJANJE FINANCIJAMA U SVIJETU MUZEJA

Znanstveno područje: društvene znanosti

Polje: informacijske znanosti

Grana: muzeologija

Uvod i cilj rada

Dobro upravljanje svim resursima muzeja postaje značajno u trenutku kad se smanjuju stalni izvori financija baštinskih ustanova, a pojavljuju se nove atrakcije koje im odvode publiku. Ukratko, muzeji se danas moraju prilagoditi tržištu i tržišnim odnosima, moraju početi i sami dobavljati novac i zarađivati. Financije i u Hrvatskoj postaju dominantna tema muzejskog menadžmenta. I ovdje postajemo svjesni koliko je važno dobro i stručno osigurati i upravljati financijama. Određeni doprinos tome bi trebao dati i ovaj rad kojem je cilj prikupiti sve relevantne spoznaje koje se tiču upravljanja financijama u muzejima, pokazati stvarno stanje u Hrvatskoj i dati smjernice za poboljšanje i to primjenom dobrih inozemnih iskustava.  

Aktualne relevantne spoznaje

U radu će se kao osnova koristiti suvremena saznanja iz područja ekonomskih znanosti, posebno teorije upravljanja odnosno upravljanja financijama (P. Sikavica, Teorija menadžmenta). Pojam upravljanja pokriva sljedeće funkcije menadžmenta – planiranje, organiziranje, koordiniranje i vrednovanje. Te se funkcije mogu primijeniti na sve resurse kojima organizacije raspolažu. Sve to iskoristivo je i u svijetu kulturnih institucija, pa tako i muzeja. Za njih su resursi zbirke i dokumentacija, zgrada i oprema, osoblje te naposljetku financije. Upravljanje financijama postaje sve značajnije područje rada uprave muzeja, ali i svih zaposlenika, jer moraju razumjeti i sa sigurnošću koristiti sve alate i sva sredstva upravljanja ako žele da njihove ustanove prežive u okruženju punom izazova. (G. Matt, Menadžment  muzeja: umjetnost i ekonomija). 

Praktična primjenjivost, uže područje rada i ciljevi istraživanja

Uže područje rada spaja ekonomsku znanost u dijelu upravljanja i muzeologiju odnosno njen praktični dio u obliku upravljanja muzejima odnosno upravljanja financijama. Ciljevi istraživanju su sljedeći: skupiti što je više moguće teoretskih spoznaja i praktičnih iskustava koja se tiču financiranja muzeja u svijetu i analizirati iscrpno stanje financiranja muzeja u Hrvatskoj, i to od nacionalne do lokalne razine. Jednako tako predložit će se primjena uočenih i analiziranih dobrih inozemnih metoda upravljanja financijama i u našim muzejima, dakako onih koje dozvoljava naša društveno-ekonomska situacija (kulturna politika, zakonska regulativa, načini financiranja itd). I u tome valja vidjeti praktičnu primjenjivost ovog rada.   

Metodološki postupci

Prije svega prikupit će se se relevantna literatura koja se tiče odabrane teme,  a koja je mala i uglavnom objavljena na engleskom jeziku. Jednako tako na temelju literature i on-line podataka odabrat će se i analizirati reprezentativni primjeri inozemnih iskustava, osobito što se tiče načina ostvarivanja prihoda muzeja. Što se tiče stvaranja slike stanja i trendova u financiranju naših muzeja, identificirat će se zakonska regulativa i propisi koji se tiču financiranja ustanova u kulturi. Potom će se analizirati konkretna situacija (2000-2004) koja se tiče prihoda i strukture rashoda muzeja i to na temelju komparativne analize izvješća Ministarstva kulture, programa rada i izvješća muzeja o njihovoj realizaciji te ostalih relevantnih akata pojedinih muzeja i to na svim razinama upravljanja. Kao konačan rezultat očekuje se lista karakteristika financiranja muzeja u Hrvatskoj koja će se usporediti s onom u svijetu.  

Struktura rada

Nakon uvoda gdje će biti riječi o društvenom kontekstu i karakteristikama djelovanja muzeja općenito i u Hrvatskoj, opisat će se uloga menadžmenta u muzejima i to obzirom na njegove osnovne funkcije, kao i resurse. Središnji dio rada usmjerit će se na financije kao važan resurs upravljanja muzejem i detaljno će se obraditi sve izvore financiranja i ostvarivanja prihoda muzeja, kao i njegove rashode. Potom će se prikazati dobra međunarodna iskustva unutar kojih se ističe fundraising kao suvremeni oblik pribavljanja dodatnih financija i o kojem se danas govori kao o složenom procesu koji zahtjeva znanje, umješnost i upornost uprave, ali i svih djelatnika muzeja. Ova će se metoda predložiti za primjenu i u domaćoj muzejskoj stvarnosti, a u zaključku će je pratiti i ostali inovativni oblici ostvarivanja prihoda i to u obliku svojevrsnih smjernica za financijsku politiku muzeja u Hrvatskoj.   

U Karlovcu, 19. rujna 2006.

Potpis mentora:            Potpis voditelja studija ili 
Potpis kandidata:                                    

zamjenika:                                     

prof.dr. Žarka Vujić
prof.dr. Aleksandra Horvat
 Hrvojka Božić

Fakultetsko vijeće                                                                                       Ana Burić

Filozofskoga fakulteta Sveučilišta u Zagrebu                                             Ive Mažara 3

Ivana Lučića 3                                                                                             44 000 Sisak

                                             Sinopsis magistarskoga rada

             POSTMODERNISTIČKI POSTUPCI U COETZEEOVIM ROMANIMA 

Znanstveno područje: humanističke znanosti

Polje: filologija 
Grana: teorija i povijest književnosti

UVOD:   Razlog za pisanje ovoga magistarskog rada proizlazi iz činjenice da do sada u hrvatskoj znanosti o književnosti nije objavljena ni jedna sustavnija studija o književnome opusu afričkoga nobelovca Johna Maxwella Coetzeea, niti o nekom od mogućih aspekata s kojih bi se moglo detaljnije promotriti njegovo stvaralaštvo. Ovaj bi rad trebao doprinijeti kompletiranju  onog segmenta znanosti o književnosti koji se bavi proučavanjem postmodernizma.

TEORIJSKA PODLOGA: Istraživanje će se baviti prikazom postmodernističkih postupaka koje kao relevantne ističu David Lodge u knjizi Načini modernog pisanja, Linda Hutcheon u knjizi Poetika postmodernizma, Jean Francois Lyotard u knjizi Postmoderno stanje i Milivoj Solar u knjizi Retorika postmoderne. Postmodernistički postupci bit će identificirani u sljedećim Coetzeeovim romanima: Čekajući barbare, Doba željeza, Gospodar Petersburga, Gospodin Foe i Sramota.

UŽE PODRUČJE RADA: Romane J. M. Coetzeea moguće je identificirati kao postmodernističke utvrđivanjem književnih postupaka koje navodi D. Lodge. To su: protuslovlje, permutacija, prekinuti slijed, slučajnost, prekomjernost i kratak spoj.

Govoreći o postmodernizmu u Coetzeeovim djelima, osim izabranog, primarnog aspekta, posegnut ću koliko bude potrebno da bi rad dobio na cjelovitosti i za drugim pojmovima kojima se bave L. Hutcheon, J. F. Lyotard i M. Solar, a koji su nezaobilazni u raspravi o postmodernističkim postupcima u spomenutim romanima. To su npr. destabilizacija prihvaćenog poimanja historije, nepovjerenje u „velike priče“, razmatranje mehanizma vlasti i odnos djela prema književnoj tradiciji.

CILJEVI ISTRAŽIVANJA: Budući da u Hrvatskoj postoji veliko zanimanje za opus J. M. Coetzeea, a do sada je o tim djelima pisano samo u kraćim člancima (tih je članaka dvadesetak) i promatrani su uglavnom s aspekta tematskih opredjeljenja, namjera je ovoga rada usustaviti do sad već zapaženo i produbiti analizu s aspekta postmodernističkih postupaka.

METODOLOŠKI POSTUPCI: Od metodoloških postupaka sama se po sebi nameće analiza koja će i biti primijenjena.

STRUKTURA RADA: Zamišljena je četverodijelna koncepcija rada.

U prvome dijelu bavit ćemo se postavkama koje u postmodernističkoj prozi uočavaju D. Lodge, L.Hutcheon, J. F. Lyotard i M. Solar.

U drugome dijelu bit će razrađeni objavljeni kritički tekstovi o navedenim romanima.

Središnji i glavni dio rada bavit će se prepoznavanjem postmodernističkih postupaka u romanima: Čekajući barbare, Doba željeza, Gospodar Petersburga, Gospodin Foe i Sramota.

Zaključni dio rada pokazat će da se književno djelo J. M. Coetzeea ne može označiti kao reprezentativni opus postmodernizma, ali nosi velike utjecaje duha vremena.

Zagreb, 25. listopad, 2006.

Mentor                                              Voditelj studija                                         Kandidat

prof. dr. sc. Milivoj Solar              prof.dr.sc. Boris Senker                              Ana Burić

Znanstveno područje: humanističke znanosti

Polje: povijest umjetnosti

Grana: povijest i teorija likovnih umjetnosti, arhitekture, urbanizma i vizualnih komunikacija



Sinopsis magistarskoga rada

NAMJEŠTAJ I KULTURA STANOVANJA U DRUGOJ POLOVINI 

19. STOLJEĆA U SJEVEROZAPADNOJ HRVATSKOJ

1. Uvod
Razdoblje druge polovine 19. st. u Hrvatskoj  karakteriziraju intenzivno djelovanje domaćih stolarskih obrtnika započeto još početkom stoljeća,  pomak od ručne k strojnoj proizvodnji i osnivanje prvih tvornica namještaja u Hrvatskoj kao rezultat tehnološkog napretka u cijeloj Europi, te osnivanje institucija za promicanje umjetničkog obrta. Stolarska obrtnička djelatnost i oblikovanje namještaja u Hrvatskoj bilo je područje interesa samo nekolicine istraživača (V. Kružić Uchytil, S. Staničić), premda je unutrašnje uređenje jedno od osnovnih elemenata umjetničke produkcije koji umnogome upotpunjuje spoznaje o stilskim karakteristikama i duhu određenog razdoblja.

2. Teorijska podloga i aktualne relevantne spoznaje

Pristup istraživanja u ovome radu temelji se na spoznajama njemačkih autora koji se bave ovom problematikom (G. Himmelheber, B. Mundt), hrvatskih istraživača koji se bave problematikom oblikovanja namještaja (N. Gazivoda, V. Kružić Uchytil, S. Staničić), te hrvatskih istraživača koji se u širem kontekstu bave obuhvaćenim razdobljem (Ž. Čorak, M. Despot, O. Maruševski).

3. Praktična primjenjivost spoznaja

Rezultati istraživanja bit će korisni za sistematizaciju i valorizaciju građe, te pojedinih autorskih osobnosti, radionica i tvornica iz ovog područja umjetničkog oblikovanja, pružajući mogućnost atribuiranja dosad uglavnom anonimne produkcije. To će također omogućiti precizniju i učinkovitiju zaštitu tih kulturnih dobara.

4.  Područje rada

Istraživanje se odnosi na povijest oblikovanja i produkciju namještaja nastalu na području sjeverozapadne Hrvatske u širem vremenskom razdoblju od 1830. do 1914. u kojem se javljaju i traju historicističke stilsko-morfološke karakteristike u oblikovanju namještaja. Predmet istraživanja je namještaj iz fundusa raznih muzejskih institucija, javnih prostora i privatnog vlasništva, te ambijentalne cjeline historicističkog stilskog predznaka kao osnova za sveobuhvatni prikaz stilsko-morfološkog razvoja namještaja  i kulture stanovanja unutar zadanog vremena i prostora, te njihovih proizvođača.

5. Ciljevi istraživanja

Cilj je rada istražiti, obraditi, dokumentirati, historizirati, valorizirati te tekstualno prezentirati značenje umjetničkog obrta i produkcije namještaja kao njegovog dijela u kontekstu umjetničkog oblikovanja unutar razdoblja obuhvaćenog ovim istraživanjem.

 6. Metodološki postupci


Osnova za pristup istraživanju su fundusi muzejskih ustanova (MUO, Muzej grada Zagreba, Hrvatski povijesni muzej, Gradski muzej Varaždin, Zavičajni muzej Varaždinske Toplice), ambijentalne cjeline (Trakošćan, Dverce, Zbirka Anke Gvozdanović), arhivska dokumentacija (Državni arhiv u Zagrebu, Hrvatski državni arhiv, Arhiv MUO, Historijski arhiv u Varaždinu, Arhiv tvornice Mundus) i ostavštine u privatnom vlasništvu (obitelj Eisenhuth), te relevantna bibliografija stručne periodike (Obrtnik, Obrtnički viestnik, Viesti Družtva inžinira i arhitekta u Hrvatskoj i Slavoniji, Varaždinski viestnik, Narodne novine).
Istraživanje će se zasnivati na rezultatima stručne obrade, klasifikacije i valorizacije navedene građe. Građa  će se klasificirati u sljedeće tematske cjeline: pojedine  autore, ambijentalne cjeline, radionice i tvornice, te valorizirati unutar širokog umjetničkog područja.

7. Nacrt strukture rada 


Magistarski rad bit će strukturiran u razlučive tematske cjeline. Uvodni dio rada sadržavat će kulturno-povijesni pregled oblikovanja i produkcije namještaja u Europi i sjeverozapadnoj Hrvatskoj u navedenom razdoblju. Analizirat će se i stilsko-morfološke karakteristike namještaja u doba historicizma, uz posebni osvrt na tehnološke i sociološke čimbenike tog razvoja. Glavni dio radnje odnosit će se na  djelovanje stolarskih obrtnika (Zagreb, Varaždin), odjela za namještaj Obrtne škole, te novoosnovanih prvih tvornica namještaja (Bothe i Ehrmann, Zagreb; Mundus, Varaždin). Poseban dio bit će posvećen sačuvanim ambijentalnim cjelinama tog vremena u navedenoj regiji (Trakošćan, Dverce, dijelovi Zbirke Anke Gvozdanović). U zaključnom dijelu definirat će se važnost umjetničkog obrta, namještaja i kulture stanovanja kao dijela historicističke umjetničke prakse. Rad će sadržavati i katalog obrađene građe s fotografskom dokumentacijom, popis autora, radionica i tvornica sa životopisima, odnosno kronologijama, te popis korištene literature i arhivskih izvora.

27. listopada 2006.

Sinopsis magistarskoga rada

FONOLOŠKI OPIS DVAJU OKCITANSKIH GOVORA (GOVORA GORJA LA CAUNA I DOLINE RIJEKE LOT) U USPOREDBI SA STANDARDNIM OKCITANSKIM JEZIKOM

Znanstveno područje: humanističke znanosti

Polje: filologija

Grana: romanistika

1. Uvod

Okcitanski jezik u Republici Francuskoj danas ima status regionalnog jezika kojim prema nekim procjenama govori čak oko dva milijuna govornika. Međutim, jezične zajednice koje govore tim romanskim jezikom oštro su podvojene. Okcitanski jezik postoji kao pisani jezik u razvijenoj književnosti, a u standardiziranom obliku prisutan je u medijima, nastavi, dvojezičnoj signalizaciji i sl. Tu varijantu okcitanskog jezika koriste obrazovani govornici kojima je materinski jezik u velikoj većini slučajeva francuski. Drugi vid postojanja okcitanskog jezika je u nizu mjesnih govora, uglavnom izoliranih u ruralnim sredinama. U tom slučaju radi se o govornicima kojima je okcitanski jezik većinom materinski; slabijeg su obrazovanja i treće životne dobi, a svoj jezik i ne nazivaju okcitanskim, već patoisom. Ti su mjesni govori zbog starosti govornika i uzmicanja pred francuskim jezikom pred izumiranjem, pa se kao jedan od razloga deskripcije nameće i njihova dokumentacija. Drugi razlog vidim upravo u izoliranosti tih jezičnih zajednica zbog koje, unatoč jedinstvenosti okcitanskog u genetskom smislu, okcitanski mjesni govori pokazuju osobitosti vrijedne istraživanja.

2. Teorijska podloga i aktualne relevantne spoznaje

Teorijska osnova mog rada bit će funkcionalna fonologija A. Martineta, kako u glavnoj sinkronijskoj analizi, tako i u završnoj dijakronijskoj. Foneme ću opisati isključivo njihovim artikulacijsko-akustičkim svojstvima, tj. neću vršiti analizu IDO.  Od relevantnih aktualnih fonoloških analiza ovih govora ističem doktorsku disertaciju Maurand, Georges 1974 Phonétique et phonologie du parler occitan d'Ambialet (Tarn),   a za fonološki opis standardnog okcitanskog uzimam onaj P.Beca u Manuel Pratique d'Occitan moderne..
3. Praktična primjenjivost 

Praktična primjenjivost rezultata ovog istraživanja može se očitovati u izradi dijalektoloških karata (lingvistički atlasi ovog dijela Romanije su zastarjeli). Imajući na umu diglosiju govornika, ovaj rad može postati polazna točka u istraživanju interferencija francuskog i okcitanskog jezika.

4. Uže područje rada 

 Uže područje mog istraživanja je fonologija riječi na primjeru jednog galoromanskog idioma.

5. Ciljevi istraživanja

Osnovni cilj mog istraživanja je utvrditi fonemske sustave (inventar vokalskih i konsonantskih fonema i njihovih alofona te, koliko je to moguće, temelje fonotakse) dvaju okcitanskih mjesnih govora i potom ih usporediti međusobno, te s fonološkim sustavom standardnog okcitanskog jezika. Očekujem da će ovakva komparativna analiza istaknuti osobitosti fonologije ovih dvaju govora u odnosu na standardni. Te ću osobitosti pokušati obrazložiti dijakronijski na kraju svoga rada, kao i moguće utjecaje francuskog jezika.

6. Metodološki postupci  

Istraživanje se zasniva na analizi korpusa sastavljenog od široke fonetske transkripcije četrdesetak audio zapisa  izvornih govornika dvaju navedenih govora. Informanata ima dvadeset, a radi se o pripovjedačima bajki i basni koje su dio tradicionalne okcitanske usmene predaje. Zapisi su  različitog trajanja (od 1 do 5 minuta) i transkribirani su standardnom alibertovskom grafijom, a načinio ih je D. Loddo tijekom 80-ih i 90-ih godina 20. st. Radi lakše komparacije, fonetsku transkripciju izvršio sam pomoću posebnog alfabeta koji je spoj standardnog IPA alfabeta i onog koji je koristio P.Bec u svojoj analizi standardnog okcitanskog. Fonetska transkripcija pružit će mi inventar glasnika čiju ću fonemičnost pokušati dokazati. Budući da je korpus doista ograničen, raspolagat ću i s ograničenim brojem minimalnih i subminimalnih parova koji mi mogu poslužiti u dokazivanju fonemičnosti određenih glasnika. Zbog toga ću kao temeljnu upotrijebiti distribucijsku kontekstualnu analizu prema položaju u slogu, a kao dodatnu potvrdu fonemičnosti upotrijebiti metodu minimalnih parova. Također ću kao kriterij fonemičnosti uzeti i popis svih gramatičkih morfema u tekstovima koji bi mi trebali pružiti sigurnost u utvrđivanju fonema.

7. Struktura rada

Krenut ću od utvrđivanja fonemskog sustava govora gorja La Cauna i to od vokalizma. Isti postupak ponovit ću s diftonzima i konsonantima, a cijelu navedenu analizu primijenit ću i na korpusu govora doline rijeke Lot.  Dobivene rezultate usporedit ću s fonološkim opisom standardnog okcitanskog jezika kojeg je proveo P.Bec, a diskrepancije, kako sam naveo, pokušati objasniti dijakronijski i mogućim utjecajima francuskog jezika.

U Zagrebu , 23.9.2006.

Sinopsis magistarskoga stručnog rada

UPOTREBA ZADATAKA U UČENJU I POUČAVANJU ENGLESKOGA KAO STRANOGA JEZIKA

U sklopu komunikacijskoga pristupa poučavanju stranoga jezika, pod kojim se podrazumijeva opći pristup jeziku, učenju jezika i jezičnoj uporabi, razvio se nastavni pristup koji se temelji na zadatku (eng. task-based language teaching). Danas je u literaturi, općenito, prihvaćeno određenje toga pristupa kao skupa principa i procesa koji omogućuju primjenu komunikacijskoga pristupa u razredu. Postoji niz pokušaja da se jasno definira pojam zadatka u kontekstu komunikacijskoga pristupa (npr. Long 1985, Ellis 2003). U ovom će se radu poći od Nunanove (2004: 4) definicije po kojoj je zadatak dio nastavnog procesa koji uključuje učenikovo razumijevanje, uporabu struktura i proizvodnju ili interakciju na stranome jeziku, pri čemu je njegova pozornost usmjerena na izražavanje značenja. Kao važne karakteristike zadatka Nunan navodi cjelovitost i zaokruženost. Nastava koja se temelji na zadacima gotovo obvezno uključuje uporabu suvremene tehnologije i autentičnih izvora znanja.

Iako suvremena glotodidaktika veliku pozornost pridaje primjeni zadataka i projekata koje obavljaju učenici sami ili uz pomoć nastavnika, malo je sustavnih istraživanja koja bi pokazala stupanj učinkovitosti toga pristupa. U Hrvatskoj su također rijetka istraživanja u ovome području, a zabilježena su uglavnom u sklopu istraživanja ranoga učenja stranoga jezika (Bilić-Štefan 1999).

Cilj je ovoga rada ispitati postoje li razlike u znanju i motivaciiji za učenje engleskoga kao stranoga jezika između učenika koji su u nastavi izloženi pristupu temeljenom na zadacima i onih koji nisu izloženi takvome pristupu. 

Rad  će  se sastojati od teorijskog dijela, opisa istraživanja i zaključaka. U teorijskome dijelu razmotrit će se različiti pristupi određenju pojma zadatka, opisati i komentirati klasifikacije zadataka, razmotriti uloga zadataka u razvijanju četiriju jezičnih vještina (slušanje s razumijevanjem, govorenje, čitanje s razumijevanjem i pisanje) te, posebno, uloga integriranog pristupa razvijanju jezičnih vještina budući da prema novijim spoznajama takav pristup najviše pridonosi kreativnosti u učenju i trajnoj usvojenosti gradiva, bilo kroz samostalni rad, rad u paru ili u skupini, u školi i izvan nje. Nadalje, detaljno će se razmotriti uloga nastavnika kao jednoga od subjekata u nastavi, te uvjeta poučavanja koji mogu utjecati na implementaciju ovakve vrste nastave u engleskome kao stranome jeziku.

Uzorak će uključiti šezdesetak srednjoškolskih učenika, a bit će podijeljen u dvije skupine. S eksperimentalnom skupinom tijekom jedne školske godine primijenit će se pristup temeljen na zadacima, a s kontrolnom skupinom nastava engleskoga jezika provodit će se na uobičajen način. Podaci o znanju učenika u obje skupine prikupljat će se sustavno istim pismenim i usmenim testovima tijekom nastave. Kako je riječ o učenicima koji će biti uključeni i u program nacionalnih ispita iz engleskoga jezika, podaci o znanju prikupit će se i iz toga izvora. Osim objektivnih procjena znanja, svi će ispitanici vršiti i samoprocjenu svoga znanja. Motivacija za sudjelovanje u različitim tipovima zadataka (eng. task motivation) mjerit će se višekratno tijekom školske godine i to pomoću posebno sastavljenog upitnika. Rezultati će se statistički obraditi.

Očekuje se da će planirano istraživanje omogućiti stjecanje novih spoznaja o pristupu nastavi stranoga jezika temeljenom na zadacima i time pridonijeti unaprjeđenju nastave.

Mentorica:                                                                                            Kandidatinja:

                                               Voditeljica poslijediplomskoga stidija:  

Sinopsis magistarskoga rada

BEAT GENERACIJA 

Tko su bili, zašto su nastali i kako su djelovali na Ameriku, Hrvatsku i svijet 

Znanstveno područje: humanističke znanosti

Polje: filologija

Grana: anglistika/amerikanistika

UVOD

Nakon Drugog svjetskog rata Sjedinjene su Države (i Sovjetski Savez) preuzele ulogu dotadašnjih imperija koji su vodili glavnu riječ u svijetu. Red koji je uspostavljen (Pax Americana i/ili Pax Sovietica) s američke je strane obilježen novom vanjskopolitičkom ulogom, koju prati snažni gospodarski uspon, i prisutnost i tehnološki napredak u svim poljima ljudske djelatnosti. Uz unutarnjopolitičke političke promjene koje je pokrenula administracija predsjednika Trumana (posebno tzv. «GI Bill of Rights») način života u SAD-u trajno se promijenio. Bilo je to vrijeme naglašenog konzumerizma, a za srednji sloj (napose) bijelih Amerikanaca bilo je to najbolje desetljeće u povijesti. U isto vrijeme, hladnoratovski sukob, opasnost od atomskog oružja, krvavi rat na korejskom poluotoku i periodične histerične kampanje protiv crvene opasnosti senatora McChartyja kvarile su idiličnu sliku Amerike pedesetih. Najjasniji i kulturološki najzanimljiviji glas kritike poslijeratne američke stvarnosti bila je skupina intelektualaca i umjetnika Beatnika. “Kontrakultura” jazza, rock'n'rolla, Jackson Pollocka i Beatnika, stalno i glasno je preispitivala tradicionalne vrijednosti i naglašavala osjećaj otuđenosti senzibilnih individua u središtu okrutne masovne kulture koja je sve jasnije dominirala SAD-om.  

TEORIJSKA PODLOGA

Odlični opći pregledi prilika u SAD-u tijekom pedesetih jesu radovi Johna McCullougha o Trumanu i Stephena E. Ambrosea o Dwightu Eisenhoweru. Izvorna građa, uključujući i onu o svakodnevici u SAD-u dostupna je na Internetu (ističem niz dokumenata, uglavnom političkih, Cold War International History Projecta Woodrow Wilson centra u Washingtonu). Charles S. Maier autor je koji najrazgovjetnije zagovara tezu o Hladnome ratu kao imperijalnom rivalstvu, koja, imajući na umu amerikanizaciju svijeta i kulture, vrlo dobro, iako iz drugog kuta, pomaže u objašnjavanju fenomena Beatnika. Ostali važni radovi uključuju djela  Douglasa T. Millera i Marion Novak: “The Fifties: the Way We Really were”; Stevena Watsona: “The Birth of the Beat Generation: Visionaries, Rebels and Hipsters, 1944-1960”, potom «The People of Plenty” Davida Pottera i ”The Crucial  Decade and After” Erica Goldmana. Za hrvatski pogled na Beatnike najvažnija je studija Katice Ivanišević: “Bohema i književno stvaralaštvo”. Naravno, djela Kerouaca, Ginsberga i Burroughsa, primjerice, važan su dio potrebne literature.
UŽE PODRUČJE RADA

Središnji problem moga rada jest fenomen Beatnika i njihova želja od oslobođenjem od društvenih kalupa, potraga za smislom života. Ljutiti mladi ljudi, kako su ih nazivali, pobunili su se protiv konformističkog života srednje klase koja se tih godina sve češće i više ekranizirala na TV-u i prvim sapunicama. Beatnici su živjeli na osebujan način, šokirali svoju okolinu. U radnji ću prikazati kako se njihov svjetonazor prelamao kroz njihovo pismo, te razloge zbog kojih je ta mala skupina pisaca i studenata mogla značiti tako mnogo u svim oblicima alternative kulture od tada na dalje. Jedan dio svakako će se odnositi na hrvatsku percepciju Beatnika, njihove prijevode na hrvatski i sl.  

CILJ ISTRAŽIVANJA

Cilj magistarske radnje je pokazati  kako i koliko su Bitnici bili drukčiji od dominantne, potrošačke kulture 50-ih godina u Americi. Analizirat ću način na koji su izražavali svoje stavove,  njihov odnos prema riječi, politici, radu, rasnom problemu. Kako su se odnosili prema ženama, novcu, kako su izgledali i živjeli? Pokazat ću ulogu seksa, droge i glazbe u njihovu stvaralaštvu i životu, pokazati zašto su Budizam otkrili kao religiju? Ovaj rad trebao bi prije svega pokazati Beatnike kao antipod dominantne kulture SAD-a pedesetih. Istražila bih kako su tumačeni u Hrvatskoj, koliko su naočale klasnog sukoba (pre)naglašavale Bitničku kritiku američkog društva. 

METODOLOŠKI POSTUPCI I STRUKTURA RADA

Na temelju pročitanih povijesnih studija, književne kritike i periodike, djela pisaca Beat generacije i konzultiranog dijela arhivske građe, napose nekih od novinskih članaka koji pokazuju javnu percepciju Beatnika, prikazat ću njihovu važnost za Ameriku i isijavanje u ostatak svijeta, posebno u Hrvatsku. Analizom, usporedbom onoga što su pisali s onim što kako su doživljavani, u širem kontekstu nesumnjivog uspona SAD-a, pokušat ću dokazati i argumentirati dio navedenih teza. Radnja će biti podijeljena u tri glavne cjeline. U uvodu ću prikazati Ameriku pedesetih godina, konformističku, dominantnu kulturu i objasniti razloge pojave Beat generacije. Središnji dio obradit će Beat generaciju kao prvu modernu subkulturu, koja je dovela u pitanje tradicionalne vrijednosti, distancirajući se od “mainstream” kulture 50-ih godina u Americi. Kroz naočale amerikanista u ovom ću dijelu pokazati kakva je bila njihova percepcija u FNRJ i NR Hrvatskoj. U zaključku ću pokazati koliko je važna bila njihova anarhičnost, te koliko se njihov utjecaj proširio na cjelokupnu Zapadnu kulturu.

25. listopad 2006., Split

Sinopsis magistarskoga rada

DWIGHT D. EISENHOWER – VRHOVNI ZAPOVJEDNIK (THE SUPREME COMMANDER)

Znanstveno područje: Humanističke  znanosti

Polje: Filologija

Grana: Anglistika/amerikanistika 
UVOD

Krajem 19. stoljeća, nakon rata sa Španjolskom, Sjedinjene Američke Države od sile koncentrirane na Zapadnu hemisferu postaju općeprisutni međunarodni čimbenik. Takva je njihova uloga bila vidljiva i prije Prvog svjetskog rata (npr. na konferenciji u Algecirasu, djelovanju predsjednika Theodora Roosevelta), a napose tijekom i nakon Velikog rata. Najkasnije od toga trenutka utjecaj Washingtona na povijest cijeloga svijeta, a napose Europe, postaje ključan. Takozvana politika izolacionizma zapravo nije postojala; zemlja tako snažnog gospodarstva i odlučujuće povijesne uloge početkom 20. stoljeća, naprosto se više nije mogla (pa ni htjela) isključiti iz svjetskih procesa. Doduše, razvoj oružanih snaga SAD-a nije pratio ogromnu ekspanziju na ostalim područjima. Upravo u to je vrijeme započela vojna karijera kasnijeg ključnog vojnog zapovjednika u Drugom svjetskom ratu Dwighta Eisenhowera, što svemu daje dodatnu zanimljivost. 

Imajući u vidu  navedeno i moje zanimanje za povijest i vojno-političku situaciju u regiji i svijetu, moja magistarska radnja pokušat će povezati zanimanje i spoznaje s poslijediplomskog studija (kolegij Povijest SAD-a), te ih produbiti i razviti metodom sinteze na temelju podataka iz pročitane literature i objavljenih izvora. 

Cilj mi je pokazati kako je tekao proces formiranja jednog od svjetskih vojnih genija, jedne od nekoliko najzaslužnijih osoba za uspjeh Saveznika u Drugom svjetskom ratu, pokazati njegova postignuća i ukazati na trajno značenje Eisenhowerovog ratnog djelovanja. 

TEORIJSKA PODLOGA

Literatura o Drugom svjetskom ratu, napose američkoj strani, nepregledna je. Tiskani su i brojni izvori, dijelom vojni, a još više diplomatski. U radu ću koristiti navedenu objavljenu građu (znatan se dio čuva u National Archives and Record Administration, College Park, Maryland i Eisnhower Presidential Library and Archives, Abeline, Kansas, a dostupni su u tiskanom obliku ili on-line). Osnovnu literaturu činit će djela vodećeg Eishnowerovog biografa Stepnhena E. Ambrosea (napose Soldier and President), potom njegovi radovi o Eisenhowerovim najbližim suradnicima i vojnicima. Konzultirat ću i sjećanja i biografije generala Georgea S. Pattona, Omara Bradleya i britanskog feldmaršala Bernarda L. Montgomeryja.  Naravno, bez jasnog uklapanja vojnih operacija u zbivanja na diplomatskom planu, nijedna vojna povijest nije dokraja precizna. Stoga ću koristiti i neke od najboljih diplomatskih povijesti Drugog svjetskog rata, napose onih koje govore o koordinaciji između Londona i Washingtona (primjerice Churchill i rat Geoffreya Besta). 

UŽE PODRUČJE RADA

Najprije ću ukratko, ali precizno, oslikati školovanje i formativne godine mladog Dwighta Eisenhowera. Potom ću pokazati razvoj prilika u svijetu koje su dovele do američkog uključivanja u Drugi svjetski rat. Središnji dio rada čini vrijeme od Eisenhowerovog preuzimanja zapovijedanjem združenim snagama Saveznika prvo u operacijama u Sjevernoj Africi 1942., pa Italiji 1943. godine, a zatim u možda najznačajnijoj operaciji tijekom Drugog svjetskog rata, Iskrcavanja u Normandiju 1944., sve do konačne pobjede nad nacističkom Njemačkom. Iako najmjeravam navesti glavni tijek vojnih operacija, naglasak rada bit će na procesu odlučivanja generala Eisenhowera, složenim odnosima među savezničkim stranama i na vojnom i na diplomatskom planu. Pri tome najviše mislim na odnose Eisenhowera i britanskog premijera Winstona Churchilla, britanskog generala Bernarda L. Montgomeryija,  francuskog vođe Charlesa de Gaullea i američkog generala Georgea S. Pattona.

CILJ ISTRAŽIVANJA
Cilj radnje je kroz osobu, postupke i odluke generala Dwighta D. Eisenhowera, vrhovnog zapovjednika Savezničkih snaga u razdoblju od 1942. – 1945., pokazati stvaraju li se vođe ili se rađaju. Eisenhower je nesumnjivo bio školovan i talentiran, no vođenje stotina tisuća vojnika ne podučava se niti na jednoj vojnoj školi. Stoga bih ukazala na proces donošenja odluka, nužne kompromise pri odlučivanju, propuste u provedbi zapovijedi, ukazala na neke primjere slučaja u povijesti (konačno i faktora sreće), važnost jasnog stava, ovisnost o informiranim političarima koji donose konačne odluke i vrsnim podređenima, koji zapovijedi provode u djelo na terenu. 

General Eisenhower bio je časnik s izvrsnim smislom za strategiju i vođenje (leadership),  te imao odličnu vojno-teoretsku podlogu, ali je tek na bojištu kroz osobne pokušaje i pogreške mogao potvrditi svoje sposobnosti i mogućnosti, te se tako razviti kao čovjek, vođa i diplomat.  Pokušat ću pokazati i koliko su «koštale» njegove greške. 

METODOLOŠKI POSTUPCI

Primjenjivat ću metodu analize pisanog izvora, konfrontirati ih s dnevničkim zapisima i sjećanjima sudionika i konačno historiografskom interpretacijom. Nastojat ću (a to omogućava literatura koju sam konzultirala) uvijek jasno ukazati na više izvora i konfrontirati više različitih pogleda. 

STRUKTURA RADA

Radnja će biti podijeljena u tri glavne cjeline. Nakon komentara korištene građe i konzultiranih izvora, najprije ću pokazati formativne godine Dwigtha Eisenhowera i naglasiti tada prepoznate karakterne osobine, koje će imati važnost u kasnijim godinama kada je vrhovni zapovjednik združenih savezničkih snaga. 

Glavni, središnji, dio prikazat će tijek operacija u Sjevernoj Africi, na Siciliji i Italiji, do Iskrcavanja u Normandiji i potpunog poraza nacista. U zaključku ću pokušati jasno izdvojiti koje su bili najjasniji uspjesi, koliko je Eisenhower bio samostalan u odlučivanju , a koliko je na njega djelovala politička hijerarhija, kako se snašao u ulozi koju nikada  ranije nije imao jedan američki general, kako je balansirao između različitih jedinica (različitih naroda) kojima je zapovijedao. Naravno, pokušat ću te situacije i značajke poopćiti, pokazati koliko su primjenjive u današnjim vojskama (ili društvima), vidjeti koliko i kako se danas može naučiti iz sudbine američkog genrala i predsjednika. Riječ nije samo o interpretaciji kakvu daju povjesničari, već i specijalisti za Američke studije. 

03. studenog 2006.

ZAMOLBA


Molim Naslov da mi odobri pisanje magistarske radnje na engleskom jeziku iz sljedećih razloga:

a. odslušala sam znanstveni Poslijediplomski studij – Američki studiji (od 2002. – 2004. godine)

b. radnju pišem iz Povijesti SAD-a pod naslovom Dwight D. Eisenhower – the Supreme Commander

c. pošto studiram uz potporu MORH-a, nastavnik sam engleskog jezika u Školi stranih jezika OS RH, od mene se traži da kroz poslijediplomski studij i završnu radnju povežem svoju struku – znanje engleskog jezika s vojno-političkim kontekstom.  

U nadi da ćete moju Zamolbu pozitivno riješiti unaprijed se zahvaljujem.
Zagreb, 03. studenog 2006.

Irena Brzica, prof.

Sinopsis magistarskog rada 

AMERIČKA SVAKODNEVICA 50-ih GODINA 20. STOLJEĆA I NJEZINI ODJECI U HRVATSKOJ

Znanstveno područje: humanističke znanosti

Polje: filologija

Grana: anglistika/amerikanistika

UVOD

Sjedinjene Države nakon 1945. prošle su temeljitu političku, vojnu i diplomatsku transformaciju, pretvarajući se u najvažnijeg svjetskog čimbenika. Američkoj dominaciji suprotstavljao se drugi blok na čelu sa SSSR-om, a rat se vodio nevojnim postupcima i tek ponegdje i ponekad preko posrednika vatrenim oružjem. Kako je Hladni rat bio prije svega borba za duše i srca, njegova je prva faza, pedesete, bila iznimno značajna. Titova je Jugoslavija nakon 1949. posve jasno bila prepoznata kao socijalistička zemlja van sovjetske orbite i prijemčiva na zapadne utjecaje. Washington je na različite načine pokušavao FNRJ postupno promijeniti – amerikaniziranjem. Danas je jasno da je želja za promjenom političkog poretka u Beogradu bila kratkotrajna; želja za demokratizacijom života bila je trajna i do nje se trebalo doći uvođenjem vrijednosti sa Zapada, iz SAD-a. Stoga je fenomen svakodnevnog života u SAD-u pedesetih, njegov prijenos u Europu i konačno u Hrvatsku (Jugoslaviju) koja je i sama prolazila kroz dramatične političke promjene, fenomen koje bih oslikala u ovom radu.  

TEORIJSKA PODLOGA

Literatura u hrvatskoj historiografiji o svakodnevnom životu razmjerno je rijetka i sporadična. Mada se već vrlo rano, prije Drugog svjetskog rata, radovima dr. Josipa Matasovića naša povijesna znanost uključila u istraživanje svakodnevice, sve do devedesetih godina 20. stoljeća ti napori nisu u osnovi naišli na sljedbenike. Zato su mi od hrvatskih povjesničara najvažniji radovi mr.sc. Igora Dude («U potrazi za blagostanjem») i pojedini radovi nekih drugih povjesničara (npr. Tvrtko Jakovina o Velesajmu 1957. i u knjizi «Američki komunistički saveznik» itd.), kao i ugasli časopis «Otivm». U isto vrijeme, o američkoj svakodnevici, promjenama kroz koje je tamošnje društvo prolazilo, napisano je nevjerojatno mnogo. Kako je riječ o vremenu kada su SAD politički i vojno bile dominantna sila u zapadnom svijetu, a ova je politička promjena koincidirala s promjenama u načinu života u SAD-u, američki je «san» zbog filmova, propagande, iseljeništva i sl. postajao općeprisutan ili je barem postala poznata u različitim dijelovima svijeta. Poznati norveški povjesničar Geir Lundestad, autor je utjecajnog članka u kojem je SAD nazvao «Empire by Invitation». Analitičari kulture i života, primjerice Richard Pells u važnoj studiji «Not Like US, How Europeans have loved, hated and transformed American culture since World War II» pokazuje kako su američki obrasci dolazili do Europe, ali su se tamo neprestano transformirali. Svakako da je primjer socijalističke Jugoslavije, posebno Hrvata kojih je veliki broj imao rođake u Americi, u tome razdoblju osobito zanimljiv i to ne samo za našu nacionalnu povijest. Nakon 1948. i oprezne orijentacije na Zapad, FNRJ je bila izložena utjecajima amerikanizacije i prodora američke kulture. Neke od temeljnih radova o Americi pedesetih (McCullough, Ambrose, Gaddis) i specijalističkih studija o različitim aspektima «everyday history» kao Karl Ann Marling «As Seen on TV, The Visual Culture of Everyday Life in the 1950'» i «Merry Christms, Celebrating America's Greatest Holiday» i specijalističkih studija poput «Kazaaam! Splat! Ploof! The American Impact on European Popular Culture Since 1945» urednica Sabrine P. Ramet i Gordane P. Crnković, pokušat ću upotpunit onodobnim izvještajima o američkoj svakodnevici i utjecaju na društvo u Hrvatskoj i problemima koje je izazivala. Izvore, kojii uključuju napise u časopisima i novinama (napose Slobodnoj Dalmaciji i Vjesniku), upotpuniti ću s privatnom ostavštinom i pismima obitelji čiji su pripadnici živjeli u SAD-u. 
UŽE PODRUČJE RADA

Istraživanjem privatne građe i zapisa, novinskih zapisa i razbacane arhivske građe koja pokazuje kako i što je ulazilo u Hrvatsku sa Zapada, napose SAD, bit će u fokusu mog istraživanja. Pokazala bih kojim se putovima (kina, glazba, literatura, roba široke potrošnje, moda, strana gostovanja) društvo amerikaniziralo, kako je to izgledalo i kako je prihvaćano u Hrvatskoj, kakav je bio odnos političkih moćnika.  

CILJ ISTRAŽIVANJA

U ovom bih radu pokušala sintetizirati i pregledno pokazati neke od najvažnijih značajki svakodnevnog života u SAD-u pedesetih, opisati društveni i politički kontekst u kojem se američko društvo razvijalo i transformiralo. Riječ je o vremenu «tvrdog» Hladnoga rata, pa će naglasak biti na prijenosu američke kulture u Europu i, prije svega, FNRJ/NR Hrvatsku. Taj dio, analizu svakodnevice u Hrvatskoj, prijenosa određenih vrijednosti sa Zapada, djelovanja američkih diplomatskih predstavnika i kulturnih djelatnika, utjecaja američkih filmova, učenja engleskog jezika itd., trebao bi biti središnji dio istraživanja. Pokazala bih kako, zašto i što smo primili iz SAD-a, kako su se utjecaji modificirali, tko ih je najviše gušio i/ili isticao i zašto su bili tako primamljivi stanovništvu, kako se prema njima odnosila vladajuća elita. Jugoslavensko dvojstvo socijalističke zemlje (dijelom) otvorene Zapadu jedan je od najzanimljivijih fenomena toga tipa uopće. 

METODOLOŠKI POSTUPCI I STRUKTURA RADA

Rad bi imao dva glavna dijela. U prvom bih opisala politički i društveni kontekst SAD-a pedesetih, promjene u svakodnevici i objasnila zašto do njih dolazi i kakve su bile. Potom bih objasnila razloge prenošenja obrazaca američke kulture i načina života u (Zapadnu) Europu i konačno, FNRJ, odnosno Hrvatsku. Glavni dio rada bili bi primjeri, kontroverze i problemi koji su nastajali zbog odmaka od sovjetskog utjecaja, približavanja Zapadu i zadržavanja rigidnog komunističkog sustava. Pokazala bih što je od američkih utjecaja dolazilo, kako su prihvaćani, tumačeni, što su donosili. 

Naglasak će zbog toga biti na brojnoj literaturi i, još više, analizi novinskih zapisa, pojedinih dokumenata (napose fondova SKH i Agitpropa u Zagrebu i Splitu). Njihovom analizom i usporedbom pokazat ću što je bilo prihvaćano, čemu su se nositelji moći najviše suprotstavljali, ali nisu branili i koliko i kako su SAD svjesno i namjerno nastojale amerikanizirati društvo u FNRJ/NRH. 

Nesigurnost posla, individualna dobrobit

i stavovi prema radu i organizaciji

Nesigurnost posla je doživljaj definiran samoprocjenama koje opisuju doživljaj straha i/ili zabrinutosti vezanih uz mogućnost gubitka sadašnjeg zaposlenja, a može se pojaviti kao funkcija interakcije između objektivnih radnih okolnosti i subjektivnih karakteristika pojedinca. Definira se ili kao jednodimenzionalan konstrukt koji podrazumijeva opću zabrinutost oko budućnosti zaposlenja ili kao višedimenzionalan konstrukt koji obuhvaća i percipiranu prijetnju određenim aspektima posla. Istraživanja posljedica nesigurnosti posla upućuju na negativne efekte nesigurnosti posla za pojedinca i za organizaciju. 

Problemi: 

1. Utvrditi dimenzije doživljaja nesigurnosti posla i njihovu povezanost s individualnom dobrobiti te stavovima prema radu i organizaciji.

2. Provjeriti medijacijski doprinos subjektivne nesigurnosti posla u objašnjenju povezanosti objektivne nesigurnosti posla i njezinih posljedica.

Pretpostavljamo da je doživljaj nesigurnosti posla višedimenzionalan te da subjektivna nesigurnost posla posreduje povezanost objektivne nesigurnosti posla s individualnom dobrobiti zaposlenika te njegovim stavovima prema radu i organizaciji. 

Formirat će se prigodan uzorak od 400 osoba zaposlenih u trgovačkoj organizaciji. Sudjelovat će ispitanici oba spola, različitog stupnja obrazovanja, različitih pozicija u organizaciji i s ugovorom o radu sklopljenim na određeno ili na neodređeno vrijeme.

Varijable:

Prediktorske: socio-demografske i radne karakteristike zaposlenika, objektivna nesigurnost posla

Posredujuće: subjektivna nesigurnost posla 

Kriterijske: subjektivno zdravlje, zadovoljstvo poslom, odanost organizaciji, namjera napuštanja organizacije.

Objektivna nesigurnost posla će se izraziti na temelju statističkog pokazatelja fluktuacije u sektoru i vrste ugovora o radu.

Instrumenti: Skala nesigurnosti posla Ashfordove i sur. (1989.), Upitnik subjektivnog zdravlja SF-36 (Ware, Kosinski & Gandek, 1993., Maslić Seršić, Šverko, Galešić, 2005.), Skale afektivne i instrumentalne komponete odanosti Allen, Meyera i Smitha (1993., prijevod Maslić Seršić, 2000.), skala namjere napuštanja organizacije (Maslić Seršić, 2000.), Skala zadovoljstva poslom (Maslić Seršić 2000.).

Uzorak će biti formiran na temelju slučajnog odabira zaposlenika, a polazište će biti računalna baza s popisom svih zaposlenika koji rade u organizaciji. Nakon upućenog pisma sa relevantnim informacijama o istraživanju, istraživač će zaposlenike posjetiti na njihovim radnim mjestima i uručiti im upitnik uz usmene upute. Ispunjene upitnike će vraćati osobno ili internom poštom. 

Dimenzije subjektivnog doživljaja nesigurnosti posla bit će utvrđene tehnikom eksploratorne faktorske analize. Doprinos subjektivne nesigurnosti posla u objašnjenju ishodišnih varijabli kao i njen medijacijski utjecaj na povezanost ishodišnih varijabli i objektivne nesigurnosti posla bit će provjeren tehnikama hijerarhijskih regresijskih analiza.

POVEZANOST RODITELJSKOG PONAŠANJA I NEKIH OSOBINA RODITELJA S PERFEKCIONIZMOM ADOLESCENATA
Noviji empirijski nalazi ukazuju na višedimenzionalnost perfekcionizma kao i na to da se u njegovoj osnovi nalaze dva različita faktora – negativni koji je povezan s psihopatološkim odstupanjima i pozitivni koji je temelj samoaktualizacije (Frost i sur.; 1990). 

Teorijske pristupe koji nastoje objasniti ulogu roditelja u razvoju perfekcionizma možemo podijeliti u dvije kategorije. Prva skupina autora pozitivan/negativan perfekcionizam djeteta povezuje s obilježjima roditeljskog odgojnog stila u okviru čega razlikujemo dva pristupa – model socijalnih očekivanja i model socijalne reakcije, dok drugi teoretičari ističu važnost roditeljskih osobina ličnosti, prvenstveno perfekcionizma i anksioznosti (Flett i sur.; 2002). 

Dosadašnja istraživanja perfekcionizma karakterizira provjeravanje pojedinih teorijskih pristupa, no u posljednje je vrijeme prepoznata potreba za sustavnom provjerom integrativnog modela koji bi u većoj mjeri objasnio ovaj složeni konstrukt. 

Cilj: usporediti postojeće modele koji nastoje protumačiti pojavu pozitivnog i negativnog perfekcionizma te odrediti relativni doprinos nekih roditeljskih karakteristika i ponašanja u objašnjenju različitih perfekcionističkih težnji adolescenata. 

Problemi:

1. Ispitati povezanost roditeljskog ponašanja sa stupnjem izraženosti pozitivnog i negativnog perfekcionizma kod djeteta.

Očekujemo pozitivnu korelaciju između pozitivnog perfekcionizma djeteta i roditeljskog nadzora, prihvaćanja i pozitivne discipline te između negativnog perfekcionizma djeteta i roditeljske popustljivosti, odbacivanja i negativne discipline.

2. Ispitati povezanost pozitivnog i negativnog perfekcionizma oca i majke s izraženošću pojedinog oblika perfekcionizma kod djeteta.

Očekujemo da će korelacija između pozitivnog/negativnog perfekcionizma oca i sina biti viša u odnosu na korelaciju između oca i kćeri, te da će korelacija između pozitivnog/negativnog perfekcionizma majke i kćeri biti viša u odnosu na korelaciju između majke i sina.

3.  Ispitati povezanost anksioznosti roditelja i perfekcionizma djeteta.
Očekujemo da će anksioznost roditelja biti u pozitivnoj korelaciji s negativnim perfekcionizmom djeteta.

4. Ispitati koje roditeljske varijable omogućuju najuspješniju predikciju pozitivnog i negativnog perfekcionizma kod djeteta.

Ovaj je problem eksploratornog tipa te neće biti postavljena direktivna hipoteza.

Istraživanje će biti provedeno na prigodnom uzorku od 200 učenika polaznika trećih i četvrtih razreda srednje škole i njihovih roditelja. Primijenit će se tri upitnika - Ljestvica pozitivnog i negativnog perfekcionizma (Terry-Short i sur.; 1995), Upitnik roditeljskog ponašanja (Keresteš i Kuterovac, 2006) i Upitnik anksioznosti kao osobine ličnosti (Spilberger, 2000). 

Ispitivanje učenika provesti će se grupno, u sklopu redovnog nastavnog sata. Učenici će dobiti i set upitnika koje će uručiti roditeljima te ih potom ispunjene vratiti eksperimentatoru.

Na prikupljenim podacima izvršit će se analiza deskriptivnih parametara i provjera pouzdanosti korištenih mjernih instrumenata te korelacijske i regresijske analize.

PROVJERA TRIPARTITNOG I KOGNITIVNOG  MODELA 

ANKSIOZNOSTI I DEPRESIVNOSTI U DJEČJOJ DOBI
Anksiozni i depresivni poremećaji jedni su među najraširenijim zdravstvenim problemima današnjeg doba. Anksioznost i depresivnost visoko su povezane. Clark i Watson (1991) predložili su tripartitni model anksioznosti i depresivnosti kako bi se objasnila tako snažna povezanost i omogućilo njihovo bolje razlikovanje. Autori su se u modelu usredotočili na emocije i fiziološke reakcije. Prema kognitivnoj paradigmi pretpostavlja se da su u osnovi anksioznosti i depresivnosti kognicije. U dosadašnjim radovima uglavnom su korištene ili mjere tripartitnog modela ili mjere kognicija pa se postavlja pitanje kad bi se tripartitnom modelu dodale kognicije bi li se one pokazale kao prethodnici afektivnim i fiziološkim komponentama ovog modela. Ovo istraživanje dalo bi doprinos utvrđivanju složenih odnosa između emocija, fizioloških simptoma i kognicija vezanih za anksioznost i depresivnost.   

Cilj istraživanja je ispitati složene odnose između emocija, fizioloških simptoma i kognicija vezanih za anksioznost i depresivnost kod djece.

Problem:

Ispitati odnos kognicija, emocija i fizioloških simptoma kod anksioznosti i depresivnosti.

Hipoteze:

1. Negativne kognicije i negativne emocije bit će povezane s višom razinom anksioznosti i depresivnosti.

2. Odsutnost pozitivnih kognicija i pozitivnih emocija bit će povezana s višom razinom depresivnosti.
3. Fiziološka pobuđenost bit će povezana s višom razinom anksioznosti.
Sudionici: 

U istraživanju će sudjelovati učenici šestih razreda osnovnih škola s područja grada Zagreba.

Mjerni instrumenti i postupak:

Za ispitivanje negativnih i pozitivnih misli koristit će se Upitnik dječjih misli (Children's Thought Questionnaire - CTQ; Marien i Bell, 2004). Za mjerenje negativnih i pozitivnih emocija koristit će se Skala pozitivnih i negativnih emocija za djecu (Positive And Negative Affects Scale – Children - PANAS-C; Laurent, Potter i Catanzaro 1994). Kao mjera fiziološke pobuđenosti koristit će se Skala fiziološke pobuđenosti za djecu (Physiological Hyperarousal – Children - PH-C; Laurent i sur., 1998). Za mjerenje depresivnosti koristit će se Inventar depresivnosti za djecu (Children Depression Inventory- CDI; M. Kovacs, 1981/ Živčić, 1992.). Od mjera anksioznosti koristit će se Upitnik anksioznosti kao stanja i osobine ličnosti za djecu (State Trait Anxiety Inventory - STAIC; Spielberg i sur., 1999). Istraživanje će se provoditi grupno u dva susreta tijekom istog tjedna.
Za obradu rezultata koristit će se multivarijatne analize koje će uključivati regresijske analize, analizu traga i strukturalno linearno modeliranje.
03.10.2006.

USMJERENOST NA SOCIJALNU DOMINACIJU, MAKIJAVELIZAM                                    I NEKI DRUŠTVENI STAVOVI


Teorija socijalne dominacije (Sidanius i Pratto, 1994) tvrdi da su sva društva sustavi društvene hijerarhije među grupama, pri čemu su na vrhu dominantne, vladajuće grupe, a na dnu podređene grupe. Stupanj u kojemu pojedinac želi i podržava društvenu hijerarhiju grupa i dominaciju «nadmoćnijih» nad «inferiornima» autori nazivaju usmjerenost na socijalnu dominaciju (SDO) i definiraju je kao osobinu ličnosti. Pretpostavka da je percipirani grupni status povezan sa SDO dokazana je u nizu istraživanja u kojima npr. muškarci, bijelci i heteroseksualci imaju viši SDO od žena, crnaca i homoseksualaca. SDO bolje predviđa predrasude od desne autoritarnosti, a zajedno objašnjavaju više od 50% varijance različitih oblika predrasuda. 'Socijalni dominatori' su gladni moći, makijavelisti, amoralni, konzervativni, teže postati vođe-diktatori, preferiraju političke institucije i zanimanja koja podržavaju statusne razlike. Analizirajući povezanost SDO sa stavovima prema nekim društvenim pitanjima provjerili bismo hoće li se 'socijalni dominatori', u težnji da zadrže svoj socijalni status, zalagati protiv prava onih koji su drugačiji i protiv novina koje mogu narušiti postojeću društvenu hijerarhiju. Kao prilog divergentnoj valjanosti skale za mjerenje SDO ispitat ćemo odnos između SDO i makijavelizma. Očekivani doprinosi ovog rada su: provjera nekih postavki teorije socijalne dominacije, prilog konstruktnoj valjanosti te prijevod SDO6 skale na hrvatski jezik, provedba istraživanja na rjeđe korištenom nacionalno reprezentativnom uzorku, te spoznaje o razlikama u percipiranom statusu socijalnih grupa u Hrvatskoj.


Osnovni cilj ovog istraživanja je ispitati usmjerenost na socijalnu dominaciju u tranzicijskom okruženju Hrvatske, čije društvene procese obilježava razdoblje poraća. 

Problemi: 

(1) Utvrditi postoji li razlika u SDO među različitim poduzorcima građana Hrvatske, za koje se pretpostavlja da imaju različitu količinu društvenog ugleda/moći. Utvrdit će se razlike među uzorcima s obzirom na (a) dob, (b) spol, (c) socijalni status, (d) profesionalni položaj/razinu upravljanja, (e) pripadnost etničkoj većini/manjini, (f) pripadnost vjerskoj većini/manjini.

Hipoteza 1: Očekuje se viši SDO među pripadnicima grupa percipirano višeg društvenog statusa. Što je razlika u percipiranom grupnom statusu veća, bit će veća i razlika u razini SDO kod pripadnika 'suprotstavljenih' grupa.

(2) Utvrditi doprinos pojedinih sociodemografskih varijabli usmjerenosti na socijalnu dominaciju

(3) Provjeriti dimenzionalnost SDO6 skale

(4) Utvrditi postoji li povezanost SDO s makijavelizmom, stavovima prema nekim ključnim društvenim pitanjima (religioznošću, kozmopolitizmom, stavom prema spolnim slobodama i modernošću), te s političkim preferencijama

Hipoteza 4: Očekuje se negativna povezanost SDO s kozmopolitizmom, modernošću i zalaganjem za spolne slobode, a niska do srednja pozitivna povezanost s makijavelizmom, preferencijom stranaka konzervativnije političke orijentacije te samoodređenjem na skali politička ljevica-desnica u smjeru političke desnice. Između SDO i religioznosti se ne očekuje povezanost.


U predistraživanju bismo na hrvatski prevedene skale za mjerenje SDO i makijavelizma primijenili na prigodnom uzorku, kako bismo provjerili razumljivost prijevoda te ustanovili ukupno trajanje primjene instrumenata. Glavno istraživanje će biti provedeno na nacionalno reprezentativnom uzorku (N=1000) sudionika starijih od 15 godina, metodom ispunjavanja upitnika u kućanstvima sudionika. Anketari jedne istraživačke agencije će tijekom provedbe terenskog istraživanja objasniti sudionicima način ispunjavanja upitnika, a sudionici će dobiti i pisanu uputu. Sudionici će ispunjavati prevedenu SDO6 skalu (Sidanius i Pratto, 1999), Ljestvicu ključnih društvenih pitanja (Milas, 1998) te prevedenu ljestvicu makijavelizma MACH IV (Christie i Geis, 1970a). Osim toga, sudionici će iskazati preferenciju prema političkim strankama, političku orijentaciju, ocijeniti grupni status nekih društvenih grupa u Hrvatskoj, te dati sociodemografske podatke (spol, dob, zanimanje, socijalni status, etnička i vjerska pripadnost). 


Razliku u stupnju SDO među različitim grupama sudionika ispitat ćemo analizom varijance, regresijskom analizom utvrdit ćemo doprinos pojedinih sociodemografskih varijabli SDO, faktorskom analizom provjerit ćemo dimenzionalnost SDO6 skale, a korelacijskom analizom povezanost rezultata na SDO6 skali s rezultatom na skali makijavelizma i ključnih društvenih pitanja.

RAZVOJ METODOLOGIJE ZA EVALUACIJU UPOTREBLJIVOSTI INTERNET PORTALA

Istraživanje upotrebljivosti označava mjerenje lakoće interakcije ljudi s raznim uređajima, alatima i sustavima stvorenima od ljudi. Aspekt upotrebljivosti je posebno zanimljiv zbog svoje važnosti u dizajniranju svih oblika novih medija, ali i zbog značajne uloge psihologijske metodologije u području interakcije čovjeka i računala. Internet portali opće namjene odabrani su zbog njihovog sadržaja koji je zanimljiv najširem krugu korisnika i prema istraživanjima najčešće su posjećivane internet stranice. Suvremeni procesi dizajniranja web portala nužno uključuju evaluacijski dio. Zbog niza različitih metodoloških pristupa u postupku vrednovanja upotrebljivosti, ovo bi istraživanje trebalo pridonijeti upravo preciznijem definiranju, kako teorijske tako i metodološke, podloge za evaluaciju upotrebljivosti hrvatskih internet stranica. Zanimljivo je kao početno istraživanje i dati će neke informacije koje su specifične za hrvatski kontekst, te bi u tome trebala biti vrijednost i znanstveni doprinos samog istraživanja.


Cilj je ovog istraživanja vrednovati upotrebljivost hrvatskih internet portala opće namjene tako da se kroz rad različitih grupa ispitanika provjeri odnos kvalitete dizajna među najposjećenijim hrvatskim portalima. Preko više mjera upotrebljivosti provjerava se odnos u uratku i u doživljajima ispitanika. Također se uz pomoć stručnjaka iz područja upotrebljivosti utvrđuje u kojoj mjeri hrvatski internet portali udovoljavaju smjernicama ili principima dobrog dizajna. Tri su problema istraživanja: 1) ispitati atribute upotrebljivosti za 4 najposjećenija hrvatska internet portala opće namjene, 2) ispitati razlike u atributima upotrebljivosti među različitim grupama ispitanika i 3) ispitati zadovoljenje smjernica ili principa dobrog dizajna za 4 najposjećenija hrvatska internet portala opće namjene.
Ispitanici će biti podijeljeni u 6 skupina od pet ispitanika/ispitanica i to:
a)
mladi (13-18 godina),

b)
studenti web oblikovanja,

c)
stariji ispitanici (>50 godina),

d)
informatički stručnjaci koji izrađuju web stranice,

e)
marketinški stručnjaci (koji u novije vrijeme igraju glavnu ulogu u idejnom kreiranju web stranica), i

f)  ispitanici mlađe srednje dobi (25-40 godina), koji prema istraživanjima najviše vremena provode na internetu, a od toga najviše posjećuju upravo portale.

Posebnu grupu ispitanika sačinjavali bi stručnjaci u području upotrebljivosti, njih 3 do 4, koji će procijeniti u kojoj mjeri dizajn odabrana 4 hrvatska internet portala udovoljava smjernicama dobrog dizajna.

Za postupak vrednovanja odabrana su 4, prema istraživanju tržišta, najposjećenija hrvatska internet portala opće namjene: iskon.hr, index.hr, vip.hr i t-com.hr.

Tok istraživanja je podijeljen u 3 dijela prema slijedu provođenja:

1)
Ispitivanje korisnika u kojem svi ispitanici imaju po tri specificirana zadatka koja moraju obaviti korištenjem internet portala, pri čemu se mjeri brzina i točnost uratka;

2)
Upitnik upotrebljivosti od 20 čestica koji mjeri subjektivni doživljaj rada sa portalima u 4 kategorije: jednostavnost korištenja, učinkovitost, stupanj zadovoljstva i osjećaji korisnika.

3)
Intervju polustrukturiranog tipa.

Ispitivanje se provodi individualno, 30-40 minuta po ispitaniku, na računalu koje ima opremu i programsku podršku za bilježenje rezultata ispitanika pri obavljanju zadataka (snimanje zaslona).

Za odgovor na prvi problem provesti će se analiza varijance za zavisne skupine ispitanika, i to posebno za sve tri dimenzije upotrebljivosti koje se mjere u ovom istraživanju (brzina uratka, točnost i subjektivni doživljaj). U slučaju odbacivanja hipoteze o nepostojanju razlike među portalima moći će ih se rangirati prema kvaliteti i ukazati na nedostatke i moguća poboljšanja njihovog dizajna.

Kod drugog problema ispitat će se više razlika među grupama. Zajednički rezultati, na tri dimenzije upotrebljivosti, grupa a), c) i f) usporediti će se sa zajedničkim rezultatima grupa b), d) i e). Statistička značajnost razlike provjeriti će se t-testom za male nezavisne uzorke. Time će se provjeriti postoji li razlika u uratku, točnosti i subjektivnom doživljaju između skupina koje se razlikuju po stručnosti, tj. upoznatosti sa izradom samih portala.

Usporedbom rezultata grupe mladih ispitanika sa grupom starijih pokušati će se dokazati očekivano postojanje razlike u korist mladih, tj. generacijski tehnološki jaz.

Analizom rezultata stručnjaka u području upotrebljivosti odgovoriti će se na treći problem. Posebno zanimljivo će biti usporediti slaganje u rangiranju portala između ispitanika koji nisu upoznati sa zakonitostima iz područja upotrebljivosti sa stručnjacima iz tog područja koji se duži niz godina bave upravo tim problemima.

Sinopsis magistarskoga rada

PRILOG VALIDACIJI KONSTRUKTA SAMOREGULACIJE UČENJA

U okviru psihologije obrazovanja, interes za samoregulirano učenje rezultirao je većim brojem modela, koji pretpostavljaju postojanje bar tri područja samoregulacije pri učenju: samoregulaciju kognicije, motivacije i ponašanja. Međutim, empirijske provjere ove teorijski pretpostavljene strukture teško je pronaći. Istraživanja se međusobno znatno razlikuju po tome koje varijable, odnosno aspekte samoregulacije ispituju, što vodi teškoćama u pokušajima integriranja rezultata i donošenja zaključaka o tome što zapravo čini samoregulaciju učenja. U istom smislu, jednako relevantno pitanje jest odrediti i što ovaj konstrukt ne obuhvaća. Ovo se osobito odnosi na korištenje strategija učenja i motivaciju. Zanimljivo je, također, da nije utvrđeno doprinosi li korištenje strategija samoregulacije objašnjenju varijabiliteta u mjerama postignuća.  

Cilj ovog istraživanja jest pokušaj validacije konstrukta samoregulacije učenja, u smislu ispitivanja njegove unutarnje strukture, odnosa prema nekim srodnim konstruktima i odabranom kriteriju postignuća u učenju. U skladu s tim problemi ovog istraživanja su: (1) Ispitati strukturu (dimenzionalnost) samoregulacije učenja; (2) Ispitati odnose samoregulacije učenja i srodnih konstrukata motivacije i strategija učenja; (3) Ispitati mogućnost predviđanja postignuća u učenju na temelju dimenzija motivacije, strategija učenja i samoregulacije učenja. 


Istraživanje će se provesti na prigodnom uzorku ispitanika – studenata prve godine Pedagoškog fakulteta u Bihaću. Najprije će se provesti predispitivanje s ciljem izrade i adaptacije potrebnih upitnika: Upitnika o strategijama samoregulacije motivacije za učenje (Wolters, 1999) i instrumenta za ispitivanje motivacije za učenje (MSLQ, Pintrich, Smith, Garcia, McKeachie, 1993). Glavnim istraživanjem obuhvatit će se oko 250 sudionika, koji bi nakon pismenog ispita (zbog teorijski pretpostavljene situacijske i kontekstualne uvjetovanosti samoregulacije) popunili sljedeće upitnike s ciljem prikupljanja podataka o navedenim varijablama: Upitnik o strategijama samoregulacije motivacije za učenje (samoregulacija motivacije), hrvatska verzija Upitnika za ispitivanje strategija učenja u studiju (LIST, samoregulacija ponašanja, samoregulacija kognicije, strategije učenja; Wild i Schiefele, 1994, Sorić, Palekčić 2002), MSLQ (motivacija za učenje). Nakon ispita će se prikupiti podaci o uspjehu na ispitu. 

Od tehnika analize podataka planiramo koristiti postupke eksploratorne i konfirmatorne faktorske analize, bivarijatne i višestruke korelacijske analize, te hijerarhijske regresijske analize. 

Očekujemo da će rezultati ovog istraživanja omogućiti stjecanje jasnijeg uvida u prirodu konstrukta samoregulacije učenja i njegove uloge akademskom postignuću, dok se potencijalno praktično značenje vezuje za primjenu spoznaja u organizaciji učenja i poučavanja. 

Datum: 15.09.2006.

POKUŠAJ LOKACIRANJA REGULATORA RITMA KOD REPETITIVNOG RADA U UVJETIMA NAMETNUTOG I SLOBODNOG RITMA RADA 

Uvod:

Nametnuti ritam rada se obično smatra stresorom, a njegovi efekti na čovjeka istraživani su u laboratorijskim i industrijskim uvjetima. Pregledom tih istraživanja dolazi se do zaključka kako nema suglasnosti u odgovoru na pitanje da li nametnuti ritam rada, u odnosu na slobodni, predstavlja dodatni stresor ili ne. Naime, u nekim istraživanjima dobivene su intenzivnije fiziološke reakcije u uvjetima nametnutog ritma, a u nekima u uvjetima slobodnog ritma. Pri određivanju razine fizioloških promjena u većem broju istraživanja praćene su promjene u srčanoj (R-R intervali) i nešto rjeđe u kortikalnoj (EEG) aktivnosti. Rezultati istraživanja općenito pokazuju da se R-R intervali i njihov varijabilitet smanjuju pri povećanju radnih opterećenja. Dinamiku kortikalnih promjena moguće je pratiti putem promjena EEG-a i njihove lokacije. Iako u nekim istraživanjima psihofiziološki indikatori ukazuju da je rad u uvjetima nametnutog ritma manje stresan od rada u uvjetima slobodnog ritma, rezultati velikog broja istraživanja pokazuju manji stupanj zadovoljstva poslom, te povećan broj kardiovaskularnih i psihosomatskih oboljenja kod radnika s nametnutim ritmom rada.

Kod identičnih repetitivnih poslova, s istim učinkom u jedinici vremena, jedina moguća razlika (kako neki autori sugeriraju) između nametnutog i slobodnog ritma rada može biti u mehanizmu koji regulira radni ritam. Kod nametnutog ritma rada to je evidentno stroj, dok bi kod slobodnog ritma rada to trebao biti neki neuralni centar. Manenica (1977) stoga sugerira postojanje centralnog regulatora (mehanizma) koji daje ritam u uvjetima slobodnog ritma rada, dok u situaciji nametnutog ritma njegovu ulogu preuzima stroj. Shodno tome, efekti ovih dviju vrsta rada na R-R intervale i njihov varijabilitet, kao i na EEG trebali bi biti različiti.

Cilj ovog istraživanja je pokušati locirati centralni regulator ritma rada na osnovi razlika u EEG-u ispitanika za vrijeme izvođenja istog zadatka u uvjetima slobodnog i nametnutog ritma rada.

Problemi:

1. Utvrditi razlike u lokaciji, amplitudi i spektralnoj kompoziciji EEG-a u motoričkim područjima u uvjetima rada s nametnutim i slobodnim ritmom.

2. Na osnovi promjena u veličini i dinamici R-R intervala (sinus aritmija) te subjektivnih procjena težine zadataka ispitanika u uvjetima nametnutog i slobodnog ritma rada, utvrditi eventualne razlike u stresnosti dviju vrsta rada. 


Hipoteze:

1. Aktivnost centralnog regulatora radnog ritma u uvjetima rada sa slobodnim ritmom dovest će do promjena u EEG-u u primarnim i/ili sekundarnim motoričkim područjima, u usporedbi s radom pod nametnutim ritmom.

2.  Funkciju regulatora ritma u uvjetima nametnutog ritma rada preuzima stroj, čime se umanjuje radno opterećenje za dio mentalne komponente rada. Ova razlika u ukupnom radnom opterećenju između slobodnog i nametnutog ritma rada, odrazit će se na parametrima R-R intervala.

U ispitivanju će sudjelovati 12 ispitanika, dešnjaka, istog spola, izjednačenih po dobi. Primjenom kompjuteriziranog višekanalnog poligrafskog sustava PowerLab simultano će se pratiti EKG i EEG aktivnost za vrijeme obavljanja rada istog vremenskog trajanja, u uvjetima nametnutog i slobodnog ritma rada. Ispitanici će obavljati lagani repetitivan zadatak, koji će uključivati sastavljanje elemenata u određenu formu. U uvjetima nametnutog ritma ovaj zadatak će se obavljati na pomičnoj traci, a sam ritam rada bit će prilagođen svakom ispitaniku na osnovi njegovog individualnog prosječnog učinka u uvjetima slobodnog ritma. Time će ukupni učinak u dvije situacije biti izjednačen. Nakon što obavi zadatak ispitanik će na višedimenzionalnoj skali procijeniti opterećenje zadatkom. 

Glavne zavisne varijable u istraživanju bit će promjene u EKG-u i EEG-u, a glavna nezavisna varijabla biti će način izvođenja zadatka (nametnuti i slobodni ritam rada).

Glavnina obrade rezultata uključivat će linearne i nelinearne analize vremenskih serija, koje omogućuju kvantifikaciju i opis dinamike sustava u funkciji vremena.

26. rujna 2006.

KREATIVNOST OSNOVNOŠKOLSKE DJECE U RAZLIČITIM PODRUČJIMA 

U FUNKCIJI DOBI


Kreativno ponašanje se može opaziti u raznim područjima ljudskih aktivnosti. Trenutno je najkontraverznije pitanje u istraživanju kreativnosti je li kreativnost sadržajno općenita ili sadržajno specifična. Recentna istraživanja pružaju potporu za obje pozicije. Vrlo je zanimljivo stoga pitanje strukture kreativnog ponašanja po domenama, a posebice u razvojnom kontekstu. Komponentni model kreativnosti Terese Amabile (1983) poslužit će kao teorijska podloga u osnovi ovog istraživanja. Određivanje je li kreativnost u jednom području neovisna o kreativnosti u drugom području ima brojne implikacije za proučavanje kreativnosti i za izradu obrazovnih programa koji nastoje stimulirati, potaknuti ili održati učenikove kreativne sposobnosti. Teorijska važnost ovog rada je u mogućnosti pružanja uvida u razvoj kreativnog ponašanja u funkciji područja i dobi, te objašnjenja zašto određene mjere kreativnosti imaju nisku povezanost s kreativnim postignućem. Naime, većina mjera kreativnosti polazi od postavki da je kreativnost općenita, odnosno neovisna o domeni stvaranja. 

Problemi istraživanja su: a) odgovoriti na pitanje općenitosti odnosno specifičnosti kreativnog ponašanja za područja stvaranja i b) ispitati razlike u vrsti i učestalosti kreativnih ponašanja s obzirom na spol u funkciji dobi. 

Hipoteze su: a) kreativna ponašanja djece pokrivaju nekoliko različitih područja kreativnosti (umjetnička, znanstvena, svakodnevna), b) kreativno ponašanje pokazuje specijalizaciju na jednu ili manji broj srodnih aktivnosti unutar područja u funkciji spola i dobi, c) područja predstavljaju faktorski i sadržajno razlučiva ponašanja, d) kreativna ponašanja izražena u jednom području su umjereno pozitivno povezana s kreativnim ponašanjima u ostalim područjima. 

Za potrebe ovog istraživanja prvo će se konstruirati instrument za učenička kreativna ponašanja pri čemu će sudionici biti učenici, roditelji, učitelji, pedagozi i psiholozi. Prateći induktivnu strategiju konstrukcije instrumenta i frekvencijski pristup pri istraživanju ličnosti iz ovih će pet različitih izvora biti prikupljena velika početna lista konkretnih oblika kreativnog ponašanja djece. Nakon jezičnog ujednačavanja, izbacivanja ponavljanja i lektoriranja sva će ponašanja biti procijenjena po svojoj tipičnosti za kreativnost (60 kompetentnih procjenjivača).

Kako bi se utvrdile mjerne karakteristike tako sastavljene Skale kreativnog ponašanja, bit će provedeno predistraživanje na 300 učenika osnovne škole u kojem će se radi validacije  prikupiti  i drugi mogući indikatori kreativnosti (vršnjačke nominacije, Test alternativnih upotreba (Christensen, Guilford, Merrifield i Wilson,1960; Perica, 1996), i Lista kreativnih osobina (Proctor i Burnett, 2004)). 
Konačnom će Skalom set proučavanog dječjeg ponašanja biti ograničen na manji broj za kreativnost visoko indikativnih oblika za koje će se utvrditi frekvencija, struktura i razlike pojavljivanja na prigodnom uzorku učenika 3., 5. i 7. razreda osnovne škole (N = 900). Prikupljanje podataka je anonimno, a sudjelovanje dobrovoljno. Pri obradi podataka koristit će se deskriptivni statistički postupci, korelacije, faktorska analiza, hijerarhijska klaster analiza i analiza varijance.

PRILAGODBA ADOLESCENATA NA MALIGNU BOLEST: PROVJERA NEKIH POSTAVKI WALLANDER I VARNIJEVOG MODELA PRILAGODBE

Jedan od modela koji nastoji organizirati sustavna istraživanja korelata prilagodbe na kronična stanja je model Wallandera i Varnija (1992). U sklopu njihovog integrativnog modela polazi se od pretpostavke o postojanju velikog broja faktora koji sudjeluju u prilagodbi na kroničnu bolest i oni se promatraju u okviru rizično-zaštitnih faktora. Rizični faktori poput parametara bolesti, funkcionalne nezavisnosti i psihosocijalnog stresa prema teorijskom modelu Wallandera i Varnija utječu na prilagodbu kronično bolesne djece, ali je njihov utjecaj pod utjecajem moderator varijabli odnosno zaštitnih faktora poput intrapersonalnih i socioekoloških faktora te procesiranje stresa. Provođenjem istraživanja upravo na oboljeloj djeci te zahvaćanjem više skupina relevantnih varijabli i njihovih interakcija važno je ne samo zbog razvijanja teorijskih modela i razumijevanja mehanizama u osnovi prilagodbe na kronične bolesti, već i radi identificiranja one djece koja su u povećanom riziku za pojavu ozbiljnijih problema u prilagodbi.

PROBLEMI I HIPOTEZE

1. Provjeriti kakav je odnos između ozbiljnosti bolesti i prilagodbe djeteta na bolest te utvrditi jesu li funkcionalna nezavisnost djeteta u obavljanju svakodnevnih aktivnosti i psihosocijalni stres medijator varijable između ozbiljnosti bolesti i prilagodbe.

Hipoteza:

Ozbiljnost bolesti bit će povezana s psihološkom prilagodbom djeteta. Funkcionalna nezavisnost i psihosocijalni stres bit će medijator varijable između ozbiljnosti bolesti i prilagodbe.

2. Utvrditi kakav je odnos između psihosocijalnog stresa vezanog uz bolest i prilagodbe djeteta te provjeriti jesu li strategije suočavanja moderator varijabla između psihosocijalnog stresa i prilagodbe na bolest.

Hipoteza: 

Psihosocijalni stres kojeg adolescenti doživljavaju (stres vezan uz bolest) će biti povezan s prilagodbom, ali će efekt biti moderiran strategijama suočavanja, na način da kod djece koja koriste aktivne strategije suočavanja psihosocijalni stres neće biti povezan s prilagodbom, dok će kod djece koja koriste pasivne strategije suočavanja, psihosocijalni stres biti povezan s lošijom prilagodbom.

3. Utvrditi doprinos samopoštovanja, nade, stupnja informiranosti, percipirane socijalne podrške i socioekonomskog statusa u objašnjavanju prilagodbe djeteta na bolest.

Hipoteza: 

Djeca koja imaju niže samopoštovanje, niži stupanj informiranosti, manje nade, manju percipiranu socijalnu podršku te koja žive u obiteljima nižeg socioekonomskog statusa imat će više simptoma anksioznosti i depresije.

SUDIONICI I POSTUPAK

Istraživanje će biti provedeno individualno na oko 50 sudionika u dobi između 13 i 18 godina s potvrđenom dijagnozom maligne bolesti. Od roditelja će se prikupiti informacije o funkcionalnoj nezavisnosti, socioekonomskom statusu i prilagodbi, a od liječnika o ozbiljnosti bolesti. S obzirom na veći broj skala koje djeca trebaju ispuniti, odnosno duljinu ispitivanja, istraživanje će se podijeliti u dva dijela. Primjena skala u svakom navratu trajat će oko 45 minuta, a provest će se u okviru redovite tjedne kontrole zdravstvenog stanja djece. Prije istraživanja od roditelja i djece će se zatražiti pristanak za sudjelovanje u istraživanju pri čemu će se objasniti svrha istraživanja i ponuditi im sve relevantne informacije (u skladu s Etičkim kodeksom istraživanja s djecom), uz napomenu da odbijanje sudjelovanja neće utjecati na skrb o djetetu.

VARIJABLE I INSTRUMENTI

U rizične faktore ubrajaju se: ozbiljnost bolesti, funkcionalna nezavisnost, psihosocijalni stres. Ozbiljnost bolesti operacionalizirana je rezultatom na Skali ozbiljnosti bolesti (Young-Salem i Prevatt, 2001.); funkcionalna nezavisnost rezultatom na Vineland skali adaptivnog ponašanja (Sparrow, Ball i Cicchetti, 1998.); psihosocijalni stres kao rezultat na ček listi Inventara stresora vezanih uz rak (Hockenbery-Eaton i sur., 1997.). Slijedeće varijable ubrajaju se u zaštitne faktore: samopoštovanje je operacionalizirano rezultatom na Coopersmithovoj skali samopoštovanja (prilagodili Bezinović i Lacković Grgin, 1990.); nada rezultatom na Skali nade za djecu (Snyder i sur., 1997.); stupanj informiranosti kao rezultat na Skali informiranosti o bolesti i tretmanu koja će biti konstruirana u svrhu istraživanja; socioekonomski status pomoću socijalne anamneze (Krznarić-Sučić, 1978.); percipirana socijalna podrška rezultatom na Skali percipirane socijalne podrške (Dubow i Pupačić, 1992.); suočavanje sa stresnim događajima rezultatom na Skali suočavanja sa stresom za djecu i adolescente (Vulić Prtorić, 2002.). 

Psihološka prilagodba operacionalizirana je rezultatom na Skali strahova i anksioznosti (Vulić Prtorić, 2003.) i Skali depresivnosti za djecu i adolescente (Vulić Prtorić, 2003.) te rezultatom na Skali procjene ponašanja djece koju ispunjavaju roditelji (Achenbach, 1991.).  

Pri odgovaranju na pojedine probleme istraživanja koristit će se, ovisno o broju ispitanika, korelacijske ili druge primjerene statističke analize.

PROVJERA MODELA VIŠEDIMENZIONALNE STRUKTURE  ZNANJA KOD UČENIKA SREDNJE ŠKOLE

Ideja za proučavanje ovog područja proizašla je iz percepcije nepostojanja znanstveno zasnovanih kriterija za procjenu znanja učenika. Proces ocjenjivanja najčešće se svodi na procjenjivanje činjeničnog znanja i reprodukciju naučenog. Pri ocjenjivanju znanja profesori često koriste subjektivne, implicitne definicije i kriterije za mjerenje i ocjenjivanje znanja. Objektivni testovi znanja donekle poboljšavaju ovakvu situaciju, izjednačavajući uvjete mjerenja za sve učenike, ali i dalje ostaje pitanje što ovi testovi mjere i kakvo znanje se procjenjuje njihovom primjenom.

Sustav dimenzija znanja testiran u ovom radu predložen je od I. J. Lernera (1978).

Poznavanje dimenzija znanja može doprinijeti podići kvalitetu obrazovnog procesa na više načina: 

· diferenciranjem procesa poučavanja i primjenom različitih metoda omogućilo bi se ciljano usvajanje znanja s predviđenim karakteristikama;

· mjerenje i ocjenjivanje znanja učenika i studenata bi se podiglo na kvalitativno viši nivo, primjenom zadataka namijenjenih mjerenju pojedinačnih dimenzija znanja;

· stjecanjem uvida u strukturu znanja i slabe točke u toj strukturi (slabije razvijene dimenzije) kod pojedinih učenika, stvorili bi se uvjeti za kvalitetniji individualni pristup u nastavi.

Cilj istraživanja je empirijska provjera teorijskog modela znanja I. J. Lernera. 

Problemi istraživanja:

1. Ispitati strukturu znanja kod učenika srednje škole.

2. Ispitati stupanj povezanosti svake od pet dimenzija s općom intelektualnom sposobnošću.

U istraživanju će se testirati model strukture znanja prikazan na slici i hipoteze koje iz modela proizlaze:

· pretpostavlja se visok stupanj povezanosti između manifestnih varijabli koje služe kao indikatori određenih dimenzija znanja i odgovarajućih latentnih varijabli;

· pretpostavlja se nizak stupanj povezanosti između latentnih varijabli;

· pretpostavlja se nizak stupanj povezanosti između zasićenosti znanja i opće intelektualne sposobnosti i visok stupanj povezanosti između dubine, strukturiranosti, uopćenosti i konkretnosti, s jedne, i opće intelektualne sposobnosti s druge strane.

Početni uzorak će sačinjavati 600 učenika treće godine srednje škole. Iz analize će biti isključeni ispitanici koji na skalama zasićenosti postignu manje od 30% točnih odgovora; na ostalim skalama, skupno gledano, postignu manje od 30% točnih odgovora; daju točne odgovore na sva postavljena pitanja.

Dimenzije znanja predstavljaju latentne varijable. Manifestne varijable su dijelovi testa znanja koji mjere pojedine dimenzije znanja. U istraživanju će se mjeriti i opća inteligencija, kako bi se:  

1. odredila njezina povezanost s dimenzijama znanja;

2. neutralizirao njezin utjecaj na kovariranje ostalih varijabli u jednom dijelu matematičkih i statističkih postupaka.

Za mjerenje manifestnih varijabli će se koristiti testovi znanja razvijeni za ovu prigodu.

Mjerenje opće inteligencije obavit će se testom Progresivne Matrice za napredne.

Testiranje modela će se izvesti primjenom postupka konfirmatorne faktorske analize. 

SUOČAVANJE S NEZAPOSLENOŠĆU: STRATEGIJE I PREDIKTORI

Modeli suočavanja s gubitkom posla polaze od Lazarusovog modela stresa i nastoje objasniti kako se pojedinci suočavaju s gubitkom posla, koji čimbenici utječu na suočavanje i njihovu međusobnu povezanost. Pretpostavka modela je da su resursi suočavanja povezani sa strategijama suočavanja preko varijabli kognitivne procjene. Polazište ovog istraživanja je model suočavanja s gubitkom posla Gowana, Riordana i Gatewooda (1999). Na temelju rezultata dosadašnjih istraživanja model smo razradili i nadopunili.

Cilj ovog istraživanja je testirati postavke predloženog modela. 

Problemi:

1. Ispitati strukturu strategija suočavanja s gubitkom posla.

2. Ispitati povezanost između resursa suočavanja i strategija suočavanja

3. Ispitati djelovanje kognitivne procjene gubitka posla kao medijacijske varijable.

Hipoteze:

1. Postoje dvije dimenzije suočavanja s gubitkom posla: suočavanje usmjereno na kontrolu i suočavanje usmjereno na izbjegavanje. 

2. Postoji povezanost resursa suočavanja i strategija suočavanja s gubitkom posla.

3. Postoji povezanost kognitivne procjene i strategija suočavanja. Varijable kognitivne procjene predstavljaju medijacijske varijable između resursa i strategija suočavanja.

Sudionici:

Istraživanje će biti provedeno na prigodnom uzorku od 300 registriranih nezaposlenih osoba prijavljenih na Zavodu za zapošljavanje, različitih socio-demografskih i radnih karakteristika, ali samo one koje su već bile zaposlene pa su izgubile posao. 

Postupak:

Ispitivanje će biti provedeno u Hrvatskom zavodu za zapošljavanje u vrijeme redovitog mjesečnog javljanja nezaposlenih osoba.

Instrumenti:

Prediktorske varijable. resursi suočavanja. Ljestvice za ispitivanje socijalne podrške i financijskog stanja nezaposlenih korištene u istraživanju nezaposlenosti u Hrvatskoj (Galešić, Maslić Seršić i Šverko, 2003), ljestvica zaokupljenosti poslom Warra i sur. (1979), ljestvica samoefikasnosti u traženju posla (Ryan i Vinokur, 1987) i ljestvica bazičnog samovrednovanja  (eng. «The Core Self-Evaluation Scale», Judge i sur., 2003). Namjera traženja posla ispitat će se jednom česticom (Vinokur i Schul, 2002).

Medijacijske varijable: kognitivna procjena. Za ispitivanje intenziteta stresa koristit će se adaptirana lista percipiranih prijetnji od nezaposlenosti (Payne, Warr i Hartley, 1984). Reverzibilnost će biti procijenjena s dvije čestice (Gowan, Riordan i Gatewood, 1999).

Kriterijske varijable: strategije suočavanja. Adaptirana ljestvica suočavanja s gubitkom posla Kinickog i Latacka (1990).


Analiza podataka:

Tehnike eksploratornih faktorskih analiza i tehnike hijerarhijskih regresijskih analiza, pri čemu će u prvom koraku biti unošene sociodemografske varijable, u drugom koraku resursi suočavanja, a u trećem varijable kognitivne procjene. 

Rezultati dobiveni ovim istraživanjem trebali bi pridonijeti razumijevanju strategija suočavanja s gubitkom posla te pridonijeti osmišljavanju progama pomoći nezaposlenima.

OBILJEŽJA MLADIH S RANIM I KASNIM JAVLJANJEM DEVIJANTNOG I DELINKVENTNOG PONAŠANJA


Devijantno i delinkventno ponašanje mladih ima negativne posljedice za društvo, ali i za mlade koji se tako ponašaju i njihove obitelji. Stoga je važno razumijeti okolnosti razvoja ovog ponašanja, kao i različite razvojne puteve tog ponašanja. U okviru socijalno-interakcionističkog pristupa, teorija prisile (Patterson, Reid i Dishion, 1992) razlikuje dva  načina razvoja mladih s obzirom na vrijeme javljanja devijantnog i delinkventnog ponašanja. Kod mladih s ranim javljanjem devijantnog i delinkventnog ponašanja (prije 14. godine), već u ranoj dobi se kroz interakcije u obitelji potiče usvajanje agresivnih, a kasnije i antisocijalnih i delinkventnih ponašanja (Dishion i Patterson, 1997). Nedostatak roditeljskog nadzora i neadekvatni načini discipliniranja ove mlade čine podložnijim utjecaju delinkventnih vršnjaka. S obzirom na ranu dob u kojoj se počinju devijantno i delinkvnentno ponašati, kao i na nedostatak pozitivnih resursa, postoji povećana opasnost da se ovi mladi cijeli svoj život kriminalno ponašaju. Mladi s kasnim javljanjem devijantnog i delinkventnog ponašanja se tako počinju ponašati početkom adolescencije, te je kod njih ponašanje ove vrste najčešće ograničeno na to razdoblje (Patterson i Yoerger, 2003). U ovoj skupini je za očekivati da je najznačajniji doprinos ponašanje delinkventnih vršnjaka, te da se nadzor roditelja smanjuje tek početkom adolescencije. Ovim istraživanjem se nastoji provjeriti mogu li se retrospektivno razlikovati skupine s obzirom na dob javljanja delinkventnog ponašanja, te provjeriti postoje li različiti doprinosi roditeljskih i vršnjačkih osobina ovom ponašanju. 

Cilj ovog rada je provjeriti povezanost dobi javljanja delinkventnog ponašanja s  izraženošću problema u ponašanju adolescenata, osobinama njihovih obitelji, osobito osobinama roditeljskog ponašanja (discipliniranje i nadzor, te prihvaćanje i odbacivanje),  te obilježjima vršnjačke skupine  (članovi vršnjačke grupe koji se i sami delinkventno ponašaju, učestalost razgovora o kršenju normi, dob uključivanja u devijantnu vršnjačku skupinu). Problemi istraživanja obuhvatit će (1) provjeru postojanja razlike među adolescentima različitog devijantnog i delinkventnog statusa u simptomima problema u ponašanju, roditeljskom ponašanju i obilježjima vršnjačke skupine i (2) utvrđivanje specifičnog doprinosa prediktorskih varijabli ovom ponašanju. Očekuje se da će se sve skupine međusobno razlikovati po simptomima problema u ponašanju, roditeljskom ponašanju i obilježjima vršnjačke skupine, pri čemu će skupina bez devijantnog i delinkventnog ponašanja imati najmanje problema u ponašanju, te najpovoljnije roditeljsko ponašanje i vršnjačku skupinu s najprilagođenijim osobinama, dok će skupina s ranim javljanjem imati najviše problema u ponašanju, najnepovoljnije roditeljsko ponašanje i njihovi prijatelji će imati najrizičnije ponašanje, a skupina s kasnim javljanjem delinkventnog ponašanja će s obzirom na varijable manifestiranih problema u ponašanju, roditeljskog ponašanja i obilježja vršnjačke grupe, odnosno nepovoljnosti tih varijabli biti između skupine s ranim javljanjem i skupine bez devijantnog i delinkventnog ponašanja. Nadalje, očekujemo da su sve promatrane varijable - roditeljskog nadzora, pozitivnog i negativnog discipliniranja, roditeljskog prihvaćanja/odbijanja, te obilježja primarne vršnjačke grupe - značajno povezani s pojavom devijantnog i delinkventnog ponašanja. Postavljena je i hipoteza o različitim specifičnim doprinosima roditeljskih i vršnjačkih osobina  skupinama s ranim i kasnim javljanjem delinkvnentnog ponašanja. U skupini s ranim javljanjem, očekuje se najznačajniji doprinos  roditeljskog nadzora i discipliniranja. U skupini s kasnim javljanjem delinkventnom ponašanju bi najznačajnije doprinosilo druženje s delinkventnim vršnjacima


Istraživanje će se provesti na uzorku od oko 1000 mladića u dobi od 16 do 18 godina, polaznika 3. i 4. razreda srednjih strukovnih škola. Očekuje se da će u skupini s ranim javljanjem delinkventnog ponašanja biti oko 100-200 sudionika, u skupini s kasnim javljanjem oko 150-300 sudionika, a da će oko 500-750 sudionika činiti skupinu bez devijantnog i delinkventnog ponašanja (Fergusson, Horwood i Nagin, (2000) i Ricijaš, (2006).  Podaci će se prikupljati skupno, putem upitnika, u razredima škola koje učenici pohađaju. Koristit će se sljedeći upitnici: Upitnik sociodemografskih podataka, Upitnik samoiskaza devijantnog i delinkventnog ponašanja (prilagođeni oblik upitnika M. Ajduković iz 1982), Samoprocjena ponašanja mladih  (Achenbach, 1991), Upitnik roditeljskog ponašanja (Brković, Keresteš, Kuterovac Jagodić i Lugomer-Armano, 2005) i Upitnik o obilježjima vršnjačke skupine koji će biti  konstruiran tijekom predistraživanja. Po prikupljanju podataka, na temelju podataka iz Upitnika samoiskaza devijantnog i delinkventnog ponašanja formirati će se skupine s ranim i s kasnim javljanjem delinkventnog ponašanja i skupina koja ne manifestira delinkventno ponašanje. Prediktorske varijable su roditeljski nadzor, pozitivno i negativno discipliniranje, roditeljsko prihvaćanje-odbijanje, odnos s vršnjacima i sociodemografski podaci. Kriterijska varijabla je devijantno i delinkventno ponašanje mladih. U ovom istraživanju će se koristiti sljedeći načini analize podataka: složene analize varijance, višestruke regresijske analize, hijerarhijske regresijske analize i diskriminacijske analize.

POVEZANOSTI IMPLICITNIH I EKSPLICITNIH MJERA DJEČJIH STAVOVA

Stav se definira kao psihička tendencija koja se manifestira evaluacijom nekog objekta kao pozitivnog ili negativnog (Eagly i Chaiken, 1993) i ima centralno mjesto u socijalnoj psihologiji pri pokušaju objašnjenja ljudskog ponašanja. Raniji modeli odnosa stav-ponašanje (Fishbein i Ajzen, 1977; Wicklund, 1975) raspravljali su o aktivnom, kontroliranom djelovanju stava na ponašanje i pri ispitivanju stavova koristili tzv. klasične, eksplicitne metode utemeljene na samoiskazu sudionika. Suprotno njima, modeli dualnih procesa (Devine, 1989; Fazio, 1999) tvrde da osim svjesnog djelovanja stava na odluku o ponašanju postoje i automatski utjecaji stava na ponašanje. Zadnjih dvadesetak godina razvijen je zavidan broj metoda i tehnika (Test implicitnih asocijacija, Postupak udešavanja) kojima je cilj zahvatiti te automatske evaluacije koje se pojavljuju bez potpune svjesnosti ili kontrole subjekta (Greenwald i Banaji, 1995). Tako dobivene mjere stava trebale bi biti oslobođene utjecaja socijalne poželjnosti odgovora (Fazio i Olson, 2002). Dosadašnja istraživanja ne daju konzistentne rezultate o odnosu implicitnih i eksplicitnih mjera stavova i relativno je malo takvih istraživanja na dječjoj populaciji. Budući da su stavovi i njihovo izražavanje ovisni i o socijalnim normama u društvu, namjera nam je prevesti instrumente i primijeniti ih na hrvatskoj populaciji. 

Cilj planiranog istraživanja je utvrditi da li kod djece postoji povezanost implicitnih i eksplicitnih mjera stavova te definirati faktore koji bi mogli djelovati na veličinu te povezanosti (spol, objekt stava, kontakt s objektom stava, namjera kontakta s objektom stava). 

Problemi su:

· Ispitati da li postoji povezanost implicitnih i eksplicitnih mjera stavova za različite objekte stavova (Romi-neRomi, stari-mladi). 

Veća povezanost između implicitnih i eksplicitnih mjera trebala bi se dobiti kad se ispituju stavovi prema socijalno neosjetljivim temama, a manja kad se ispituju socijalno osjetljive teme (Fazio i Olson, 2003).

· Ispitati postoji li razlika u povezanosti implicitnih i eksplicitnih mjera stavova kod sudionika s različitom tendencijom davanja socijalno poželjnih odgovora. 

Kod sudionika s tenedencijom davanja socijalno poželjnih odgovora povezanost između ovim mjera stavova bit će manja, nego kod sudionika koji nemaju tu tendenciju (Hoffman i sur., 2005).

· Ispitati postoji li utjecaj spola na povezanost implicitnih i eksplicitnih mjera stavova.

Ispitivanja pomoću eksplicitnih mjera ukazuju na negativnije stavove muških sudionika prema različitim vanjskim grupama, dok na implicitnim mjerama nisu nađene razlike.

· Ispitati da li se sudionici koji se razlikuju prema mjeri bihevioralne namjere ostvarivanja kontakta (ili već ostvarenog kontakta) s objektima stavova razlikuju s obzirom na povezanost implicitnih i eksplicitnih mjera stavova. 

Namjera uspostavljanja kontakta ili već ostvareni kontakt s pripadnicima skupina prema kojim se ispituju stavovi, imat će utjecaja na povezanost tih mjera stavova.

· Ispitati da li razvoj sudionika djeluje na stabilnost ili promjene u povezanosti implicitnih i eksplicitnih mjera stavova. 

Nije provedeno longitudinalno istraživanje koje bi proučavalo stabilnost implicitnih mjera stavova, pa nas zanimaju eventualne promjene.

Istraživanje bi bilo provedeno na prigodnom uzorku od oko 200 učenika osnovne škole (7. razred). Koristili bi se instrumenti: Test implicitnih asocijacija (Greenwald, McGhee i Schwartz, 1998), Crandallova skala socijalne poželjnosti za djecu (Crandall, 1975; Carifio, 1994), Modificirana skala za ispitivanje stavova (Doyle i Abud, 1995), mjera uspostavljenih kontakata te mjera namjere uspostavljanja kontakta sa pripadnicima različitih socijalnih skupina. Planirano je predistraživanje radi prevođenja i adaptacije navedenih instrumenata. Istraživanje je longitudinalno, u intervalu od godine dana sudionici bi dva puta popunili navedene instrumente. Na dobivenim podacima izvršila bi se analiza deskriptivnih parametara, provjera pouzdanosti za korištene mjerne instrumente, analiza varijance, korelacijske i regresijske analize.

PERFEKCIONIZAM I OPSESIVNO KOMPULZIVNI SIMPTOMI KOD OBOLJELIH OD POREMEĆAJA HRANJENJA


Poremećaje hranjenja (prvenstveno anoreksiju i bulimiju nervozu) karakterizira izrazita zaokupljenost izgledom vlastita tijela, tjelesnom težinom i prehranom. Osobe opsesivno razmišljaju o hrani, tjelesnoj težini i izgledu, nastojeći zadržati svoju ideju idealnog izgleda uključuju se u niz kompenzacijskih neprilagođenih ponašanja. Perfekcionizam i opsesivnost su centralne crte poremećaja hranjenja, ali priroda njihova odnosa  još uvijek nije u potpunosti poznata. Neka su tranzverzalna istraživanja pokazala da oboljeli od poremećaja hranjenja s izraženim opsesivno kompulzivnim simptomima imaju visoki perfekcionizam dok neke prospektivne i longitudinalne studije nisu potvrdile takav odnos. Ovaj  rad nastoji doprinijeti  objašnjenju odnosa opsesivno kompulzivnih simptoma, perfekcionizma i poremećaja hranjenja. Spoznaja da su perfekcionizam i opsesivno kompulzivni simptomi  prediktori i rizični faktori za poremećaje hranjenja omogućila bi lakše prepoznavanje rizičnih osoba u zajednici s tim obilježjima, te bi im se moglo adekvatno pristupiti  u smislu razvoja programa prevencije i učinkovitije terapije.

CILJ

Ovim radom želi se pojasniti uloga perfekcionizma i opsesivno kompulzivnih simptoma u nastanku poremećaja hranjenja.  Želi se ispitati nazočnost i intenzitet različitih aspekata perfekcionizma i opsesivno kompulzivnih simptoma kod osoba oboljelih od poremećaja hranjenja, te utvrditi prethodi li njihova pojava 
pojavi poremećaja hranjenja. 
PROBLEMI
1. Utvrditi razinu različitih aspekata perfekcionizma i opsesivno kompulzivnih simptoma kod osoba oboljelih od poremećaja hranjenja i usporediti je s perfekcionizmom i opsesivno kompulzivnim simptomima  psihijatrijski zdravih osoba, te utvrditi stupanj njihove povezanosti.

2. Utvrditi vremenski  redoslijed pojave opsesivno kompulzivnih simptoma i simptoma poremećaja hranjenja kod osoba oboljelih od poremećaja hranjenja.

3. Utvrditi kako se na temelju perfekcionizma i opsesivno kompulzivnih simptoma i vremenskog redoslijeda pojave opsesivno kompulzivnih simptoma može predviđati težina 
i frekvencija simptoma poremećaja hranjenja.
HIPOTEZE
1. Kod osoba oboljelih od poremećaja hranjenja očekuje se veća prisutnost perfekcionističkih  crta i opsesivno kompulzivnih simptoma  nego kod zdravih osoba.

2. Između simptoma poremećaja hranjenja, perfekcionizma  i opsesivno kompulzivnih simptoma  postojat će značajna pozitivna povezanost koja će biti veća kod osoba s dijagnozom poremećaja hranjenja nego što će to biti kod osoba bez psihijatrijske dijagnoze.

3. Očekuje se da će oboljeli od poremećaja hranjenja izvještavati da su im se opsesivno kompulzivni simptomi javili prije pojave dijagnosticiranog im  poremećaja hranjenja.

4. Očekuje se da će izraženost osobina perfekcionizma, opsesivno kompulzivnih simptoma i vremenski redoslijed pojave opsesivno kompulzivnih simptoma pozitivno doprinositi predviđanju razvoja poremećaja hranjenja, težini i frekvenciji simptoma tih poremećaja.

SUDIONICI

1. Klinička skupina: ženske osobe oboljele od poremećaja hranjenja, i to od anoreksije i bulimije nervoze, dobi 18 do 30 godina starosti. Njihov broj će se kretati između 30 i 40 sudionica.

2. Usporedna skupina: sudionici će biti ženske osobe  po dobi, socijalno ekonomskom statusu i stupnju obrazovanja uparene sa sudionicama  kliničke skupine. 

INSTRUMENTI

U istraživanju će se koristiti: Upitnik za procjenu poremećaja hranjenja (EDI-1, Garner i sur. 1983.), Frostova multidimenzionalna skala perfekcionizma (MPS, Frost i sur. 1990.), 

Maudsleyjev inventar opsesivno-kompulzivnih simptoma (MOCI, Hodgson i Rachman 1977.), Strukturirani klinički intervju za poremećaje s osi I iz DSM-IV- klinička verzija (SKID-I, First i sur. 2000.).

POSTUPAK

Sudionice istraživanja u sklopu kliničke skupine biti će regrutirane tijekom ambulantnog liječenja. Sve  sudionice će pismeno  ispunjati prethodno navedene instrumente, tipa papir olovka. Sa sudionicama  kliničke skupine  bit će proveden strukturirani klinički intervju, tijekom kojeg će biti postavljena odabrana pitanja iz Strukturiranog kliničkog intervjua za poremećaje s osi I iz DSM-IV (SKID-I).

STATISTIČKA ANALIZA

U svrhu obrade rezultata koristiti će se: deskriptivna statistika, parametrijski testovi za utvrđivanje povezanosti i razlika među rezultatima (t-test, analiza varijance, Pearsonov koeficijent korelacije), neparametrijski test ((2 test), multivarijantne analize  (diskriminacijska i regresijska analiza).

U Zagrebu, 1. 9.2006. godine.

PREDIKTORI POSTOPERATIVNIH PROMJENA U PONAŠANJU DJECE

Preoperativni period često je izrazito stresno razdoblje za djecu i njihove roditelje. Prevelika anksioznost i stres mogu zakočiti sposobnost djece da se nose s medicinskim postupcima, utječu na njihovu fizičku i psihičku dobrobit, potkrepljuju negativna ponašanja prema medicinskim postupcima, pojačavaju postoperativnu bol te doprinose razvoju postoperativnih maladaptivnih promjena u ponašanju (kasnije u tekstu: PMPP) (Ziegler i Prior, 1994). Temperament, dob, tip operacije, postoperativna bol te preoperativna anksioznost djeteta i roditelja značajni su prediktori spomenutih promjena u ponašanju (Kain, Mayes, O’Connor i Cicchetti, 1996). Istraživanja pokazuju da do PMPP dolazi u postotku koji varira od 28-88% te da incidencija njihova javljanja opada s protokom vremena. Većina anesteziologa ne daje sedativnu premedikaciju djeci koja idu na operaciju pod općom anestezijom (Kain, Mayes, Bell, Weisman, Hofstadter i Rimmar, 1997) iako je pozitivan efekt sedativne premedikacije na smanjenje preoperativne anksioznosti dokazan u mnogim istraživanjima. Vjerojatan razlog tome je nedostatak istraživanja o efektima sedativne premedikacije na postoperativnu bol i PMPP. Kako sedativna premedikacija djece nije rutinski postupak već ovisi o procjeni anesteziologa i dostupnosti sedativnih premedikanata takva su istraživanja ne samo opravdana nego i nužna. Njihovi rezultati mogu pomoći medicinskom osoblju i stručnim suradnicima u zbrinjavanju djece tijekom boravka u bolnici, roditeljima u postoperativnoj skrbi o djetetu u obiteljskom okruženju, no ponajviše samoj djeci da kroz stresno iskustvo hospitalizacije i operacije prođu lakše, s manje negativnih emocija i s manje PMPP. 

Cilj ovog istraživanja je utvrditi do kakvih specifičnih vrsta PMPP dolazi kod djece i koji su čimbenici povezani s njihovom pojavom. Od posebnog je interesa utvrditi učinak sedativne premedikacije na postoperativnu bol i PMPP. Problemi istraživanja su sljedeći: 1. Utvrditi povezanost postoperativne boli hospitalizirane djece sa spolom, ranijim hospitalizacijama i/ili operacijama, preoperativnom anksioznošću, kooperabilnošću tijekom indukcije u anesteziju i sedativnom premedikacijom; 2. Utvrditi povezanost PMPP hospitalizirane djece 2 tjedna i 2 mjeseca nakon operacije sa spolom, ranijim hospitalizacijama i/ili operacijama, preoperativnom anksioznošću, kooperabilnošću tijekom indukcije u anesteziju, sedativnom premedikacijom i postoperativnom boli; 3. Utvrditi razlike u izraženosti PMPP hospitalizirane djece 2 tjedna i 2 mjeseca nakon operacije. Hipoteze: 1. Postoperativna bol bit će veća kod djece s povišenom preoperativnom anksioznošću i slabijom kooperabilnošću kod indukcije u anesteziju te kod djece koja nisu sedativno premedicirana. Postojeća literatura ne omogućuje jednoznačnu pretpostavku o povezanosti postoperativne boli sa spolom djeteta i ranijim hospitalizacijama/operacijama. 2. PMPP bit će izraženije kod djece sa snažnijom postoperativnom boli, slabijom kooperabilnošću tijekom indukcije u anesteziju i višom preoperativnom anksioznošću, kao i kod one koja nisu sedativno premedicirana. Dječaci će pokazivati više eksternaliziranih, a djevojčice više internaliziranih PMPP. Nije moguće postaviti jednoznačnu hipotezu o povezanosti ranijih hospitalizacija/operacija s PMPP. 3. PMPP će biti značajno učestalije 2 tjedna nakon operacije u odnosu na njihovu incidenciju 2 mjeseca nakon operacije.

Sudionici: Istraživanjem će se obuhvatiti 150 djece predškolske dobi (4-7 god.) hospitalizirane na ORL odjelu Opće bolnice Karlovac. Djeca će prema slučaju biti raspoređena u dvije skupine: djeca iz prve (eksperimentalne) skupine preoperativno će primiti analgetik i sedativnu premedikaciju, dok će djeca iz druge (kontrolne) skupine preoperativno primiti samo analgetik. Postupak: Dva tjedna prije operacije te na dan prijema u bolnicu selekcijska je faza istraživanja. Na dan operacije, prije medikacije, vrši se samoprocjena anksioznosti djece. Nakon medikacije te prilikom odvajanja u preoperativno pripremno područje procjenu anksioznosti djece vrši medicinska sestra/tehničar. Kooperabilnost tijekom indukcije u anesteziju procjenjuje se u operacijskoj sali od strane liječnika (anesteziologa). Nakon operacije, tijekom faze buđenja (u sobi za buđenje), medicinska sestra/tehničar procjenjuju postoperativnu bol djeteta. Prilikom smještanja na odjel vrši se samoprocjena boli djeteta. Dva tjedna i dva mjeseca nakon operacije roditelji procjenjuju PMPP djeteta. Instrumenti: U ovom istraživanju koristit će se sljedeći instrumenti - Anamnestički list (konstruiran za svrhe ovog istraživanja), Coddingtonova ljestvica stresnih životnih događaja (Coddington, 1972), Slobodan crtež djeteta (procjenjivan prema kriterijima autora Puura, Puura, Rorarius, Annila, Viitanen i Baer, 2005), Ljestvica preoperativne anksioznosti (Kain, Mayes, Cicchetti, Caramico, Spieker, Nygren i Rimar, 1995), Ljestvica dječje emocionalne manifestacije (Li i Lopez, 2005), Ljestvica za procjenu postoperativne boli (Beyer i Aradine, 1987), Slikovna samoprocjena djece (Li i Lopez, 2005) i Upitnik postoperativnih promjena u ponašanju kod djece (Vernon, Schulman i Foley, 1966). Kriterijske varijable: postoperativna bol i PMPP. Prediktorske varijable: spol, ranije hospitalizacije i/ili operacije, preoperativna anksioznost, kooperabilnost tijekom indukcije u anesteziju, sedativna premedikacija, (postoperativna bol – za PMPP). 

Planirane analize podataka: U ovom istraživanju planiramo provesti linearnu regresijsku analizu za prvi i drugi problem istraživanja te analizu varijance s ponovljenim mjerenima (na zavisnim uzorcima) za treći problem istraživanja.

PRILOG RAZVOJU JEDNOG NOVOG UPITNIKA INTEGRITETA
UVOD


Najbolju prediktivnu valjanost za uspješnost u osposobljavanju uz testove sposobnosti imaju testovi integriteta dok se za predikciju opće uspješnosti na poslu oni nalaze iza radne kušnje, testova inteligencije, strukturiranog intervjua i testova stručnog znanja.

Sam pojam integritet označava osobno poštenje, neovisnost, striktnu privrženost određenim vrijednostima i ponašanjima. Testovi integriteta mjere stvari poput iskrenosti, stabilnosti, pouzdanosti, stavova prema krađi, lošu kontrolu impulsa, nedostatak savjesnosti, povjerljivost, nepoštivanje pravila i propisa ili općenitu organizacijsku delikventnost.


Počeli su se koristiti 40-tih godina 20-tog stoljeća. Prvi testovi integriteta bili su usmjereni na identifikaciju pojedinaca sklonih krađi, a kasnije su nastojali otkriti sklonost i prema drugim aspektima antisocijalnog ponašanja. 

Današnji testovi integriteta dijele se na one otvorenog tipa (overt) i one prikrivenog tipa (covert).


Testovi otvorenog tipa javili su se prvi i za njih je karakteristično odgovaranje na direktna pitanja o stavovima prema npr. krađi i prošlim ponašanjima pojedinca. Većina ovih testova ima dvije komponente: stavove te priznanja o krađi i ostalim kontraproduktivnim ponašanjima.


Testovi integriteta prikrivenog tipa integritet ispituju putem odgovaranja na pitanja o predmetu mjerenja koji je empirijski dokazano povezan s integritetom i radnim učinkom. 


Usprkos podjeli na ova dva tipa testova, istraživanja su pokazala da oba tipa u podlozi imaju generalni faktor savjesnosti.

U našoj praksi primjena testova integriteta nije raširena i nedostatak je mjernih instrumenata s provjerenim metrijskim svojstvima. Ovaj rad dio je razvoja novog instrumenta za mjerenje integriteta prikrivenog tipa i bavit će se prvom fazom konstrukcije novog instrumenta.

CILJ

Konstrukcija inicijalne verzije upitnika integriteta za istraživačke i selekcijske svrhe.
PROBLEM

1. Konceptualno i operacionalno određenje konstrukta integriteta te provjera metrijskih karakteristika preliminarne verzije upitnika

METODOLOGIJA

Prvi korak je definiranje područja, odnosno konceptualno i operacionalno određenje konstrukta putem sakupljanja različitih definicija konstrukta i odabirom one na kojoj će se temeljiti upitnik. Ciljani upitnik bit će prikrivenog tipa. 


Sljedeći korak je sakupljanje što većeg broja čestica iz upitnika integriteta, literature i njihovo nadopunjavanje dodatnim česticama. Slijedi analiza čestica na temelju koje će se formirati nove čestice kako bi se što bolje obuhvatilo željeno područje u skladu s definicijom konstrukta. Čestice će se birati i s obzirom na odgovaranje predmetu mjerenja, njihovu relevantnost te sadržajnu valjanost što će se odrediti temeljem neovisnih procjena nekoliko stručnjaka.

Nakon preliminarne prve primjene provjerit će se metrijske karakteristike čestica i na temelju različitih kriterija utvrditi prijedlog liste čestica koje će se nalaziti u konačnom obliku upitnika integriteta. Kriteriji odabira čestica bit će aritmetička sredina, standardna devijacija, odnosno osjetljivost; interkorelacije čestica, korelacija čestica s ukupnim rezultatom, sadržajna valjanost, jasnoća, jednoznačnost, pouzdanost upitnika i struktura upitnika. 


Upitnik će se primijeniti na prigodnom uzorku od nekoliko stotina zaposlenih osoba (ukupni broj ispitanika u projektu bit će 2000).

ANALIZA PODATAKA

Analiza čestica putem deskriptivne statistike čestica, korelacije među česticama, korelacije s ukupnim uratkom, pouzdanosti tipa interne konzistencije. Drugi dio analize podataka je faktorska analiza.

LOKUS KONTROLE I STILOVI SUOČAVANJA  KAO PREDIKTORI ANKSIOZNOSTI I DEPRESIVNOSTI KOD ADOLESCENATA S TIP 1 DIJABETESOM

     Spoznaje iz područja istraživanja stresa i kroničnih bolesti daju teorijski okvir za razumijevanje i istraživanje povezanosti kognitivnih varijabli i pojave psihopatoloških simptoma kod kronično bolesne djece i mladih. Istraživanja psihološke prilagodbe kronično bolesne djece i adolescenata pokazala su kako su ona znatno sklonija razvoju internaliziranih (anksioznost i depresivnost) nego eksternaliziranih psihopatoloških simptoma, pri čemu se ženski spol pokazuje rizičnijim od muškog. Djeca i mladi oboljeli od diabetes mellitusa tip 1 (T1D) čine skupinu kronično bolesne djece koja je u stalnom porastu, zbog čega su istraživanja čimbenika povezanih s njihovom psihološkom prilagodbom od sve veće važnosti. Dosadašnja istraživanja na oboljelima od T1D pokazuju da osobe pretežito internalnog lokusa kontrole češće koriste strategije suočavanja usmjerene na problem, što je povezano s nižom anksioznošću i depresivnošću te boljom metaboličkom kontrolom, za razliku od osoba pretežito eksternalnog lokusa kontrole koje češće odabiru strategije suočavanja usmjerene na emocije, što je povezano s većom anksioznošću i depresivnošću te slabijom metaboličkom kontrolom.

     Cilj ovog istraživanja je na uzorku adolescenata oboljelih od T1D ispitati odnos između lokusa kontrole, stilova suočavanja i internaliziranih psihopatoloških simptoma (depresivnosti i anksioznosti), uzimajući u obzir i njihovu metaboličku kontrolu kao pokazatelja fiziološke prilagodbe te spol i dob.

     Podaci prikupljeni ovim istraživanjem mogli bi poslužiti kliničarima koji rade s djecom i mladima oboljelima od T1D, kao i njihovim roditeljima u prepoznavanju čimbenika rizika i čimbenika zaštite te poslužiti u planiranju intervencija koje bi povećale učinkovitost zaštitnih čimbenika (npr. lokus kontrole, stilovi suočavanja) kod adolescenata s T1D.

PROBLEM
Istraživanjem će se utvrditi u kojoj mjeri lokus kontrole, stilovi suočavanja, spol, dob i metabolička regulacija objašnjavaju depresivnost i anksioznost kod adolescenata oboljelih od T1D.

Hipoteze: Eksternalni lokus kontrole, stilovi suočavanja usmjereni na emocije, ženski spol, starija dob sudionika (15 do 18 g.) te loša i zadovoljavajuća metabolička regulacija bit će značajni prediktori anksioznosti i depresivnosti.

METODA

SUDIONICI

     Za sudjelovanje u istraživanju predviđeno je ukupno 200 sudionika, podjednako djevojaka i mladića, u dobi od 11 do 18 g. koji zadovoljavaju sljedeće uvjete: imaju dijagnozu T1D; liječe se najmanje godinu dana; u posljednjih mjesec dana nisu bili teže bolesni; imaju slične načine liječenja; aktualno nisu u tretmanu psihologa/psihijatra ili pod iznimno visokom razinom stresa; postižu najmanje dobar uspjeh u školi.

DEFINICIJE VARIJABLI I INSTRUMENTI

     Stil suočavanja sa stresom operacionaliziran je rezultatom na Skali suočavanja sa stresom za djecu i adolescente (SUO; Vulić-Prtorić, 2002).
     Lokus kontrole operacionaliziran je rezultatom na Skali internalne/eksternalne kontrole za djecu (Nowicki i Strickland, 1973) koja će se za potrebe istraživanja prilagoditi našim uvjetima.

     Depresivnost je operacionalizirana rezultatom na Skali depresivnosti za djecu i adolescente (SDD; Vulić-Prtorić, 2003).

     Anksioznost je operacionalizirana rezultatom na Skali strahova i anksioznosti za djecu i adolescente (SKAD-62; Vulić-Prtorić, 2004). 

     Metabolička kontrola je određena razinom glikoliziranog hemoglobina (HbA1c).

     Za potrebe istraživanja konstuirat će se i Upitnik za utvrđivanje demografskih i zdravstvenih podataka sudionika koji će sadržavati pitanja vezana za spol, dob, duljinu trajanja bolesti te vrijednost posljednjeg HbA1c.

POSTUPAK

     Ispitivanje će se provoditi pojedinačno, u trajanju od oko 60 minuta, na Klinici za dječje bolesti KB „Firule“ u Splitu i Klinici za dječje bolesti KBC „Rebro“ u Zagrebu, nakon kratkog razgovora psihologa s roditeljem i sudionikom kojim bi se provjerili neki od podataka relevantnih za istraživanje (spol, dob, duljina trajanja bolesti). Tražit će se usmeni i pismeni pristanak sudionika i roditelja, uz objašnjenje svrhe istraživanja i zajamčenu povjerljivost podataka.

OBRADA PODATAKA

     Kako bi se odgovorilo na postavljeni problem, provest će se regresijske analize s rezultatima na upitnicima anksioznosti i depresivnosti kao kriterijskim varijablama, a spolom, dobi, metaboličkom regulacijom, lokusom kontrole i stilovima suočavanja kao prediktorima.

25. rujna, 2006.

EDUKACIJSKA INTEGRACIJA DJECE S TEŠKOĆAMA U RAZVOJU I PROFESIONALNO SAGORIJEVANJE UČITELJA RAZREDNE NASTAVE


Stavovi učitelja smatraju se ključnim za uspješnost provođenja edukacijske integracije. No, takav rad na učitelje postavlja i dodatan zahtjev. Stoga se kod učitelja koji rade u ovim specifičnim uvjetima sve više ispituje i sindrom sagorijevanja.

Cilj istraživanja je ispitati odnos između karakteristika učitelja, radne okoline i integriranog djeteta, te stava učitelja prema edukacijskoj integraciji i njihovog profesionalnog sagorijevanja. 

Problemi:


1. Ispitati razlike u profesionalnom sagorijevanju učitelja, te njihovom stavu prema edukacijskoj integraciji, ovisno o vrsti teškoća djece s kojima rade.



2. Ispitati jesu li karakteristike učitelja i radne okoline, te stavovi učitelja prema edukacijskoj integraciji značajni prediktori profesionalnog sagorijevanja učitelja. 

Hipoteze:


1. Učitelji koji rade s djecom s ponašajnim, kognitivnim ili višestrukim teškoćama imat će negativnije stavove prema edukacijskoj integraciji i veće procjene profesionalnog sagorijevanja, od onih koji rade s djecom sa senzornim, tjelesnim ili glasovno-govornim teškoćama. 

2. Procjena samoefikasnosti u radu s djecom s teškoćama, dostupnost pomoći u radu, relativni udio učenika s teškoćama, te stav učitelja prema edukacijskoj integraciji bit će značajni prediktori profesionalnog sagorijevanja učitelja.


Sudionici:


Učitelji razredne nastave (N=200) iz škola na području grada Rijeke i šire okolice. 


Mjerni instrumenti i postupak: 


Upitnik o demografskim podacima učitelja, upitnik karakteristika radne okoline, Skala opće samoefikasnosti (Ivanov i Penezić, 1998), Lista učenika s teškoćama u razvoju, skala stavova učitelja prema edukacijskoj integraciji djece s teškoćama u razvoju (za potrebe ovog istraživanja bit će konstruirana), te Skala profesionalnog sagorijevanja (Maslach Burnout Inventory, 1978). Primjena će biti u školama, u malim grupama.

Statistička obrada podataka:


Koristit će se jednostavna analiza varijance i regresijska analiza. 
03.10.2006.

STRES U POSLU ODGAJATELJA U PREDŠKOLSKIM USTANOVAMA


Stres koji proizlazi iz poslova koje odgajatelji obavljaju još nije dovoljno istražen. Odgajateljski posao zahtijeva stalnu pažnju i cjelokupni angažman oko djetetove sigurnosti i njegovih potreba. Trebalo bi detaljnije analizirati situacije s kojima se odgajatelji svakodnevno susreću i utvrditi izvore stresa koji proizlaze iz poslova koje obavljaju. Budući da su odgajatelji u svakodnevnom kontaktu s roditeljima, osobljem i stručnom službom, čini se da su dobri međuljudski odnosi i socijalna podrška u radnom okruženju vrlo važni.  Poznavanje izvora stresa posla odgajatelja moglo bi pomoći u ublažavanju, a eventualno i u prevenciji stresa na poslu u cilju kvalitetnijeg funkcioniranja odgajatelja u svakodnevnom radu s djecom predškolske dobi. 

Cilj: Proučiti činitelje povezane sa stresnošću odgajateljskog posla radi oblikovanja plana aktivnosti usmjerenih na ublažavanje profesionalnog stresa i sprečavanja sindroma sagorijevanja na poslu.

Problemi: 

1. Ispitati izvore stresa u poslu odgajatelja

2. Utvrditi izvore stresa i intenzitet stresnosti posla odgajatelja s obzirom na duljinu njihovog radnog staža i dob djece u skupini u kojoj odgajatelji rade

3. Ispitati povezanost intenziteta stresa u poslu odgajatelja s količinom socijalne podrške dobivene iz različitih izvora u radnoj okolini

4. Oblikovati program aktivnosti usmjerenih na ublažavanje profesionalnog stresa te sprečavanje sindroma sagorijevanja u odgajateljskom poslu.

Hipoteze:

· Najveći doživljaj stresnosti posla imat će odgajatelji na početku i na kraju radnog vijeka. 

· Odgajateljice s kraćim radnim stažom će vjerojatno kao najveći izvor stresa doživljavati uvjete rada, za razliku od odgajateljica koje dulje rade i već su se navikle na uvjete rada. Kod odgajatelja koji rade u jaslicama će vjerojatno glavni izvor stresa biti briga za sigurnost djece, dok će kod odgajatelja koji rade u starijim skupinama najveći izvor stresa biti rad s problematičnom djecom.

· Pretpostavlja se negativna povezanost između količine dobivene socijalne podrške na poslu i intenziteta stresa na poslu 

Sudionici i formiranje uzorka: 

200 odgajatelja iz dječjih vrtića u Zagrebu koji su slični po veličini radne organizacije. Ispitivanje će biti provedeno grupno, anonimno i jednokratno na sastanku odgajateljskog vijeća. 

Instrumenti i varijable: 

Intenzitet i izvori stresa procjenjivat će se „Skalom izvora stresa na poslu odgojitelja“ (Živčić-Bećirević i Smojver-Ažić, 2002), a ako se pokaže potrebnim, postojećim tvrdnjama bit će dodane čestice dobivene u predispitivanju. Podaci o socijalnoj podršci bit će prikupljeni jednim od upitnika za procjenu socijalne podrške koju odgajatelji dobivaju od nekoliko izvora na poslu.

Analiza podataka: Faktorska analiza, jednosmjerne analize varijance, korelacije.

 NEURORIZIČNA DJECA BEZ TEŽIH RAZVOJNIH ISHODA –KOGNITIVNI STATUS NEPOSREDNO PRED UPIS U  ŠKOLU

Znanstveno područje: Društvene znanosti

Polje: Psihologija

 UVOD

 
Neurorizičnost je termin koji se koristi za identificiranje skupine djece ili pojedino dijete da bi se naglasila povećana vjerojatnost pojave raznih razvojnih poremećaja i neuroloških oštećenja a uključuje biološki rizik u ranom razvojnom periodu. Takva djeca imaju povećanu mogućnost razvijanja težih ili blažih razvojnih smetnji i/ili oštećenja. Teži razvojni ishodi bioloških rizika su cerebralna paraliza, epilepsija te nedovoljna mentalna razvijenost, a blaži koji se javljaju kod djece normalnih kognitivnih sposobnosti su, najčešće, poremećaj pažnje i ponašanja, problemi vizuomotornih i vizuoperceptvnih funkcija, pamćenja te poteškoće učenja.


Dio skupine neurorizične djece nije uključen u stalno praćenje jer u ranom periodu nisu uočene posebne smetnje pa je ono prekinuto. Tako se često problemi otkriju tek polaskom djeteta u školu kada se očituju neke od poteškoća u učenju, ponašanju ili specifičnim sposobnostima. Stoga je od velike važnosti zadržati u praćenju i onu skupinu djece kod koje se nisu uočavale smetnje u ranoj razvojnoj dobi kako bi se na vrijeme uočile kasnije specifične smetnje i odstupanja.

CILJ I PROBLEMI ISTRAŽIVANJA

Brojna istraživanja i klinički podaci pokazuju veću učestalost određenih razvojnih i  kognitivnih odstupanja kod neurorizične u odnosu na normalnu populaciju. Velik dio djece povećanog rizika, međutim, ne pokazuje razlike ni u općem kognitivnom statusu niti specifične deficite. Osnovni cilj ovog ispitivanja je utvrditi postoje li razlike u općem kogntivnom statusu te razlike po pojednim kognitivnim područjima skupine neurorizične djece u odnosu na djecu bez utvrđenog rizika neposredno pred upis u školu. Praktična vrijednost ovog rada je ispitivanje specifičnosti kliničke skupine neurorizične djece koja su u stalnom praćenju.

Problemi istraživanja su:

1. Utvrditi opći kognitivni ishod kliničke skupine neurorizične djece te postoji li disharmoničnost razvoja te razlike po pojedinim kognitivnim područjima?

2.  Utvrditi razlike u općem kognitivnom ishodu te pojedinim područjima između skupine neurorizične djece i djece bez neurorizičnih faktora razvoja.

Hipoteze:

Klinički podaci pokazuju najčešće niže rezultate u globalnim mjerama kognitivnog ishoda kod neurorizične djece u odnosu na grupu djece bez utvrđenih neurorizičnih faktora, zatim  disharmoničnost razvoja po pojedinim kognitivnim područjima; slabije rezultate na područjima vizuomotoričkih i vizuoperceptivnih sposobnosti, neposrednog zapamćivanja, računsko-matematičkih sposobnosti te grafomotorike neurorizične skupine. Nadalje, većina istraživanja nalaze postojanje razlika u uspješnosti neurorizične djece između verbalnih i neverbalnih sposobnosti u smislu nižih rezultata u neverbalnim sposobnostima najčešće kao posljedica slabije razvijenih perceptivnih sposobnosti, naročito vizuoperceptivne organizacije i integracije. Na osnovu navedenoga, postavljamo hipotezu da ćemo unutar skupine neurorizične djece naći određenu disharmoničnost razvoja te niže rezultate u testovima neverbalnih sposobnosti u odnosu na verbalne kao i u odnosu na rezultate skupine djece bez neurorizičnih faktora razvoja.

METODA

1. Ispitanici

Istraživanjem će se ispitati kognitivni ishod skupine neurorizične djece koja su u redovnom timskom praćenju pri Specijalnoj Bolnici za djecu sa neurorazvojnim i motoričkim smetnjama. Uzorak će biti grupa od 60 djece u dobi od 6 do 7 godina kod kojih je utvrđen jedan ili više neurorizičnih faktora a nisu ustanovljene veće motoričke ili neurološke smetnje (isključena su djeca sa dijagnozama cerebralne paralize i epilepsije); te nije utvrđena nedovoljna mentalna razvijenost.
Kontrolna skupina obuhvatiti će grupu djece kod kojih nisu utvrđeni neurorizični faktori, a ispitanici će biti izjednačeni po dobi i spolu. Kontrolna i klinička skupina pokušat će se izjednačiti po pokazateljima SES-a.

2. Postupak
  
Ispitivanje će biti provedeno tijekom redovnog ambulantnog rada Psihologijske jedinice Bolnice, a ispitivači će biti 4 psihologa redovno zaposlena u navedenoj Jedinici. Bit će obuhvaćena djeca koja dolaze na redovnu psihologijsku kontrolu pred upis u školu u sklopu timskog praćenja a  svako dijete bit će ispitano individualno.

3. Mjerni instrumenti  za procjenu kognitivnog ishoda
a) Wechslerova ljestvica inteligencije za djecu , (WISC) 

b) RTČ – Razvojni test Čuturić  

c) Bender gestalt vidno-motorički test

VARIJABLE
Zavisnu varijablu predstavlja kognitivni ishod izražen globalnim mjerama dobivenim testom inteligencije i razvojnim testom kao i parcijalni razvojni kvocijenti te rezultati po pojedinim subtestovima. Nezavisna varijabla je neurorizičnost – prisustvo ili odsustvo neurorizičnih faktora. Kontrolne varijable biti će dob, spol te SES.

NAČINI OBRADE PODATAKA

Testiranje značajnosti razlika - analiza varijance odnosno neparametrijska statistika.            

PRILAGODBA BASSOVOG MULTIFAKTORSKOG UPITNIKA VODSTVA ZA RAČUNALNU PRIMJENU

U području rukovođenja zadnjih desetljeća dominiraju teorije koje se bave pojmovima karizmatskog, vizionarskog, inspirativnog i transformacijskog vodstva, među kojima je najpoznatija Bassova teorija o transformacijskom i transakcijskom vodstvu. Utvrđeno je da transformacijsko vodstvo ima mnoge praktične implikacije u organizacijama, npr. ne utječe samo na povećanje zadovoljstva djelatnika i posredno na radnu uspješnost već i poboljšava cjelokupnu sliku organizacije te privlači bolje kandidate. Znanja o transformacijskom vodstvu mogu se koristiti u planiranju treninga, edukacija i razvoja karijere zaposlenika, a upravo u tom području stručnjaci u ljudskim potencijalima mogu doprinijeti najviše uvodeći «transformacijske» aspekte u planiranje edukacija za rukovoditelje. Pošto se u Hrvatskoj područje ljudskih potencijala naglo razvija, javlja se potreba i za mjernim instrumentom iz domene rukovođenja pa postojeći upitnik vodstva MLQ 5X treba prilagoditi za primjenu kod nas. Kako je u modernim organizacijama osobno računalo postalo osnovno sredstvo rada i komunikacije na gotovo svim radnim mjestima, važno je i ovaj upitnik prilagoditi takvom okruženju.

Cilj istraživanja je prilagoditi Bassov multifaktorski upitnik vodstva za računalnu primjenu. 

Problemi su: 

1. Provjeriti faktorsku strukturu upitnika

2. Provjeriti ekvivalentnost obje forme upitnika (papir-olovka i elektronska)

Metoda: 

Sudionici ispitivanja: Djelatnici banke (N=300) koji rade u poslovnicama. Uzorak će biti podijeljen na 2 jednaka dijela i na jednom primijenjen najprije papir – olovka, a na drugom elektronska forma upitnika. Nakon toga uzorci će se rotirati kako bi svi  ispitanici ispunili obje forme upitnika. Nakon 3-4 tjedna svi ispitanici ispunit će i skalu organizacijske odanosti i upitnik općeg zadovoljstva poslom. 

Mjerni instrumenti: 

a) MLQ 5X (hrvatska verzija) – papir-olovka i elektronska forma

b) Skala organizacijske odanosti 

c) Upitnik općeg zadovoljstva poslom 

Obrada podataka:

1. Provjeriti (faktorsko-analitičkim postupcima) odgovara li faktorska struktura obiju formi teoretskim pretpostavkama i faktorskoj strukturi MLQ 5X upitnika u originalnoj verziji, tj. mjere li oba instrumenta isti predmet mjerenja. 

2. Provjeriti ekvivalentnost obje forme upitnika (one moraju imati podjednaku pouzdanost, međusobno korelirati u onoj mjeri koja bi se mogla očekivati iz njihove pouzdanosti, imati jednake aritmetičke sredine i standardne devijacije te imati usporedive korelacije s vanjskim kriterijskim varijablama). Vanjske kriterijske varijable bit će mjere organizacijske odanosti i općeg zadovoljstva poslom.

Datum 4.10.2006.

EVALUACIJA OBUKE TIMSKIH KOORDINATORA ZA REGRUTIRANJE NOVIH PRODAJNIH PREDSTAVNICA U IZRAVNOJ PRODAJI KOZMETIČKIH PROIZVODA

Posao timskih koordinatora u kozmetičkoj kompaniji Avon je pronalaženje novih i razvoj postojećih prodajnih predstavnica. Vrlo važna obuka u profesionalnom razvoju koordinatora je jednodnevna obuka za regrutiranje novih predstavnica koju želimo evaluirati. 

Razlozi za evaluaciju odnose se na četiri važne komponente ukupnog poslovanja organizacije, a to su:

1. poboljšanje programa obučavanja

2. stvaranje temelja za donošenje odluka o polaznicima obuke kroz identificiranje njihovih snaga i slabosti

3. dobivanje podataka za donošenje administrativnih i organizacijskih odluka

4. istraživanje samog obučavanja (Patrick, 1992).

Rezultati ovakvog istraživanja imat će implikacije na prilagođavanje sadržaja obuke koja će tako bolje pripremati koordinatore za njihove radne zadatke.

Cilj ovog istraživanja je evaluirati novi program obučavanja timskih koordinatora za regrutiranje novih prodajnih predstavnica kako bi se ispitala njegova praktična valjanost. 

Problemi:

1. Utvrditi postoje li razlike u radnoj uspješnosti između koordinatora koji su prošli obuku i onih koji nisu.

2. Utvrditi postoje li razlike u radnoj uspješnosti koordinatora na skupnoj razini prije i poslije  provođenja obuke za regrutiranje novih predstavnica.

Ukoliko obuka bude uspješna, očekujemo da i timski koordinatori budu uspješniji u svom poslu, tj. da regrutiraju više novih prodajnih predstavnica.

Sudionici:

U istraživanju će sudjelovati svi timski koordinatori u Hrvatskoj koji budu dostupni (N=240).

Postupak:

Obuku će proći oko 120 koordinatora, zatim će biti pauza od 2 tjedna nakon koje će ostalih 120 koordinatora proći obuku (komparabilne skupine). 

Glavni kriteriji evaluacije:

Promjene u broju novih predstavnica u 2 tjedna pauze i promjene u broju novih predstavnica na skupnoj razini prije i nakon provođenja obuke predstavljat će glavne kriterije evaluacije. 

Instrumenti:

Sustav praćenja broja ugovora s novih prodajnim predstavnicama u kompaniji (redovni tjedni izvještaj za svakog koordinatora).

Obrazac za opažanje timskih koordinatora koji služi registriranju traženih ponašanja prilikom uspješnog regrutiranja predstavnica. Obrazac će ispunjavati instruirani opažači u stvarnoj situaciji regrutiranja, a podaci dobiveni na taj način služit će kao dodatni izvor informacija u evaluacijskom procesu.

Analiza podataka:

Za analizu podataka koristit će se postupci za utvrđivanje statističke značajnosti razlika među skupinama za velike nezavisne uzorke te postupci utvrđivanja statističke značajnosti razlika među skupinama za velike zavisne uzorke (parametrijski i neparametrijski, ovisno o vrsti podataka).

PSIHOSOCIJALNA PRILAGODBA ADOLESCENATA NA RAZVOD BRAKA RODITELJA

Razvod braka je stresni životni događaj, praćen nizom stresora, na koje se djeca i odrasli trebaju prilagoditi. Odnos između iskustva razvoda i prilagodbe određen je i moderatorskim, „zaštitnim“ faktorima koji nisu dovoljno istraženi. 

Cilj istraživanja je ispitati psihosocijalnu prilagodbu adolescenata na razvod braka roditelja i povezanost prilagodbe s nekim za razvod relevantnim okolnostima. 

Praktična svrha je razvoj modela pružanja psihosocijalne pomoći adolescentima i članovim njihove obitelji u situaciji razvoda.

Problemi i hipoteze:

1. Utvrditi postoji li razlika između adolescenata iz razvedenih obitelji i njihovih vršnjaka iz cjelovitih obitelji s obzirom na intenzitet problema u ponašanju, izraženost eksternaliziranih i internaliziranih problema, razinu samopoštovanja i školski uspjeh; te ispitati razlike s obzirom na spol i strategije suočavanja sa stresom. 

Pretpostavlja se da će adolescenti iz razvedenih obitelji u odnosu na vršnjake iz cjelovitih obitelji imati intenzivnije probleme u ponašanju, izraženije internalizirane i eksternalizirane probleme, te niže samopoštovanje i školski uspjeh. Razlike će ovisiti o spolu i strategijama suočavanja sa stresom. 

2. Utvrditi  specifični doprinos spola, dobi u vrijeme razvoda braka, duljine vremena od razvoda braka, broja i vrste stresora vezanih uz razvod, strategija suočavanja sa stresom i kvalitete obiteljskih interakcija adolescenata iz razvedenih obitelji u objašnjenju  intenzitetu problema u ponašanju, izraženosti internaliziranih i eksternaliziranih problema i razine samopoštovanja. 


Pretpostavlja se da će intenzitet problema u ponašanju i izraženost eksternaliziranih i internaliziranih problema biti manja, a razina samopoštovanja veća kod onih adolescenata koji: su doživjeli manji broj stresora, koriste aktivne strategije suočavanja sa stresom, imaju percepciju prihvaćanja od strane oca i/ili majke, te je protekao duži  period od razvoda braka roditelja. Intenzitet problema u ponašanju i eksternalizirani problemi biti će izraženiji kod adolescenata, a internalizirani kod adolescentica, dok će razina samopoštovanja biti podjednaka. Nekonzistentni rezultati prethodnih istraživanja ne omogućuju predviđanje smjer povezanosti dobi adolescenta u vrijeme razvoda braka i aspekata psihosocijalne prilagodbe na razvod.


Sudionici: 700 učenika 3. i 4. razreda splitskih srednjih škola od kojih će se izdvojiti dvije skupine, adolescenti s iskustvom razvoda braka roditelja i oni iz cjelovitih obitelji. 

Mjerni instrumenti i postupak: Upitnik općih podataka,  Skala kvalitete obiteljskih interakcija (Vulić-Prtorić, 2002.), Skala suočavanja sa stresom za djecu i adolescente (Vulić-Prtorić, 2002.), Upitnik stresora vezanih uz razvod braka (modificiran; Martinčić, 2005.), Upitnik samoprocjene ponašanja mladih (Achenbach i Rescorla, 2001.) i Coopersmithov upitnik samopoštovanja (modificiran; Lacković-Grgin i Bezinović, 2002.). Primjena instrumenata će biti skupna, za vrijeme  održavanja redovne nastave. 


Statistička obrada rezultata: koristit će se analize varijance, regresijske i hijerarhijske regresijske analize i koeficijenti korelacije. 

POVEZANOST ANKSIOZNOSTI I NAČINA SUOČAVANJA SA STRESOM S REAKCIJOM NA HOSPITALIZACIJU I KVALITETOM ŽIVOTA KOD DJECE

Hospitalizacija je izvor stresa za dijete te ono najčešće na nju reagira simptomima anksioznosti i depresije. Odgovor na hospitalizaciju pod utjecajem je brojnih faktora, a cilj je ovog istraživanja utvrditi kako anksioznost kao osobina ličnosti i načini suočavanja sa stresom utječu na odgovor na hospitalizaciju (anksiozni i depresivni) i kvalitetu života kod djece. Time se žele proširiti znanstvene spoznaje u području zdravstvene psihologije u hrvatskoj i upotrijebiti za razvoj programa za psihološku pomoć i podršku djeci tijekom hospitalizacije.

Problemi istraživanja su: kako anksioznost kao osobina ličnosti, načini suočavanja sa stresom, broj hospitalizacija, dob i spol utječu na odgovor djece na hospitalizaciju (anksiozni i depresivni) te kako utječu na kvalitetu života djece.

Očekuje se da će djeca koja imaju povišenu anksioznost kao osobinu ličnosti i koriste manje efikasne načine suočavanja sa stresom postizati viši rezultat na skali anksioznosti i skali depresivnosti tijekom hospitalizacije te procjenjivati svoju kvalitetu života lošijom; da će dječaci imati više rezultate na skalama anksioznosti i depresivnosti tijekom hospitalizacije te da dob neće utjecati na rezultate na skalama anksioznosti i depresivnosti. Obzirom na kontradiktorne rezultate istraživanja, nije postavljena jednoznačna hipoteza o utjecaju broja hospitalizacija na odgovor na hospitalizaciju i kvalitetu života.

Sudionici istraživanja bit će djeca dobi između 8 i 12 godina (N=150) hospitalizirana na dječjim odjelima Klinike za pedijatriju KBC Zagreb. Uzorak će biti prigodan. Od roditelja će se tražiti pismeni pristanak za sudjelovanje njihovog djeteta u istraživanju.  

Prikupljanje podataka i primjenu upitnika provodit će psiholog, a podaci će se obrađivati skupno.

U istraživanju će biti korišteni instrumenti: Upitnik općih podataka (dob, spol, dijagnoza, redni broj i duljina hospitalizacije), konstruiran za potrebe istraživanja; Upitnik anksioznosti kao osobine ličnosti i kao stanja za djecu (Spielberger,1973); Skala depresivnosti za djecu (Kovacs,1977); Skala suočavanja sa stresom za djecu i adolescente (Vulić-Prtorić,2002)- koristit će se za mjerenje dispozicijskog suočavanja te Upitnik kvalitete života za djecu (Varni,1998) kojem je dodana tvrdnja općenite procjene zadovoljstva životom.

Kao način analize podataka predlaže se regresijska analiza. Prediktorske varijable bit će anksioznost kao osobina ličnosti, načini suočavanja sa stresom, broj hospitalizacije, dob, spol, a kriterijske: anksioznost kao stanje, depresivnost i kvaliteta života.

NEKE OSOBINE LIČNOSTI, IZVORI STRESA NA POSLU I NAČINI SUOČAVANJA KOD PREDŠKOLSKIH ODGOJITELJA

Stres je jedan od značajnih čimbenika koji nepovoljno djeluje na svakodnevno funkcioniranje predškolskih odgojitelja i kvalitetu odnosa odgojitelj-dijete. Poznavanjem konkretnih stresnih situacija na poslu moguće je reducirati štetne ishode stresa putem različitih preventivnih programa i aktivnosti. 

Istraživanja stresnosti posla predškolskih odgojitelja izuzetno su rijetka, no rezultati ukazuju na visoku razinu stresnosti i različite izvore stresa. Općem doživljaju stresa najviše doprinose zahtjevi posla i loši radni uvjeti, loši međuljudski odnosi i loša suradnja s roditeljima, a najmanje ponašanja djece. U istraživanju izvora stresa odgojitelja koje su proveli Smojver-Ažić i sur. (2002) dobivene su umjerene korelacije između stresnosti posla i ukupnog rezultata na Skali izvora stresa, što upućuje na potrebu pronalaženja drugih faktora koji bi mogli pridonijeti ukupnom doživljaju stresnosti posla odgojitelja kao što su osobine ličnosti, strategije suočavanja i kognitivne procjene različitih situacija na poslu.

Cilj ovog istraživanja bio bi utvrditi na koji su način neke osobine ličnosti odgojitelja (optimizam/pesimizam, emocionalna kompetentnost, samoefikasnost i dispozicijski stil suočavanja sa stresom) povezane s načinom na koji oni percipiraju različite izvore stresa na svom poslu, te kako procjenjuju intenzitet doživljenog stresa i kako se s njim suočavaju. 

Problemi:

1. Ispitati intenzitet stresa na poslu kod predškolskih odgojitelja, njihovu percepciju izraženosti različitih izvora tog stresa, te načine suočavanja s njim. 

2. Provjeriti u kojoj mjeri ispitivane osobine ličnosti odgojitelja (optimizam/pesimizam, emocionalna kompetentnost, samoefikasnost, dispozicijski stil suočavanja sa stresom) doprinose njihovoj procjeni izraženosti različitih izvora stresa na poslu, te ukupnom doživljaju tog stresa.

3. Provjeriti u kojoj su mjeri različite osobine ličnosti odgojitelja i njihove procjene izraženosti različitih izvora stresnosti posla prediktivne za način (situacijski) suočavanja sa stresom. 
4. Provjeriti koliko su doživljeni intenzitet stresa i korištene strategije (situacijske) suočavanja sa stresom povezani sa zadovoljstvom poslom.
Hipoteze: Pretpostavlja se da predškolski odgojitelji doživljavaju visoku razinu stresa na poslu uzrokovanog različitim izvorima. Nadalje, optimistični odgojitelji, veće emocionalne kompetencije i samoefikasnosti vjerojatnije će doživljavati slabiji intenziteta stresa, veće zadovoljstvo poslom i koristiti efikasnije strategije suočavanja sa stresom (suočavanje usmjereno na problem).

Sudionici: 200 – 250 odgojitelja Dječjih vrtića u Splitu, Solinu, Kaštelima, Omišu, Trogiru, Imotskom i Makarskoj. 
Postupak: Istraživanje će biti provedeno anonimno i individualno. 

Mjerni instrumenti: Skala procjene stresnosti posla odgojitelja (Smojver-Ažić i sur., 2002.), Skala optimizma – pesimizma (Penezić, 2002.), Upitnik emocionalne kompetencije EUK-15 (Takšić, 2000.), Skala opće samoefikasnosti (Penezić, 2002.), Upitnik stilova suočavanja sa stresnim situacijama (Kardum, Hudek-Knežević,1994.) i Skala socijalne poželjnosti (Penezić, 2002.)

Kriterijske varijable su doživljaj stresa, procjene različitih izvora stresa i zadovoljstvo poslom.

Prediktorske varijable su osobine ličnosti (optimizam, pesimizam, samoefikasnost, emocionalna kompetencija, dispozicijsko suočavanje sa stresom), te situacijski načini suočavanja sa stresom.

Analiza podataka uključivat će korelacijske analize, analize varijance, multiple te hijerarhijske regresijske analize.

ODNOS PERCEPCIJE RODITELJSKOG PONAŠANJA I EKSTERNALIZIRANIH PROBLEMA KOD ADOLESCENATA

Eksternalizirani problemi kod adolescenata najčešće se opisuju kao hiperaktivni, agresivni i delinkventni oblici ponašanja. U DSM-IV intenzivni i učestali oblici ovih ponašanja, koji pri tome ometaju svakodnevno funkcioniranje adolescenta i pridonose problemima s okolinom, opisani su u kategorijama: Poremećaj pažnje/hiperaktivni poremećaj, Poremećaj s prkošenjem i suprotstavljanjem i Poremećaj ophođenja. 

Teorijska tumačenja i rezultati empirijskih istraživanja na ovom području najčešće polaze od pretpostavke da se temelji antisocijalnog ponašanja stvaraju već u ranoj dobi, te da su obiteljski odnosi važni za razvoj takvog ponašanja. U Pattersonovom modelu „obiteljskih procesa određenih prisilom“ (Coercive family process model) razvoj antisocijalnog ponašanja tumači se kroz odnos u kojem roditelj još u ranoj dobi djeteta ne uspijeva utjecati na ponašanje djeteta i odbaciti svoj uobičajeni način ponašanja u obliku neprekidnog prigovaranja i grubog discipliniranja, što kao posljedicu ima neuspjeh u nadzoru nad djetetom i kada je ono izvan kuće.  

Vrijednost ovog istraživanja je da će se utvrditi učestalost pojedinih aspekata eksternaliziranih problema na uzorku adolescenata kao i odnos specifičnih fenomena eksternaliziranih problema i percepcije roditeljskog ponašanja. Razlikovanje pojedinih oblika eksternaliziranih problema, koji manifestno imaju sličan ishod u vidu agresivnog ili antisocijalnog ponašanja, ima osobitu praktičnu važnost za planiranje tretmana kao i procjenu je li poželjno uključiti roditelje u tretman ili ne, budući da je veliki dio psiholoških problema povezan s poremećenim interakcijama u obitelji.  

Cilj ovog istraživanja bi bio ispitati u kakvom su odnosu percipirani oblici roditeljskog ponašanja (prihvaćanje, pozitivna disciplina, nadzor, odbacivanje, negativna disciplina i popustljivost) i eksternalizirani problemi kod adolescenata (hiperaktivnost, deficit pažnje, te simptomi poremećaja ophođenja i prkošenja sa suprotstavljanjem). Također bi se željelo utvrditi postoje li pri tome razlike s obzirom na spol adolescenata. 

Problemi:

1. Ispitati učestalost pojedinih aspekata eksternaliziranih problema (hiperaktivnost, deficit pažnje, simptomi poremećaja ophođenja i prkošenja sa suprotstavljanjem) te percepcije nekih oblika roditeljskog ponašanja na uzorku adolescenata s obzirom na spol.

2. Ispitati povezanost percepcije nekih oblika roditeljskog ponašanja (prihvaćanje, pozitivna disciplina, nadzor, odbacivanje, negativna disciplina i popustljivost) i različitih eksternaliziranih problema kod adolescenata. 
3. Ispitati koje su od ispitivanih varijabli (percepcija roditeljskog ponašanja i neke sociodemografske varijable: stupanj obrazovanja i bračni status roditelja kao i varijable školskog funkcioniranja) najbolji prediktori eksternaliziranih problema kod adolescenata.

Hipoteze

U skladu s dosadašnjim istraživanjima očekuje se veća učestalost pojedinih aspekata  eksternaliziranih problema kod adolescenata nego kod adolescentica. 

Za očekivati je da će broj eksternaliziranih problema kod adolescenata biti negativno povezan sa roditeljskim nadzorom i prihvaćanjem. 

Pretpostavlja se da će adolescentice percipirati veće prihvaćenje od strane majke dok će adolescenti percipirati veće odbacivanje od strane oca i majke nego adolescentice. 

Očekuje se da će se nedostatak nadzora i roditeljsko odbijanje pokazati kao najbolji prediktori eksternaliziranih problema u ponašanju kod adolescenata.
Ispitanici

Uzorak od oko 450 adolesceanta sačinjavali bi učenici drugog razreda iz nekoliko srednjih škola uključujući gimnazije i strukovne škole.

Instrumenti

Skala hiperaktivnosti, impulzivnosti i pažnje - HIP (Vulić-Prtorić 2006), Skala suprotstavljanja, prkošenja i poremećaja ophođenja - SNOP (Vulić-Prtorić i Bartolić, 2006), Upitnik roditeljskog ponašanja - URP (Keresteš, Kuterovac Jagodić i Brković, 2006), Marlowe-Crowne Skala socijalne poželjnosti odgovora (prema Penezić, 2004), Obrazac o sociodemografskim podacima adolescenata.

Kriterijske varijable: eksternalizirani problemi kod adolescenata (simptomi deficita pažnje/ hiperaktivnog poremećaja, simptomi poremećaja s prkošenjem i suprotstavljanjem simptomi poremećaja ophođenja)

Prediktorske varijable: percepcija roditeljskog ponašanja (prihvaćanje, pozitivna disciplina, nadzor, odbacivanje, negativna disciplina, popustljivost) sociodemografske varijable (spol, stupanj obrazovanja roditelja, bračni status roditelja, djetetov školski uspjeh i broj neopravdanih sati)

Postupak

Mjerni instrumenti će se primijeniti u jednom navratu kao baterija upitnika tiskana u jedan svezak. Primjena upitnika izvršit će se uz standardnu opću uputu. Uz standardnu uputu svaki upitnik će sadržavati pismenu uputu o načinu ispunjavanja. Ispitivanje će se provoditi skupno, u vrijeme redovite nastave. Istraživač će voditi i nadzirati grupu kroz ispunjavanje baterije upitnika. Ispitanicima će se zagarantirati anonimnost.

Planirani načini analize podataka: deskriptivna statistika, korelacijske analize, analize varijance i multiple regresijske analize.  

Datum

15.07.2006.

ODREDNICE REAKCIJA NA SVAKODNEVNE STRESORE KOD

KORISNIKA DOMA ZA PSIHIČKI BOLESNE

Osobe sa psihičkim poremećajem, osim narušenog funkcioniranja u većini segmenata, različito reagiraju na svakodnevne životne situacije od ostalih. Kod korisnika doma opaženo je da je za njih stresno i kašnjenje obroka.

Cilj istraživanja je utvrđivanje povezanosti između vrsta stresora i intenziteta stresa kod korisnika doma za psihički bolesne,  s obzirom na neke njihove karakteristike i percepciju socijalne podrške.

Problemi i hipoteze:

1.Utvrditi odnos između razine intelektualnog funkcioniranja i procjene intenziteta stresa u svakodnevnim životnim situacijama korisnika doma. 
Svakodnevne situacije u domu jače će stresnima doživljavati korisnici s nižim IQ-om. 

2.Ispitati odnos između neuroticizma, introverzije–ekstraverzije i intenziteta stresa u svakodnevnim životnim situacijama korisnika doma. 

Svakodnevne situacije u domu stresnijima će procjenjivati više neurotični i više introvertirani korisnici.

3.Ispitati odnos između percipirane socijalne podrške i intenziteta stresa u svakodnevnim situacijama korisnika doma. 

Svakodnevne situacije u domu manje stresnima će doživljavati  korisnici  koji procjenjuju da imaju više socijalne podrške.

4.Ispitati razlike u intenzitetu stresa kod korisnika doma sa različitim psihičkim poremećajima.


Svakodnevne situacije u domu intenzivnije stresnima doživljavat će depresivni i shizofreni korisnici od onih sa maničnim i graničnim poremećajem ličnosti. 

Sudionici:

Korisnici doma za psihički bolesne odrasle osobe, otprilike njih 200. 

Mjerni instrumenti i postupak:

Upitnik izvora i intenziteta stresa (konstruiran za ovo istraživanje), Revidirani Beta test, Eysenckov upitnik ličnosti, Skala percepcije socijalne podrške (Vaux i sur.,1986) i podaci koji se odnose na dijagnozu  psihičkog poremećaja (prema DSM-IV). Primjena će biti individualna, dijagnoze će biti uzete iz zdravstvenih kartona. Prikupljane  podataka o inteligenciji te osobinama ličnosti  (primjenom Revidiranog Beta testa i EPQ-a)  dio je uobičajenog  rada psihologa sa korisnicima u domu.  

Statistička obrada podataka:

Koristit će se analiza varijance.

SINDROM SAGORIJEVANJA NA POSLU KOD DJELATNIKA DJEČJIH DOMOVA

Uvod


Mnoga istraživanja sindroma sagorijevanja kako u svijetu, tako i kod nas, pokazala su značajan stupanj profesionalnog stresa kod svih pomagačkih zanimanja. 

Rizičnu sredinu za razvoj sindroma sagorijevanja predstavljaju i domovi za djecu bez odgovarajuće roditeljske skrbi. U Republici Hrvatskoj pod Ministarstvom zdravstva i socijalne skrbi postoji 14 domova za djecu i mlađe punoljetne osobe koji pružaju potpunu skrb o djeci od rođenja do njihove 21. godine. Sindrom sagorijevanja u djelatnika domova dosad nije kod nas istraživan. 


Značaj ovog istraživanja je stoga u boljem razumijevanju specifičnosti i težine pomagačkih zanimanja, posebno kad se radi o osjetljivoj populaciji kojoj se pomaže, a to su djeca. 

Također će se dobiti uvid koje varijable doprinose pojavi sindroma sagorijevanja, što može utjecati na prevenciju i ublažavanje sindroma sagorijevanja.

Praktični doprinos bi svakako bila mogućnost uporabe podataka istraživanja za unapređenje sustavne brige nadležnih struktura za djelatnike pomagačkih zanimanja, što bi povećalo kvalitetu rada i smanjilo ekonomske troškove. 

Cilj istraživanja

Utvrditi postoji li, odnosno, u kojoj mjeri je izražen sindrom sagorijevanja među stručnim djelatnicima dječjih domova u Hrvatskoj, te na koji način se djelatnici suočavaju s profesionalnim stresom. 

Problemi

1. Utvrditi postoji li sindrom sagorijevanja na poslu kod djelatnika dječjih domova

2. Utvrditi postoji li razlika u intenzitetu sindroma sagorijevanja među djelatnicima dječjih domova, a s obzirom na dob, zanimanje, dužinu staža u dječjem domu te bračno stanje

3. Utvrditi postoji li povezanost  između strategija suočavanja i sindroma sagorijevanja

Hipoteze

1. Postoji sindrom sagorijevanja kod djelatnika dječjih domova. 
2. Postoji razlika u intenzitetu sindroma sagorijevanja među djelatnicima dječjih domova s obzirom na dob (mlađi djelatnici procijenit će postojanje većeg stupnja sagorijevanja nego stariji djelatnici), zanimanje (odgajatelji i skupina psihologa, soc. radnika, defektologa procijenit će veći stupanj sagorijevanja nego medicinske sestre i predškolski odgajatelji), dužinu staža u dječjem domu (djelatnici s dužim stažem procijenit će manji stupanj sagorijevanja nego djelatnici s manje godina staža),  i bračno stanje (djelatnici koji su u braku procijenit će manji stupanj sagorijevanja nego djelatnici koji su sami).

3. Postoji značajan stupanj povezanosti između strategija suočavanja koje koriste djelatnici domova i sindroma sagorijevanja. Pretpostavlja se da djelatnici koji koriste suočavanje usmjereno na emocije i izbjegavanje procijenit će postojanje većeg stupnja sagorijevanja, dok oni koji koriste suočavanje usmjereno na problem, procijenit će niži stupanj sagorijevanja. 

Sudionici

U istraživanju će sudjelovati svi stručni djelatnici svih 14 dječjih domova u Hrvatskoj koji su u neposrednom radu s djecom,  njih ukupno 327 (prema podacima nadležnog Ministarstva), koji će biti podijeljeni u 4 skupine (odgajatelji, predškolski odgajatelji, medicinske sestre i skupina psihologa, socijalnih radnika, defektologa) zbog različitog opisa poslova kojima se bave. 

Postupak

Prije početka samog istraživanja tražit će se suglasnost nadležnog Ministarstva zdravstva i socijalne skrbi za provođenje istraživanja na stručnim djelatnicima dječjih domova.

Ispitivanje će se provesti grupno, tijekom sastanka Stručnog vijeća kad bi svi djelatnici trebali nazočiti sastanku. S obzirom na radno vrijeme, dežurstva i noćni rad, dio ispitivanja bit će ipak proveden i individualno. Podatke će prikupiti voditelji stručnih djelatnika.

Ispitanicima će se usmeno objasniti svrha istraživanja i zajamčiti anonimnost.

Instrumenti

1. Opći upitnik – kojim ćemo utvrditi sociodemografske karakteristike ispitanika. Upitnik ima 14 čestica od kojih se jedan dio odnosi na opće podatke o ispitanicima - dob, spol, bračno stanje, a drugi dio na kvalifikacije ispitanika, duljinu staža u domu, iskustvo u radu s djecom bez odgovarajuće roditeljske skrbi. Upitnik je sastavljen za potrebe ovog istraživanja.

2. Upitnik intenziteta sagorjevanja na poslu (Ajduković i Ajduković, 1995.)      

3. Upitnik suočavanja sa stresnim situacijama (CISS), autori Endler i Parker.

Kriterijska varijabla je razina sagorijevanja u poslu kod djelatnika dječjih domova. Prediktorske varijable su strategije suočavanja, dob, zanimanje, duljina staža i bračno stanje sudionika.

Obrada rezultata

U svrhu odgovaranja na postavljene probleme koristiti će se metode parametrijske statistike 

 (metode deskriptivne statistike, analize varijance, t-testovi, regresijska analiza).

SEKUNDARNA TRAUMATIZACIJA SUPRUGA VETERANA 

DOMOVINSKOG RATA OBOLJELIH OD PTSP-a


Neka dosadašnja istraživanja ukazuju na postojanje povezanosti između psiholoških i zdravstvenih stanja osobe koja je direktno traumatizirana i osobe koja joj pruža podršku. Rezultati niza istraživanja pokazuju da obitelj, poglavito supruge veterana izražavaju niz psihičkih i tjelesnih simptoma koji odgovaraju simptomima posttraumatskog stresnog poremećaja. Ovo istraživanje ispituje utjecaj ratnog traumatskog iskustva branitelja na njihove supruge, odnosno da li supruge veterana Domovinskog rata imaju simptome sekundarne traumatizacije kao posljedicu spoznaja o suprugovim ratnim traumatskim iskustvima. Također, istraživanje može utvrditi povezanost razine sekundarne traumatizacije s intenzitetom emocionalnih smetnji i percipirane kvalitete života. Očekuje se da će dobivene spoznaje pomoći u boljem razumijevanju psihosocijalnih posljedica ratnih događanja na obitelj, odnosno supruge veterana, te pomoći u kliničkom radu kako sa samim veteranima tako i njihovim obiteljima koje trebaju psihološku pomoć.    


Cilj istraživanja je ispitati kolika je razina sekundarne traumatizacije, razina emocionalnih smetnji i kvaliteta života supruga veterana oboljelih od PTSP-a u usporedbi sa suprugama veterana kojima nije dijagnosticiran PTSP i suprugama čiji muževi nisu sudjelovali u Domovinskom ratu. 

Problemi:

1.   Ispitati razinu sekundarne traumatizacije supruga veterana koji boluju od PTSP-a i usporediti je s razinom sekundarne traumatizacije supruga veterana bez PTSP-a.

2.   Ispitati i usporediti intenzitet emocionalnih smetnji između skupina supruga veteranaoboljelih od PTSP-a, supruga veterana koji nemaju PTSP i usporedne skupine supruga čiji muževi nisu veterani Domovinskog rata. 

3. Ispitati i usporediti percipiranu kvalitetu života između skupina supruga veterana oboljelih od PTSP-a, supruga veterana koji nemaju PTSP i usporedne skupine supruga čiji muževi nisu veterani Domovinskog rata. 

4.   Ispitati povezanost razine sekundarne traumatizacije, intenziteta emocionalnih smetnji i percipirane kvalitete života kod supruga veterana oboljelih od PTSP-a i supruga veterana bez PTSP-a. 

Hipoteze:

1. Supruge veterana oboljelih od PTSP imati će veću razinu sekundarne traumatizacije u odnosu na supruge veterana koji nemaju PTSP.

2. Supruge veterana oboljelih od PTSP-a imati će veći intenzitet emocionalnih smetnji u odnosu na supruge veterana koji nemaju PTSP i usporednu skupinu.

3. Supruge veterana oboljelih od PTSP-a imati će manju percipiranu kvalitetu života u odnosu na supruge veterana koji nemaju PTSP i usporednu skupinu.

4.    Veća razina sekundarne traumatizacije pozitivno je povezana s intenzitetom

  emocionalnih smetnji, a negativno je povezana s percipiranom kvalitetom života.

Sudionici:

U ispitivanju će sudjelovati ukupno 150 žena. Skupinu 1 činiti će 50 sudionica čiji muževi boluju od PTSP-a,  skupinu 2 činiti će 50 žena čiji muževi nemaju PTSP, a sudjelovali su u Domovinskom ratu, dok će skupinu 3 činiti 50 sudionica čiji muževi nisu sudjelovali u Domovinskom ratu. 

Mjerni instrumenti i postupak:

Za ispitivanje emocionalnih smetnji koristiti će se Kratka lista simptoma autora (BSI) Derogatis (1993). Kao mjera subjektivne kvalitete života koristit će se Manchester kratki upitnik kvalitete života (MANSA), autora Priebe, Huxley, Knight i Evans (1999.). Razina sekundarne traumatizacije će biti mjerena putem Modificiranog upitnika sekundarne traumatizacije (MSTQ) autora Motta, Hafeez, Sciancalepore i Diaz (2001). Sa svakom sudionicom biti će obavljen razgovor iz kojeg će biti dobiveni demografski podaci (stručna sprema i socioekonomski status). Sudionice će samostalno ispunjavati upitnike.  


Statistička obrada podataka:

U obradi rezultata koristiti će se deskriptivna statistika i parametrijski testovi za utvrđivanje povezanosti i razlika među rezultatima (t-test za nezavisne uzorke, analiza varijance i Pearsonov koeficijent korelacije).

PREDIKTORI ANKSIOZNOSTI KOD DJECE I ADOLESCENATA

Anksioznost je jedan od najčešćih psiholoških problema kod djece i adolescenata. Na pojavu anksioznosti djeluju brojni rizični faktori. Ronhald Rohner (1984) predlaže teoriju roditeljskog prihvaćanja-odbijanja (Parental Acceptance-Rejection Theory-PART) po kojem postoje dva faktora obiteljskih interakcija koji utječu na razvoj anksioznosti. 

Pretpostavlja se da će se nekvalitetne obiteljske interakcije koje karakterizira odbacivanje od strane roditelja i nezadovoljstvo vlastitom obitelji pokazati značajne u predikciji anksioznosti. (Vulić-Prtorić, 2000). Pored obiteljskih interakcija samopoštovanje se navodi kao značajan konstrukt u nastajanju i održavanju anksioznosti. Mnogi autori navode da je svojevrsna spremnost za anksioznost nasljedjena pa govore o anksioznoj osjetljivosti koja je  preduvjet za razvoj anksioznosti (Taylor 1995). Doprinos ovog istraživanje je u utvrđivanju uticaja više rizičnih faktora: obiteljskih interakcija, samopoštovanja i anksiozne osjetljivosti na pojavu anksioznosti.   
Problem:

Ispitati prediktivnu valjanost obiteljskih interakcija, samopoštovanja, anksiozne osjetljivosti, dobi i spola za nastanak anksioznih smetnji.
            Hipoteze: 

1. Neadekvatne obiteljske interakcije bit će prediktor anksioznosti, pri čemu će se 

      razlikovati doprinos pojedinog aspekta odnosa kod dječaka  i  kod djevojčica (za     

      dječake će biti važnije odbacivanje od strane roditelja, a za djevojčice opće 

      nezadovoljstvo obitelji)
2. Nisko samopoštovanje i izražena anksiozna osjetljivost bit će prediktori veće izraženost anksioznih smetnji
      3.   Očekuju se dobne i spolne razlike u izraženosti anksioznih smetnji (niži rezultati očekuju se kod dječaka i kod srednjoškolaca). 

Sudionici:

U istraživanju će sudjelovati učenici viših razreda osnovne i svih razreda srednje škole uz potpisanu suglasnost roditelja. Istraživanjem će biti obuhvaćeno 400 sudionika. 
Mjerni instrumenti i postupak:

Za ispitivanje anksioznosti koristit će se Upitnik anksioznosti kao stanja i osobine ličnosti za djecu (STAIC; Spielberg i sur., 1999). Za ispitivanje obiteljskih interakcija koristi će se Skala kvalitete obiteljskih interakcija - KOBI (Vulić-Prtorić, 2000). Za mjerenje samopoštovanja koristit će se Coopersmithov inventar samopoštovanja (SEI-Self Esteem Inventory, Coopersmith, 1967). Za mjerenja anksiozne osjetljivosti koristit će se Indeks anksiozne osjetljivosti za djecu (CASI -Childhood Anxiety Sensitivity Index, Silverman 1991)
. Istraživanje će biti provedeno kroz grupnu primjenu tijekom jednog školskog sata u osnovnim i srednjim skolama u Cazinu, BiH.

U obradi rezultata koristit će se postupci regresijske analize i analize varijance.

RADNE VRIJEDNOSTI UČENIKA STRUKOVNIH ŠKOLA: PERCEPCIJA MOGUĆNOSTI NJIHOVA OSTVARENJA U IZABRANOM ZANIMANJU

  
Na profesionalni izbor utječe niz činitelja, između ostalih i radne vrijednosti. Pojedinac bira ono područje rada koje je u skladu s njegovim vrijednostima i u kojem percipira da će te vrijednosti moći i ostvariti. Jedan dio učenika, posebno iz manjih sredina, ne prolazi postupak profesionalne orijentacije, osim osnovnih informacija o zanimanjima koja se mogu upisati u bližoj okolini i o postupku upisa. Nakon što se kroz praktičnu nastavu počnu upoznavati sa zanimanjem, dio učenika zbog nerealno donesenog profesionalnog izbora, biva nezadovoljan i  «razočaran» svojim izborom. To utječe na njihov odnos prema školi, učenju, budućem zanimanju pa i na percepciju mogućnosti ostvarenja onog što im je važno u budućem poslu. Ako važnost i percepcija mogućnosti realizacije radnih vrijednosti u izabranom zanimanju opada nakon konkretnog upoznavanja s budućim poslom moguće je da učenici nisu bili dovoljno informirani o zanimanju koje su upisali. 

  
Problem rada je ispitati mijenja li se percepcija mogućnosti ostvarenja radnih vrijednosti u izabranom zanimanju tijekom prve godine strukovnog obrazovanja kad učenici upoznaju zanimanje kroz obveznu jednogodišnju praksu, i to s obzirom na zadovoljstvo izabranim zanimanjem. 

Očekujemo da će doći do promjene u percepciji mogućnosti ostvarenja radnih vrijednosti kod  učenika koji nisu zadovoljni  upisanim zanimanjem. Učenici će u odnosu na prvi razred u  drugom razredu percipirati manju mogućnost ostvarenja vrijednosti koje smatraju važnim. Očekujemo da kod zadovoljnih učenika neće doći do promjena u percepciji mogućnosti ostvarenja radnih vrijednosti u izabranom zanimanju.

 
Ispitat ćemo vrijednosti i percepciju mogućnosti njihove realizacije kod učenika različitih obrazovnih usmjerenja (medicinsko, elektrotehničko i ugostiteljsko). Očekujemo razlike među njima u procjenama važnosti vrijednosti i percepciji mogućnosti njihova ostvarenja. Učenici će percipirati da u izabranom zanimanju mogu više ostvariti one radne vrijednosti koje su u osnovi tog zanimanja. 

 
Ispitivanje će obuhvatiti 250-300 učenika strukovnih škola u Vukovaru i Vinkovcima. Provodit će se skupno u dva navrata (na početku prvog razreda i tijekom drugog razreda). Primijenit će se V-upitnik (Šverko i sur., 1982), S-upitnik (Šverko i sur., 1981) i upitnik o zadovoljstvu upisanim zanimanjem koji će se sastaviti za potrebe ovog istraživanja.  U obradi rezultata koristit će se odgovarajuće statističke analize (t-test, analiza varijance).

RAZLIČITE MJERE SUKLADNOSTI POJEDINCA I ORGANIZACIJE I NJIHOVA POVEZANOST SA ZADOVOLJSTVOM POSLOM

Važnost individualnih varijabli i karakteristika situacije u objašnjavanju ponašanja pojedinca tema je koja u posljednje vrijeme zaokuplja organizacijske psihologe. Mnoga se istraživanja bave sukladnošću vrijednosti pojedinca i okoline (Chatman 1991). Sukladnost pojedinca i organizacije je sukladnost između uzorka organizacijskih vrijednosti i uzorka individualnih vrijednosti (Chatman, 1989, prema Chatman, 1991).

Dosadašnja istraživanja pokazuju povezanost sukladnosti pojedinca i organizacije i individualnih stavova prema poslu i organizaciji (O'Reilly, 1991). Sukladnost pojedinca i organizacije također ima važnu ulogu u procesu odabira novih zaposlenika. Spoznaje dobivene ovim istraživanjem moći će se koristiti za poboljšanje selekcijskog postupka, praćenje i mijenjanje organizacijske kulture te povećanje zadovoljstva djelatnika tvrtke. Zadovoljstvo poslom definirano je kao skup osjećaja i vjerovanja koje pojedinci imaju o svom poslu (George i Jones, 2002).

Cilj: Utvrditi razlike između različitih mjera sukladnosti pojedinca i organizacije te istražiti njihovu povezanost sa zadovoljstvom poslom.
Problemi:

3. Ispitati postoji li značajna razlika između procjena vrijednosti organizacije kada procjenjivanje vrše rukovodeći kadrovi u odnosu na procjene izvršitelja.

4. Ispitati postoji li značajna razlika između dvije razine ispitivanja sukladnosti pojedinca i organizacije

a) sukladnost vrijednosti organizacije prema procjeni rukovodećeg kadra i poželjnih vrijednosti za pojedince

b) sukladnost vrijednosti organizacije prema procjeni izvršitelja i poželjnih vrijednosti za pojedince.

5. Ispitati povezanost svake od ovih dviju razina ispitivanja sukladnosti pojedinca i organizacije sa zadovoljstvom poslom i postojanje razlike u korelaciji za dvije različite razine procjene.

Hipoteze:

1. Postoji značajna razlika između dvije razine procjene vrijednosti organizacije (od strane rukovoditelja i izvršitelja).

2.  Sukladnost pojedinca i organizacije je veća kada vrijednosti organizacije procjenjuje rukovodeći kadar u odnosu na procjene izvršitelja. 

3.  Povezanost sukladnosti pojedinca i organizacije i zadovoljstva poslom je veća kad vrijednosti organizacije procjenjuju izvršitelji u odnosu na procjene rukovodećeg kadra.

Metodologija:

Sudionici i formiranje uzorka: Svi djelatnici tvrtke KING ICT (N=100)

Postupci: Instrumentarij za mjerenje sukladnosti pojedinca i organizacije temelji se Q sort tehnici. Zadovoljstvo poslom mjerit će se upitnikom Likertovog tipa. Svi ispitanici procjenjivat će i vrijednosti organizacije i poželjne vrijednosti (redoslijed će biti različit za dvije jednake skupine ispitanika prema slučajnom odabiru) kao i zadovoljstvo poslom.

Instrumenti: Profil organizacijske kulture (Organizational Culture Profile – OCP), O'Reilly, C.A, Chatman, J., Caldwell, D.F. (1991) i Upitnik zadovoljstva poslom – Gregson, T.H. (1987).

Način prikupljanja podataka: Grupno nakon radnog vremena. 

Prijedlog analize podataka (prema problemima):
1.  Kolmogorov-Smirnov test za ispitivanje razlike između dvije procjene.

2. Korelacija za izračun sukladnosti pojedinca i organizacije i analiza varijance za provjeru razlike između dva indeksa sukladnosti pojedinca i organizacije.

3. Pearsonov koeficijent korelacije za provjeru povezanosti sukladnosti pojedinca i organizacije i zadovoljstva, a za izračun razlike u njihovom stupnju povezanosti koristit će se formula za testiranje razlika među korelacijama za nezavisne uzorke. 

ATRIBUCIJE KRIVNJE ZA DOŽIVLJENO PSIHIČKO ZLOSTAVLJANJE I ZANEMARIVANJE I PRILAGODBA U ADOLESCENCIJI


Heterogenost simptomatologije koja se zapaža nakon zlostavljanja u djetinjstvu ukazuje da su učinci zlostavljanja determinirani brojnim čimbenicima. Među značajnijim su kognicije, kao što su atribucije o zlostavljanju. Mali broj istraživanja psihičkog zlostavljanja i zanemarivanja djece u obitelji u nas, kao i nedostatak istraživanja atribucija krivnje, potakli su provođenje ovog istraživanja. Praktična vrijednost je u boljem razumijevanju učinaka psihičkog zlostavljanja i zanemarivanja djece u obitelji, te unaprjeđivanju savjetodavno – terapijskog rada sa žrtvama zlostavljanja u obitelji. 

Cilj istraživanja je ispitati povezanost između izloženosti psihičkom zlostavljanju i zanemarivanju u obitelji tijekom djetinjstva i nekih aspekta prilagodbe u adolescentnoj dobi, te provjeriti imaju li atribucije krivnje za doživljeno psihičko zlostavljanje i zanemarivanje ulogu medijatora u pretpostavljenoj povezanosti. 

Problemi istraživanja su:

5. Utvrditi postoji li kod adolescenata i adolescentica povezanost između doživljenog psihičkog zlostavljanja i zanemarivanja u djetinjstvu i razine samo-procjene internaliziranih i eksternaliziranih problema u adolescentnoj dobi, iskazivanja/doživljavanja nasilja od strane vršnjaka u školi, samo-procjena učestalosti iskazivanja/doživljavanja nasilja u ljubavnim vezama.

6. Utvrditi atribucije krivnje za psihičko zlostavljanje i zanemarivanje doživljeno tijekom djetinjstva. 

7. Ispitati imaju li utvrđene atribucije ulogu medijatora u pretpostavljenim povezanostima.
Hipoteze koje se provjeravaju pretpostavljaju da će adolescenti koji su u djetinjstvu doživjeli psihičko zlostavljanje i zanemarivanje u obitelji imati višu razinu internaliziranih i eksternaliziranih problema, veći doživljaj viktimizirnosti od strane vršnjaka i u ljubavnim vezama, te internalne i eksternalne atribucije krivnje za doživljeno zlostavljanje. Adolescentice će u većoj mjeri iskazivati internalne atribucije, internalizirane probleme i viktimiziranost. Atribucije krivnje bit će medijator odnosa između psihičkog zlostavljanja i zanemarivanja u obitelji tijekom djetinjstva i razine internaliziranih i eksternaliziranih problema u adolescenciji. 
Metoda:

Sudionici istraživanja će biti učenici/e 3. i 4. razreda srednjih škola (N=450). Ovaj će se uzorak koristiti za odgovaranje na prvi problem, a za ostale, izdvojit će se sudionici koji nisu doživjeli psihičko zlostavljanje i zanemarivanje tijekom djetinjstva. 

U pred-ispitivanju će se provjeriti valjanost Upitnika atribucije krivnje. U glavnom dijelu istraživanja podaci će se prikupljati grupnom primjenom instrumenata u srednjim školama. Istraživanje je planirano sukladno Etičkom kodeksu istraživanja s djecom. 

Mjerni instrumenti su: Upitnik općih podataka, Upitnik o zlostavljanju u djetinjstvu (Karlović, 2001.), Upitnik atribucija krivnje za psihičko zlostavljanje i zanemarivanje u djetinjstvu, Skala samoprocjene ponašanja mladih (Achenbach, 2001.), Revidirani Olweusov upitnik nasilnik/žrtva (Olweus, 1996.) i Skale taktika rješavanja konflikta (Straus, 1979.).

Prediktorske varijable su izloženost psihičkom zlostavljanju i zanemarivanju u obitelji tijekom djetinjstva, sociodemografske varijable, atribucije krivnje. Kriterijske varijable su razina internaliziranih/eksternaliziranih problema, tendencije iskazivanja/doživljavanja nasilja u školi, te na «spojevima» i atribucije krivnje.

Analiza podataka uključivat će deskriptivne statističke pokazatelje, korelacijske i  faktorske analize, analizu varijance i regresijsku analizu.

ZAŠTITNI I RIZIČNI FAKTORI LIČNOSTI KOD RAZVOJA KORONARNE SRČANE BOLESTI

Uvod: Faktori rizika za nastanak i razvoj koronarne srčane bolesti (KSB) dijele se na: 1) nepromjenjive: dob, spol, nasljeđe i 2) promjenjive: a) faktore rizika vezane uz tjelesno zdravlje i rizične navike ponašanja: hipertenzija, povišen kolesterol u krvi, povišeni trigliceridi u krvi, dijabetes, pušenje, pretilost, nedostatna tjelesna aktivnost; b) psihološke faktore rizika i osobine ličnosti koje pogoduju nastanku i razvoju KSB te koji mogu biti zaštitni ili rizični za razvoj bolesti. Prema Denoletovom modelu D- tipa ličnosti (1999) naglašena je potencijalna uloga ličnosti kao determinante afektivnog distresa pacijenata s KSB, a sama teorija je usmjerena na “distres”, tj. one pojedince koji simultano imaju tendenciju: doživljavati “negativna” emocionalna stanja, inhibirati izražavanje vlastitih emocija, koji su nepovjerljivi prema socijalnoj okolini te izbjegavaju socijalnu okolinu i ne traže socijalnu podršku. Prema kombinaciji faceta unutar pet dimenzija ličnosti (neuroticizam, ekstraverzija, otvorenost ka iskustvu, ugodnost i savjesnost) Coste i McCraea (1992) postoji diferencijacija onih pojedinaca koji su skloniji doživljavanju pozitivnih emocija, koji su optimistični te imaju razvijene pozitivne navike ponašanja vezane za zdravlje, a što doprinosi njihovom zadovoljstvu životom i osjećaju subjektivne dobrobiti, te onih pojedinaca koji su skloniji doživljavati negativne emocije, koji su pesimistični, posjeduju negativne navike ponašanja vezane za zdravlje te su manje zadovoljni životom i izvješćuju o manjem osjećaju subjektivne dobrobiti. 

Ideja za ovo istraživanje proizlazi iz proučavanja literature iz područja zdravstvene psihologije koja se bavi istraživanjem ličnosti kardiovaskularnih bolesnika. Psihosocijalni faktori značajno doprinose velikom broju kardiovaskularnih poremećaja. 

Cilj: Cilj ovoga istraživanja jest ispitati odnos zaštitnih i rizičnih faktora ličnosti unutar modela Coste i McCrea (1992), psihosocijalnih varijabli (stanje opće dobrobiti, ponašanja vezana za zdrav život, stupanj percepcije rizika od oboljenja) i mjera stanja kardiovaskularnoga sustava kod zdravih osoba te osoba s faktorom rizika od koronarne srčane bolesti. 

Problemi: 

1. Utvrditi postojanje razlika u strukturi faktora ličnosti kod zdravih osoba, osoba s nekim od faktora rizika za KSB te osoba s dijagnosticiranom KSB- angina pectoris.

2. Ispitati odnos zaštitnih i rizičnih faktora ličnosti za nastanak KSB kod zdravih osoba, osoba s nekim od faktora rizika za KSB te osoba s dijagnosticiranom KSB- angina pectoris.

3. Ispitati povezanost psihosocijalnih varijabli s zaštitnim i rizičnim faktorima ličnosti za nastanak KSB. 

Hipoteze: 

1. Za očekivati je da će napose visoki neuroticizam, zatim niski rezultati na dimenzijama ugodnosti, ekstraverzije, otvorenost ka iskustvu te savjesnosti biti izražen kod osoba kod kojih postoje somatski faktori rizika za razvoj KSB te onih koje boluju od KSB. Odnosno, visoki će neuroticizam i niska ugodnost pokazati značajan doprinos u objašnjenju varijance KSB. 

2. Prema strukturi faktora ličnosti najviše će se razlikovati skupina zdravih sudionika i onih kod kojih je dijagnosticirana KSB na taj način da će zdravi sudionici imati izraženije zaštitne faktore ličnosti u odnosu na rizične faktore ličnosti, nego sudionici s dijagnosticiranom KSB. 

3. Sudionici kod kojih postoje somatski  faktori rizika za razvoj KSB i oni kod kojih postoji KSB bit će sličniji prema strukturi faktora ličnosti, odnosno imat će izraženije rizične faktore ličnosti za razvoj KSB, od skupine zdravih sudionika.  

4. Visoka savjesnost povezana je s zdravim oblicima ponašanja.

5. Visoka ugodnost, savjesnost i ekstroverzija te niski neuroticizam povezani su s osjećajem dobrobiti.

6. Očekuje se da će niski rezultati na skali dobrobiti, visoka percepcija rizika od obolijevanja te izostanak zdravih oblika ponašanja biti u visokoj korelaciji s rizičnim faktorima ličnosti za razvoj KSB te značajan prediktor KSB.

Metodologija: U istraživanje će biti uključeni oni pacijenti koji obavljaju zdravstvene preglede u Poliklinici- SRČANA u Zagrebu u sklopu redovitih sistematskih zdravstvenih pregleda, a koji uz informirani pristanak prihvate ispuniti upitnike te ustupiti nalaze kardiologa. Sudionici će biti podjeljeni u dvije skupine  komparabilnu skupinu zdravih sudionika (Z) i kliničku skupinu sudionika s faktorom rizika za KSB (R) na osnovu postojanja/isključenosti faktora rizika za KSB, isključenost dijagnoze KSB, isključenost druge teže kronične bolesti, isključenost dijagnoze psihičke bolesti, raspon dobi od 18 do 65 godina. 

U istraživanju će se koristiti: a) nalazi ergometrije i nalaz krvi kao pokazatelji općeg stanja kardiovaskularnog sustava, b) upitnik koji obuhvaća opće podatke, sociodemografske podatke, percepciju rizika od oboljenja, pozitivne i negativne navike ponašanja vezane za zdravlje, c) upitnik ličnosti NEO PI-R (Costa i McCrae, 1991),  d) Skala subjektivne dobrobiti.

Analiza podataka: Prilikom obrade podataka primijenit će se analize varijance te t- testovi za testiranje značajnosti razlika između skupina, Pearsonov koeficijent korelacije za testiranje povezanosti, regresijska analiza kod utvrđivanja važnosti prediktora rizika i zaštite za razvoj KSB. 

